
LUKIJALLE. 



Tämä kirja on kirjoitettu opiskelukirjaksi Suomen opintokerhoille 
ja on sellaisena ymmärrettävä. Sanottu tarkoitusperä 
on paljon vaikuttanut sen sisällykseen ja esitystapaan. 
Siinä on täytynyt selvittää ja mainita paljon sellaista, joka 
on tuttua ja jokapäiväistä sille, joka vähänkin on perehtynyt 
maamme uusimpaan historiaan. Esitystapa on ollut koetettava 
saada mahdollisimman helppotajuiseksi. Hyvinkin 
vakiintuneita oppisanoja on täytynyt välttää ja niiden tilalle 
panna pitkiäkin lausejaksoja, milloin on ollut syytä edellyttää, 
etteivät ne tavalliselle kansanomaiselle kielitajunnalle 
ilman muuta ole olleet ymmärrettäviä. 

Paitsi tätä kirjaa on opintokerhoväelle suositeltu luettavaksi 
muutamia erikoisteoksia uusimmasta historiastamme. 
Sen vuoksi tässä teoksessa on vain lyhyesti esitetty monia 
asioita, joista tarkemmin kerrotaan näissä erikoisteoksissa. 
Siitä on johtunut, ettei teoksen esitys käsiteltävänä 
olevan ajan ilmiöistä kaikin paikoin ole täysin sopusuhtainen. 
Esitys on toisin paikoin laveampi, toisin paikoin suppeampi 
kuin se olisi, jos teos olisi kirjoitettu silmälläpitämättä sitä, 
mitä muissa samassa yhteydessä luettavaksi suositelluissa 
teoksissa on kerrottu. 

Tämä selitykseksi niiden varalta, jotka kuulumatta 
opintokerhoihin haluavat kirjaan perehtyä. Sitten vielä 
muutama sana itse opintokerholaisille teoksen tarkoituksesta 
ja sen sisällyksestä. 

Kirjan nimi on »Suomen kansallisen heräämisen vuosisata». 
Tämä vuosisata sattuu suurimmalta osaltaan yhteen 
1800-luvun kanssa. Sen alkuna voidaan pitää Suomen irroittamista 

Ruotsista ja liittämistä Venäjään; päätekohdaksi tarjoutuu 
kuin itsestään kansamme itsenäistyminen. Routavuosien 
jälkeinen aika on kuitenkin vielä siksi lähellä, että 
on ollut syytä supistaa esitys siitä muutamiin viittauksiin. 
Käsittelemämme vuosisata on siis ajassa hyvin läheinen. 
Se on kansamme nykyisille kohtaloille erittäin merkityksellinen. 
Kun tutustumme perusteellisesti puheena olevan ajanjakson 
virtauksiin, mielialoihin ja tapauksiin, silloin alkavat 
meille selvetä ja kirkastua nykyiset olomme ja elämämme ja 
valjeta se suunta, johon tämän polven tulee ponnistaa. 

Kun tavallisessa puheessa käytämme sanaa »herääminen», 
tarkoitamme unesta tai unenkaltaisesta tilasta valveutumista. 
Suomen kansallinen herääminen oli kokonaisen kansan 
valveutumista unenkaltaisesta olotilasta. Kuusi-, seitsemänsataa 
vuotta aikaisemmin Suomen kansa oli ollut kansallisesti 
niin valveilla, että se sitkeästi ja urheasti taisteli idästä 
ja lännestä päällekäyviä vieraita kansoja vastaan. Se varjeli 
vapauttaan ja puolusti oikeuttaan itse järjestää ja hoitaa 
asiansa, oikeutta olla itse isäntä omassa maassaan. Suuri ylivoima 
sen silloin voitti, kun kansan puolustuskykyä vielä 
heikensivät kehittymättömät valtiolliset olot: Suomen eri 
heimot eivät kyllin kiinteästi olleet liittyneet yhteen, vaan 
päinvastoin usein keskenäänkin kahakoivat. Vieras valta, 
vieraat käskijät, oudot isännät tulivat maahan. Vähitellen, 
vuosisatojen kuluessa, monin eri keinoin ja monien kovien 
kohtaloiden jälkeen oli Suomen kansa saatu kansallisesti 
melkein tajuttomaksi. Melkein täydellisesti oli unohdettu 
itsenäisyyden aika, oli totuttu vieraiden komentoon. 

Kun 1800-luvun alussa venäläiset valloittivat Suomen ja 
liittivät sen omaan valtakuntaansa, näyttää se tavallaan lisänneen 
sitä vaistomaisesti omaksuttua käsitystä, että kansamme 
ei voi omin neuvoin tulla toimeen kansojen suuressa kilpailussa. 
Kuin hiipivä syöpätauti tunkeutui kansaamme käsitys, 
että meille on mahdollista elää vain Venäjän valtiomahdin 
turvissa ja ruotsinkielen ja sivistyksen varjossa. Kansallinen 
huonommuudentunne oli tunkeutunut kaikkiin kerroksiin, 
ja kansallinen alennustila oli hyvin syvä. Ei näyttänyt enää 
olevan kovinkaan kaukana aika, jolloin suomalaisista kansana 
ei voisi puhua. Mutta sitten tapahtuu herääminen. Se 
on kuin kevään tulo pitkän talven jälkeen, nälkävuoden 

talven perästä. Kun herätään, ryhdytään työhön ja toimeen. 
Niin tapahtui Suomessa 1800-luvulla. Hämmästyttävän 
nopeasti korjataan laiminlyöntejä, joita oli tehty edellisten 
vuosisatojen aikana, ja ikäänkuin kilpajuoksunsa koetetaan 
saada kiinni toiset kansat, jotka näyttivät olevan 
huimaavan matkan edellä. 

Esitetystä jo selviää, että kansallisella heräämisellä tarkoitamme 
paitsi valveutumista puolustamaan kielellisiä 
oikeuksiamme, myöskin kaiken sen työn ja harrastuksen 
virkoamista ja kehittymistä, joka on synnyttänyt ja lujittanut 
sitä yhteenkuuluvaisuudentunnetta, joka on välttämätön 
edellytys itsestään ja tehtävästään tietoisen kansan 
syntymiselle. Tämän työn tuloksena on ollut itsenäisyytemme 
saavuttaminen. Jo pelkkä kiitollisuus tämän työn 
tekijöitä kohtaan velvoittaa nykypolvea tutustumaan heidän 
pyrkimyksiinsä ja niihin yleisiin oloihin ja edellytyksiin, 
joiden vallitessa se on suoritettu. 

Lopuksi lausun kiitokseni niistä monista tärkeistä neuvoista 
ja ohjeista, joita olen saanut työn suorittamisessa 
tohtori I. Havulta, tohtori Heikki Varikselta ja maisteri 
Onni Tolvaselta. 

JOHDANTO. 



Ruotsin valtaan joutuneena Suomi oli tasa-arvoinen 
valtakunnan päämaan Ruotsin kanssa. Sitä todistaa se, että 
maallemme v. 1362 suotiin oikeus ottaa osaa kuninkaan s 
vaaliin. Oma suomalainen kansallisuutemme säilyi, mihin 
paljon vaikutti eristetty maantieteellinen asemamme. Maahamme 
syntyi kotimainen ylimysluokka, jonka puhekielenä 
keskiajan loppupuolelle asti oli suomi; usealla silloisella 
aatelismiehellä oli suomalainen sukunimikin: Kurki, Karpalainen, 
Inkoinen y. m. Verotusolot ja taloudellinen elämä 
kehittyivät osittain toisenlaisiksi kuin Ruotsissa. Kirkko ja 
oikeuslaitos olivat vastaavista Ruotsin laitoksista riippumattomia. 
Useasti asetettiin Suomea varten erityinen korkeimman 
vallan haltija, herttua tai prefekti (»päämies»). Näillä 
oli suuri valta. Heitä täytyi kaikkien maassa olevien virkamiesten 
totella. Maan sotavoimat olivat heidän käytettävinään. 
Kalmarin unionin aikana (1397 — 1521) oli toisinaan 
läheisempi yhteys Suomen ja Tanskan kuin Suomen ja Ruotsin 
välillä. Kotimaisten miesten, vaikutus maamme hallintaan 
oli suuri. Tunnettua on, miten kyvykkäästi piispa 
Maunu II Tavast 1400-luvun alkupuoliskolla maamme 
asioita ohjasi. 

Uskonpuhdistus suosi kansankielistä kirjallisuutta. Sen 
ansiota on, että suomea alettiin käyttää kirjakielenä. Se taas 
oli omiansa elvyttämään suomalaista kansallistuntoa. 

Kustaa Vaasa antoi lempipojallensa Juhanalle suuren 
osan Suomea herttuakunnaksi. Juhanan »nuoruuden unelmiin» 
kerrotaan kuuluneen, että hän irroittaisi Suomen 
Ruotsista ja muodostaisi siitä itselleen itsenäisen valtakunnan. 
Olipa hän opetellut suomenkieltäkin sen verran, että hän 
osasi sitä jossakin määrin käyttää. Hänen mainitaan kerran 

Turun torilla pitäneen suomenkielisen puheen. Juhanan 
oleskelu Suomessa päättyi siten, että hän joutui riitaan 
veljensä, kuningas Eerik XIV:n kanssa ja että viimeksimainitun 
joukot valloittivat Turun linnan, jolloin herttua 
itse otettiin vangiksi. Myöhemmin onni jälleen "kääntyi 
hänelle suosiolliseksi; nousipa hän vihdoin Ruotsin valtaistuimellekin, 
mutta silloin hänellä ei tietenkään enää ollut 
mitään syytä työskennellä Suomen erikoisaseman hyväksi. 

Muutamia vuosikymmeniä myöhemmin suomalainen 
aatelismies Klaus Fleming koetti toimia niin, että Suomi 
voisi esiintyä riippumattomana Ruotsista. Ruotsin vallan 
aikana maassamme ei ollut toista niin mahtavaa miestä kuin 
hän. Hän oli valtakunnan sotalaivaston ylin johtaja (amiraali
) ja maasotaväen ylin päämies (marski) sekä sen lisäksi 
Suomen ja Viron käskynhaltija. Kun Juhana-kuninkaan 
kuoltua syntyi riita hänen- poikansa Sigismundin, Puolan 
ja Ruotsin yhteisen kuninkaan, sekä tämän sedän Kaarleherttuan 
välillä, asettui Fleming kannattamaan edellisen 
vaatimuksia. Hänen pyrkimyksensä eivät rajoittuneet yksistään 
siihen, että Sigismund saisi tunnustetuksi valtansa 
perintövaltakunnassaan Ruotsissa. Palvelustensa palkinnoksi 
hän aikoi varata itselleen Suomen sisäisesti itsenäiseksi 
Puolan yliherruuden alaiseksi valtakunnaksi. Kuninkaan oli 
hallittava Suomea suoraan Puolasta käsin eikä Ruotsin 
kautta — oli Flemingin tinkimätön vaatimus. Taitavasti ja 
tarmokkaasti ajamissaan pyrkimyksissä hän nähtävästi olisi 
onnistunutkin, ellei kuolema olisi keskeyttänyt hänen hankkeitaan. 


Ruotsin mahtavuuden aikana (w. 1617 — 1721) Suomen 
ja Ruotsin yhteys tuli niin kiinteäksi, että niiden todellakin 
voidaan sanoa muodostaneen elimellisesti yhtenäisen valtakunnan. 
Voitollisissa sodissa Suomen miehet saavuttivat 
sankarimainetta tullen tunnetuiksi itsepäisyydestään, urheudestaan 
ja sitkeydestään. Mutta valtakunnan laajetessa 
Suomen merkitys sille väheni. Paljon vaikuttivat myöskin 
ne hallinnolliset uudistukset, jotka Kustaa II Aadolf pani 
toimeen. Tukholmaan perustettiin eri hallintonaan) ja varten 
keskusvirastoja, jotka ulottivat toimintansa yli koko 
valtakunnan. Näin keskitettiin koko hallinto pääkaupunkiin, 
jonne Suomenkin asioiden johto siirtyi. Seuraukset 

tästä tulivat pian ilmi meidän maassammekin. Sivistyneistömme 
alkoi ruotsalaistua. Aatelismiehemme pyrkivät vaikutusvaltaisiin 
asemiin Tukholmassa, missä kokonaan omaksuivat 
ruotsinkielen. Ruotsista lähetettiin Suomeen sikäläisiä 
virkamiehiä, jotka toivat mukanaan emämaan kielen. 
Kouluissa ruotsi alkoi opetuskielenä työntää latinankieltä 
syrjään. Kirkollisiinkin toimiin nimitettiin paljon ruotsalaisia. 

Keskitetty hallitustapa siis, josta maallemme kyllä oli 
paljon hyötyäkin, heikonsi suomalaista rotutunnetta. 

Ruotsin mahtavuuden aika päättyi pitkään sarjaan sotatapahtumia, 
jotka, sikäli kuin ne meidän maatamme koskivat, 
ovat tunnetut nimellä isoviha (w. 1713 — 21). Maatamme 
kohtasi silloin hävitys, josta se pitkään aikaan ei 
voinut tointua. Sitäpaitsi suuri osa siitä (Viipurin, Käkisalmen 
ja Sortavalan seudut) repäistiin irti ja liitettiin 
Venäjään. Pikkuvihan (w. 1741 — 43) jälkeen Suomi toisen 
kerran menetti aluettaan (Haminan, Lappeenrannan ja 
Savonlinnan seudut). Kansallistunne tämän jälkeen esiintyy 
vielä heikompana kuin Ruotsin .mahtavuuden aikana. 
Ennen isoavihaa suomalaiset harvoin sanoivat Ruotsia isänmaakseen 
eivätkä käyttäneet sanontaa: »me ruotsalaiset». 
Isonvihan jälkeen sitä kuultiin usein. Turun yliopiston 
(per. v. 1640) alkuaikoina suomenkieli maamme sivistyneistön 
kesken oli vielä niin yleinen, että Ruotsista tänne 
tulleet professorit oppivat sitä puhumaan ja kirjallisesti 
käyttämään. Ylioppilaiden kesken suomenkieli näyttää 
olleen tavallinen päättäen siltä ajalta säilyneistä yliopiston 
konsistorin pöytäkirjoista. Ruotsinkielisetkin Turun yliopiston 
oppilaat perehtyivät suomenkieleen, mitä osoittavat 
heidän tällä kielellä kirjoittamansa juhla- ja onnentoivotusrunot. 
Isonvihan jälkeen niitä ei enää tavata. Paitsi oppisivistyneistöä 
myöskin kaupunkien porvaristo ruotsalaistui. 

Oli aivan luonnollista, että Ruotsissa tätä asiain kehitystä 
katseltiin mielihyvin. Eihän vielä mikään kansa ole pannut 
pahakseen sitä, että sen kieli ja kulttuuri voittavat jalansijaa. 
Tehtiinpä Ruotsin taholla ehdotuksia, että suomalaisia 
olisi koetettava erityisillä valtion toimenpiteillä ruotsalaistuttaa. 


Talonpoikaisväestö säilytti isiltä perityn kielensä, valvoipa 
sen etujakin. Kuninkaalle tuon tuostakin lähetetyissä 

kirjelmissä valitettiin pappien 
ja virkamiesten puuttuvaa 
suomenkielen taitoa. 
Saman valituksen esittivät 
usein Ruotsin valtiopäivillä 
maamme talonpoikaisväestön 
suomenkieliset edustajat. 

Suomalaisuuden syvimmän 
alennustilan aikanakin 
säilyi yhä käsitys siitä, ettei 
Suomi ollut sama kuin Ruotsi. 
Sillä tuskinpa muuten Venäjän 
keisarinna Elisabet pikkuvihan 
aikana olisi levittänyt 
maahamme julistusta, jossa 
Suomen asukkaita kehoitettiin 
luopumaan Ruotsista, 
Y. M. Sprengtporten. ottamaan venäläiset vastaan 

ystävinä ja muodostamaan 
maansa itsenäiseksi. Eräänlaatuiset maapäivät kokoontuivatkin 
Turkuun ja päättivät lähettää lähetystön Venäjälle pyytämään 
Holsteinin herttuaa Kaarle Pietari Ulrikia Suomen hallitsijaksi. 
Tämä lähetystö kuitenkaan ei koskaan suorittanut 
tehtäväänsä. Asiain muuttuneessa vaiheessa venäläiset estivät 
sen. 

Kustaa Ill.n hallitusajan (w. 1772—92) loppupuolella 
muutamien valtiollisia asioita harrastavien kansalaistemme 
mielissä syntyi ajatus Suomen muodostamisesta 
itsenäiseksi Venäjän suojelusherruuden alaisena. Heidän 
johtajakseen asettui eversti Yrjö Maunu Sprengtporten. 
V. 1786 hän siirtyi Venäjälle uskoen siellä paremmin 
voivansa hyödyttää rohkeaa tuumaansa. Kun v. 1788 
alkoi sota Ruotsin ja Venäjän välillä, oli itsenäisyysmiesten 
mielestä tullut otollinen hetki ryhtyä toimintaan. Käyttäen 
hyväkseen upseerien tyytymättömyyttä sen johdosta, että 
sota oli »laittomasti» aloitettu, he panivat alulle ne salahankkeet, 
joiden tuloksena oli Anjalan liitto ja upseerien 
kapinallinen esiintyminen kuningasta, Kustaa Ill.ta vastaan. 
Tämän ohessa he ajoivat itsen äisyyshanketta, vaikka 
se Anjalan liiton enimmille jäsenille oli vieras ja vastenmielinen. 

Heidän toimestaan jo vähän aikaisemmiri Pietariin 
lähetetty lähetti, majuri Antti Juhana Jägerhorn, antoi 
Venäjän keisarinnalle Katariina II:lle seitsemän upseerin 
allekirjoittaman kirjeen, 
jossa pyydettiin rauhaa. 
Omasta puolestaan 
Jägerhorn keisarinnalle 
esitti itsenäisyystuuman. 
Näihin Jägerhornin 
esityksiin Venäjän 
hallitus vastasi, että 
suomalaisten, jos halusivat 
hankkeilleen Venäjän 
apua, tuli ainiaksi 
vapautua Ruotsista 
ja julistautua itsenäisiksi. 
Tämän johdosta 
Sprengtporten ehdotti, 
että oli kutsuttava 
koolle erityiset Suomen 
valtiopäivät, jotka julistaisivat 
maamme Venä- Taneli Jusleni 
jän suojeluksen alaiseksi 

riippumattomaksi valtioksi. Tällä ehdotuksella oli masentava 
vaikutus Anjalan liiton jäseniin, joiden enemmistö ei 
kannattanut Suomen itsenäisyyttä. Liitto hajosi ja toimeliaimmat 
itsenäisyysmiehet pakenivat Venäjälle. 

Samoin kuin valtiollisessa elämässä säilyi tieteessä ja 
kirjallisuudessakin käsitys siitä, että Suomi oli oma erityinen 
kokonaisuus, jonka historia, kieli, kansallisuus, kansanrunous 
ja olot yleensä ansaitsivat huomiota ja harrastusta 
osakseen. Vähitellen se kehittyi kirjalliseksi suomalaisuusharrastukseksi, 
jonka keskuksena oli Turun yliopisto. Tämä 
harrastus oli pääasiallisesti tieteellistä, mutta niiden aineiden 
laadusta, johon se kohdistui, seurasi, että varsinaiseen tiedonhaluun 
liittyi jokin määrä kotimaanrakkautta, ja itse työ 
oli omiansa herättämään kansallisuustunnetta. Näitä kotimaisen 
tutkimuksen harrastajia on sanottu fennofiileiksi, s. o. 
suomalaisystäviksi. Mitään valtiollista ohjelmaa heillä ei ollut. 
Heidän rohkein toivonsa ja vaatimuksensa oli ainoastaan, 

että suomenkieli saisi häiritsemättä 
säilyä edes 
siinä alhaisessa tilassa, 
johon se jo oli vaipunut. 

Etevimmät fennofiileistä 
olivat Taneli 
Juslenius (synt. 
1676, kuoli. 1752) ja 
Henrik Gabriel 
Porthan (synt. 1739, 
kuoli. 1804). 

Juslenius pääsi heprean 
ja kreikan kielten 
professoriksi Turun yliopistoon 
v. 1712, mutta 
jo seuraavana vuonna 
hän sodan vuoksi pakeni 
Ruotsiin. V. 1722 hän 
palasi kotimaahan entiseen 
virkaansa ja nimitettiin 
myöhemmin Porvoon 
hiippakunnan piispaksi. Pikkuvihan aikana hänen oli 
toisen kerran paettava Ruotsiin, mistä hän sitten ei enää 
palannut. 

Jo opintoaikanansa Juslenius julkaisi latinankielisen teoksen 
»Suomalaisten puolustus». Isonvihan jälkeen hän Turun 
yliopistossa taisteli kansan omien miesten auttamiseksi yliopiston 
ja kirkon virkoihin. Pitkällisten esitöiden jälkeen hän 
v. 1745 julkaisi suomalais-latinalais-ruotsalaisen sanakirjan 
nimellä »Suomalaisen Sana-Lugun Goetus». Hän keräili suomalaisia 
kansanrunoja ja sananlaskuja, mutta ne tuhoutuivat. 
Kansan keskuudessa hän oli kauan tunnettu Svebiliuksen 
katkismuksen suomentajana. — Juslenius on ensimmäinen, 
jonka tiedetään käyneen itsetietoista taistelua suomalaisuuden 
hyväksi. 

Porthan oli äitinsä puolesta Jusleniuksen sukua ja luultavaa 
on, että se vaikutti paljon hänen ajatustapaansa ja 
harrastuksiinsa. Perinpohjaisten opintojen jälkeen hän tuli 
kaunopuheisuuden professoriksi. Siihen aikaan tällä aineella 
tarkoitettiin latinankieltä ja kirjallisuutta tai oikeastaan 




H. G. Porthan. 




Aurora-seura, Eero Järnefeltin seinämaalaus Helsingin yliopiston juhlasalissa. Vas. Porthan 
(lukee), K. F. Mennander (istumassa), oik. M. Calonius (istumassa.) 

vielä enemmän: muinaisen Rooman elämän ja tapojen tutkimusta. 
Niin rajoittamaton oli tämän tutkimuksen ala, että 
Porthan luennoissaan saattoi esittää myöskin filosofian ja 
tieteiden merkityksen sekä sisäisen yhteyden historiaa. Laajalti 
perehtyneenä tieteelliseen kirjallisuuteen hän piti oppilaansa 
uusimman tietämyksen tasalla ja antoi monelle ylioppilaspolvelle 
valistuneen elämänkatsomuksen perusteet. 

Porthanin tutkimukset kohdistuivat Suomen kansan olemukseen, 
sejh runouteen, kieleen ja historiaan. Niihin koetti 
hän oppilaitansakki perehdyttää. Vv. 1766 — 78 hän julkaisi 
suomalaiselta runoudesta tutkimuksen, jossa runoutemme 
laatua ja rakennetta ensi kertaa yksityiskohtaisesti tarkasteltiin; 
aineistona hänellä oli silloisten harvojen taiderunojen 
ohella kansanrunoja, joita hän itse keräili ja joiden arvoa ja 
merkitystä hän selvitteli sivistyneelle yleisölle. V. 1770 hän 
yhdessä ystäväinsä kanssa perusti Päivänkoiton (Aurora-) 
seuran, jonka tarkoituksena oli suomalais-isänmaallisen tiedon 
levittäminen. .Tämän seuran toimesta sai alkunsa 
maamme ensimmäinen sanomalehti. Se ilmestyi ruotsinkielisenä 
ja siinä julkaistiin omaa maata, erittäinkin sen 
historiaa koskevia tutkimuksia. 

Kansamme muinaisesta taikauskosta Porthan julkaisi 
tutkimuksen, jossa hän koetti selvittää, että sillä oli suuri 
merkitys kansamme muinaisen henkisen kehityksen valaisijana. 
Yhdessä ystävänsä Rantsilan kappalaisen Gananderin 
kanssa hän keräili suomalaisia sananlaskuja ja suunnitteli 
suomalaista sanakirjaa. Kielitutkimuksillaan hän hahmotteli 
suomalaisen murretutkimuksen vastaisen suunnan, jopa 
viittoi tien suomen sukukielten tutkimukselle. Historiantutkimuksillaan 
hän antoi kansamme keskiaikaisesta elämästä 
yhtenäisen ja yleensä oikean kuvan. 

Porthanin tutkimusten johtolankana oli suuri kiintymys 
omaan kansaan ja omaan maahan. Loma-aikojaan hän käytti 
matkoihin maamme eri osissa Karjalaa ja Pohjanmaata 
myöten. Hän keräsi laajan maantieteellisen aineiston, jonka 
nojalla Suomen maantiede sitten uudelleen esitettiin sekä 
siihen aikaan ilmestyneessä maantieteessä että karttateoksessa. 
Maan ja kansan tarkka tunteminen oli Porthanista 
ehdottomana edellytyksenä kaikelle yhteiskunnalliselle uudistustyölle. 
Sen vuoksi hän koetti levittää tällaista tietoa 

sivistyneistöön ja erittäinkin oppilaihinsa, joista aikoinaan 
oli kasvava maan virkamiehistö. 

V. 1797 perustettiin Suomen Talousseura, jonka tehtävänä 
oli kansantaloutemme kaikinpuolinen kehittäminen. Porthanista 
se sai innokkaan työntekijän. Hän määritteli seuran 
tehtäviä sekä selvitteli niitä koskevia asioita, kuten 
kaupunkiemme kehittämistä, köyhäinhoitoa ja oppikoulujen 
parantamista. Kirjoitussarjassaan »Suomen viljelyksen kehittämisestä» 
esitti hän vesireittiemme perkaamisen suurta 
merkitystä. Hänen elämäntyönsä muodostui isänmaallisen 
mielen ja hengen herättämiseksi. Hän kylvi siementä, joka 
seuraavina aikoina kasvoi runsaan sadon. 

On sanottu, ettei Suomen yliopistolla »ole ollut ketään 
opettajaa, jonka tiedettäisiin niin hyödyttävästi vaikuttaneen 
siihen» kuin Porthanin, koska hän korkeakoulumme 
professoreista on ollut niitä harvoja, joka on kyennyt perustamaan 
oman koulukunnan. »Siihen kuuluu, paitsi hänen 
välittömiä oppilaitansa, koko joukko heidän seuraajiansa, 
varsinkin Suomen historian tutkimuksen alalla.» Usea myöhemmän 
ajan merkkimies maassamme oli Porthanin koulukunnan 
kannattaja tai sen hengen elähdyttämä. Yliopistomme 
sisäiseen elämään hän pitkiksi ajoiksi painoi oman 
henkisen leimansa. 

Parasta, mitä Ruotsin vallan aika maassamme oli kyennyt 
luomaan, oli keskittynyt ja kiteytynyt Porthanin opettaja
- ja tutkimustoimintaan muodostuen arvokkaaksi henkiseksi 
perinnöksi sille uudelle ajalle, joka kansamme elämässä 
kohta alkoi. 

Ruotsin ajalta Suomi sai länsimaisen yhteiskunta- ja oikeusjärjestyksen. 
Sen arvo on ollut suuri, sillä sen varassa Suomi 
on saattanut kohota sivistyskansain joukkoon. Suomalainen 
kansallisuus- ja isänmaallisuustunne Ruotsin vallan aikana 
maassamme ei saattanut jatkuvasti kehittyä ja voimistua. 
Mutta kuten edellä olevat lyhyet viittaukset osoittavat, säilyi 
kuitenkin käsitys siitä, että Suomi muodosti oman maantieteellisen 
kokonaisuuden ja että suomalainen kansallisuus 
oli olemassa. Niin hämärä kuin tämä käsitys olikin 
ja niin vähän merkitystä kuin sille pantiinkin, oli se 
kuitenkin se pohja, jolle myöhempi kehityksemme rakentui. 



Ensimmäiset vuosikymmenet. 



Suomi irroitetaan Ruotsista. 

Porthan oli kerran ennustanut: »Pietarin kaupunki vielä 
kerran vie koko Suomen mukanaan.» Tuskin oli vanhan tietäjän 
hautakumpu ennättänyt nurmettua, kun tämä ennustus 
toteutui. Suomi erotettiin Ruotsista. Moni muukin kuin 
Porthan oli sen aavistanut. Aina isonvihan ajoista asti, jolloin 
Venäjän tsaari Pietari laski perustuksen uudelle pääkaupungilleen 
Pietarille, alkoi maassamme syntyä vaistomainen 
tunne siitä, ettei Ruotsi ajan mittaan jaksaisi suojella 
Suomea, vaan että maamme repäistäisiin siitä irti ja 
liitettäisiin Venäjään. 

Ranskan suuri vallankumous oli nostanut vallan kukkuloille 
korsikalaisen luutnantin, Napoleon Bonaparten. Italia, 
Hollanti, Espanja ja Portugali olivat hänen nöyriä vasallivaltakuntiaan, 
Preussi ja Itävalta voitettuja ja nöyryytettyjä. 
Hänellä oli enää vain kaksi todellista vastustajaa: Englanti 
ja Venäjä. Englannin hän tahtoi nujertaa mannermaansulkemuksella: 
sen elinhermo, kukoistava kauppa mannermaan 
valtojen kanssa, oli katkaistava. Venäjän kanssa Napoleon 
tahtoi rakentaa liiton Englannin masentamiseksi. Hän pyysi 
Venäjän nuoren keisarin Aleksanteri I:n neuvotteluun Tilsitiin 
Niemenjoen varrella. Neuvottelu pidettiin v. 1807. Siinä 
tehtiin yhteinen liitto Englantia vastaan. Ruotsi-Suomi oli 
pakotettava mannermaansulkemukseen. Palkkioksi siitä 
Napoleon lupasi Venäjälle Suomen. 

Tilsitin sopimus saattoi Ruotsin valtiomiehet vaikeaan 
asemaan. Ruotsin ulkomaan kauppa suuntautui Englantiin. 
Välien katkaiseminen Englannin kanssa olisi merkinnyt 

sekä viennin että tuonnin ehtymistä; tämän lisäjcsi Ruotsin 
rannikot olisivat joutuneet englantilaisen sotalaivaston hävityksille 
ja kaappauksille alttiiksi. Mutta vaarallista oli 
myöskin vastustaa Ranskan keisaria, jolla oli valta käsissään 
mannermaalla. Aseman suurta vakavuutta Ruotsin 
kuningas Kustaa IV Aadolf ei oivaltanut. Hän oli kyllä 
oikeamielinen, mutta hengenlahjoiltaan rajoitettu. Kustaa-Aleksanteri I 
ja Napoleon kohtaavat toisensa Tilsitissä. 



kuningas ei mitenkään voinut uskoa, että sukulainen ja 
liittolainen hyökkäisi hänen valtakuntansa kimppuun. 

Aleksanteri näyttääkin olleen vastahakoinen lähettämään 
joukkojaan Suomeen. Napoleonin lähettiläälle Pietarissa 
mainitaan hänen sanoneen: »Suomi on erämaa, jonka omistaminen 
ei houkuttele ketään. Mutta kun te lujasti vaaditte, 
että julistan Ruotsille sodan, niin teen sen.» Helmikuussa 1808 
Venäjän sotajoukot ilman sodanjulistusta marssivat Suomeen. 

K. J. Adlercreutz. 



Se ei tullut odottamatta, sillä jo 
kolme viikkoa aikaisemmin Ruotsin 
lähettiläs Pietarista oli ilmoittanut, 
että hyökkäystä valmisteltiin. Oli 
koetettu varustautua, mutta ajanmukaisessa 
puolustuskunnossa 
maamme ei ollut. Venäjän upseerit 
Euroopan suurilla sotakentillä olivat 
saaneet perehtyä kaikkein uusimpaan 
sotataitoon. Suomen upseeristolla 
ei ollut tällaista tilaisuutta ollut; 
sitä kuitenkin korvasi sen vanha 
vakaa isänmaallinen henki. Ruotujakoinen 
sotajoukkomme, joka aikoinaan 
hyvin vastasi tarkoitustaan, 
ei soveltunut silloisiin oloihin. Suureksi 
osaksi vuotta hajaantuneena 
sotilastorppiansa viljelemään ruotusotilailla 
ei ollut kylliksi tilaisuutta 
sotilaan ammatin oppimiseen. 
Ylipäällikkönä suomalaisilla oli ruotsalainen kreivi Vilhelm 
MauritsKlingspor, joka sodan syttyessä jo oli 
vanha mies, joukon seitsemännelläkymmenellä. Ruotsin kuriinkaan 
oikku oli hänet tähän vastuunalaiseen virkaan määrännyt. 
Hän oli koko ikänsä palvellut hoviviroissa ja hoitanut sotajoukkojen 
taloudellisia asioita, mutta 
armeijan ylipäälliköksi hän ei sopinut. 
Hänen arka esiintymisensä 
sodan johtajana teki hänen nimensä 
vihatuksi. Vänrikki Stoolin sanat: 
»häpeä, ett' urhomiehet kehtaa haastaa 
tuommoisista», tarkoittavat 
häntä. 

Ylipäällikön esikuntapäällikkönä 
toimi suurimman osan aikaa kenraalimajuri 
Kaarle Juhana 
Adlercreutz, joka oli urhoollisimpia 
päälliköitämme. Hän oli 
suomalainen mies, syntynyt Porvoon 
lähistöllä, missä hänen isänsä 




Y. K. v. Döbeln. 

oli maanviljelijänä. Tasaisen 
ja aina iloisen luonteensa 
takia hän oli erinomaisen 
suosittu koko sotajoukossa. 


Toinen mies, joka ehkä 
vielä suuremmassa määrin 
oli saavuttanut sotilaiden 
ihailun, oli Yrjö Kaarle 
von Döbeln. Hän oli 
ruotsalainen syntyjään, 
mutta oli palvellut Suomen 
sotajoukoissa jo w:n 1788 
— 90 sodan aikana, jolloin 
haavoittui vaarallisesti. 
Silloin saamansa haavan 
tähden hän piti koko 
ikänsä otsallansa mustaa 
silkkinauhaa, josta sotamiehet 
hänet jo kaukaa tunsivat. Hän oli myös kiintynyt sotilaitansa, 
porilaisiinsa, joiden etunenässä hän sai loistavimmat 
voittonsa. Samoin kuin v. Döbeln oli eversti Johan August 
Sandels kin ruotsalainen syntyjään. Hänellä oli sodassa 
komennettavana Savon jääkärirykmentti. Sandels oli etevä 
sotapäällikkö, joka kunnostautui useissa Ruotsin sodissa ja 
kohosi lopulta sotamarsalkaksi. Vielä mainittakoon jalon 
luonteensa ja urhoollisuutensa vuoksi suurta suosiota saavuttanut 
Joakim Sakari Duncker, jonka Runeberg on 
ikuistanut runossaan »Heinäkuun viides päivä». Hänen sukunsa 
oli luultavasti Saksasta, mutta se oli jo vuosisatojen kuluessa 
kotiutunut meidän maahamme, joten häntä on pidettävä 
suomalaisena. Hän oli alipäällikkönä Savossa käydyissä taisteluissa 
ja kaatui sodan lopulla Ruotsissa. Sodan alussa hän oli 
kapteeni, mutta kohosi sen kuluessa everstiluutnantiksi. 

Maahamme hyökänneiden venäläisten joukkojen miesluku 
nousi noin 24000:een. Näitä vastassa suomalaisilla ja ruotsalaisilla 
oli kaikkiaan 19000 miestä. Puolustajat peräytyivät 
ylivoiman tieltä. Sotamiehet halusivat taistella, mutta päälliköt 
pitivät viisaampana vetäytyä yhä kauemmaksi pohjoiseen 
aina Oulun seuduille asti. 




J. A. Sandels. 

*Näin kehnosti siis Suomessa käytiin vastustamisyrityksiin. 
Mihinkään muihin keinoihin ei sotajoukon ylipäällikkö 
uskaltanut ryhtyä kuin kiireiseen pakomatkaan. 

Huhtikuun puolivälissä 1808 Suomen pääarmeija juuri 
oli kulkemassa jäätyneen Siikajoen poikki Ouluun päin, kun 
Adlercreutz, joka valvoi joukkojen kulkua joen yli, huomasi 
sopivan ajan olevan käydä venäläisten kimppuun. Käännyttiin 
ympäri, ja kohta oli kahakka käynnissä. Suomalaiset 
hyökkäsivät joelle uudestaan, ja pian olivat venäläiset 
pakosalla. Pimeä keskeytti takaa-ajon, mutta kumminkin 
saivat suomalaiset olla hyvillään tästä päivästä, sillä voitto 
oli saatu. Alakuloisuus oli murtunut ja toivo elähdytti 
mieliä. 

Revonlahdella saavutettiin kohta toinen voitto. Venäläinen 
kenraali, useita upseereja ja monta sataa sotamiestä 
otettiin vangiksi. 

Sodan kulussa tapahtui käänne. Savon joukkojen johtaja 
Sandels läksi tunkeutumaan Iisalmelle ja Kuopioon 
johtavaa tietä myöten. Pulkkilassa tapahtui yhteentörmäys, 
500 venäläistä otettiin vangiksi, ja tie oli suomalaisille avoinna 
Kuopioon, Varkauteen ja vieläkin etelämmäksi. 

Klingsporkin päätti lähteä eteläänpäin ja pääsi Virroille 
asti. Pohjanmaa ja Pohjois-Häme joutuivat siten jälleen 
suomalaisten joukkojen haltuun. 

Oli pesty pois se tahra, jonka Suomen armeija sai ilman 
vakavampaa vastarintaa peräytyessään venäläisten tieltä. 
Näytti mahdolliselta, että vihollinen voitiin karkottaa maan 
eteläosaan, kenties rajan taaksekin. Mutta silloin sattui 
tapaus, joka syvästi järkytti mieliä ja synnytti alakuloisuutta. 
Toukokuun alussa 1808 Viapori (Suomenlinna) joutui 
venäläisten haltuun. Sen päällikkö Kaarle Olavi 
Gronstedt ei edes yrittänytkään vakavaa vastarintaa. 
Kohta sen jälkeen venäläiset saivat uusia joukkoja. 

Sotaonni kääntyi. Suurta ylivoimaa vastaan Suomen 
armeija ei voinut pitää puoliaan urhoollisuudestaan huolimatta. 
Venäläiset alkoivat jälleen edetä pohjoista kohti. 
Oravaisten luona oli vihdoin ratkaiseva taistelu syysk. 14 p. 
1808. Sen jälkeen Suomen armeija kulki vieläjpohjoisemmaksi, 
ja Olkijoella tehdyn sopimuksen mukaan se peräytyi 
Ruotsin puolelle asti, Mutta venäläisiä joukkoja tunkeutui 

sinnekin, pakottaen joukkojemme tähteet antautumaan. 
Sotamiehet saivat palata kotiseuduillensa jätettyään aseensa 
voittajalle. 

Isonvihan aikana melkein kaikki virkamiehet pakenivat 
Ruotsin puolelle, pikkuvihan aikana ainoastaan ylimmät 
heistä, mutta v. 1808 nämäkin jäivät asemilleen muutamia 
poikkeuksia lukuunottamatta. Tämä seikka vaikutti suuressa 
määrin sodanaikaisiin oloihin; virkamiehet olivat ikäänkuin 
välittämässä uusien vallanpitäjien ja kansan välillä ja 
»lievensivät kansan kohtaloa mahdollisuuden mukaan», kuten 
Klingspor peräytymisretkelleen lähtiessään oli kehoittanut 
tekemäänkin. He alkoivat täyttää uuden esivallan käskyjä, 
ja sen/ vuoksi uusi hallitus tuli melkein kuin huomaamatta 
entisen tilalle. Eikä kansalta muuta vaadittukaan kuin 
mitä Ruotsin hallitus aiemmin oli vaatinut. Ennen säädetyt 
verot määrättiin maksettaviksi, ja venäläinen ylipäällikkö 
otti kruunun varastot haltuunsa. 

Yleensä koettivat venäläiset noudattaa kuria ja järjestystä. 
Kansan kärsimykset eivät olleet läheskään yhtä suuret 
kuin edellisten sotien aikana. Pahin rasitus oli sotaväen 
kyyditys ja majoitus. 



Porvoon valtiopäivät. 

Jo kohta kun Venäjän armeija oli tunkeutunut maahamme, 
levitettiin kansalle julistusta, jossa suomalaisia 
kehoitettiin pysymään rauhallisina, koska venäläiset muka 
tulivat maahan »ystävinä ja suojelijoina»; kaikki väestön 
vanhat vapaudet ja oikeudet luvattiin säilyttää. Sen ohessa 
kehoitettiin valitsemaan edustajia Turussa kohta pidettäville 
valtiopäiville. 

Julistus oli ilmauksena Venäjällä valtaan päässeestä katsantotavasta, 
että Suomelle oli annettava sisäinen itsenäisyys. 
Kuten edellä olemme nähneet, ei tämä ajatus Venäjällä 
ollut uusi. Sehän oli tullut esille jo pikkuvihan aikana. 
Sittemmin sitä siellä innokkaasti ajoi Venäjälle paennut 
suomalainen itsenäisyysmies, kenraali Yrjö Maunu 
Sprengtporten. Suunnitelmillensa hän sai kannatusta 
Jteisarin läheiseltä neuvonantajalta, valtiosihteeri Mikael 

Speranskilta. Keisari Aleksanteri itsekin oli vapaamielisiin 
aatteisiin taipuva. Valtiopäivistä ei kuitenkaan 
tällä kertaa tullut mitään. Suomalaiset eivät olleet, kuten 
Sprengtporten oli vakuuttanut, valmiit liittymään venäläisiin, 
kun heille luvattiin sisäinen itsenäisyys. Sitäpaitsi 
Venäjän aseiden helppo menestys sodan alussa näytti osoittavan, 
ettei mitään houkutuskeinoja tarvittu suomalaisten 
vastarinnan kukistamiseksi. 

Kesäkuulla 
1808 annetulla julistuksella 
ilmoitettiin, 
että Suomi liitetään 
Venäjään tavallisena 
maakuntana. 

Mutta sittemmin 
sotaonni kääntyi. 
Käsitykset Pietarissa 
alkoivat jälleen 
muuttua maallemme 
suopeammiksi. Elokuulla 1808 
kreivi 
Buxhövden ilmoitti, 
että Suomesta voitaisiin 
lähettää Pietariin 
lähetystö neuvottelemaan 
maan 
asioista keisarin 
kanssa. Kun samalla 



M. Speranski. vakuutettiin, ettei 

sillä tahdottu korvata 
valtiopäiviä, noudatettiin Pietarista annettua kehoitusta. 
Seuraavan syyskuun lopussa lähetystö läksi matkalle. Se antoi 
Venäjän viranomaisille tietoja maan kipeimmistä tarpeista ja 
huomautti valtiopäiväin kokoonkutsumisen tarpeellisuudesta. 

Sillä välin oli Sprengtporten, joka oli nimitetty Suomen 
kenraalikuvernööriksi, tehnyt uudelleen esityksiä valtiopäivistä. 
Valtiopäiväkutsu julkaistiinkin , ja siinä käskettiin, 
että entisten lakien mukaan valittujen edustajain oli saavuttava 
maalisk. 22 p. 1809 Porvooseen. 

Keisari Aleksanteri I itse saapui avaamaan valtiopäivät. 

Hänen monien 
ylhäisten seuralaistensa 
joukossa 
oli myös 
Mikael Speranski, 
josta 
oli tehty Suomen 
asiain esittelijä 
eli valtiosihteeri. 
Valtiopäivävieraille 
ei 
vähäinen Porvoon 
kaupunki 
voinut tarjota 
komeutta eikä 
edes mukavuutta. 
Keisarin »linnana» oli pari pientä taloa. Valtaistuinsali 
oli Porvoon silloisessa lukio- eli nykyisessä tuomiokapitulinrakennuksessa . 


Tärkeimmät olivat ne valtiopäiyätoimet, joilla Suomen 
uusi asema järjestettiin. Jo avauspuheessa, jonka hallitsija 
itse esitti, sanottiin: »Olen luvannut pitää voimassa 
teidän valtiomuotonne, teidän perustuslakinne; teidän tänne 
kokoontumisenne on takauksena lupaukseni pitämisestä. 
Tämä säätykokous on oleva teidän valtiollisen olemuksenne 
alkuna; sen tarkoituksena on lujentaa siteitä, jotka kiinnittävät 
teitä asiain uuteen järjestykseen, täydentää sotaonnen 
minulle suomia oikeuksia oikeuksilla, jotka ovat sydämelleni 
kalliimmat, enemmän yhtäpitävät periaatteitteni kanssa.» 
Valtiopäiväjumalanpalveluksessa hallitsija luetutti allekirjoittamansa 
vakuutuskirjan, jossa luvattiin pitää järkähtämättöminä 
voimassa maan uskonto ja perustuslait sekä 
kaikki oikeudet, jotka maan asukkaille olivat kuuluneet. 
Säädyt puolestaan vannoivat pitävänsä Aleksanteri I:tä 
hallitsijanaan sekä järkkymättöminä säilyttävänsä maan 
perustuslait. Säätyjen valanteon jälkeen pitämässään puheessa 
keisari lausui: »Minä rukoilen kaikkivaltiasta Jumalaa 
antamaan minulle voimaa ja viisautta hallita tätä arvossapidettävää 
kansaa sen lakien ja iäisen oikeuden järkähtämättömän 
järjestyksen mukaan.» — Valtiopäiväin päättäjäispuheessa 




Porvoon vanha raatihuone (nyk. museo). Ritariston 
ja aatelin sekä porvarissäädyn istuntopaikka 
valtiopäiväin aikana. 

keisari lausui: »Tämä jalo ja rehellinen kansa on 
siunaava sallimusta, joka on säätänyt asiain nykyisen järjestyksen. 
Kansakuntain arvoon tästälähin korotettuna, 
lakiensa turvissa, se on muistava entistä hallitustansa 
ainoastaan ylläpitääkseen rauhan palauttamaa ystävyyttä.» 

Maan sisäisten olojen järjestämiseksi valtiopäiville annettiin 
neljä esitystä, jotka koskivat: 1) sotalaitosta, 2) kruununverojen 
kantoa, 3) rahaa ja rahalaitosta sekä 4) maan korkeimman 
hallinnon järjestämistä. v 




Porvoon ent lukion (nyk. tuomiokapitulin) talo. Pappissäädyn istuntopaikka 
valtiopäivien aikana. 



Sotalaitosta koskevassa esityksessä sanottiin, että entinen 
ruotu jakoinen sotaväki pidettäisiin toistaiseksi hajoitettuna. 
Myöskin luvattiin, ettei pakollisesti otettaisi Suomen 
asukkaita sotapalvelukseen. Asiasta tekemässään päätöksessä 
säädyt pyysivät, ettei ruotuj akoista sotaväkeä kutsuttaisi 
kokoon viiteenkymmeneen vuoteen ja että, kun Suomelle 
oma sotaväki asetettaisiin, päällystö ja miehistö otettaisiin 
maan omista kansalaisista ja että sotaväkeä ei vietäisi 
sotiin maan rajojen ulkopuolelle. Lähes puoleen vuosisataan 
ei maallamme ollutkaan muuta kuin vähälukuisia 

värvättyjä joukkoja, ja kun vihdoin kansallinen sotaväki 
asetettiin, toteutettiin silloin viimeksimainitut Porvoon 
valtiopäivillä lausutut toivomukset. 

Kruununveroja koskevassa esityksessä huomautettiin, 
että Suomen sisäinen hallinto ei voinut olla vapaa ja itsenäinen, 




Suomen säätyjen edustajat vannovat uskollisuuden ja kuuliaisuuden 
valaa Aleksanteri I: lie Porvoon valtiopäivillä 1809. 



ellei sillä ollut tarpeeksi varoja ja keinoja tyydyttää 
tarpeitaan. Sodan aikana oli maan varoja käytetty venäläisten 
tarpeisiin. Nyt sitävastoin maamme valtiotalouden 
tuli olla omalla pohjalla, ja tämän periaatteen säilytti hallitsija 
järkkymättömänä seuraavinakin vuosina Suomen ja 
Venäjän valtiotalouden useinkin pyrkiessä sekaantumaan 
toisiinsa. Esityksessä oli vielä jätetty säätyjen tehtäväksi 
ehdottaa yksinkertaisempi veronkantotapa, mutta ehdotusta 
ei voitu panna täytäntöön, ja tämä uudistus siirtyi vuosikymmeniä 
eteenpäin. Mikä merkitys omalla rahalla olisi 

ollut maan raha-asiain vakaannuttamiselle, tajuttiin kyllä 
jo Porvoon valtiopäivillä, mutta sen ottamista käytäntöön 
ei uskallettu edes ajatellakaan. Venäjän hopearupla määrättiin 
valtiollisista ja käytännöllisistä syistä maan päärahaksi, 
mutta Ruotsin raha pysyi kauan varsinaisena 
maksuvälineenä. Säädyt tekivät anomuksen kansallisen ja 
säätyjen hoidettavana olevan pankin perustamisesta. Parin 
vuoden kuluttua kyllä perustettiinkin vaihto-, laina- ja talletuskonttori, 
mutta se ei ollut säätyjen valvoma pankki, 
ja kauan aikaa kului, ennenkuin sellainen laitos saatiin 
aikaan. 

Ruotsin vallan aikana Suomella ei ollut omaa keskushallintoa. 
Valtakunnan pääkaupungissa olevat keskushallintoelimet 
hoitivat Suomen kuten valtakunnan muidenkin 
osain hallintoa. Ruotsissa oli ollut korkeimpana virkakuntana 
valtakunnanneuvosto, jonka Kustaa III hävitti 
ja jonka sijalle hän asetti konseljin eli yleisten asiain valmistelukunnan 
sekä korkeimman tuomioistuimen. Näitä laitoksia 
silmälläpitäen Pietarissa oli laadittu esitys hallitusneuvoston 
perustamisesta. Säädyt tekivät sen ohjesääntöehdotukseen 
erinäisiä muutoksia, jotka otettiin huomioon, kun sanottu 
ohjesääntö vahvistettiin. Hallitusneuvosto tuli olemaan 
samalla korkein tuomioistuin ja hallinnollinen virkakunta. 
Koko maan julkinen toiminta keskitettiin siihen; se oli 
oleva ikäänkuin »kaikkien eri virastojen yhtymäpaikka, jotka 
Suomen monissa maakunnissa hajallaan tavataan». 

Valtiopäivätyö suoritettiin, e*nnen kuin rauha Venäjän ja 
Ruotsin välillä vielä oli tehty. Suomen kansa oli vielä 
muodollisesti sidottu entiseen hallitukseensa. Mutta Porvoon 
valtiopäiväin aikana koko maa jo oli vihollisen vallassa, 
eikä sen joutuminen takaisin Ruotsille näyttänyt enää mahdolliselta. 
Kysymyksessä ei ollut minkään sopimuksen tai 
erikoisrauhan tekeminen Venäjän kanssa. Olojen pakosta oli 
ryhtyminen valtiopäivätyöhön, jos tahdottiin olla osallisena 
maan vastaisen aseman muodostamisessa. — Rauha tehtiin 
Haminassa syysk. 17 p. 1809. Siinä Ruotsi luovutti Suomen 
Venäjälle Tornionjokea myöten. Turhaan se koetti saada 
pitää Ahvenanmaan; se oli annettava muun Suomen mukana. 

Hallitusneuvosto aloitti toimintansa 1809 Turussa, joka 
tuli maan pääkaupungiksi. V. 1816 tämä ylin virastomme sai 

nimekseen senaatti, jonka 
nimen se säilytti Venäjän 
ajan loppuun saakka. Siinä 
oli kaksi osastoa: oikeusosasto, 
joka oli korkein 
tuomioistuin, ja talousosasto, 
joka oli korkein 
hallintovirasto. Viimeksimainittu 
jakaantui toimituskuntiin, 
jotka vastasivat 
nykyisiä ministeriöitä. 
Kenraalikuvernööri oli 
senaatin puheenjohtaja, 
mutta kummallakin osastolla 
oli omat varapuheenjohtajansa. 
Jäsenten 
tuli olla Suomen kansalaisia, 
ja niinikään oli 
alkuaan säädetty, että toisen 
puolen piti kuulua 
aatelistoon, joka määräys 
myöhemmin kumottiin. Jäsenet hallitusneuvostoon ja sittemmin 
senaattiin keisari määräsi kolmeksi vuodeksi kerrallaan; 
Porvoon valtiopäiville suotiin kuitenkin oikeus ehdottaa 
hallitusneuvoston ensimmäiset jäsenet. Päätökset hallitusneuvosto 
samoin kuin senaatti teki hallitsijan nimessä. 
Tärkeät asiat oli alistettava hallitsijan itsensä ratkaistaviksi. 

Kun hallitsija asui Pietarissa, ei hän voinut olla suoranaisessa 
yhteydessä senaatin kanssa eikä välittömästi sen 
esittelystä ratkaista asioita. Sen vuoksi asetettiin Suomen 
asioita hänelle esittelemään erityinen valtiosihteeri, jota 
v:sta 1834 nimitettiin ministerivaltiosihteeriksi. Tässä toimessa 
oli ensin jo edellä mainittu Aleksanteri I:n luottamusmies 
Mikael Speranski, mutta koska, niinkuin hän itse sanoi, 
»Suomi on valtio, eikä kuvernementti, jota ei vain sivumennen 
voi hoitaa muiden toimien yhteydessä», tahtoi hän siitä 
toimesta luopua (v. 1811), ja siihen määrättiin silloin suomalainen 
vapaaherra Robert Henrik Rehbinder, 
joka aina v.een 1841 hoiti tätä virkaa. Valtiosihteerin oheen 
asetettiin v. 1811 erityinen virasto, n. s. Suomen asiain 




R. H. Rehbinder. 

komitea, joka tarkasti ja 
valmisteli Suomesta tulevia 
asioita, ennenkuin ne 
keisarille esitettiin. Sen 
ensimmäiseksi esimieheksi 
tuli Kustaa III:n aikainen 
valtiomies, kreivi 
Kustaa Mauri Armfelt, 
joka kuitenkin vain 
kaksi vuotta oli tässä toimessa, 
sillä hän kuoli v. 
1814. — Näiden ylimpien 
virkakuntien oheen asetettiin 
prokuraattori-niminen 
virkamies, jonka tuli valvoa 
sekä senaatin että 
yleensä kaikkien virastojen 
ja virkamiesten toiK. 
M. Armfelt. mien laillisuutta ja pitää 

huolta siitä, että oikeutta 
kaikkialla noudatettiin. Tähän virkaan, josta itsenäisyytemme 
aikana on muodostettu oikeuskanslerin virka, nimitettiin 
ensimmäisenä etevä lakimies Matias Calonius. 

Jo Ruotsin vallan aikana Suomella ajoittain oli oma 
kenraalikuvernööri. Kun venäläiset v. 1808 tunkeutuivat 
Suomeen ja saivat enimmän osan maata haltuunsa, koetettiin 
vallatulla alueella siviilihallinto erottaa sotilashallinnosta 
uskomalla ensinmainittu tehtävä viranomaiselle, jota nimitettiin 
kenraalikuvernööriksi. Tämän viran ensimmäisenä 
hoitajana oli, kuten jo edellä esitetystä käy ilmi, Sprengtporten. 
Vallanhimoisena ja juonikkaana hän joutui pian 
keisarin epäsuosioon ja huonoihin väleihin hänen sekä venäläisten 
että suomalaisten neuvonantajainsa kanssa. Jo 
kesällä 1809 hänen oli pakko erota. Kaikki seuraavat kenraalikuvernöörit 
olivat venäläisiä. Sprengtportenin seuraajaksi 
tuli kenraaliluutnantti Mikael Barclay de Tolly. 
Tämä, joka nopeasti yleni arvosta toiseen, joutui jo v. 1810 
Venäjän sotaministeriksi ja sitten Venäjän armeijan ylipäälliköksi 
sodassa Napoleonia vastaan. Uudeksi kenraalikuvernööriksi 
määrättiin Virossa syntynyt aatelismies Fabian 

S t e i n h e il. Hän oli asunut Viipurin läänissä, kotiutunut 
sinne ja piti meidän maatamme isänmaanaan. — Kenraalikuvernöörin 
virka oli tällöin jo saanut toisen luonteen kuin 
Sprengtportenin aikana. Siihen ei enää kuulunut maamme 
siviilihallinnon johto, sillä tämä oli siirtynyt hallitusneuvostolle 
(senaatille). — Kenraalikuvernööri oli Venäjän vallan korkein 
edustaja maassamme ja Suomeen sijoitetun venäläisen sotaväenpäällikkö. 


Muutkin virasto-olot kaipasivat muutoksia ja täydennyksiä. 
Ruotsin vallan aikana Tukholmassa oli joukko 
keskusvirastoja eli kollegioita, joiden alaisia monet täkäläiset 
paikalliset viranomaiset olivat. Tällaisia virastoja oli nyt 
perustettava Suomeen. Ensimmäisiä oli v. 1811 perustettu 
lääkintähallitus, jonka toimeksi tuli terveydenhoidon valvonta 
koko maassa; postihallitus ja yleisten [s. o. valtion] 
rakennusten ylihallitus asetettiin samana vuonna. 

Kaikki keskusvirastot samoin kuin hallitusneuvostokin 
sijoitettiin Suomen pääkaupunkiin, joksi Turun sijaan 
v. 1812 määrättiin Helsinki, koska tämä oli Venäjän pääkaupunkia 
lähempänä ja Viaporin suojelema. 



Viipurin iäänin yhdistäminen muuhun Suomeen. 

»Vanha Suomi» eli Viipurin lääni, kuten edellä on mainittu, 
kuului jo ennen w:n 1808 — 09 tapauksia Venäjään. 

Kova aika koitti niille Kaakkois-Suomen asukkaille, 
jotka ison- ja pikkuvihan jälkeen olivat joutuneet Venäjän 
yhteyteen. Venäläinen maaorjuus oli alituisesti heitä uhkaamassa. 
Kuten muun Suomen oli Karjalankin talonpoika 
ollut vapaa maanomistaja tai -haltija — maaorjuutta ei Ruotsin 
valtakunnassa koskaan ole ollut. Hän maksoi määrätyn 
veron kruunulle. Joskin vero väliin oli raskas, hän ei kuitenkaan 
ollut kenestäkään yksityisestä riippuvainen. Epäkohtia 
ei puuttunut, mutta ne olivat vähäisiä niihin verrattuina, 
mitkä alkoivat kohta venäläisenä aikana. 

Jo heti valloituksen jälkeen Venäjän hallitus alkoi Karjalassa 

jaella suomalaisten talonpoikain tiluksia lahjoituksina 
venäläisille ylimyksille ollenkaan välittämättä, missä 
oikeudellisessa asemassa niiden asukkaat sitä ennen olivat 
eläneet. Oikeastaan lahjoitus aluksi ei merkinnyt muuta, 
kuin että lahjoitusmaiden haltijat saivat kantaa lahjoitusmaatalonpojilta 
suurimman osan niistä veroista, jotka kruunu 
ennen oli kantanut. Mutta veroa korotettiin mielin määrin; 
veronkanto-oikeudesta seurasi pian muitakin oikeuksia. 
Talonpoika ei saanut ilman lupaa muuttaa maaltaan — sehän 
olisi vähentänyt lahjoitusherran verotuloja. 

Virkamiehiksi otettiin miltei yksinomaan venäläisiä, jotka 
eivät suinkaan olleet parhainta lajia. Kaupungit kansoittuivat 
venäläisillä ja Itämerenmaakuntain saksalaisilla kauppiailla. 
Papisto tosin pysyi luterilaisena, mutta kun oli kielletty 
opiskelemasta Turussa, vajosi se hyvin matalalle tasolle. 
Pahinta oli jonkin aikaa voimassa ollut sotamieheksi-otto. 
Sotapalvelus Venäjällä siihen aikaan kesti 20 vuotta. Ken siihen 
oli joutunut, oli kuin elävältä haudattu. Vanhoissa 
kansanrunoissamme kaikuu vielä se suruinen sävel, mikä 
kansan mielessä syntyi, kun nuoret miehet vietiin sotaväkeen 
kauas Venäjälle. — Teoriassa vallitsi kyllä Ruotsin laki, 
mutta käytännössä venäläinen mielivalta. 

Mitä venäläinen ies Karjalan väestölle merkitsi, se saatiin 
pian nähdä. Jo v. 1728 oli sikäläisten talonpoikain tila 
niin kurja, että pelättiin maakunnan autioksi tulemista. 
Jotta kohtuuton kiskominen voitaisiin estää, koetettiin tarkoin 
määrätä niiden verojen suuruus, jotka talonpoikien oli 
maksettava. Samoin tehtiin v:n 1743 rauhan jälkeen maakunnan 
läntisessä osassa. Mutta se auttoi vähän. Lahjoitusmaiden 
haltijat itsepintaisesti koettivat noudattaa samoja 
menettelytapoja Karjalassa kuin muuallakin Venäjällä. 

Viranomaisiin ja tuomioistuimiin vetoaminen ei auttanut 
paljon. V. 1785 Pyhäjärven Taubilan eli Touvilan hovin 
omistaja ja hänen alustalaisensa aloittivat oikeudenkäynnin 
kontrahdeista. V. 1798 julkaistu hallitsijan määräys ratkaisi 
asian niin, etteivät lahjoitusmaiden haltijat saaneet yksipuolisesti 
korottaa veroja. Mutta v. 1801 säädettiin, että 
milloin isäntä ja alustalaiset eivät voineet sopia veroista, 
asia oli jätettävä valtakunnan korkeimman tuomioistuimen 
ratkaistavaksi. Samalla Touvilan alustalaisten veroja korotettiin 

yli viisinkertaisesti. Tätä esimerkkiä alettiin pian 
seurata muillakin tiloilla. 

Suomen talonpoika ei ole ollut kärkäs nousemaan esivaltaa 
ja olemassaolevaa järjestystä vastaan. Mutta kun 
sorto kävi sietämättömäksi, loppui talonpoikain kärsivällisyys. 
Vuosisadan vaihteessa mainitaan olleen 28 talonpoikaismeteliä. 
Usein täytyi ne sotaväen avulla taltuttaa. 
Päivätöitä suoritettiin usein pistimien pakottamina. Moni 
talonpoika joutui Siperiaan tai vankilaan, vielä useampia 
heistä piestiin ja kidutettiin. Surkean kuuluisiksi tulivat 
ne pieksäjäiset ja hävitykset, jotka Valkjärven Veikkolassa 
pantiin toimeen kauppias Blandovin ollessa sen omistajana. 
J. M. Salenius Valkjärven pitäjän historiassaan kertoo siitä: 
»Hän [Blandov] ryösti kasvut pelloilta ja närtteistä; jos 
hänen [talonpojan] hevonen eli lehmä meni hovin maille, 
ajoi hän sen hoviin ja piti omanaan. Lampaat ja siat sekä 
muut pienemmät eläimet ampui hän, mistä vaan tapasi. 
Maaherra piti Blandovin puolta; tänne lähetettiin sotaväkeä; 
miehet kutsuttiin hoviin kontrahtia [verosopimusta] tekemään. 
Ei kukaan mennyt, vaikka kyllä koetettiin sekä leppeillä* 
keinoin että kovilla sanoilla. Sitten annettiin miettimisaikaa. 
Sotamiehet ja hovin taarastit [työnjohtajat] kävivät sillä aikaa 
ryöstämässä ihmisten ruisaumoja ja kauranärtteitä ja saivat 
tappaa sikoja, lampaita j. n. e. Raja-aidasta ei ollut puhetta: 
herra tahtoi hävittää peltojen aidatkin. Joku aika vieri 
niinikään edelleen. Blandov laitatti hyvät letit [ruoskat] ja 
varusti konttorin porstuan siltaan rautarenkaat neljälle haaralle; 
sitten kutsuttiin pari, kolme kyläkuntaa kerrassaan 
puumerkkiä panemaan. Kun eivät siihen taipuneet, pantiin 
toinen mies toisensa perään renkaisiin ja sitten hakattiin lettilöillä, 
yhä vaan matkien: 'Panetkos puumerkkiä?' Siten sai 
koko läänin [lahjoitusmaa-alueen] isännät hyvän kurituksen.» 

Muunkin Suomen asukkailla oli ollut kärsimyksensä 
ja vaikeutensa: monet sodat, katovuodet, kansallisen sivistyksen 
puute y. m. Mutta ne olivat vähäiset verrattuna 
siihen kurjuuteen, missä Karjalan väestö eli. Siltä puuttui 
alkeellisimmatkin ihmisoikeudet. Venäjälläkin se tunnustettiin. 
Itse keisari Aleksanteri I:n mainitaan lausuneen: 
»Heidän [Karjalan talonpoikain] kohtalonsa on 
omiaan peloittamaan muun Suomen asukkaita.» 

Näissä sanoissa kuultaa se ajatus, mikä keisarilla Viipurin 
lääniin nähden oli: se oli yhdistettävä muuhun Suomeen. 
Kun v:n 1808 sodan aikana venäläisten valtaamalla alueella 
järjestettiin siviilihallinto, oli se yhteinen Viipurin läänille 
ja muulle Suomelle, mikä viittasi siihen, että nämä maamme 
osat käsitettiin yhdeksi kokonaisuudeksi. Alku Vanhan 
Suomen liittämiseksi muuhun Suomeen oli tehty. Pian seurasi 
hallitsijan nimenomainen päätös yhdistämisen täydellisestä 
ja pysyvästä toimeenpanemisesta. Hanketta stfosi 
keisari itse ja hänen neuvonantajansa Speranski. Mutta oli 
kaksi suomalaistakin, jotka tehokkaasti vaikuttivat sen 
toteuttamiseen. Toinen oli Kustaa Mauri Armfelt, 
toinen David Alopaeus, joka oli niitä harvoja 
Viipurin läänin suomalaisia asukkaita, jotka tämän 
läänin ollessa Venäjään liitettynä kohosivat korkealle virkaasteissa. 


Yhdistäminen päätettiin panna toimeen julistuksella 
jouluk. 23 p. 1811. Seuraavan vuoden alusta valtion tulot 
Viipurin läänistä, jotka siihen asti olivat menneet Venäjän 
Valtion rahastoon, oli suoritettava Suomen valtiolle. Kirkollishallinko 
oli alistettava Porvoon tuomiokapitulin ja oikeusasiat 
Turun hovioikeuden alaisiksi. Vanhan Suomen asukkaat saivat 
samat valtiolliset oikeudet kuin muun Suomen asukkailla 
oli. Erityinen toimikunta, n. s. järjestyskomitea, asetettiin 
tutkimaan läänin tilaa sekä tekemään ehdotuksia yhdistämisen 
käytännöllisestä toimeenpanosta. Kauppa ja muu 
taloudellinen elämä alistettiin samojen säännösten alaisiksi 
kuin muussa Suomessa, hallinto muutettiin suomalaiseksi, 
minkä johdosta virkamiesten lukumäärä väheni enemmän 
kuin puolella ja venäjänkielen asemesta ruotsi tuli virkakieleksi. 
Mutta koulut jäivät entiselle kannalle; saksa pysyi 
niissä opetuskielenä vielä kolme vuosikymmentä. 

Kahta asiaa oli vaikeata saada muun Suomen olojen 
mukaisiksi. Toinen oli lahjoitusmaa-, toinen viinanpolttokysymys. 
Talonpoikain aseman järjestäminen samanlaiseksi 
kuin muussa Suomessa olisi niin kipeästi koskenut lahjoitusmaan 
haltijain etuihin, ettei sitä äkkiä voitu panna toimeen. 
Mutta asian lykkääntyminen vaikutti sen, että sovelias 
aika sen järjestämiseksi ennätti mennä ohi. Karjalan 
talonpojat jäivät edelleenkin kärsimään vierasta iestä. Heidän 

kohtalonsa, kuten seuraavassa tulemme näkemään, 
tuotti maallemme monta huolta ja suuria uhrauksiakin. 
Viinanpoltto läänissä oli venäläiseen tapaan järjestynyt 
suurtilanomistajain oikeudeksi. Jos muussa Suomessa vallinnut 
viinalaki, joka salli ainoastaan kotitarvepolttoa yksinkertaisilla 
polttovehkeillä, Viipurin läänissä olisi pantu voimaan, 
olisi tilanomistajain täytynyt hävittää polttimonsa 
ja luopua hyvästä tulolähteestä. Vasta v. 1859 viinanpoltto 
läänissä saatiin järjestetyksi samalle kannalle kuin muussa 
Suomessa. 

Vaikka Vanhaan Suomeen täten toistaiseksi vielä jäikin 
venäläisajan epäkohtia, oli tämä paljon kärsinyt maakunta 
kuitenkin liitetty yhteiseen isänmaahan, mikä herätti toivoa, 
että paremman ajan uudelleen tultua viimeisetkin vieraan 
vallan jäljet saatettiin luoda umpeen. 

Kun ajattelemme, että Vanhan Suomen yhdistäminen 
muuhun Suomeen merkitsi maamme alueen lisääntymistä 
noin kahdeksannella ja sen väkiluvun lisääntymistä noin 
neljännellä osalla, saatamme käsittää sen mielihyvän, minkä 
sanottu toimenpide herätti maassamme. 

Aleksanteri I ja hänen Suomen-politiikkansa. 

Merkittävä piirre Aleksanteri I:n Suomen-politiikassa 
ensimmäisinä valloituksen jälkeisinä vuosina oli hänen harvinainen 
suopeutensa maatamme kohtaan. Kautta aikojen 
ovat valloittajat rientäneet sulattamaan valloittamansa maat 
omaan valtapiiriinsä, sen pääkansallisuuteen, sen tapoihin, 
käsityksiin ja laitoksiin. Erittäinkin venäläiset vallanpitäjät 
ovat tällaisesta menettelystä olleet tunnettuja. Suomen 
joutuessa Venäjän yhteyteen tästä historiassa niin tavallisesta 
ilmiöstä ei näe jälkeäkään. 

Oliko se Aleksanteri I:n jalomielisyyttä, jolle valtiollisessa 
elämässä niin tavallinen ja järkevänä pidetty kylmä 
tosiasiain politiikka kokonaan oli vierasta? 

Niin kummalta kuin kuuluukin, oli itsevaltiaaksi aiotun 
keisari Aleksanterin kasvattajana ollut innokas tasavaltalainen 
ja kansanvaltaisuuden sekä perustuslaillisten muotojen 
harrastaja sveitsiläinen L a h a r p e. Tämä tahtoi istuttaa 

Aleksanteri I. 



nuoreen ruhtinaaseen ne vapauden, veljeyden ja tasa-arvoisuuden 
aatteet, jotka Ranskan vallankumous oli piirtänyt 
lippuunsa, mutta jotka se sitten liioitteluillaan saattoi huonoon 
huutoon. Vielä keisarina ollessaan Aleksanteri piti 
opettajaansa suuressa arvossa ollen hänen kanssaan kirjeenvaihdossa. 


Myöhemmin vaikutti keisarin katsomustapaan paljon 

Speranski, kyläpapin poika, jonka Aleksanteri yksityissihteeristään 
kohotti valtiosihteeriksi aikoen yhteistoimin 
hänen kanssaan luoda Venäjälle vapaamielisen hallitusmuodon. 
Mutta tsaarivaltakunnan alkeellisissa oloissa 
sitä ei voitu tehdä kädenkäänteessä. Muutamaa vuosikymmentä 
aikaisemmin Katariina II oli sitä yrittänyt onnistumatta. 
Mutta joskin Venäjällä toistaiseksi oli mahdotonta 
uudenaikainen perustuslaillinen hallitustapa, saattoi sillä 
kokeilla valtakunnan rajamaissa: Suomessa, Itämerenmaakunnissä 
ja Puolassa. Samoin kuin Napoleon itärajansa 
tahtoi Aleksanteri länsirajansa turvata joukolla vasallivaltioita, 
joissa voitaisiin toteuttaa valistusfilosofien oppeja 
perustuslaillisesta hallitustavasta. Siksi ei ollut viisasta 
Suomen hallintoa, venäläistyttää, vaan pikemmin ottaa 
siitä oppia. Mitkä edut Suomen hallintojärjestelmällä 
Venäjään verrattuna oli, sen on Aleksanteri selvään tajunnut 
ja nimenomaan sanonut. Kun Kustaa Mauri Armfelt 
toukokuussa 1811 keskustelussa hallitsijan kanssa sanoi 
ymmärtävänsä, että ne monet muodollisuudet, jotka hallituksen 
Suomessa oli otettava huomioon ja jotka olivat Venäjällä 
kokonaan tuntemattomat, saattavat häiritä keisaria, 
oli Aleksanteri vastannut: »Rakas herra paroni, minä vannon 
teille, että nuo muodot ovat minulle paljon enemmän 
mieleen kuin tämä rajaton valta, jolla ei ole muuta perustusta 
kuin minun tahtoni ja joka olettaa hallitsijassa täydellisyyttä, 
jota valitettavasti ei ole kenessäkään ihmisessä. 
Suomessa minä en voi muulla ehdolla erehtyä kuin että 
suoraan sitä tahdon: siellä ovat kaikki tiedot minulle tarjona. 
Venäjällä on minulla ympärilläni vain epävarmuutta, 
melkein aina tapoja, jotka ovat astuneet lain sijaan.» Laajoissa 
jälkeensä jättämissä mietelmissä ja suunnitelmissa 
Speranski vielä selvemmin ja yksityiskohtaisemmin on lausunut 
käsityksensä siitä, mikä merkitys Suomella saattoi 
olla Venäjän uudestiluomisessa. 

Meidän vähäisestä ja köyhästä maastamme tahdottiin 
tehdä mallimaa suuren itäisen naapurimme olojen kehittämiselle. 
Valitettavasti tämä keisari Aleksanterin ja Speranskin 
Suomen-politiikka jäi heidän nuoruuden unelmakseen. Speranskin 
oli epäsuosioon joutuneena lähdettävä maanpakoon, 
ja keisari itse joutui taantumusmiesten johdettavaksi. Heidän 

suunnitelmaansa Suomesta tai muusta perustuslaillisesta 
maasta mallimaana ei tavata sitten enää Venäjän historiassa 
eikä sitä tavata aikaisemminkaan. Suotuisimmalla hetkellä 
näyttää Suomi siis joutuneen Venäjän yhteyteen. 

Suomen sisäinen itsenäisyys oli tulos keisari Aleksanterin 
persoonallisesta katsomustavasta. Mutta niin ratkaisevalla 
tavalla kuin tämä vaikuttikin asiain kulkuun, ei 
ole unohdettava, että Suomen kansa omalla menettelyllään 
ja esiintymisellään ilmeisesti vaikutti uuden kohtalonsa luomiseen. 
Olemme jo maininneet, miten ajatustapa Pietarissa 
muuttui, kun Suomen armeija Pohjanmaalla oli noussut 
urhoolliseen vastarintaan. Vaikka tämä armeija ei lopullista 
voittoa saavuttanutkaan, se arvaamattomalla tavalla vaikutti 
isänmaansa kohtaloon. Asiain kehitykseen tämän lisäksi 
vaikutti se arvokkuus ja suoruus, millä ensin Suomen lähetystö 
Pietarissa ja sitten Porvoon valtiopäivät suorittivat 
arkaluontoisen tehtävänsä. Suuret ansiot uuden asemamme 
luomisessa oli myöskin valtiomiehillämme: Sprengtportenilla, 
Armfeltilla y. m. 

Kaiken edellisen lisäksi saattoi maamme uuden aseman 
muodostumiseen jotakin vaikuttaa se yleinen epävarmuuden 
tila, mikä maanosassamme näihin aikoihin vallitsi. Keisari 
Aleksanteri näyttää aavistaneen, ettei liitto Napoleonin 
kanssa ollut luotettava, vaikka hän sen velvoittamana 
oli hyökännyt Ruotsin valtakunnan kimppuun. Turkin 
kanssa aikaisemmin aloitettu sota jatkui vielä Aleksanterin 
suureksi mielipahaksi ja huoleksi. Edessä häämöttävä 
suuri kamppailu Napoleonin kanssa pakotti hänet kaikin 
tavoin turvaamaan ja varmentamaan asemaansa. Miten kävisikään, 
jos Napoleonin hyökätessä Ruotsi yhtyisi Venäjän 
vastustajiin ja saisi Suomesta tehokasta apua! Oli tärkeää 
saada Suomi tyytymään asemaansa. 

Kauan ei tarvittu odottaa varmoja enteitä Napoleonin 
aikomuksista. V:n 1812 alussa hän ryhtyi marssittamaan 
joukkojaan Venäjän rajoja kohti. Kiireesti solmi Aleksanteri 
rauhan Turkin kanssa. Mutta asema äskeisen vihollisen, 
Ruotsin, taholta oli myöskin turvattava. 

Ruotsissa oli Kustaa IV Aadolf kukistettu maaliskuussa 
1809. Kuninkaaksi valittiin hänen setänsä Kaarle XIII, 
mutta kun tämä oli lapseton, valittiin kruununperilliseksi 

Napoleonin entinen sotapäällikkö Kaarle J u?h a n a 
Bernadotte, Ruotsin nykyisen kuningassuvun ensimmäinen 
edustaja valtaistuimella. Alusta alkaen hän oli 
Ruotsin politiikan johtaja. Juuri häntä tahtoi Aleksanteri I 
tavata Napoleonin joukkojen vyöryessä Moskovaa kohti. 
Kohtaus tapahtui Turussa elokuulla 1812. Liittosopimus 
tehtiin nyt vuorostaan Ruotsin ja Venäjän välillä. Keisari 
Aleksanteri takasi Bernadotten suvun pysyttämisen Ruotsin 
valtaistuimella ja suostui siihen, että Ruotsi valloittaisi 
Tanskalta Norjan, mikä tapahtuikin v. 1814. 

Napoleonin aseilla oli menestystä, kunnes hän valloitti 
Moskovan. Sitten seurasi hänen onneton pakomatkansa ja 
kukistumisensa. Sotaretkellä häntä vastaan Aleksanteri I 
viipyi aina v:een 1814. Takaisin palattuaan hän ei ollut 
enää se suurten tulevaisuuden aatteiden elähdyttämä vapaamielinen 
hallitsija, mikä hän oli vielä sotaretkelle lähtiessään. 
Hän muuttui haaveellisen uskonnolliseksi ja epäluuloiseksi 
aikaisempia hallitusihanteitansa kohtaan. Suomessakin 
se saatiin ennen pitkää tuntea. Aleksanterin hallitusajan 
loppupuoli maassamme ei vastannut sitä, mitä sen alku oli 
luvannut. 



Taantumusaika alkaa. 

Porvoon valtiopäiviä seuranneina vuosina oli maassamme 
yhä enemmän alettu havaita, että oli pakottava tarve kutsua 
kokoon Suomen valtiopäivät järjestämään useita tärkeitä 
asioita, joita jo oli karttunut ja joiden ratkaisu lain mukaan 
vaati kansanedustajain myötävaikutusta. Mutta niin Pietarin 
hallituspiireiltä kuin suomalaisilta valtiomiehiltäkään 
ei ollut jäänyt huomaamatta, että Suomessa vallitsi alakuloinen 
mieliala, ja että yhä selvemmin esiintynyt kylmäkiskoisuus 
uusia olosuhteita kohtaan oli alkanut levitä 
maamme eri säätyluokkien keskuuteen. 

Lisäksi tuli, että Suomessa onnenonginta, vallanpitäjäin 
edessä mateleminen oli alkanut saada jalansijaa, ja että 
ahtaat paino-olot estivät julkisen sanan tuomasta ilmi kansan 
tarpeita ja tervehdyttävästi vaikuttamasta yleiseen 
mielialaan. Selvänäköisimmät kansalaiset havaitsivat, että 

tähän epäkohtaan oli saatava aikaan parannusta. He toivoivat, 
että valtiopäiväin avulla valtiosääntöämme voitaisiin 
muuttaa siten, että määräaikaiset valtiopäivät, hallitsijan 
neuvonantajain vastuunalaisuus ja laajennettu painovapaus 
olisi taattu. Ajankohta näytti lupaavalta katsoen 
siihen onnekkaaseen käänteeseen, joka Puolan oloissa vastikään 
oli tapahtunut. 

Wienin kongressissa v. 1815 Euroopan oloja järjestettäessä 
Napoleonin sotien aiheuttamien mullistusten jälkeen 
perustettiin Venäjään yhdistetty Puolan kuningaskunta. 
Vaikka Aleksanterin usko vapaamielisiin aatteisiin olikin 
jo järkkynyt, hän antoi kuitenkin Puolalle perustuslaillisen 
hallitusmuodon ja kutsui v. 1818 sen valtiopäivät koolle. 
Hän kävi ne avaamassa ja piti puheen, joka huokui luottamusta 
vapaamielisiin laitoksiin. 

Koko Euroopassa herättivät hänen sanansa huomiota. 
Suomessa ne synnyttivät toivon, että perustuslaillinen elämä 
voitaisiin saada säännölliseen käyntiin. Suurella kiireellä 
laadittiin ehdotuksia valtiosääntömme uusimisesta." 

Mutta ennenkuin ne ehtivät valmistua, oli Aleksanterin 
luottamus perustuslailliseen hallitustapaan muuttunut epäluuloksi 
sitä kohtaan. 

Oli saatu selville vallankumouksellisten seurain toimintaa 
Venäjällä, yksinpä sotajoukoissakin; keisari alkoi uskotella 
itselleen, että vapaamieliset uudistukset tuottaisivat 
onnettomuutta. Ihmisystävällisyydessään hän tunsi saaneensa 
kiittämättömyyttä osakseen. Hän rupesi epäilemään, 
että Venäjälle vihamielinen ajatustapa oli saanut jalansijaa 
Suomessakin ja että oli arveluttavaa kutsua Suomen valtiopäiviä 
kokoon. 

Keisarin korkein suomalainen luottamusmies Pietarissa, 
valtiosihteeri Rehbinder koetti näitä epäilyksiä hälventää. 
Hän ehdotti, että keisari jälleen tekisi matkan Suomeen. 
Se haihduttaisi sen vähäisenkin myötämielisyyden Ruotsia 
kohtaan, minkä Rehbinder tunnusti Suomessa olevan. »Minä 
lankean jalkoihinne», lausui hän keisarille, »rukoillakseni 
teitä tekemään tämän matkan, vaikkapa vain muutamain 
päivien aikana. Suvaitkaa itse lausua joko senaatille tai 
joillekuille uskollisille palvelijoille ne korkeat sanat, jotka 
te olette suvannut virkkaa minulle. Silloin minulla on 

oleva voimaa ja valtaa selittää nämä sanat, ja teidän mieskohtaisen 
läsnäolonne jälkeen voin taata, tulevatko aiottujen 
valtiopäiväin keskustelut olemaan kyllin arvokkaita 
asetettavaksi Euroopan silmäin eteen.» 

Rehbinderin pyynnöstä Aleksanteri teki matkan Suomeen, 
laajemman, pitemmän ja merkillisemmän kuin ainoakaan 
muu hallitsija. Se kesti kuusi viikkoa eli elokuun alusta 




Aleksanteri I:n matkoilta Suomessa. Aleksanteri I ohjaa kalavenettä. 



syyskuun puoliväliin 1819. Keisari kulki Karjalan ja Savon 
kautta Kajaaniin, sieltä erämaita ja Oulunjokea pitkin Ouluun, 
Oulusta Tornioon, sieltä Pohjanmaata pitkin Vaasaan, Poriin 
ja Turkuun, sieltä Tampereelle ja Helsinkiin sekä takaisin 
Pietariin. Kaikkialla hän osoitti sekä ylhäisiä että alhaisia 
kohtaan suurta ystävällisyyttä ja sydämellisyyttä. Kansan 
ihastus häntä kohtaan oli suuri. 

Mutta Suomen valtiopäiviä ei kutsuttu kokoon. V. 1823 
Suomen kenraalikuvernööri Steinheil sai eron. Hänen seuraajakseen 
tuli kenraali Arseni Zakrevski. Kaikki 

toiveet perustuslaillisen elämän kehittämisestä maassamme 
täytyi haudata. Taantumusaika oli meillä hänen aikanaan 
auttamattomasti alkanut. 



Kansallisen heräämisen enteitä. 

Kuten edellä on kerrottu, säilyi maassamme aivan Ruotsin 
vallan päättymiseen asti eräänlaista kotimaanrakkautta: 
tieteellistä harrastusta suomenkieltä, kansanrunoutta, maantieteellisiä 
ja historiallisia oloja kohtaan 2 vaikkakaan ruotsinkielen 
kasvavaa vaikutusvaltaa ei uskottukaan voitavan 
ehkäistä. Kun maamme joutui eroon Ruotsista, edellyttäisi, 
että ruotsalaisuuden voimistuminen täällä samalla 
pysähtyi tai ainakin kävi mahdolliseksi pysäyttää. Suomen 
kansa oli korotettu kansakuntain joukkoon. Sillä kotimaanharrastuksella, 
jota Porthan niin lämpimästi ja etevällä 
tavalla oli edustanut, oli nyt paljon suuremmat kehittymismahdollisuudet. 


Muutamia vuosia kului, ennenkuin tästä näkyi minkäänlaista 
merkkiä. »Suomen kansa», kuten Julius Krohn lausuu, 
»pitkästä horrostilasta herättyänsä, ikään kuin ojenteli jäykistyneitä 
raajojaan ja hieroskeli unisia silmiään. Vihdoin se 
tunsi voimansa ja sai silmänsä auki. Silloin tietysti ei voinut 

olla silmäänpistämättä tuo mahdoton 
ristiriitaisuus: se oli itse kansana 
päässyt uuteen arvoon ja 
asemaan, vaan sen kieli oli yhä 
edelleen hyljätyssä, sorretussa 
tilassa, suljettuna pois valtamiesten 
virkahuoneista, opistojen saleista 
sekä sivistyneitten seuraelämästä. 
Suomen kieli pitää koroittaa Suomen 
valta- ja sivistyskieleksi; se on 
Suomen kansan ensi tehtävä! Se 
aate leimahti nyt palavilla kirjaimilla 
Suomen nerollisimpain 
miesten silmäin eteen. Näin syntyi 
Fennomaniaksi eli suomikiihkoisuudeksi 
nimitetty kansallismielinen 

liike melkein samassa silmänräpäyksessä Suonien 
valtion kanssa.» 

Tämän uuden aatteen esitti ensiksi kirjailija Jaakko 
Juteini (synt. 1781, kuoli. 1855). Hänen runoissansa 
jo w. 1815 ja 1816 nähdään valituksia sivistyneistön 
ylenkatseesta kansankieltä kohtaan. Vähän myöhemmin 
(v. 1817) laatimassaan runossa »Kivipiirros häpypatsaassa 
Suomen oppineille» hän lausuu: 

Suomen kansa aivan kauan 
Ravinnut on rakkahasti 
Omiakin oppineita 
Pohjaisessa povessansa; 
Mutta miehet muukalaiset, 
Lihavina levossansa, 
Oman onnen kalvehessa 
Hylkäsivät kotokielen 
Valistuksen vahingoksi, 
Häpiäksi kansakunnan, 
Jok' on tyhmästi jätetty 
Epäluulon erämaahan; 
Ehkä ombi oppineilla, 
Menon tähden mielettömän, 
Itse häijymbi häväistys, 
Tämän patsahan tasainen. 

Selvänä ja peittelemättömänä tuli harrastus suomenkielen 
kohottamiseksi ensi kerran ilmi v. 1819. Se tapahtui 
yliopistossa, joka muodostui tämän harrastuksen tyyssijaksi. 
Outoa on, että yleisömme herättäjänä oli muukalainen: 
tanskalainen kielentutkija Erasmus Rask, joka matkallansa 
Pietariin v. 1818 muutamia kuukausia oleskeli Turussa 
suomenkieltä oppimassa. Hän puhui suurella ihastuksella 
suomenkielen säännöllisestä rakenteesta ja sen kauniista 
soinnusta sekä kehoitti oppineita sitä tutkimaan. Hänen 
sanansa saivat pian suuremman kantavuuden kuin mitä hän 
oli tarkoittanutkaan. Hän puhui ainoastaan suomenkielen 
tieteellisestä tutkimisesta, mutta ne osaltaan veivät siihen, 
että suomenkielelle alettiin vaatia valtiollisiakin oikeuksia. 

Ruotsinkielisessä Mnemosyne-lehdessä v. 1819 kirjoitettiin: 
»Suomenkieli on hylätty sivistyneistön seuroissa ja 
sen viljeleminen kirjakielenä on laiminlyöty. Tästä on koitunut
^ suurta vahinkoa niin hyvin alhaiselle kansalle kuin 

A. I. Arwidsson. 



sivistyneelle säädylle; edelliselle 
siksi, ettei kukaan voi kansaan 
vaikuttaa, joka ei osaa sen kieltä 
perinpohjin, ja jälkimmäisellekin 
on tullut ansaittu kosto ylenkatseesta 
kansankieltä kohtaan, sillä 
kaikella todellisella sivistyksellä 
tulee olla juurensa kansassa, muuten 
sen [kukoistus lakastuu hedelmiä 
tuottamatta.» Sama henki 
tulee tässä lehdessä sitten useasti 
esille. 

Äbo Tidningar-nimisessä lehdessä 
tehtiin seuraavat kysymykset: 
»Eikö tuomarein sekä muiden 
virkamiesten tulisi osata maan kieltä? Eikö voisi heitä 
siihen lainsäädännöllä velvoittaa? Eikö oppineillakaan ole 
mitään velvollisuutta levittää valistusta kansaansa?» 

Selvimmin ja voimallisimmin nämä ajatukset lausui 
Aadolf Iivar Arwidsson. Hänen suustaan lähteneeksi 
vanha tarina kertoo tuon kuuluisaksi käyneen lauselman: 
»Ruotsalaisia emme ole, venäläisiksi emme tahdo 
tulla, meidän täytyy siis olla suomalaisia.» Hänen kirjoituksissaan 
ei näitä sanoja tavata, mutta ne ovat täysin hänen 
ajatustensa mukaiset. 

Arwidsson oli Padasjoen kappalaisen poika (synt. 1791, 
kuoli. 1858). Perusteellisten opintojen jälkeen hän tuli yleisen 
historian dosentiksi yliopistoon. Jo koulupoikana hän kirjoitteli 
muistiin kansanrunoja Laukaalla, minne hänen isänsä oli 
tullut kirkkoherraksi. Näitä harrastuksiaan hän innokkaasti 
jatkoi. Suomea hän osasi lapsuudesta asti. 

Anvidsson oli lahjakas mies, täynnä intoa, tarmoa ja 
uskaliaisuutta. Jo ylioppilasaikanaan hän oli toverijoukon 
johtajana pannen alulle ylioppilaiden kevätjuhlat. Oleskellessaan 
Ruotsissa hän sai voimakkaita vaikutelmia 
niistä kansalaisharrastuksista, jotka siellä elähdyttivät mieliä, 
mutta joita ei tavattu Suomessa. Ravistellakseen hereille 
»asianomaisia kotimaassa pitkästä synnillisestä unesta» hän 
julkaisi kirjeitä Suomesta eräässä Tukholman lehdessä 
moittien Porvoon valtiopäiviä matelemisesta keisarin edessä 

ja paheksuen sitä, että maamme sotalaitos kansan omain 
edustajain myötävaikutuksella oli hävitetty, mikä merkitsi 
heittäytymistä Venäjän armoille, sen suojeltavaksi tai tuhottavaksi. 
Kotimaisen sotaväen puutteessa, huomautti hän, 
oli aina se vaara tarjolla, että kansa veltostuisi ja menettäisi 
luottamuksen itseensä. Yleisössämme hän näki velttoutta ja 
välinpitämättömyyttä sekä hallitusmiehissämme kykenemättömyyttä 
ja paljasta eläkkeiden ja arvonimien ansaitsemishalua. 


V. 1821 Arwidsson sai luvan julkaista Abo Morgonblad -nimistä 
lehteä. »Tahdomme olla kaikkea», kirjoittaa hän 
siinä, »mutta emme vain suomalaisia, haluamme tuntea kaiken 
ja osata kaikki maailman kielet, mutta emme vain 
suomenkieltä. Tahdomme tutkia maat ja taivaat ja kaikki 
niiden ihanuudet, mutta emme huomaa kukkaa [suomenkieltä
], joka tuoksuen kasvaa jalkojemme juuressa.» Suomenkielen 
sorretusta asemasta hän lausuu: »Me pidämme sitä 
[suomenkieltä] talonpojan kielenä, jonka puhumisella emme 
tahdo huuliamme tahrata. Kaikenlaiset ulkomaalaiset kulkevat 
kuin kotonaan, me itse kuin vieraiden keskellä. Jumalanpalvelus 
tosin toimitetaan äidinkielellä, mutta lakia ja 
oikeutta julistetaan vieraalla. Täytyy kauhistua sitä ääretöntä 
erehdysten ja hairahdusten pohjattomuutta, jonka 
reunalla syytetty vaeltaa, joutuneena suomenkieltä taitamattoman 
tuomarin käsiin. Kun saamme omakielisillä 
rukouksilla ja kiitosuhreilla lähestyä Kaikkivaltiasta, miksikä 
sitten hänen ikuinen oikeutensa kääritään muukalaisten 
lauseitten pimeyteen.» 

Tähän nurinkuriseen olotilaan Anvidssonin mielestä oli 
välttämättä tehtävä muutos. Jos se tahdottiin toimeenpanna 
vähitellen ja rehellisesti, oli ylempien luokkien ryhdyttävä 
uudistustyön johtajiksi. 

Arwidsson ei tahtonut herättää kansaansa ainoastaan 
kansallisesti, vaan valtiollisesti ja yhteiskunnallisestikin. 
Hän vaati, että hallitus kehittäisi ja vahvistaisi maan valtiosääntöä 
ja että säädettäisiin painovapaus ja annettaisiin 
oikeus arvostella hallituksen tekoja. Hän kirjoitti viljan 
puutteesta, elinkeinovapaudesta, vapaista talonpojista ja 
maaorjista y. m. Hänen lehtensä oli ensimmäinen valtiollinen 
lehti maassamme. 

Moni pudisti näille silloisissa oloissa rohkeille ajatuksille 
päätänsä. Mutta oli niitäkin, jotka Arwidssonia innokkaasti 
kannattivat. Lehtori Erik Kustaa Ehrström 
hänen lehdessään esitti samanlaisia ajatuksia: säätyläisten 
tuli suomalaistua, suomenkieli oli otettava oppiaineeksi 
kouluissa »ensi syksystä», suomenkielen professorin virka oli 
perustettava y. m. 

Arwidsson luotti keisari Aleksanterin vapaamielisyyteen. 
Hän oli hänet kerran tavannut, v. 1819 Iisalmen pappilassa, 
minne keisari poikkesi matkallaan Kajaaniin. Pappilaan 
kokoontuneen yleisön joukossa — E. Nervander kertoo — 
keisaria erikoisesti kiinnosti eräs 28-vuotias mies, joka oli 
Arwidsson. Kysyttyään kuka hän oli, keisari sai kuulla, että 
tämä nuori mies oli näillä laulurikkailla seuduilla keräämässä 
kansanrunoja. Kohta keisari antautui puheisiin hänen kanssansa 
ja lopuksi lausui toivovansa saada nähdä hänet Turussa. 
Jälkeenpäin keisari hänestä vaikutelmanaan lausui: »Hän 
on hyvin miellyttävä nuori mies.» 

Keisarin pappilasta lähdettyä Arwidssonia onniteltiin 
sen huomion johdosta, minkä hän oli saanut keisarilta osakseen. 
»Kas niin, nyt on onnesi varma», oli muuan lausunut. 
Mutta nuori maisteri, kuten nuoret niin usein, tahtoi 
korostaa vapauden ja riippumattomuudentunnettaan ja vastasi: 
»En ole onnenonkija. Muutoin kyllä olisin Turussa, 
kun keisari sinne saapuu, mutta nyt aion joutua sinne vasta 
myöhemmin.» Niin hän tekikin. Turussa keisari muisti 
nuoren runojen kerääjän ja ihmetteli suuresti, kun ei häntä 
tavannut. 

Kohtaamisestaan keisarin kanssa Arwidsson hiukkasta 
myöhemmin kirjoitti: »Hän [keisari] uudisti usein keskustelun 
kanssani ja se tapahtui matkani tarkoituksen johdosta. 
Hänen perin armollinen ja ylen alentuvainen olemuksensa 
ja hänen viehättävä persoonansa lumosi kaikki suomalaiset. 
Nyt pelkään, että kaikki talonpojatkin ovat sieluineen ruumiineen 
irti Ruotsista. Häntä ei voi nähdä rakastamatta 
häntä, ja se, joka on ihastumatta puhellut hänen kanssaan, 
ei ole ihminen.» 

Arwidsson joutui pian hallituksen epäsuosioon ja sen 
vainoomaksi. Syksyllä 1821 lakkautettiin hänen lehtensä. 
Sen jälkeen hän jatkoi kirjailijatointaan entiseen henkeen 

Mnemosyne-lehdessä. Keväällä 1823 hänet erotettiin yliopistosta 
ja samalla pidettiin huoli, että kaikki toimintamahdollisuudet 
häneltä olivat tukossa. Hän muutti Ruotsiin ja sai 
siellä kuninkaallisen kirjaston hoitajantoimen. Sieltä käsinkin 
hän hyödytti isänmaataan julkaisemalla Suomen historiaa 
koskevia asiakirjoja. Käynnillään kotimaassa hän kuoli 
v. 1858 Viipurissa ja on sinne haudattukin. 

Arwidssonin ajatukset eivät herättäneet vastakaikua yleisössämme. 
Tosin hänen lehtensä vaikutti lyhyemmän ajan 
kuin paria vuosikymmentä myöhemmin Snellmanin Saima. 
Mutta se verrattomasti suurempi vaikutus, mikä Viimeksimainitulla 
lehdellä oli Arwidssonin lehteen verrattuna, ei 
riippunut Saiman pitemmästä eliniästä, eipä edes sen sisällyksestäkään, 
sillä molemmissa lehdissä ajatukset ja kirjoitustapakin 
olivat hyvin samanlaatuisia. Erotus riippui tavasta, 
millä suuri yleisö suhtautui näihin lehtiin. Saiman tilaajamäärä 
kasvamistaan kasvoi, Abo Morgonbladin väheni. 
Viimeksimainittu ei saanut aikaan sitä yleistä innostusta, 
minkä ensinmainittu. 

Arwidssonin herätyshuudolle ei ollut yleisössä vielä tarpeellista 
sielullista kaikupohjaa. Kalevalan ja Runebergin 
runojen herättämää innostusta, niiden synnyttämää kiintymystä 
suomalaiseen kansaan ei vielä ollut. Arwidsson J&i 
»huutavan ääneksi korvessa». 

Juhani Aho on romaanissaan »Kevät ja takatalvi» pannut 
vanhan, katkeran ivallisen Jaakko-sedän nyrkkiä pöytään 
lyöden lausumaan Arwidssonista romaanin päähenkilölle 
Anterolle seuraavat sanat. »Kuule sinä, ne olivat omat miehet, 
omat virkaveljet, jotka pettivät hänet, luovuttivat 
hänet viholliselle, — ymmärrätkö omat miehet.» Valitettavasti 
asianlaita näin oli. Eivät venäläiset, vaan suomalaiset 
virkavallan edustajat lähinnä puuhasivat Abo Morgonbladin 
lakkauttamista ja Arwidssonin erottamista yliopistosta. 

Mutta ei kestänyt kauan, ennenkuin hänen työnsä sai jatkajia. 
Samoihin aikoihin kuin Arwidsson yliopistosta erotettiin, 
kirjoitettiin sen kirjoihin Lönnrot, Runeberg ja Snellman. 

Sivistyselämä. 

Yliopistolla tähän aikaan kuten yleensä aikaisemmin oli 
suurempi merkitys yleisessä sivistyselämässä kuin meidän 
päivinämme. Varhemmin se oli nimittäin ainoa korkeamman 
sivistyksen jakaja. Ruotsin vallan aikainen yliopistomme oli 
opettajaluvultaan vaatimaton. Siinä ei ollut kuin neljätoista 
vakinaista opettajaa. V. 1811 tämä luku lisättiin 
kahteenkymmeneen. Kuten kaikessa muussa tahdottiin 
tässäkin osoittaa, että suomalaiset Venäjän yhteyteen jouduttuaan 
olivat päässeet parempiin oloihin. Venäläisten 
toivo oli, että ne henkiset siteet, mitkä yliopistopiireillä oli 
Ruotsiin, katkeaisivat ja että muodostuisi sivistyksellinen 
yhteys näiden piirien sekä Pietarin ja Moskovan kanssa, 
samoin kuin näillä aikaisemmin oli ollut Tukholman ja Upsalan 
kanssa. Turun yliopistoon perustettiin venäjän kielimestarin 
virka, jonka lisäksi siellä toimi venäläinen kielimestari 
ja virkaatekevä kielimestari, molemmat syntyperäisiä 
venäläisiä. Ylioppilailta alettiin vaatia tutkinnon suorittamista 
venäjänkielessä, ja nuoria lahjakkaita miehiä kustannettiin 
Venäjälle käytännöllisesti oppimaan valtakunnan 
kieltä. 

Yliopiston täkäläiset viranomaiset koettivat osoittaa 
venäläisten vaatimuksille alttiutta, jopa orjallista kuuliaisuutta. 
Mutta aina se ei auttanut. Paitsi Arwidssonia erotettiin 
samaan aikaan kaksi muutakin yliopistonopettajaa 
venäläisille vastenmielisinä henkilöinä. Asemamme Venäjään 
nähden oli jo" alusta pitäen arka. 

Sotavuosina f ja* [kohta rauhan jälkeenkään ei tieteellinen 
työ yliopistossa ottanut oikein sujuakseen. Tieteellinen harrastus 
vaatii rauhaa ja levollisuutta, mutta sitä ei maassamme 
silloin ollut. Myöhemmin alkava taantumus vaikutti 
lamauttavasti tieteelliseen työhönkin. 

Koululaitos oli kirkon alainen. Sen alinta astetta edustivat 
n. s. pedagogiat, jotka yleensä olivat yksiluokkaisia 
lastenkouluja. Niistä olivat useimmat valtion, jotkin yksityisten 
ja kuntain ylläpitämiä. Paitsi uskontoa opetettiin 
niissä laskentoa, kirjoitustaitoa sekä maantietoa ja historiaa. 
Joskus saattoi kielten, kuten saksan, ranskan, jopa 
latinankin alkeisopetus tulla kysymykseen. Nämä oppilaitokset 

vaikuttivat osittain tavallisina lastenkouluina, osittain 
valmistuslaitoksina käytännöllisiä toimialoja varten, 
osittain ylempien koulujen valmistuskouluina. Kaikkiaan 
oli niitä parisenkymmentä. Useinmiat niistä oli sijoitettu 
kaupunkeihin. Niiden oppilaat olivat enimmäkseen kaupunkien 
käsityöläisten ja alemman porvariston lapsia, yleensä 
poikia, mutta joissakin myös tyttöjä. 

Nykyistä keskikouluastetta vastasivat triviaalikoulut. 
Niitä oli kaikkiaan seitsemän. Enimmät olivat 5-luokkaisia. 
Ylintä kouluastetta edustivat lukiot, joista täydellinen oli 
ainoastaan yksi, Porvoon lukio. Lukiot johtivat yliopistoon, 
mutta triviaalikouluistakin sinne usein päästiin. 

Kun oppikouluja oli niin vähän, hankkivat varakkaat 
henkilöt lapsilleen yksityisopetusta ja sitä tietä mahdollisuuden 
päästä yliopistoon. 

Kansanopetusta ryhtyi luterilainen kirkko jo Parhain 
innokkaasti harrastamaan. Pitkät ajat sen täytyi tyytyä 
pelkkään lukutaidon opettamiseen kylänlukusilla ja rippikoulussa. 
Myöhemmin ruvettiin perustamaan pitäjänkouluja. 
Aivan yleisiksi ne eivät tulleet koskaan eikä niiden vaikutus 
ollut suuri. Järjestysmuodoltaan ja toiminnaltaan ne muistuttivat 
myöhemmän ajan kiertokouluja. Puheena olevana aikana 
varsinkin pienemmissä seurakunnissa yleisesti oli pakko 
tyytyä lukkarin antamaan opetukseen. Aleksis Kiven kuvaus 
Jukolan veljesten opiskelusta lukkarinkoulussa perustuu tosioloihin 
miespolvea myöhemmältä ajalta. Silloinkin vielä 
lukkarit olivat kansan lasten oppimestareita. 

V. 1776 Mynämäen kirkkoherra Antti Lizelius perusti 
ensimmäisen suomenkielisen sanomalehden. Suomenkieliset 
Tietosanomat. Se eli vain vuoden ajan. Sitten kului puoli 
vuosisataa, ennenkuin vastaavanlaatuiseen yritykseen ryhdyttiin. 


V. 1820 yliopiston dosentti Reinhold von Becker 
alkoi julkaista suomenkielistä lehteä nimellä Turun 
Viikkosanomat. Lehden pääohjelmana oli suomenkielen kaikinpuolinen 
edistäminen, suomenkielisen tutkimusaineiston julkaiseminen 
ja huomion kiinnittäminen kansanvalistuspyrkimyksiin. 
Julkaisija otti myös ohjelmaansa Suomen kirjakielen 
uudistamisen ja rikastuttamisen eri murteiden varoilla, 
uudistus, mikä vähän myöhemmin herätti verraten paljon 

vastustusta ja minkä johdosta von Beckerin lehteä vastaan 
tehtiin ankaroita hyökkäyksiä. Lehden merkitys ei kenties 
ollut mainittavan suuri, mutta on sekin todistuksena niistä 
harrastuksista, jotka liikkuivat nuorten mielissä ja joita 
tahdottiin julistaa laajemmille kansankerroksille. 



Kaupungit ja maaseutu. 

V. 1810 Suomen väkiluvun ilmoitetaan olleen 863 301, 
siis paljon alle miljoonan. Mutta jo seuraavana vuonna 
päästiin miljoonakansaksi. Tämän huomattavan väestönlisäyksen 
aiheutti Viipurin läänin liittäminen muuhun Suomeen. 
V:n 1811 lopussa ilmoitetaan väkilukumme olleen 
1 053 374 henkeä. 

Kaupungit olivat pieniä ja vähäpätöisiä. V. 1815 oli 
Turussa 12 550 asukasta, Helsingissä ainoastaan 4 801, 
Oulussa 3 500, Viipurissa ja Porissa kummassakin 2 750, 
Tampereella ainoastaan 793. Maassa oli kaksitoista kaupunkia, 
joissa väkiluku oli alle tuhannen, yhdeksässä se oli 
1 000—2 000, viidessä 2000—3 000. Yhteensä oli 29 silloisessa 
kaupungissa 51 841 asukasta eli runsaasti 5 % maan 
väkiluvusta. Useimmat kaupungit olivat siis nykyaikaisen 
käsityksen mukaan kyläryhmiä, tuskin verrattavat nykyajan 
taajaväkisiin yhdyskuntiin. Vaatimattomia kaupungit 
olivat rakennustensakin puolesta. Parikerroksisia kivitaloja 
oli jokunen suurimmissa kaupungeissa. Enimmät rakennukset 
olivat puutaloja, huonoimmat maalaamattomia, ilman kivijalkaa 
ja turvekattoisia. 

Elämä niissä oli melkoisessa määrin samankaltainen kuin 
maaseudullakin. Porvareilla oli pelto-osuutensa ja yhteinen 
laidunmaa. Heidän toimeentulollensa oli vuoden sadolla 
huomattava merkitys. Riihiä, navettoja, lättejä, karjapihoja, 
perunakuoppia ja tunkioita tavattiin useasti kaupunkien 
mailla. Kaupunkilaiset näet viljelivät maata ja pitivät 
karjaa: lehmiä, lampaita, sikoja, vuohia, kanoja ja hanhia. 
Järjestysvallalle tämä usein tuotti paljon huolta. Sakkojen 
avulla täytyi koettaa rauhoittaa katuja esim. ankoilta. 
Oikeuksien pöytäkirjoista näkyy, että kaupunkilaisten kesken 
usein syntyi riitoja karjan tekemistä vahingoista: milloin 

Helsingin 
Suurtori 1800-luvun alussa. 



suutarin sika tonki värjärin lankavyyhdet, milloin taas 
värjärin kanat sotkivat suutarin ryytimaan j. n. e. Puutarhamailla 
oli tärkeä merkitys kaupunkilaisten toimeentulossa. 
Puutarhainsa keskellä tuuheiden kotipuittensa siimeksessä 
elivät monet kaupunkilaiset kuin maalla konsanaan. 

Teollisuus oli vähäistä. Huomattavimmat olivat rautatehtaat. 
V. 1824 niitä oli 24. Teknillisessä suhteessa ne 
näyttävät olleen hyvin alkeellisia. V. 1813 mainitaan, 
ettei ainoakaan niistä valmistanut terästä. Tavallisesti ne 
valmistivat kankirautaa talonpojille, jotka omissa pajoissaan 
pitivät huolen sen jalostamisesta. Muusta teollisuudesta 
mainittakoon 8 lasitehdasta, 13 verkatehdasta, 4 palttinatehdasta, 1 
paperitehdas. Tiedot ovat Ruotsin vallan loppuvuosilta. 
Yhteensä laskettiin silloin olleen 53 teollisuuslaitosta. 
Seuraavina aikoina perustettiin uusia teollisuuslaitoksia, 
kuten kaksi paperitehdasta, mutta monia tehtaita 
lakkasi myöskin käymästä. Sahoja oli melkoinen joukko, 
mutta niiden sahausmäärä oli hyvin vähäinen. 

Tehdasteollisuuden rinnalla oli kotityöllä ja kotiteollisuudella 
paljon huomattavampi asema kuin meidän päivinämme. 
Edellinen tarkoitti käsityötä harjoittajansa omaa, 
jälkimmäinen vieraiden kulutusta, s. o. myyntiä varten. 

Kotiteollisuudesta mainittakoon Paraisten ja Kamiön 
kalkinpoltto, »vakkasuomalaisten» ikivanha puu- ja astiateollisuus 
Uudenkaupungin tienoilla, Rauman pitsinnypläys, 

Oulu 1800-luvun alkupuolella. 



Naantalin sukankudonta, joiden kaikkien tuotteita vielä 
viime vuosisadan ensi vuosikymmeninä myytiin lähimmissä 
naapurimaissakin. Samoin olivat Säkylän myllynkivet vielä 
niihin aikoihin vientitavaraa. Muutamin paikoin Hämettä 
oli pellavan kehruu ja kudonta tuottava sivuelinkeino, ja 
Sääksmäen ja Kalvoilan kovasimet olivat niinikään vanhoja 
tunnettuja tavaroita. Porvoon seuduilla pellavateollisuus 
vanhastaan oli korkealla kannalla. Pellavakankaita vietiin 
sieltä ulkomaillekin. 

Kotityö on vanhin ja yksinkertaisin muoto teollisuustuotantoa. 
Puheena olevana aikana se oli vielä yleistä, 
ei ainoastaan maaseudulla, vaan kaupungeissakin. Maalla ja 
kaupungissa ihmiset vielä viime vuosisadan alussa kävivät 
kotikutoisissa vaatteissa, polttivat kotitekoisia kynttilöitä, 
pesivät itsensä omatekoisella saippualla, virittivät valkeansa 
tuluksilla, joivat juhlissaan kotitekoista olutta ja viinaa. 
Tämän ajan suomalaisesta sanotaan: »Kaikki täytyy hänen 
itse valmistaa, jalostaa ja panna käytettävään kuntoon. 
Ovathan räätälit, suutarit ja sepät jo tulleet yleisemmiksi; 

mutta etäisemmillä maankulmilla on hänen kuitenkin usein 
pakko näiden käsityöläisten puutteessa toimittaa niiden 
työtä.» Aikaisemmin näet käsiteollisuus maaseudulla oli 
kielletty. Tähän aikaan sitä jo jossakin määrin sallittiin. 

Kun kaupungit olivat pieniä ja teollisuus vähän kehittynyttä, 
oli maaseudulla silloisen yhteiskunnan elämässä sitä 
suurempi merkitys. Sekä valtion että kansan talous ja toimeentulo 
perustui maaseutuun. Valtion vakinaisista tuloista 
v. 1811 saatiin 87 % maaveroista, 3,9 % henkilöveroista, siis 
nekin enimmäkseen maaseudulta. Samoin oli myös viinaveron 
eli poltto-oikeuden tuoton laita, sekin kertyi maalaisilta. 
Tullitulot olivat ainoastaan 3,7 % valtion tuloista. 
Kun maatiloista suuri osa, aateliston ja papiston hallussa 
olevat, oli maaverosta vapaa ja veron maksaminen oli 
niin ollen siirtynyt talonpojan niskoille, oli jonkin verran 
perää talonpoikaisväestön itsetuntoisessa huomautuksessa: 
talonpoika elättää kaikki, kuninkaasta hiireen saakka. 

Melkoista suurempi osa väestöstä kuin myöhempinä 
aikoina eli maataloudesta. Aateliset omistivat suuria tiloja, 
joita he joko itse viljelivät tai hoidattivat apulaisilla. Paitsi 
papistolla oli muillakin virkamiehillä virkatalonsa, joista 
he saivat tärkeän osan tuloistaan. 

Maatalouden alalla Ruotsin vallan viimeisinä vuosikymmeninä 
oli ryhdytty uudistuksiin, joita Aleksanteri I:n 
aikana vielä hyvällä vauhdilla jatkettiin. Isojaon toimeenpanolla 
talonpojat vapautettiin kyläyhteydestä määrättyjen 
tilusten omistajiksi. Suomen Talousseura vietti loistoaikaansa 
harjoittaen samantapaista neuvontatoimintaa kuin nykyisin 
lukuisat maatalousjärjestöt. M. m. se teki innokasta työtä 
perunan viljelyksen levittämiseksi, joka maassamme oli 
pantu alulle vasta muutamia vuosikymmeniä aikaisemmin. 


Länsi-Suomi, Häme ja Pohjanmaa olivat jo kohonneet 
jonkinmoiseen varallisuuteen, mutta Savo ja Karjala olivat 
vielä hyvin takapajulla. Kuten edellä on jo kerrottu, 
ehkäisi Viipurin läänissä kehitystä venäläinen hallintojärjestelmä. 
Savossa ja Pohjois-Karjalassa viljelys oli nuorta. 
Juuri kun se oli pääsemäisillään alkuun, joutui maamme 
kaakkoisosa Venäjän valtaan. Liikenne Savosta ja Pohjois-Karjalasta 
merisatamiin silloin suuresti vaikeutui. Kokkolaan 

ja Loviisaan asti näiden seutujen asukkaiden oli matkustettava 
ostamaan suolaa ja myymään tuotteitaan suuremmille 
markkinoille. 

Ainoastaan merenrannikoilla maalaisväestö säännöllisesti 
söi selvää leipää. Muualla pettu oli ravinnon lisänä hyvinäkin 
vuosina, katovuosista puhumattakaan. 



Nikolai I:n hallitusajan alkukausi. 

Kun Aleksanteri I v. 1825 kuoli lapsettomana, olisi hänen 
veljensä Konstantin lähinnä ollut oikeutettu valtaistuimeen. 
Levottomana luonteeltaan hän ei näyttänyt hallitsijan tehtävään 
sopivalta. Salaisessa testamentissaan Aleksanteri I 
oli määrännyt kruununperilliseksi nuoremman veljensä 
Nikolain. Aluksi Nikolai ei ollut halukas hallitsijaksi 
rupeamaan, vaan vannotutti uskollisuusvalan veljelleen 
Konstantinille. Vasta kun viimeksimainittu jyrkästi kieltäytyi 
kruunusta, Nikolai astui veljensä valtaistuimelle. 

Tällöin oli kaksi viikkoa ennättänyt kulua keisari Aleksanterin 
kuolemasta. Tätä väliaikaa tyytymättömät ja vallankumoukselliset 
upseerit käyttivät hyväkseen pannen alkuun 
kapinan, joka oli tähdätty uutta hallitsijaa Nikolai I:tä 
vastaan. Kapina, joka on tunnettu »joulukuulaisten» (dekabristien) 
kapinan nimellä, kukistettiin päättävästi ja sen 
johtomiehiä rangaistiin ankarasti. 

Joulukuulaisten kapinalla oli kohtalokas vaikutus Nikolai 
I:n hallitustapaan. Se teki hänestä jyrkän ja ahdasnäköisen 
vapausliikkeiden vastustajan. Hänen käsityksensä 
hallitsijan tehtävistä oli pintapuolinen ja rajoitettu. Yksi 
selvä ja varma periaate hänellä oli: rajattoman yksinvallan 
säilyttäminen Venäjällä. Sen tueksi oli saatava luja sota- ja 
poliisilaitos. Hänen hallituskautensa olikin sotilas- ja 
poliisivallan kukoistusaikaa valtakunnassa. Kaikki vapaa 
kansalaiselämä koetettiin tukahduttaa. 

Nikolai I:n vapauttavierova ja yksinvaltainen hallitustapa 
painoi leimansa Suomeenkin. Sen tyypillisimpänä ja 
innokkaimpana edustajana maassamme oli kenraalikuvernööri 
Zakrevski, jyrkkä käskijäluonne, itsevarma ja 

häikäilemätön. Köyhistä ja 
alhaisista oloista vallan huipulle 
päässeenä hän oli täynnä 
nousukkaan kopeutta. 

Ensimmäisen hyökkäyksen 
maamme oikeuksia vastaan 
Zakrevski teki keväällä 
1825, Aleksanteri I:n vielä 
ollessa hallitsijana. Silloin 
hän toi mukanaan viisi keisarillista 
käskykirjettä, jotka 
tosin sisälsivät vähäpätöisiä 
muutoksia oloihimme, mutta 
joista osa oli semmoisia, että 
niiden toimeenpano olisi vaatinut 
valtiopäiväin myötävaikutusta. 
Sitäpaitsi esittelyjärjestys 
oli väärä. Zakrevski 


Nikolai I. 


oli hankkinut käskykirjeisiin 
keisarin allekirjoituksen syrjäyttämällä senaatin ja 
Suomen asiain esittelijän Pietarissa. Kun sanotut käskykirjeet 
esiteltiin senaatissa, päätti senaatti lähettää hallitsijalle adressin, 
jossa niiden lainvastaisuus osoitettiin suorin ja peittelemättömin 
sanoin. Varmaa tietoa ei ole, esitettiinkö adressi 
hallitsijalle, mutta toistaiseksi käskykirjeet jäivät lepäämään. 

Zakrevski kärsi ensimmäisen tappionsa. Pian seurasi 
toinen. 

Kun sanoma keisari Aleksanterin kuolemasta oli saapunut, 
Zakrevski riensi senaattiin ottamaan siltä uskollisuudenvalan 
suuriruhtinas Konstantinille. Valan kaava oli sama, mikä oli 
käytännössä Venäjällä. Suomen erikoisasemasta siinä ei 
mainittu sanaakaan. Zakrevskin tarkoitus oli tällä valalla 
hävittää sisäinen itsenäisyytemme. Kun sitä luettiin senaatissa, 
keskeytti oikeusosaston jäsen, oikeamielisyydestään 
ja pelottomuudestaan tunnettu F. W. Edelheim lukemisen 
huomauttaen, ettei se ollut asianmukainen uskollisuusvala, 
koska siinä ei ollut viittaustakaan Suomen lakiin. Zakrevskin 
mainitaan silloin ottaneen miekkansa ja laskeneen sen pöydälle 
raamatun viereen lausuen: »Tässä on Suomen laki.» 
»Ei ole», sanotaan Edelheimin vastanneen, »meillä on toinen 

laki». Tämän välikohtauksen jälkeen vala luettiin loppuun. 
Senaatin enemmistö taipui Zakrevskin tahtoon. 

Mutta tämä vala jäi merkityksettömäksi, kun Konstantin 
luopui kruunusta. Heti Nikolain astuttua valtaistuimelle 
Rehbinder, Suomen asiain esittelijä Pietarissa, riensi hankkimaan 
häneltä allekirjoitusta hallitsijavakuutukseen, jossa 
Suomen oikeudet avoimesti tunnustettiin. Kerrotaan, että 
keisari halusi siitä jotakin tinkiä. »Majesteetti, kaikki tai ei 
mitään», sanotaan Rehbinderin huomauttaneen, minkä jälkeen 
Nikolai piirsi nimensä asiakirjaan, jolla hän tunnusti 
edeltäjänsä Suomelle antamat lupaukset sitoviksi. Tämän 
jälkeen maassamme vannottiin uusi lakimme mukainen uskollisuudenvala. 


Zakrevski oli toistamiseen joutunut tappiolle. Mutta hän 
saattoi ajatella: vasta parempi onni. Eikä hän siinä erehtynytkään. 
Hänellä oli puolellaan keisari Nikolain suosio ja täysi 
luottamus. Sen avulla hän saattoi suorittaa maallemme 
vahingollisia hallintotoimia. 

Suomen asiain komitea Pietarissa oli Zakrevskille vastenmielinen. 
Nähtävästi hänen esityksestään se lakkautettiin 
v. 1826.v Valtiosihteeri sai sen jälkeen yksin hoitaa Suomen 
asiain esittelyä hallitsijalle. Aikaisemmin mainitut viisi 
käskykirjettäkin sukeltautuivat pian esille; Zakrevski sai 
niihin sisältyvät asiat tahtonsa mukaan ratkaistuiksi. Valtiopäiväin 
oikeudet kuitenkin tunnustettiin, mutta huomautettiin, 
etteivät olosuhteet sallineet niiden kokoonkutsumista 
sellaisten asiain käsittelyä varten, joissa niiden myötävaikutus 
olisi ollut tarpeellinen. 

Zakrevskin aikana julkinen elämä maassamme lamaantui. 
Sattuvasti on sanottu, ettei silloin kuulunut muuta kuin 
virkakoneiston natinaa. »Rohkeimmatkin menettivät kaiken 
luottamuksen omintakeiseen asemaan», kertoo Agathon Meurman 
näistä ajoista »Muistelmissaan», ja »painoivat synkät 
aavistuksensa äänettöminä sydämiinsä, koettaen vaan estää 
kaikkia muutoksia, vaikka kuinkakin tarpeellisia. Siitä kalliista 
perinnöstä, jonka olimme Ruotsin yhteydessä saaneet, 
en kuullut hiiskaustakaan, yhtä vähän kuin siitä johtuvasta 
kiitollisuuden velastakaan. Ruotsinkieltä yksinomaan puhuttiin 
[sivistyneistön piireissä] jopa opetettiin sitä sisäpiioillekin. 
Mutta mistään ruotsalaisesta kulttuurista ja perustuslaillisista 

oloista ei tiedetty. Ja mistäpä niistä olisikaan saatu 
tietoa? Porvoon valtiopäivät olivat aikoja sitten unohdetut. 
Jos joskus puhuttiin maamme tulevaisuudesta, näyttäytyi 
se synkimmästä synkimmältä.» 

Kansamme oli kerta kaikkiaan vajonnut henkiseen horrostilaan. 
Mutta missä henkinen elämä surkastuu, siellä mataloituu 
myös yleinen kansallinen siveellinen elämä. »Päivä 
otettiin vastaan semmoisena kuin se tuli, juotiin ja pelattiin 
korttia», kertoo Meurman. 

Zakrevskin kenraalikuvernöörikausi Suomessa päättyi 
v. 1831. Hänen seuraajakseen tuli ruhtinas Aleksanteri 
M e n § i k o v, Venäjän Itämeren-laivaston luoja ja v:sta 1836 
lähtien valtakunnan meriministeri. Tämä keisarin suosikki oli 
ankara uusien aatteiden vastustaja. Hänen hallitusperiaatteensa 
olivat hiukan toiset kuin Zakrevskin. Suomesta ei 
saanut mitään kuulua; rauhan ja järjestyksen tuli vallita 
kaikkialla. Jyrkkiä ristiriitoja senaatin ja kenraalikuvernöörin 
välillä ei enää esiintynyt. Men&ikov asui Pietarissa ja hoiti 
sieltä käsin virkaansa maassamme. Sekin osaltaan vaikutti, 
ettei hän sekaantunut maamme asioihin sillä tavoin kuin 
hänen edeltäjänsä. 



Viipurin läänin lahjoitusmaat. 

Viipurin läänin yhdistäminen muuhun Suomeen oli karvas 
pala sikäläisille venäläisille lahjoitusmaiden haltijoille. Jo 
Aleksanteri I:n viimeisinä hallitusvuosina he olivat tehneet 
yrityksiä Kaakkois-Suomen liittämiseksi uudelleen Venäjään. 
Maallemme onneksi tämä hanke jäi tuloksettomaksi. Zakrevskistä 
sittemmin lahjoitusmaiden omistajat saivat voimakkaan 
tuen. Venäjään Viipurin lääniä kylläkään ei yhdistetty, 
mutta sikäläisten lahjoitustalonpoikain asema tehtiin 
huonommaksi kuin se vielä milloinkaan oli ollut. Asetuksella 
v:lta 1826 lahjoitusmaat julistettiin rälssinluontoisiksi, 
mikä merkitsi sitä, että todellinen omistusoikeus talonpoikain 
maihin tuli kuulumaan lahjoitustilan omistajille; itse he 
kuitenkin jäivät persoonallisesti vapaiksi — päinvastoin kuin 
asianlaita oli Venäjällä. 

Kova aika alkoi silloin uudestaan talonpojille. Jos he 

tahtoivat tiluksillaan pysyä, oli heidän tehtävä sopimukset 
isännän kanssa aivan kuin torpparien. Monin paikoin talonpojat 
siitä kieltäytyivät, mistä aiheutui levottomuuksia, 
joiden rauhoittamiseksi käytettiin sotaväkeäkin aivan kuin 
venäläisenä aikana. Menettely nytkin oli julmaa. Niinpä 
Valkjärvellä kerrotaan, että sinne tuotiin 50 kasakkaa, jolloin 
väki kiiruhti metsään pakoon. »Ovet taloista lyötiin rikki, 
jos ne olivat lukossa; tavarat viskattiin ulos; maitoastiat 
heitettiin täysineen tunkiolle; uunit särettiin ja ovet vietiin 
pois.» Pieksäjäisiäkin pantiin toimeen. V. 1838 annettiin 
asetus, jossa säädettiin rangaistuksia niille talonpojille, jotka 
kieltäytyivät tekemästä kontrahtia ja maksamasta lahjoitusmaan 
omistajain määräämiä veroja. Siinä m. m. sanottiin: 
»Kaikki ne verot ja ulosteot, jotka herrat frelsioikeutensa 
mukaan taitavat talonpojilta vaatia, pitää talonpoikain 
ilman vastahakoisuutta suorittaa, välttääksensä raipparangaistusta 
Ne talonpojat, jotka jo ennen ovat tiloistansa 
eroitetut, mutta itsevaltaisesti ovat jälleen asettautuneet 
niihin asumaan eivätkä nyt kohdastansa poismuuta ja 
ne jotka vastedes ulossiirretään ja sitte rohkiavat luvattomasti 
asettaida entisille tiloillensa, pitää irtolaisina pidettämän 
ja sentakia sotapalvelukseen tuomittaman, jos ovat 
siihen kelvolliset, mutta muuten yhteiseen työhön linnaan.» 
Julmuudet, joita Viipurin läänissä harjoitettiin, herättivät 
suurta kauhua ja huolestumista maassamme. »Niin meidän 
kaikkien vielä käy», kertoo Agathon Meurman isänsä sanoneen, 
kun tieto saapui Valkjärvellä toimeenpannuista pieksäjäisistä. 


Vähäväkinen isänmaamme ei silloin kyennyt lieventämään 
näiden kovia kokeneiden asukastensa kohtaloa. Mutta 
se toivo kumminkin jäi, että paremman ajan tultua heillekin 
saatettiin hankkia se lain suoja, mikä muilla Suomen kansalaisilla 
oli. 



Kansallisisänmaallisen heräämisen aika. 



Virkeämpi aika alkaa. 

Syksyllä 1827 tulipalo hävitti vanhan Turun kalleine 
sivistysmuistoineen. Yliopisto määrättiin sieltä siirrettäväksi 
Helsinkiin. Sen oli aloitettava kaikki alusta, hankittava 
uudet kokoelmat, uusi kirjasto, uudet sairaalat, uusi kasvitieteellinen 
puutarha y. m. Mutta uudet olot herättivät yliopistopiireissä 
vähitellen uusia harrastuksiakin. Vanhasta 
rauhallisesta Turusta oli siirrytty maan uuteen hallintokeskukseen, 
missä elämä oli jo ennättänyt muodostua vilkkaammaksi 
ja monipuolisemmaksi kuin Auran rannoilla. 
Uudessa pääkaupungissa ajatukset helpommin saattoivat 
suuntautua tulevaisuuteen kuin Ruotsin aikaisista muistoista 
rikkaammassa Turussa. Yliopistopiirit joutuivat kosketuksiin 
hallituspiirien kanssa, mikä aiheutti ajatusten vaihtoa 
maan yleisistä asioista ja tarpeista. Kansan parhaat henkiset 
voimat tulivat kootuiksi ja kykenivät suurempiin aikaansaannoksiin 
kuin aikaisemmin. 

Ensinnä se tuli näkyviin siinä kansanrunouden harrastuksessa, 
jonka Porthan oli. pannut alulle. 

Venäläisen ajan ensimmäisenä vuosikymmenenä Porthanin 
herättämä harrastus isänmaata ja kansaa kohtaan oli 
vireillä yliopistopiireissä. Mutta sitten se taas jäi unohduksiin. 


Kansanrunojen keräily. 

1700-luvun loppupuolella muualla Euroopassa levisi 
harras innostus kaikkeen, mitä »kansanhenki» aikain kuluessa 
oli luonut. Se oli lähtöisin ranskalaisen kirjailijan J. J. Rousseaun 

Turun 
palo v. 1827. 


opeista, joihin kuului alkuperäisten kansanolojen ihailu. 
Vanhat kansanlaulut nousivat kunniaan ja maineeseen. Englannissa, 
Skotlannissa, Tanskassa ja Ruotsissa julkaistiin vanhoja 
kansanlauluja, jotka herättivät paljon huomiota. Saksassa 
ilmestyi kokoelma eri kansain lauluja, joihin m. m. sisältyi 
näytteitä virolaisten runoudesta. Sen laatija oli etevä kirjailija 
ja ajattelija J. G. von Herder, Rousseaun harras ihailija. 

Länsimaiden.kansanrunoudenharrastus löysi vihdoin tiensä 
Suomeenkin. Täällä tapasi se suotuisamman maaperän kuin 
missään muualla. Eikä missään ollutkaan niin runsaita runoaarteita 
kuin suomalaisen kansan keskuudessa. Suomen 
kansanrunokokoelmat ovat paisuneet maailman suurimmiksi. 
Missään muualla ne eivät ole niin tuntuvasti vaikuttaneet 
kansallistunteen heräämiseen kuin meidän maassamme. 

Antti Juhana Sjögren (synt. 1794, kuoli. 1855), 
lahjakas kyläsuutarin poika Iitistä, myöhemmällä iällään 
Pietarin akatemian kirjaston ulkomaisen osaston hoitaja, 
innostui luettuaan Saksassa julkaistun kansanrunokokoelman 
ja päätti yhdessä ystävänsä Abraham Poppiuksen 



63 



kanssa kerätä kaikkea, mikä saattaisi 
valaista esi-isäimme elämää. 
Sjögren ei paljon ennättänyt runoja 
keräillä, mutta Poppius 
kokosi niitä kotipitäjästään Juvalta. 
Alussa he toimivat kahden, 
mutta pian liittyi Arwidsson 
heihin kolmanneksi, ja suunnilleen 
samoihin aikoihin ryhtyi 
keräilytyöhön myöskin Kaarle 
Akseli Gottlund, Juvan 
kirkkoherran poika. 

Gottlund kuuli kotipitäjässään 
laulettavan runoja, innostui niihin 
ja alkoi niitä kerätä sekä opiskellessaan 

K. A. Gottlund, 

Upsalassa julkaisi niitä 

kaksi vihkoa. Ne olivat ensimmäiset täydelliset runot, 
joihin yleisö sai tutustua; aikaisemmat tutkijat olivat julkaisseet 
vain palasia. Gottlund kierteli sittemmin Ruotsin sisäosiin 
aikoinaan muuttaneiden suomalaisten keskuudessa 
keräilemässä runoja ja koetti valvoa heidän etujaan. Sillä 
hän sai osakseen näiden unhoon joutuneiden maamiestemme 
lämpimän kiitollisuuden. 

Aikaisemmin mainittu Reinhold von Becker teki yrityksen 
muodostaa yhdenjaksoisen kertomuksen kaikista niistä 
runoista, joissa puhuttiin Väinämöisestä. Siten kokoonpanemansa 
runojakson hän painatti julkaisemissaan Turun 
Viikkosanomissa. Yleisö luuli nyt, että runojen keräystyö 
alkoi lähestyä loppuaan. Mitä tämän jälkeen voitiin toimittaa, 
oli ikäänkuin nurmen viimeistä haravoimista: suurta 
saalista ei voitu enää odottaa. Mutta kaikki saivat kohta 
hämmästyä. Lääkäri Sakari T o£p e 1 i u s Uudestakaarlepyystä, 
samannimisen runoilijan isä, julkaisi v. 
1822 runovihon, joka sisälsi paljon semmoisia runoja, 
joita ei kukaan siihen saakka tuntenut. Sittemmin ilmestyi 
vielä neljä vihkoa hänen keräämiään runoja. Hän 
kokoili niitä Suomessa kiertäviltä Vienan Karjalan 
laukkureilta. Täten oli huomio kiintynyt rikkaimpaan 
runoseutuun. 

Esityöt suurisuuntaisempaa kansanrunouden harrastusta 
varten oli tehty. Sen palvelukseen astui mies, joka hankki 
sillä kansansa ikuisen kiitollisuuden. Tämä mies oli 



Elias Lönnrot, 

Yhtä ihmeellinen kuin on Lönnrotin elämäntyö, yhtä 
ihmeelliset ovat hänen elämänsä vaiheet. Hän syntyi huhtik. 
9 p. 1802 Paikkarin torpassa Sammatissa kyläräätälin poikana, 
läksi kouluun ja voitti ne vaikeudet, joita vieras opetuskieli, 
ruotsi, hänelle tuotti. Köyhyys katkaisi hänen koulunkäyntinsä 
jo vuoden perästä. Pari vuotta kului, ennenkuin 
hän uudelleen pääsi opintielle. Mutta vieläkin kerran katkesi 
hänen koulu-uransa, kunnes hän pääsi ylioppilaaksi v. 1822. 
Varojen puute olisi taaskin tehnyt hänen opintojensa jatkamisen 
mahdottomaksi, ellei hän olisi päässyt lääketieteen 
professori J. A. Törngrenin perheeseen kotiopettajaksi. Oleskelu 
tässä hienosti sivistyneessä perheessä kesäisin Laukon 
kartanossa Vesilahdella ja talvisin ensin Turussa ja sitten 
Helsingissä tuotti Lönnrotin henkiselle kehitykselle suuren 
edun. Turun Viikkosanomista Lönnrot ihastuneena luki 
Beckerin kokoonpanemat runot Väinämöisestä. Sittemmin 
hän joutui tämän kanssa suoranaiseenkin kosketukseen. 
Becker oli nimittäin Törngrenin sukulainen ja tapasi viimeksimainitun 
perheessä Lönnrotin, joka Beckerin johdolla sai 
tutustua kaikkeen, mitä Porthanin ajoista saakka suomalaisista 
kansanrunoista oli kirjoitettu tai painosta ilmestynyt. 
Becker itse ei ollut voinut julkaista Väinämöisestä 
kaikkea, mitä olisi halunnut. Hän sopi Lönnrotin kanssa, 
että tämä täydentäisi työn. Kun Lönnrot kesällä 1827 ryhtyi 
suorittamaan filosofiankandidaattitutkintoaan, johon kuului 
»maisterinväitös», hän otti siihen aiheeksi Väinämöisen. 
Käyttäen lähteinä Beckerin ja muidenkin kokoelmia sekä 
Topeliuksen vihkosia hän valmisti latinankielisen väitöskirjan 
»Väinämöisestä, muinaissuomalaisten jumalasta». 

Jatkaessaan yliopistollisia opintojaan Lönnrot rupesi 
lukemaan lääketiedettä. Siihen vaikutti nähtävästi tuttavuus 
Törngrenin kanssa sekä se, että hän kouluaikanaan 
ansaitakseen oli palvellut apteekissa. V. 1832 hän tuli lääketieteen 

lisensiaatiksi 
julkaistuaan ruotsinkielisen 
väitöskirjan 
»Suomalaisten parannustaidosta 
loitsimisen 
avulla» — 
sekin siis kansanrunouden 
alalta. 
Vielä samana vuonna 
hänet nimitettiin piirilääkäriksi 
Kajaaniin. 


Jo sitä ennen 
Lönnrot oli tehnyt 
pitkän runonkeräysmatkan 
Itä-Suomeen. 
Sieltä saamiaan 
runoja hän 
rupesi julkaisemaan 
»Kantele»-nimisinä 
vihkosina. Hanke 
tuotti Lönnrotille 
tappiota. Ystävät 
moittivat häntäsiitä, 
että hän kulutti varojansa 
ja aikaansa turhaan. »Toisinansa olen itsekkin miettinyt 
luopua työstä, josta ei ole muuta kuin vaiva ja kulutus», 
Lönnrot lausui moitteiden johdosta, jatkaen, »mutta 
vaikea on luopua luonnostansa ja luovuttuakin palajamme 
usein, mihen luonto vaatii». Hän siis päätti työtänsä 
jatkaa rahallisen tappion uhallakin. 

Joukko suomalaisuuden ystäviä ryhtyi hankkeeseen, 
joka pelasti hänet suuremmista taloudellisista uhrauksista. 
Eräs nuori mies keksi keinon Lönnrotin auttamiseksi: 
oli yhteisvoimin ryhdyttävä yhteistyöhön, oli perustettava 
erityinen seura suomalaisen kirjallisuuden edistämiseksi. 
Näin lausuttiin Suomalaisen Kirjallisuuden Seuran 
syntysanat. Aatteen keksijä oli innokas suomalaisuuden 
harrastaja, lääkäri Martti Juhana Lindfors. Seuran 
perustava kokous pidettiin helmik. 16 p. 1831 yliopiston 




Elias Lönnrot nuorena. 
J. E. Lindhin öljymaalaus. 

Suomalaisen Kirjallisuuden Seuran perustava kokous helmik. 16 p:nä 
1831 lehtori K. N. Keckmanin kodissa Helsingissä. Pöydän ympärillä 
istumassa takaa vasemmalta lukien: Imm. Ilmoni, Elias Lönnrot, 
K. H. Stählberg, Gabr. Rein, J. J. Nordström, K. N. Keckman, 
J. Fr. Ticklen, N. A. Gylden ja J. A. Gadolin, seisomassa vasemmalta: 
A. G. Lindfors, B. O. Lille ja M. J. Lindfors. 

suomenkielen lehtorin Kaarle Niklas Keckmanin 
luona. Elias Lönnrot toimi kokouksen pöytäkirj urina. 

Seuran toimintaohjelmaan kuului: 1) Suomen menneisyyttä 
koskevien tietojen keräileminen, 2) Suomen historiaa, 
kieltä ja kirjallisuutta koskevain tutkimusten edistäminen 
sekä 3) arvokkaan suomenkielisen kirjallisuuden aikaansaaminen 
ja tukeminen. 

Suurisuuntainen ja laaja oli se tehtävä, jonka seuran 
perustajat ottivat suorittaakseen. Siinä he kuitenkin 
onnistuivat paremmin kuin tuskin kukaan heistä lienee 
voinut aavistaa. Seura muodostui pitkiksi ajoiksi suomalaiskansallisen 
sivistystyön keskukseksi. Kansanrunojen ja 
-satujen, sananlaskujen ja taikojen kokoaminen muodostui 
jo alusta alkaen sen erikoisalaksi. Sen toisena pääharrastuksena 
oli suomenkielen tutkimus. Jo toimintansa alussa se 

Suomalaisen Kirjallisuuden Seuran talo. 



otti tehtäväkseen suomalaisen sanavaraston keruun, joka 
on jatkunut meidän päiviimme. Tärkeänä puolena seuran 
toiminnassa on ollut suomenkielisten oppikirjojen ja sanakirjojen 
toimittaminen. Suomenkielinen historiallinen, maantieteellinen, 
lainopillinen, luonnontieteellinen y. m. kirjallisuus 
on saanut alkunsa seuran aloitteesta ja kustannuksella. Onpa 
seuralla ansioita suomenkielisen kaunokirjallisuudenkin edistäjänä. 
Se on kustantanut useita Aleksis Kiven teoksia, 
P. Cajanderin suorittamia Shakespearen näytelmien suomennoksia 
y. m. Kansalaissivistyksen laajentamista ja syventämistä 
varten seura on julkaissut alkuperäisinä ja suomennoksina 
yleistajuisia teoksia eri tieteiden aloilta. Alkuaikoinaan 
seura kustansi kansankirjasiakin, kunnes sittemmin eräiden 
ylioppilasosakuntain, yksityisten kustantajain ja Kansanvalistusseuran 
toiminta vapautti seuran tästä tehtävästä. 

Seuran arvovaltaista asemaa osoittaa sekin, että sen 
esimiehinä pitkät ajat ovat olleet suuret kansalaisemme 
Elias Lönnrot, J. V. Snellman ja Yrjö Koskinen. 

Vaikkapa Suomalaisen Kirjallisuuden Seura ei olisi tehnyt 
mitään muuta kuin avustanut Lönnrotia hänen runonkeruumaikoillansa 

ja hänen 
runokokoelmainsa 
painattamisessa, 
olisi se jo 
sillä hankkinut pysyvän 
nimen isänmaan 
historiassa. 
Seuran ikuiseksi kunniaksi 
jää, että kun 
sillä oli sellainen 
työntekijä kuin 
Lönnrot, se ymmärsi 
häntä parhaansa mukaan 
tukea. 

Kajaaniin asetuttuaan 
Lönnrot pääsi 
lähelle niitä runoaarteita, 
jotka hän 
keräsi kansan suusta 
ja toi ilmoille aikalaistensa 
ja myöhempien 
polvien ihailtavaksi. 
Sieltä hän 
saattoi helposti retkeillä 
Karjalan runorikkaille 
seuduille, 
mistä jo Topelius oli saanut paljon ainesta kokoelmiinsa. 
Vuokkiniemen lähettyviltä Lönnrot tapasi parhaat laulajat. 
Etevin näistä oli vanha Arhippa Perttunen. Nämä 
lauloivat yhtenäisiä runojaksoja, joissa yhdistivät toisiinsa 
paitsi yksityisiä tapauksia myös useita »uroitakin»: Väinämöisen, 
Ilmarisen ja Kullervonkin. Lönnrot kertoo Arhipan 
lausuneen, että kun hän lapsena isänsä kanssa Latvajärven 
rannalla istui nuotion ääressä, »kas- siinä teidän olisi pitänyt 
olla». Silloin yökaudet laulettiin, »eikä koskaan kahdesti 
samaa runoa». Ne päivät, joina Lönnrot istui Arhipan luona, 
olivat juhlahetkiä molempain elämässä, ja voipa sanoa: 
merkkihetkiä kansallisen sivistyksemme historiassa. 

Oli kyllä jo ennenkin aavistettu, että kansanrunoista voitaisiin 
luoda yhtenäinen kokonaisuus. Mutta näiden suurten 




Runolaulajia. 

runolaulajain luona 
tämä ajatus Lönnrotissa 
vakiintui. Hän 
ryhtyikin tämän 
jälkeen keräilemistään 
runoista järjestämään 
yhtenäistä 
kansansankarirunoelmaa 
eli kansaneeposta. 


Tuloksena hänen 
työstään oli Kalevalan 
ensimmäinen laitos 
eli »vanha Kalevala», 
jonka esipuheen 
hän allekirjoitti 
helmik. 28 p. 1835. 

Lönnrot ei antautunut lepoon, vaan lähti kohta uusille 
keräysmatkoille. Hän eteni aina Vienanmerelle, jopa Kuolan 
niemimaalle ja Lappiin, kävipä Virossa ja Inkerissäkin. Tuloksena 
matkoiltaan hän v. 1840 julkaisi Kantelettaren. 
Tämä laulukokoelma yhdessä Kalevalan kanssa on suomalaisen 
kirjallisuuden perustuksena. Myöhempi taiderunoutemme 
on siitä saanut monia parhaista aiheistaan. V. 1842 
ilmestyi Lönnrotin toimesta »Suomen Kansan Sananlaskut» 
(noin 7 000) ja seuraavana vuonna »Suomen kansan 
Arvoitukset» (noin 1 700). Lönnrot ajatteli, että 
kansanrunoista nyt oli kaikki, millä oli arvoa, saatu talteen 
ja että hän voi antautua laatimaan suurta suomalaista sanakirjaa. 
Mutta vieläkin kerran valtasivat kansanrunot hänen 
mielensä. Kun v. 1845 Daniel Europaeus, sittemmin 
sanakirjantekijä ja sanomalehtimies, lähetettiin keruumatkoille, 
tapasi hän Ilomantsista runolaulajan Simana 
Sissosen, joka veti vertoja Arhipalle. Hän lauloi 60 runoa. 
Myöhemmin Europaeus Inkerinmaalta löysi uusia ennen 
tuntemattomia runoja Kullervosta. 

Uudet runolöydöt sekä se seikka> että vanha Kalevala oli 
myyty loppuun, antoi Lönnrotille aihetta ryhtyä laatimaan 
uutta Kalevalaa. Se ilmestyi v. 1849. Kansaneepoksemme 
sai lopullisen muotonsa. Uusi Kalevala oli edeltäjäänsä 

paljon laajempi. Sen säeluku on 23 000, vanhan Kalevalan 
vain 12 000. 

Aikalaisten mielihyvä Kalevalan ilmestymisen johdosta 
oli suuri, varsinkin niiden, jotka olivat koettaneet edistää 
Lönnrotin työtä. Mutta arvosteleviakin ääniä kuului. 
Huomautettiin, ettei Kalevala ollut kansan itsensä luoma, 
vaan Lönnrotin muodostelema. Se ei muka ollut näyte kansan 
omasta runohengestä, vaan oppineen ja sivistyneen miehen 
taidon hedelmä. Tässä on sen verran perää, että, kuten Lönnrot 
itse lausuu, »paraimmiltaki laulajoilta ei ole kovin monta 
runoa yhteen jaksoon saatu, eikä sitäkään aina yhteen laatuun, 
jonka tähden usein kyllä on täytynyt itse aineen keskinäinen 
suhde perusteeksi panna». »En voinut», selittää hän 
edelleen noudattamaansa menettelyä, »pitää toisen laulun 
järjestystä toista alkuperäisempänä, vaan selitin molemmat 
syntyneiksi siitä halusta, mikä jokaisella on asettaa tietonsa 
johonkin järjestykseen, ja joka sitten, laulajien yksilöllisen 
esittämistavan mukaan, oli saanut aikaan erilaisuudet. 
Viimein kun ei yksikään laulajista kyennyt kilpailemaan 
kanssani keräämieni laulujen paljouteen nähden, arvelin, 
että minulla on sama oikeus, jonka olin vakuutettu useimpien 
laulajien itselleen omistaneen, nim. järjestää runot siten 
kuin ne parhaiten toisiinsa sopivat — tai puhuakseni runon 
sanoilla, itse loime loitsijaksi, laikahtime laulajaksi, s. o. 
katsoin olevani runolaulaja, yhtä hyvä kuin hekin.» 

Tällä tapaa ovat kaikki Kalevalaan verrattavat kansaneepokset 
syntyneet. Lönnrot oli Kalevalan järjestäjä eikä sen 
kauneuksien luoja. Eivätpä nämä kauneudet olleet lähtöisin 
edes yksityisistä runolaulajistakaan; milloin he yrittivät 
sepittää omintakeisia runoja, he harvoin onnistuivat. 
Monien polvien yhteistyöstä, s. o. kansasta itsestään aikojen 
kuluessa ovat kehittyneet ne kauneusarvot, joita Kalevalassa 
tapaamme. 

Kalevala ja sittemmin suomalainen kansanrunous yleensä 
on joutunut innokkaan tieteellisen tutkimuksen alaiseksi. 
Eräät tutkijat, varsinkin suomenkielen professori August 
Ahlqvist, ovat väittäneet, että se kansanrunous, josta Kalevala 
on kokoonpantu, on syntynyt karjalaisten keskuudessa 
Vienanmeren rannoilla ja että ne lyhyemmät runot, joita on 
tavattu Suomesta, ovat sieltä tänne aikoinaan singonneita 

pirstaleita. Tarkempi tutkimus on osoittanut nämä väitteet 
perättömiksi. Asianlaita on päinvastainen: Suomesta ja 
osittain Inkeristä ja Virosta runot ovat kulkeutuneet Venäjän 
Karjalaan ja siellä saaneet sen muodon, jossa Lönnrot 
ne tapasi. Kalevalaa voi siis pitää koko suomenkielisen kansan 
yhteisenä henkisenä omaisuutena. 

Matias Aleksanteri Castren käänsi Kalevalan ruotsiksi 
jo v. 1841. Saksaksi ilmestyi se vuosikymmentä myöhemmin. 
Sittemmin se on käännetty monille eri kielille. Veljesmaassamme 
Virossa se on antanut aihetta »Kalevipoeg»- 
nimisen kansaneepoksen syntymiselle, mikä on nostattanut 
sikäläistä kansallistuntoa. Antoipa se kaukana Amerikassa 
sysäyksen Hiavatha-runoelman syntyyn. 

Suomalaiselle taiteelle Kalevala ja Kanteletar ovat olleet 
ehtymätön lähde. Sekä runopukuinen että suorasanainen 
suomenkielinen kirjallisuus on runsaasti viljellyt niistä saatuja 
aiheita ja niiden herättämiä mielikuvia. Ne ovat olleet myöskin 
kuvanveistäjien (Johannes Takanen), maalarien (Akseli 
Gallen-Kallela) ja säveltäjien (Jean Sibelius) innoittajina. 
Onpa ruotsinkielisessäkin kirjallisuudessamme havaittavissa 
kansanrunoudestamme saatuja vaikutelmia. 

Koko kansalliseen ajatus- ja tuntemistapaamme Kalevala 
on painanut oman henkisen leimansa. Jokainen kansakoululapsikin 
on muodostanut jotakin mielikuvaa itselleen sanan 
voimaan luottavasta Väinämöisestä, taitavasta seppo Ilmarisesta 
ja kovaosaisesta Kullervosta. 

Silloin kun Lönnrot aloitti suuren isänmaallisen työnsä, 
Suomen kirjakieli oli vakiintumaton. Toiset tahtoivat sen 
pohjaksi Itä-, toiset Länsi-Suomen murteita, toiset Raamatun 
kieltä. Lönnrot, joka tarkoin tunsi monia murteita, otti 
niistä, mitä havaitsi parhaaksi, ja liitti vanhaan kirjakieleen. 
Siten hän tuntuvasti vakiinnutti ja rikastutti suomenkieltä. 

Kansanrunoja Lönnrot ei täydelleen muuttanut kirjakielen 
muotoon,, vaan säilytti niiden omituisen luonnonraittiin 
ja kansanomaisen luonteen, niiden hieman karjalaistuneen 
kielen. Mutta silloin kun hän omissa kirjoituksissaan ja 
kirjallisissa tuotteissaan käytti suomenkieltä, hän oli aikansa 
parhain. 

Vv. 1837 — 40 hän toimitti Mehiläinen-nimistä lehteä. 
Siinä julkaisi hän kansaa herättävää ja valistavaa lukemista, 

m. m. yleisen historian suomennoksen ja yhdessä Vesilahden 
kappalaisen Kustaa Ticklenin kanssa Venäjän historian. Ulkomaalaisen 
esikuvan mukaan hän julkaisi »Suomalaisen talonpojan 
kotilääkäri» nimisen kirjan (v. 1839). 



J. L. Runeberg ja Sakari Topelius. 



Pitkänä Ruotsin vallan aikana ei ainoastaan suomen- vaan 
ruotsinkielinenkin kirjallisuus maassamme oli pysynyt alkeellisella 
kannalla. Vasta suomalaisesta isänmaasta ja suomalaisesta 
— voidaanpa lisätä — suomenkielisestä kansasta se 
sai ne aiheet, jotka kehittivät sen kukkaansa. 

Jo vähän ennen Kalevalan ilmestymistä oli Johan 
Ludvig Runeberg julkaissut ensimmäiset runovihkonsa, 
joihin sisältyivät suomalaisille niin tunnetuiksi 

tulleet runot »Saarijärven Paavo» 
ja »Hauta Perhossa». »Saarijärven 
Paavo» on ytimiin käypä runollinen 
kuvaus siitä, mitä Runeberg itse 
sanoo kirjoituksessaan Saari järvestä: 
»Vähemmistä varoistaan lienee tuskin 
mikään kansa alttiimpi antamaan 
toiselle». Tämän epäitsekkään avuliaisuuden 
esittää runoilija samalla 
perustuvaksi syvään uskonnolliseen 
tunteeseen, joten tämä runo on suomalaisen 
koko maailmankatsomuksen 
ja elämänkulun ilmaus, samalla 
kuin se on mitä uskollisin kuva 
köyhyyden taistelusta ankaraa luontoa 
vastaan. 

V. 1832 ilmestyi Runebergin »Hirvenhiihtäjät»; sitten seurasivat 
hänen runoelmansa »Hanna», »Joulu-ilta», »Nadeshda» 
ja »Kuningas Fjalar» Viimeksimainittua moni on pitänyt 
runolliselta kauneudeltaan arvokkaimpana Runebergin teoksista. 
Kansalliselta kannalta oli Hirvenhiihtäjät tärkeämpi, 
se kun kuvasi suomalaisen maalaiskansan elämää. 

»Hirvenhiihtäjät» ja Kalevala avasivat suomalaiselle lukijalle 
uuden maailman: ne herättivät siinä rakkautta isänmaahan 




J. L. Runeberg. 



73 




R. W. Ekmanin 1 Hirvenhiihtäjät-aiheinen maalaus: Laukkukauppiaat 
tarjoavat tavaroitaan talon naisille. 



ja suomalaiseen kansaan. »Kalevala ja Hirvenhiihtäjät 
ovat antaneet ensimmäisen sysäyksen suomalaiselle 
kansallishengelle», lausuttiin pohjalaisessa ylioppilasosakunnassa 
v. 1839. 

Runeberg näki kansamme elämän ja olot kauniissa ja ylevässä 
valaistuksessa. Silloinen sivistynyt yleisömme kaipasi 
tällaista ihannoimista oppiakseen antamaan arvoa kansalleen, 
voidakseen tuntea sen kanssa yhteenkuuluvaisuuden 
tunnetta. Suomen kansan todelliseen arkiseen elämään, sen 
sielun sisimpään tunkeutuminen jäi Aleksis Kiven etuoikeudeksi. 


Runebergkin oli lähtöisin vaatimattomista, vaikka ei yhtä 
köyhistä ja yksinkertaisista oloista kuin Lönnrot. Hän syntyi 
Pietarsaaressa helmik. 5 p. 1804. Hänen isänsä oli vanhaa 
kauppiassukua, ammatiltaan merikapteeni. Tultuaan ylioppilaaksi 
tuleva runoilija oli kotiopettajana ensin Saarijärvellä, 
sittemmin Ruovedellä. Siellä hän oppi tuntemaan ja 
rakastamaan suomalaista kansaa. Hän pyrki yliopistomieheksi 
ja olikin vähän aikaa yliopistossa roomalaisen kirjallisuuden 
dosenttina. Mutta kun hän siellä ei saanut tuottavampaa 

tointa, hän muutti v. 1837 lehtoriksi Porvooseen, missä 
vietti koko loppuelämänsä. 

Runebergia melkoisesti nuorempi oli S a k a r i Topelius 
(synt. 1818, kuoli. 1898). Hänen samanniminen isänsä 
oli, kuten olemme kertoneet, lääkäri ja kansanrunojen keräilijä, 
joka runoilijamme syntyessä asui Uudessakaarlepyyssä. 
Sakari Topelius nuorempi, kuten häntä erotukseksi isästään 
on nimitetty, tuli ylioppilaaksi juuri siihen aikaan, jolloin 
Runebergin vaikutus alkoi tuntua, ja hän asuikin jonkin aikaa 
viimeksimainitun perheessä. Suoritettuaan v. 1840 kandidaattitutkinnon 
hän ryhtyi seuraavana vuonna Helsingfors Tidningar
-nimisen lehden toimittajaksi, jossa toimessa hän pysyi 
vreen 1860. Tämän lehden palstoilla hän loi itsellensä nimen 
kirjallisuus-, musiikki- ja teatteriarvostelijana, vienosointuisena 
runoniekkana ja vähitellen myös kertojana, jonka 
tuotteet tarjosivat lämminhenkisiä, vilkkaita ja värikkäitä 
kuvauksia maamme entisyydestä ja nykyisyydestä. 

J. V. Snellman ja hänen herätyshuutonsa. 

Se isänmaallinen innostus ja harrastus, minkä Kalevala 
ja Runebergin runot synnyttivät, muistuttaa tavallaan sitä 
suomalaisuusharrastusta, jonka aikaisemmin tapaamme fennofiileillä. 
Sisällykseltään Kalevalan ja »Hirvenhiihtäjien» herättämä 
isänmaallisuus tosin on syvällisempää ja monivivahteisempaa 
kuin Jusleniuksen ja Porthanin aikainen kotiseudun 
harrastus. Mutta molemmilta puuttui selvää valtiollista 
ja kansallista ohjelmaa. Tunnettiin ja aavistettiin, että 
oli oma suomalainen kansallisuus, joka ansaitsi elää. Mutta 
miten saada se hereille? Miten kehittää se valtiolliseksi voimaksi, 
jota »idän hyiset hallat» kylmin henkäyksin eivät jähmetyttäisi 
jo sen oraalle noustessa? Runebergin runot ruotsinkielisessä 
asussaan eivät voineet tulla suomenkielisen kansan 
henkiseksi omaisuudeksi. Ei edes Kalevalan merkitystä suomenkielinen 
väestö ymmärtänyt. Hiukan outoa on, että 
sivistyneistössäkin innostus Kalevalaa ja Runebergin 
runoutta kohtaan näyttää pian laimenneen. »Meillä on 
kyllä oivallinen' kansanlaulu Kalevalassa», kirjoittaa Suometar 
v. 1848 ja jatkaa: »vaan tämä laulu jo on elänyt aikansa, 

jolloin se on ollut kyllä vahva yhdistämään heikkoja kansallisia 
siteitä». »Runebergin töitä» [teoksia], lausuu lehti, »taas 
ei kukaan tahtone toden perään lukea kansalliseen kirjallisuuteen, 
tuntein ne olevan vieraalla kielellä sekä sentähden 
vähästä arvosta suomalaiselle kansallisuudelle». Tämä käy 
yhteen sen kanssa, mitä Agathon Meurman kertoo muistelmissaan: 
»Runeberg oli yhtä tuntematon sille sukupolvelle 
kuin hän on tulemaisillaan nykyiselle nuorisolle.» 

Muutenkaan ajan merkit eivät olleet hyvät. 1840-luvun 
alussa näytti siltä, kuin äsken elpynyt suomalainen kirjallisuus 
jälleen nukahtaisi uneen. Vv. 1842 — 43 ei ilmestynyt 
enää ainoatakaan suomenkielistä sanomalehteä maassamme. 
Kerrotaan, että yliopistossa 1840-luvun alussa tulvimalla 
tulvi ylioppilaita venäjänkielen luennoille. Uskoa suomalaisen 
sivistyksen tulevaisuuteen ei ollut. V. 1843 kaksi 
silloista nuorta ylioppilasta, Antero Varelius, sittemmin tunnettu 
pappismies, ja C. G. Vivolin, josta tuli koulunopettaja 
ja myöhemmin pappi, keskustelivat venäläisyyden edistymisestä 
Suomessa. Vivolin väitti, ettei 50 vuoden kuluttua 
ketään enää Suomessa sanottaisi sivistyneeksi, joka ei 20 
vuoden iässä puhuisi venäjää. Varelius väitti vastaan. 
Lyötiin vetoa ja vetokirja pantiin suljettuna kirjeeseen, joka 
oli avattava v. 1893. Mutta jo kahden vuoden perästä, siis 
v. 1845, Vivolin tunnusti vedon menettäneensä. Niin suuri 
muutos oli tapahtunut yhteiskunnassamme. Kansamme 
oli herännyt; se alkoi luottaa omaan tulevaisuuteensa. 

Herättäjä oli Juhana Vilhelm Snellman. 

Snellman syntyi Tukholmassa toukok. 12 p. 1806. Hänen 
isänsä oli merikapteeni. Suku oli suomalainen, kotoisin Pohjanmaalta. 
Pojan ollessa 7-vuotias perhe muutti Suomeen, Kokkolaan. 
Käytyään koulua Oulussa Snellman tuli ylioppilaaksi 
samalla viikolla kuin J. L. Runeberg. Opiskeltuaan yliopistossa 
filosofiaa ja otettuaan vilkkaasti osaa ylioppilaselämään hän 
v. 1839 läksi kolmeksi vuodeksi ulkomaille oleskellen Ruotsissa 
ja Saksassa. Ruotsissa hän innokkaasti otti osaa sikäläiseen 
kirjalliseen elämään. Vaikka Snellman olikin harrastanut 
perusteellisia tieteellisiä opintoja, hän ei saanut tointa Helsingin 
yliopistossa. Mutta Ruotsissa hänelle professorin virka 
olisi ollut tarjolla. Rakkaudesta isänmaahan hän peruutti 
hakemuksensa ja tyytyi omassa maassa paljon vaatimattomampaan 

toimeen: koulun 
rehtorin virkaan 
Kuopiossa, 

V, 1840 vietettiin 
Helsingissä yliopiston 
200-vuotista riemujuhlaa, 
joka läsnäolijoihin 
jätti erittäin kohottavan 
ja isänmaallista 
mieltä herättävän muiston, 
Snellman, joka silloin 
oleskeli Ruotsissa, 
ei ollut juhlan viettoon 
ollenkaan tyytyväinen. 
Ystävälleen Fredrik 
Cygnaeukselle hän kirjoitti 
niistä: »Teidän 
juhlanne ovat tanssia 
hautajaisissa. Mitä maa 
siitä tietää? , . , Kuinka 
luulet, että Suomen talonpoika 
on ymmärtävä 
teidän juhlaanne? Mitä tietää hän yliopistosta? 
Sanalla sanoen, teidän juhlimisestanne ei kansa tiedä enemmän 
kuin taivaan linnut siitä tietävät , Suomen kansakunta 
on siis laskettu hautaansa. Sinä näet jo suomalaisen kasvoista 
ja kuulet hänen lauluistaan, että hän tietää lakanneensa 
elämästä Suomi ei voi saada mitään väkivallalla aikaan; 
sivistyksen voima on sen ainoa pelastus.» 

Aivan niin henkisesti kuollut Suomen talonpoika ei ollut 
siihenkään aikaan, kuin Snellman katkeraa tyytymättömyyttä 
oleviin oloihin ilmaistessaan väittää. Mutta totta oli, että isänmaalliset 
juhlat jäivät rahvaalle käsittämättömiksi. Henkisen 
ilmiön arvo tosin ei riipu siitä, ettei sivistyksestä osattomaksi 
jäänyt sen merkitystä ymmärrä. Mutta silloisissa 
oloissa oli kieltämätön epäkohta, että sivistyneistö eli niin 
täydellisesti eristettynä kansasta. 

Tämän epäkohdan kimppuun Snellman hyökkäsi vielä 
iskevämmin sanoin ja selvemmin ohjelmin, kuin edellä 
mainitussa kirjeessään ruotsinkielellä toimittamassaan SaimaHelsingin 

yliopisto ja sen kirjasto 1840-luvun alkupuolella. 



lehdessä, jota hän Kuopiossa alkoi julkaista v. 1844. *Siinä 
hän vaati ruotsinkielisen sivistyneistön liittymistä suomenkieliseen 
kansaan omaksumalla sen kielen. Siten häviäisi 
juopa kansan ja sivistyneistön väliltä. Suomea oli alettava 
käyttää oppikielenä kouluissa ja virkakielenä virastoissa. 
Mutta ennen kaikkea sitä oli ruvettava käyttämään kirjallisuudessa. 
Samoin kuin yksityisen henkilön sivistyksen, 
ansaitakseen sen nimen, tulee olla itsenäisesti käsitetyn, 
samoin ei kansakunnan sivistys saa olla ulkomaalaisilta saatu 
laina, vaan tulee sillä olla kansallishengestä riippuva ominainen 
muoto. Siihen kuuluu, että se käyttää kansan omaa 
kieltä, sillä kieli tuo ilmi sen ajatustavan sekä aineellisista 
että henkisistäkin asioista. Mutta sivistynyt yhteiskuntaluokka 
on Suomessa kielensä vuoksi vieras kansansa suurelle 
enemmistölle, minkä vuoksi sen sivistykselläkään ei ole kansallista 
pohjaa. Sen kirjallinen sivistys on vain laina, pintapuolinen, 
mehuton ja ytimetön läksy, kykenemätön saamaan 
aikaan mitään kelvollista ja herättämään todellista halua 
tietoon ja sen tuotteisiin. 

Kertoessaan v. 1845, kuinka suurta huomiota suomalainen 
kansanrunous on ulkomailla herättänyt, Saima sanoo: »Nuoret 
miehet, jokainen käyttämänne ruotsalainen sana on tästä 
lähtien verraten hukkaanmennyttä Suomen kirjallisuudelta, 
suomalaisen nimen kunnialta ja teidän omaltanne. Ainoastaan 
äidinkieli antaa teidän kirjoituksillenne ja teidän nimellenne 
paikan maailmassa.» 

Saiman tarkoitus oli ja pysyi sinä, että ainoastaan suomenkieli 
voitaisiin tunnustaa ja olisi Suomessa tunnustettava 
»kansalliseksi», minkä vuoksi sivistys, ollakseen kansallinen, 
oli puettava tämän kielen muotoon. 

Sensuuri esti Snellmania sanomasta kaikkea, mitä hän 
ajatteli. Mutta sanat semmoiset kuin »Suomi ei saavuta 
mitään väkivallalla; sivistyksen voima on sen ainoana pelastuksena», 
antavat syytä aavistaa, että hän jo tällöin oli selvillä 
siitä, minkä hän myöhemmin lausui avoimesti, että 
kovan päivän tullessa, venäläisen sorron alkaessa, elävä 
kansallishenki olisi Suomen ainoana pelastuksena. Kielellisesti 
yhtenäiseksi liittyneenä, sivistyneistö ja kansa toisiaan 
lähentyneenä, yhteisen kansallishengen, elähdyttämänä Suomen .
valtio saavuttaisi sen lujuuden, että se kestäisi ulkoa 
kohtaavat myrskyt. 

Harvoin on vaikeista paino-oloista huolimatta voimallisemmin 
käyty vallitsevain epäkohtain kimppuun kuin Snellman 
teki sen Saimassaan. Harvoin ovat epäkohdat olleet 
räikeämmät kuin ne, joita vastaan hän hyökkäsi. Suomenkielinen 
väestö oli Suomessa siihenkin aikaan valtavana enemmistönä. 
Mutta vahtimestarin ja lukkarin virkaankin suomea 
puhuvalta tie oli suljettu, ellei hän ensin muuttanut kieltänsä. 
Nojatuolissaan istuva virkamies, kuten kansanrunoilija 
Antti Puhakka syystä valitti, viskasi suomalaisen talonpojan 
valituskirjat pöydän alle upeassa kansliassaan vain 
sentähden, että ne olivat suomenkielellä kirjoitetut. Kun 
Suometar-nimiselle lehdelle v. 1846 pyydettiin painolupaa, 
ehdotti sensuuriylihallitus, »että niin hyvin tässä tapauksessa 
kuin vastaisuudessa myönnettäessä lupia suomenkielisten 
sanomalehtien julkaisemiseen asetettaisiin se ehto, että lehden 
joka sivu on painettava kaksipalstaisena, joista toinen sisältäisi 
alkuperäisen suomenkielisen tekstin, toinen ruotsinkielisen 
oikeaksi todistetun käännöksen siitä» — tämä siksi, 
että painoviranomaiset, jotka olivat umpiruotsalaisia, voivat 
niitä tarkastaa. Täytyy myöntää, että tässä kaikessa alastomuudessaan 
piili tuo räikeän väärä ajatus, että kansa on virkamiehiä 
eivätkä virkamiehet kansaa varten. Miten suomenkieliset 
lehdet ruotsalaisine käännöksineen olisivat kannattaneet, 
se ei huolettanut silloista sensuuriylihallitusta. Se ei 
suinkaan ollut ainoa virasto, joka suomenkielisen kansan 

kielellisistä oikeuksista ei tiennyt mitään, eikä tahtonutkaan 
tietää. 

Ktfn Snellman tällaisten käsitysten vallitessa rohkeni 
puhua suomenkielen oikeuksista, oli se enemmän kuin uskallettua. 
Moni hänen parhaista ystävistäänkin pudisti päätään. 
Mutta paljon oli niitäkin, jotka suuresti ihastuneina lukivat 
Saimaa. Lehti sai pian suuremman levikin kuin moni vanhemmista 
ruotsinkielisistä lehdistä. Sen ajatukset valtasivat 
erittäinkin nuorison mielet. Moni ylioppilas ja vanhempikin 
sivistyneistöön kuuluva läksi kesäksi maalle suomenkieltä 
oppimaan. Pukeutuipa jokunen sarkatakkiin ja pieksuihin 
ollakseen kyllin kansallinen ja suomalainen ja päästäkseen 
lähelle kansaa. Savokarj alaisessa osakunnassa eräässä esitelmässä 
kehoitettiin ylioppilaita saatuaan ensin korkeampaa 
sivistystä lähtemään maalle maanviljelijöiksi siten paremmin 
voidakseen sivistää kansaa ja levittää sen keskuuteen kansallisia 
aatteita. »Jotta elämällä on jotakin arvoa», esitelmänpitäjä 
lausui, »täytyy sen olla hyvin käytetty, ja miten voi 
suomalainen paremmin käyttää elämänsä kuin uhraamalla sen 
suomalaisen kansakunnan kohottamiseksi» — ajatus, jota ei 
olisi voitu kuulla muutamaa vuotta aikaisemmin. 

Muutamissa intomielisimmissä nuorissa heräsi uusi suomalainen 
»renessanssi-aate». Kansan uskonnollisista käsityksistä 
Kalevalasta, Kantelettaresta, Sananlaskuista ja Snellmanin 
opeista olisi muodostettava suomalaiselle kansalle uusi elämänsisällys. 
Kuten n. s. routavuosina (w. 1899 — 1905) kansallisen 
olemassaolomme turvaamiseksi ryhdyttiin innokkaaseen 
kansanvalistustyöhön, tehtiin Snellmanin herättämän isänmaallisen 
innostuksen vallitessakin erinäisiä aloitteita opin 
ja valistuksen levittämiseksi kansan laajoille kerroksille. 
Kuopiossa Snellmanin suoranaisesta kehoituksesta perustettiin 
v. 1846 koulu työväen luokan tyttöjä varten. Se oli 
ensimmäinen varsinainen suomenkielinen kansakoulu maassamme. 
Vähän myöhemmin jumaluusopin tohtori M. Ingmanin 
aloitteesta ja hänen kustannuksellaan perustettiin 
pitäjänkoulu Kuopion maalaiskuntaan. Raumalla v. 1847 
erään pappismiehen tekemällä lahjoituksella aloitettiin suomenkielinen 
kansakoulu. Viipurista kerrotaan: »Tämänkin 
kaupungin asukkaat päättivät viime vuoden [1848] lopulla 
hylätä tavalliset ajot uudenvuoden aamuna ja sen sijaan 



80 



antaa vapaaehtoisia lahjoja senlaisen koulun perustamiseksi, 
jossa kaupungin työväen ja köyhempäin lapset saisivat tähän 
asti heiltä kaivattua ajanmukaista opetusta.» Koulu saatiinkin 
siten perustetuksi. Hollolassa pidettiin iltakoulua työläisten 
lasten opettamiseksi. Eräs virkamies Mikkelistä jakoi seudun 
nuorisolle suomenkielistä kirjallisuutta, kirjoitusvihkoja ja 
mustetta sekä Gottlundin kirjasta »Oppi kirjuittamaan». 
Monelle seudulle perustettiin suomenkielisiä lainakirjastoja 
panemalla toimeen iltamia, hankkimalla lahjoituksia 
j. n. e. 

Omituisen uutisen kertoo Suometar (v. 1848) Porvoosta: 
»Täällä aletaan opettaa Suomen kieltä Wallasväen tyttärille 
Hofrenin naisväen koulussa.- Useat tyttärien vanhemmista 
kuuluvat olevan hyvin tyytyväisiä tähän. Tämä on ensimmäinen 
kerta kuin äitinkieli oh naisilla opetusaineena Saksan ja 
Ranskan kielten rinnalla.» 

Eräässä kirjoituksessaan Arvid Järnefelt, on sattuvasti 
sanonut kansallisen heräämisen ajoista, että silloin tuntui 
kuin runon vanha Väinämöinen olisi palannut ja Tapion sinipiiat 
metsissämme olisivat iloaan pitäneet. Tosiaankin silloinen 
sivistyneistö sai uuden virkeämmän elämäntunnon ja 
uuden reippaamman toiminnanhalun. 

Moni, joka ei pitänyt Saiman kieli- ja kansallisuusohjelmasta 
ja niitä koskevista kirjoituksista, mieltyi sen muuhun 
sisällykseen. Lehdessä oli paljon huolelliseen muotoon puettuja 
ja asiallisia kirjoituksia kansansivistyksestä, koululaitoksesta, 
yliopistosta ja siellä opiskelemisesta, kaupasta, teollisuudesta, 
maanviljelyksestä, metsänhoidosta y. m. Siten se sisällykseltään 
oli rikkaampi kuin ainoakaan sanomalehti maassamme 
sitä ennen. Uskalsipa se sivumennen puhua valtiopäivistäkin, 
siten virkistäen sammumaisillaan olevaa perustuslaillista 
tajuntaa. Ruotsinkielisellä taholla, missä ei ole annettu 
täyttä tunnustusta Snellmanin kieli- ja kansallisuusohjelmalle, 
on myötätunnolla puhuttu hänen esiintymisestään 
perustuslaillisen elämän herättäjänä. 

Saiman esiintymisen johdosta sanomalehdistö kehittyi 
yleisen mielipiteen ilmaisijaksi ja julkiseksi mahdiksi maassamme. 
Hänen pelkäämätön taistelunsa sensuuria vastaan 
teki sananvapauden sorron maassamme pysyvästi Vihatuksi. 

Herännäisyys. 

Kalevala, Hirvenhiihtäjät ja Snellmanin mahtava herätyshuuto 
vaikuttivat ainoastaan maan ruotsinkieliseen sivistyneistöön. 
Suomenkielinen kansa ei tietänyt niistä sanottavasti 
mitään. Kun muutamat intomieliset nuorukaiset 
lukivat Kalevalaa suomalaisille kansanmiehille, saatiin heiltä 
vastaukseksi: »pelkkää lörpötystä» tai »pakanahan työ outtenkin». 
Se loukkasi kansan uskonnollista tunnetta. Hirvenhiihtäjät 
ja Saima olivat ruotsinkielisiä; niitä ei talonpoika 
voinut lukea. Snellman tosin perusti suomenkielisenkin 
lehden nimeltä Maamiehen Ystävä, joka alkoi ilmestyä v. 1844. 
Sitä hän itse toimitti vain lyhyen ajan. Valtiollisia asioita se 
ei yleensä kosketellut. 

Mutta talonpoikaisenkin väestön keskuudessa kajahti 
tähän aikaan herätyshuuto yhtä voimallinen ja vaikuttava 
kuin se, mitä Saima julisti sivistyneistölle. 

V. 1812 perustettiin Turussa Pipliaseura ja vähän myöhemmin 
Turun Evankeliumiseura, jotka levittivät uskonnollisesti 
herättäviä kansankirjasia. Mutta niistä huolimatta 
uskonnollinen elämä pysyi laimeana, kankeana ja virallisena. 
Uudistus tällä alalla läksi kansan omasta keskuudesta, sen 
syvistä riveistä» 

Jo 1700-luvun lopulla Pohjois-Savossa [Iisalmella] kansan 
omassa keskuudessa alkoi voimakas uskonnollinen liike. 
Ylitorniolta sinne muuttanut puuseppä Puusti järvi eli Lustig 
asettui sen johtajaksi. Suuremman merkityksen tämä liike 
sai sen jälkeen, kuin siihen liittyi Paavo Ruotsalainen. 


Ruotsalainen (synt. 1777, kuoli. 1852) oli kotoisin nykyisen 
Lapinlahden seurakunnan alueelta. Jo nuorena poikasena 
hän luki raamatun kannesta kanteen. Alituisessa »petäjävapriikin 
koulussa» [pettua syöden] hän oppi tuntemaan elämän 
vakavuuden. Lustigin saarnatilaisuuksista hän haki 
sisäistä rauhaa, mutta ei löytänyt niistä sitä mitä etsi. 
Sittemmin hän läksi seppä Jaakko Högmanin luokse Jyväskylän 
seuduille ja tunsi sen jälkeen löytäneensä oikean tien. 
Elämänsä loppuun asti tunnusti hän Högmanin oikeaksi 
herättäjäkseen. Myöhemmin hän asui Nilsiässä kolmessa 
eri paikassa pienen talon omistajana. Sieltä päin hän 

Paavo Ruotsalainen. 



alkoi kierrellä saarnamiehenä 
ensin kotiseudulla, sitten 
kauempanakin, Pohjanmaalla 
ja Karjalassa. Syystä saattoi 
hän leikkiä laskien nimittää 
itseään »kahden hiippakunnan 
piispaksi». Aina pääkaupunkiin 
asti kulki hänen 
maineensa. Kolme kertaa 
hän oli Helsingin heränneen 
ylioppilaspiirin keskuudessa. 
Tarkkana hengellisen elämän 
tuntijana hän osasi sovittaa 
sanansa kuulijainsa oloihin 
ja tarpeisiin. Hänen puheensa 
olivat rikkaita sattuvista, 
usein leikillisistäkin kuvista 
ja vertauksista. Monen monta 



tarinaa vielä muutama aika sitten kierteli Savossa hänen 
sukkelista ja nasevista sanankäänteistään, jopa hänen pikku 
kepposistaankin, milloin hän tahtoi osoittaa vastustajain 
teeskentelyn, ulkokultaisuuden ja sen aiheettoman vainonja 
vastustamishalun, jota hän runsain mitoin sai kokea. 

Kerran Kuopion markkinoilla — niin tarina kertoo — 
hän kortteeripaikassaan piti kannattajineen hartauskokousta. 
Kun ulkoa alkoi kuulua ääniä ja askelia, arvasi Paavo, että 
poliisi oli tulossa kokousta hajoittamaan. Silloin hän sukkelasti 
eräältä läsnäolijalta sieppasi korttipakan ja käski panna 
viinapullon pöytään, mikä tehtiinkin. Kun poliisi tuli sisälle, 
kerrotaan Paavon hihkaisseen: »Joa on pataa, niin paiskaa 
pöytään.» Poliisi töllisteli hetkisen ja mutisi poistuessaan: 
»Mitä ne turhia jaarittelee, että täällä on heränneitä, oikeita 
kristityitä ihmisiähän täällä on.» 

On samantekevää onko tämä juttu todenperäinen vai ei. 
Se on joka tapauksessa kuvaava. Eräät .silloisen virkavallan 
edustajat näkivät viinanjuonnissa ja korttipelissä takeen 
siitä, että niiden harjoittaja oli valtiolle vaaraton. Heränneiden 
kokouksia ja heidän oppejaan sitä vastoin pidettiin 
vaarallisina. Ne rinnastettiin valtiollisten vallankumousoppien 
kanssa. Itse Rehbinder Pietarista käsin kehoitti 

ehkäisemään heränneiden toiminnan. 
Ruotsalainen kannattajineen 
haastettiin oikeuteen 
ja sai sakkoja luvattomien 
kokousten pidosta. 

Ruotsalainen ei ulkonaisille 
tavoille pannut suurta 
painoa. Hän saattoi eksyä 
vallattomuuteenkin, kuten 
esim. juovutusjuomain nauttimisessa. 
Eräitä hänen kannattajiaankin 
vaivasi sama 
heikkous. Kun Aleksis Kivi 
»Seitsemässä veljeksessään» 
antaa Juhanin lausua, että 
»jumalisilla miehillä usein on 
kiivas veto viinaan», kuten 
hänen veljellään Simeonilla 
ja Härkämäen isännällä, on se totuudenmukainen kuvaus 
eräistä vanhemmista herännäispiireistä. Myöhemmin käsitykset 
muuttuivat. Heränneet alkoivat totiselta kristityltä 
vaatia täyttä ehdottomuutta. 

Niin teki jo Paavon aikalainen Pohjois-Karjalan heränneiden 
johtomies Henrik Renqvist. Hän oli lähtöisin 
talonpoikaisista vanhemmista Ilomantsista, alkuperäiseltä 
nimeltään Kukkonen (synt. 1789, kuoli. 1866). Hänen onnistui 
päästä kouluun ja hän tuli papiksi ensin Liperiin, sittemmin 
Sortavalaan. Kaikessa ulkonaisessa esiintymisessäkin hän 
kristityltä vaati täyttä nuhteettomuutta. Niinpä hän opetti 
luopumista viinan käytöstä ollen maamme varhaisin huomattava 
raittiudenharrastaja. Lukuisat hänen kannattajistaan 
luopuivat juovutusjuomain käytöstä. Mutta Renqvistinkään 
ei onnistunut välttää virkavallan ennakkoluuloja. 
Hänet määrättiin kymmeneksi vuodeksi Svartholman linnan 
saarnaajaksi. Siellä hän sai vangit luopumaan viinan käytöstä 
ja muutenkin parantamaan elämänsä. 

Ruotsalaisen ja Renqvistin edustamat suunnat joutuivat 
monesta asiasta erimielisyyteen eikä niiden välillä saatu 
sovintoa aikaan. 

Sitä vastoin Ruotsalaisen herättämä uskonnollinen liike 

ja Pohjanmaalla syntynyt 
herännäisyys soveltuivat 
hyvin yhteen. 
1830-luvulla Ruotsalainen 
ja Pohjanmaan heränneiden 
johtajat, monet 
nuoret etevät pappismiehet 
kuten Niilo 
Kustaa Malmberg 
ja Joonas Lagus, 
tulivat läheisiksi ystäviksi. 
Tästä lähtien herännäisyys 
paisui mahtavaksi 
kansanliikkeeksi, 
joka sai eteviä kannattajia nuoresta papistostakin, kuten 
hengellisen runoilijan Lauri Stenbäckin sekä Julius 
Immanuel ja Juhana Fredrik Berghin. 

Herännäisyys lähinnä vaikutti hedelmöittävästi uskonnollisella 
alalla. Mutta sen vaikutus muuhunkin kansalaiselämään 
oli suuri. Ahkerina hengellisen kirjallisuuden viljelijöinä 
heränneet kohottivat kansan lukutaitoa yleensä. Monilla 
ja pitkilläkin kokousmatkoillaan he oppivat tuntemaan oloja 
oman ahtaan piirinsä ulkopuolella. Syventynyt uskonnollinen 
elämä syvensi yleistäkin henkistä näköalaa. Kun kansallinen 
liike myöhemmin alkoi saada jalansijaa talonpoikaisen 
väestön keskuudessa, tapasi se hartaimmat kannattajansa 
heränneiden piiristä. 

Teollisuuden vallankumous. 

1830- ja 1840-luvut ovat voimakasta nousukautta ei 
ainoastaan henkisellä, vaan aineellisenkin elämän alalla. 

Kuten edellä on kerrottu, oli Suomi viime vuosisadan 
ensimmäisellä neljänneksellä miltei yksinomaan maanviljelysmaa 
alkeellisine oloineen. Muualla maailmassa oli »teollisuuden 
vallankumous» jo alkanut. Tehtaat kävivät höyrykoneiden 
voimalla, höyrylaivat viilettelivät valtameriä ja 
rautateitä rakennettiin. Kansallisen heräämisen aikana teollisuuden 
vallankumous alkoi meilläkin. Ensinnä se tapahtui 
puuvillateollisuudessa. 




Venny Soldan-Brofeldt: Heränneitä. 




Tammerkoski tehtaineen 1840-luvulla. 



Finlaysonin puuvillatehdas Tampereella 1840-luvulla 
paisui maamme suurimmaksi teollisuuslaitokseksi. Samalla 
vuosikymmenellä perustettiin puuvillatehdas Turkuun, toinen 
Forssaan. Aluksi nämä tehtaat kehräsivät vain lankoja, 
mutta rupesivat kohta kankaitakin kutomaan. Villateollisuuskin 
alkoi näihin aikoihin päästä uuteen vauhtiin. Jokioisten 
ja Littoisten verkatehtaisiin hankittiin uudenaikaiset 
kehruu- ja kutomakoneistot. 

Rautateollisuuden alallakin tapahtui tärkeitä teknillisiä 
parannuksia. Ensimmäinen varsinainen konepaja perustettiin 
Fiskarsin rautaruukin yhteyteen. Seuraavalla vuosikymmenellä 
saivat alkunsa Turun ja Tampereen pellavatehtaan 
konepajat. 

Aikalaisten huomiota kiinnitti enimmän höyryvoiman 
käyttö liikenteen ja teollisuuden palveluksessa. V. 1833 alkoi 
höyrylaiva Ilmarinen kyntää Saimaan vesistöä. V. 1836 
saapui ensimmäinen höyrylaiva Ruotsista Turkuun; seuraavina 
vuosina kotimaiset yhtiöt rakensivat muutamia höyrylaivoja. 
Ensimmäiset höyrykoneet teollisuuslaitoksiin hankittiin 
v. 1844. 

Hallinnollisia uudistuksia. 

V. 1840 tuli Suomen senaattiin jäseneksi Lauri Gabriel 
von Haartman. Hän pani alulle virkeämmän ja 
aloiterikkaamman toiminnan ajan maamme hallituksessa. 

Haartman oli aikaisemmin 
palvellut Suomen asiain komiteassa 
ja ollut maaherrana Turun 
ja Porin läänissä. Näissä 
tehtävissä hän oli saavuttanut 
suuren hallinnollisen kokemuksen. 
Hänestä tuli valtiomies, 
joka on ollut maamme 
kaikkein etevimpiä. Katsomustavaltaan 
hän oli vanhoillinen 
ja ylimysmielinen. 
Kansanvaltaa ja perustuslaillista 
hallitustapaa hän ei suosinut. 
Mutta muunlainen valtiomies 
Nikolai I:n aikana ei 
saattanut menestyä. Suomenkieltä 
hän. ei suvainnut eikä 
ole ansainnut sijaa kansalliL. 
G. v. Haartman. sen liikkeemme historiassa. 

Mutta hän suoritti joukon hallinnollisia 
uudistuksia, joilla hän on saanut jälkimaailman 
tunnustuksen. 

Haartmanin tullessa hallitukseen maan raha-asiat olivat 
huonossa tilassa. Tulot 1 eivät riittäneet menoihin, valtiovaraston 
säästö aleni alenemistaan. Haartman uudisti tullija 
leimaverotuksen. Seuraus oli kaupan vilkastuminen, salakuljetuksen 
väheneminen ja valtion tulojen huomattava nousu. 
Haartmanin mielestä maanviljelijät olivat kohtuuttomasti 
verojen rasittamia, ja tullien avulla hän tahtoi saada muutkin 
kansanluokat valtion lisääntyvien menojen kantamiseen 
entistä enemmän osallisiksi. 

Verotusoloja yksinkertaistettiin toimeenpanemalla veroparselien 
muutos, mikä merkitsi sitä, että verona suoritettavien 
luonnontuotteiden lukumäärää supistettiin. 

Tärkeimpiä Haartmanin uudistuksista oli rahaolojen järjestäminen. 

Hänen tullessaan hallitukseen vallitsi tällä alalla 
täydellinen sekasorto. Maan virallinen raha oli Porvoon 
valtiopäivien päätöksen mukaisesti Venäjän rupla, mutta 
Napoleonin sotien aikana oli paperirupla, joka yksinään oli 
liikkeessä, menettänyt suurimman osan arvoaan. Paitsi 
Venäjän papariruplia oli maassa vielä yleisesti liikkeessä 
Ruotsin rahaa. Suomella oli tosin oma valtiopankki, mutta 
sen toiminta oli vähäpätöistä, eikä sen rajoitetulla seteliannolla 
ollut sanottavaa merkitystä. Haartman selvitti tämän 
sekasorron lunastuttamalla Ruotsin rahan liikkeestä. Venäjällä 
oli vuonna 1839 siirrytty metallirahaan ja samanlainen 
uudistus tehtiin meilläkin. Maamme rahayksiköksi 
määrättiin hopearupla. Suomen Pankki järjestettiin uudenaikaiselle 
pohjalle siten, että sille annettiin oikeus laskea 
liikkeeseen hopealla lunastettavia, s. o. täysiarvoisia seteleitä. 

Haartmanin aloitteesta Saimaan kanavan rakennustyöt 
pantiin alulle v. 1844 ja saatettiin loppuun 1856. Hänen toimenpiteistään 
on mainittava metsänhoidon tarkoituksenmukaisempi 
järjestäminen, teknillisen opetuksen uusiminen 
y. m. Aikana, jolloin kaikissa yleisissä oloissa puuttui ilmaa 
ja valoa, jolloin pikkumaisuus rehoitti enemmän kuin milloinkaan 
ennen varjoon sysätyssä maassamme rajoittaen 
korkeimpienkin virkamiestemme näköpiiriä, jättäen useammille 
heistä harrastusta vain vanhan tavan mukaiseen virkatoimintaan, 
ilmeni Haartmanissa avarakatseisempi näkökanta, 
vakava yleisten asiain harrastus ja kunnianpyynti, 
joka etsi tyydytystään työssä maan eduksi. 



Takatalvi. 



Kevätjuhla v. 1848. 

Romaanissaan »Kevät ja takatalvi» Juhani Aho tarkoittaa 
keväällä 1840-lukua. Kansamme elämässä silloin tosiaankin 
oli kevät. Kaikkialla versoi ja orasti. Monella alalla 
puhalsivat uudet tuulet ja uusi virkeämpi aika teki tuloaan. 
Ei voi sanoa, että Suomen kevät oli liian aikainen. Mutta sitä 
seurasi kuitenkin, niinkuin Aho romaanissaan esittää, ankara 
takatalvi. 

Keväinen mieliala oli kukkeimmillaan kevätjuhlassa 
v. 1848. Se oli ylioppilasnuorison virallisen kevätjuhlan päivä, 
toukokuun 13:s, Flooran eli Kukan päivä, jota vietettiin 
Kumpulan kentällä Helsingin edustalla. Pitkään aikaan tätä 
juhlaa ei ollut vietetty; viranomaiset eivät olleet uskaltaneet 
antaa siihen lupaa. Nyt marssivat ylioppilaat kaartin musiikin 
soidessa juhlakentälle. Kevät, joka sinä vuonna oli aikainen, 
oli ihanimmillaan. 

Juhlaan oli kutsuttu vieraiksi useita arvohenkilöitä. Sitäpaitsi 
siellä oli tuhansiin nouseva joukko kutsumattomia vieraita. 
Fredrik Cygnaeus piti silloin parhaan puheensa. Tätä 
puhetta on moneen kertaan kuvattu. On kerrottu, kuinka 
Cygnaeus venetsialaisessa vaipassaan seisoen puhui lähes 
tunnin Suomen nimestä, sen kauneudesta, sen muistoista, 
sen toiveista, kuinka hänen sanansa vaimensivat kaiken 
rähinän tuossa vilkastuneessa ihmisjoukossa, kuinka silmät 
kyyneltyivät, kuinka kaikuvat hyvä-huudot usein keskeyttivät 
puheen. 

Sitten seurasi se ohjelmanumero, joka enemmän kuin 
mikään muu on tehnyt tämän juhlan muistettavaksi. 

Runeberg ei ollut vielä julkaissut Vänrikki Stoolin tarinoitaan. 
Mutta sen ensimmäinen runo »Maamme» oli ilmestynyt 
eräässä ruotsinkielisessä julkaisussa. Fredrik Paciusoli 
sen säveltänyt. Puheena olevassa ylioppilasjuhlassa se 
esitettiin ensimmäisen kerran Paciuksen itsensä johtamana. 




Flora-juhla v. 1848 Kumpulan kentällä. Fredrik Cygnaeus 
astumassa alas puhujalavalta. 
Eero Järnefeltin maalaus Helsingin yliopiston juhlasalissa. 



Päät paljastuivat ja laulu toistettiin moneen kertaan. Suomi 
oli saanut kansallislaulunsa. Ylevä isänmaallinen tunne 
täytti läsnäolijain mielet. Kaikki näytti valoisalta. 

Vänrikki Stoolin tarinat. 

V:n 1848 lopulla ilmestyi Runebergin Vänrikki Stoolin 
tärinäin ensimmäinen osa. Sakari Topelius kirjoitti siitä, 
että »siitä tullaan tappelemaan kirjakaupoissa». Yhdessä 
vuorokaudessa sitä myytiin Helsingissä 300 kappaletta, mikä 

siihen aikaan oli odottamatonta. 
»Posti ja matkustajat 
kuljettavat sitä nyt 
kaikkiin Suomen seutuihin», 
kirjoitti Topelius. 

Ne, jotka ovat kertoneet 
muistoistaan näiltä 
ajoilta, eivät löydä kyllin 
voimakkaita sanoja puhuakseen 
siitä vaikutuksesta, 
minkä »tarinat» 
tekivät sivistyneistön mieliin. 
Tunteilulle ja hentomielisyydelle 
täysin vieras 
Snellmankin kertoo ne 
lukeneensa kyynelet silmissä. 
Myöhempi polvi, 
joka on elänyt henkisesti 
niin paljon rikkaammissa 
oloissa, tuskin voinee täysin 
käsittää sitä ihastusta, 
minkä »tarinat» herättivät. 
Tarvittiin järkähtämättömän lujaa luottamusta omaan kansalliseen 
kuntoon ja voimaan. Ja sitähän »tarinat» herättivät 
runsain määrin. 

Miten tarpeellista kansallinen itseluottamus oli, se saatiin 
pian nähdä. Takatalvi teki tuloaan. 

Taantumusjärjestelmä kukoistuksessaan. 

Jo v:n 1846 lopussa lakkautettiin Snellmanin Saima. 
Syynä siihen oli, etteivät vallanpitäjät sallineet lehden 
arvostella olevia oloja, vaikkapa tämä arvostelu olikin 
verraten lievää ja viatonta kaikkeen siihen verrattuna, mihin 
myöhemmin julkisessa sanassa olemme saaneet tottua. 
Silloiset virkavallan edustajat eivät suvainneet, että sanomalehdet 
yleensä olisivat esittäneet toisenlaisia mielipiteitä 
kuin mitkä heidän omat ajatuksensa olivat. Nämä eivät 
aina olleet parhainta laatua, Sen osoittivat Saiman lakkauttamiseenkin 




Porilaisten marssi. 

Albert Edelfeltin maalaus Vänrikki 
Stoolin tarinoihin. 

liittyvät tapaukset. Viipurin läänin 
kuvernööri (tämä nimi oli annettu maaherroille) paroni 
Kasimir von Kothen tahtoi luoda suuria maatiloja ja saattaa 
talonpojat suurista maanomistajista riippuviksi Venäjän 
malliin. Sen vuoksi hän kielsi muutamilta läänin kruununtilallisilta 
omistuskirjoja. Asiasta sisälsi uutisen Viipurissa 
ilmestyvä Pietari Hannikaisen toimittama Kanava. Saima 
lainasi sen varustaen otsikolla: »Uusi köyhälistötehdas. Kerjäläisten 
valmistusta, joka, vaikka se ei olekaan aivan uutta 
keksintöä, kuitenkin on nykyaikana ainoa laatuaan meillä.» 

Kanavan alkuperäinen tiedonanto oli jäänyt huomaamatta, 
sillä virkamiehet eivät siihen aikaan lukeneet suomalaisia 
sanomalehtiä. Saimaan otettuna ja sen mietteiden seuraamana 
herätti se sitä vastoin suurta huomiota. Paroni von 
Kothenin suuttumuksella ei ollut rajoja. Hän se varsinaisesti 
näyttää Olleenkin pahana henkenä Saiman lakkauttamisessa. 
Myöskin Kanava lakkasi viranomaisten rettelöimisen takia. 

Saiman lakkauttaminen herätti syvää mielipahaa niissäkin, 
jotka eivät aivan kaikessa, varsinkaan kielikysymyksessä, 
hyväksyneet lehden kantaa. Morgonbladetissa oli sen 
johdosta runo, jonka kolme ensimmäistä säkeistöä suomennettuina 
kuuluivat: 



Kuolinsanoma. 

Siis hyvä kuolee, jalo tallataan, 
niin vaatii valta, joka meitä johtaa, 
ja rauhass' saapi kasvaa huono vaan, 
kun kauneintakin kukkaa halla kohtaa. 

Siis kuolla täytyy kauneus, totuus, sun 
niin vaatii valta, joka meitä johtaa; 
ja hyve päänsä painaa tomuhun, 
kun pahan otsa korkealla hohtaa. 

Kuin heelmän parhaan mato ahnas syö, 
kuin kukka kaunein uhriks' suistuu hallan 
niin toivojemme parhaan tou'on lyö 
tuo säälimätön julmuus sokkovallan. 

Kun Saima öli lakkautettu, ryhtyi Snellman toimittamaan 
Litteraturblad ( Kirj allisuuslehti)-nimistä kuu kausilehteä. 

Itse hän ei olisi saanut sille julkaisulupaa. Se hankittiin 
hänen hyvän ystävänsä Elias Lönnrotin nimissä. Samaa 
vaikutusta Litteraturbladilla ei voinut olla kuin Saimalla, 
kun se ilmestyi harvemmin ja sai vähemmän tilaajia kuin 
viimeksimainittu. 

V. 1848 Snellman haki Helsingin yliopistossa avoimeksi 
tullutta filosofian professorin virkaa, mutta tuli syrjäytetyksi. 
Jälleen tarjoutui hänelle professorin paikka Ruotsissa, mutta 
kovien sieluntaistelujen jälkeen hän tälläkin kertaa peruutti 
hakemuksensa. Tuskautuneena Kuopion ahtaisiin oloihin 
Snellman jätti rehtorin toimensa. Hän toivoi saavansa 
yhtä edullisen paikan Helsingissä, missä eräät liikemiehet 
suunnittelivat kauppaopiston perustamista aikoen tarjota 
sen johtajan toimen Snellmanille. Hanke raukesi sen epäluulon 
vuoksi, mikä vallanpitäjillä oli häntä kohtaan. V 1849 
yksityisetkin koulut asetettiin kenraalikuvernöörin valvonnan 
alaisiksi ja määrättiin, ettei uusia saisi perustaa hänen 
luvattaan. Aiheena tähän määräykseen oli luultavasti 
kauppakoulupuuha, Snellman johtajana. Varmaa on, että 
kenraalikuvernööri käytti valtaansa asettaakseen ehdoksi 
suostumukselleen, ettei Snellman saisi tulla koulun johtajaksi. 
Tätä seikkaa moitittiin yleisesti ja täydellä syyllä 
hallitukselle ala-arvoiseksi mieskohtaiseksi vainoksi. 

Erästä toistakin tointa Snellman tavoitteli tähän aikaan, 
mutta senkin hallitus teki turhaksi. Lopuksi hallitus koetti 
saada hänet kannattajakseen tarjoamalla hänelle virallisen 
lehden toimittajan paikan, mutta siitä Snellman kieltäytyi. 
Tähän aikaan hän eli, kuten hän itse sanoi, vaimoineen ja 
lapsineen »kuin taivaan linnut». Kauppaneuvos Henrik Borgström 
tarjosi hänelle apulaisen toimen kauppakonttorissaan 
Helsingissä. Tähän hän suostui. Parempaa kuin konttoristin 
tointa isänmaa ei silloin voinut toimittaa tälle suurelle pojalleen. 


Edellämainittu yksityisiä kouluja koskeva julistus ei 
ollut ainoa vapaata kansalaiselämää kahlehtiva holhoustoimenpide, 
johon hallitus tähän aikaan ryhtyi. Julkaistiin 
kokonainen sarja samanhenkisiä hallinnollisia määräyksiä. 
Paino-oloja kiristettiin. Oikeus antaa lupia uusien sanomalehtien 
ilmestymiselle ja valta kieltää toimessa olevia ilmestymästä 
siirrettiin senaatilta kenraalikuvernöörille. Suomen 

alamaisia poikkeuksetta kiellettiin kuulumasta salaisiin 
seuroihin, olivatpa minkä nimellisiä tahansa. 

Mutta vielä pahempia iskuja oli tulossa: yhdistymisvapauden 
rajoitus ja 1850 v:n suomenkielisen kirjallisuuden 
kielto. Aihe niihin saatiin seuraavasta pikku asiasta. V. 1849 
suomalaisen kirjallisuuden ystävät Helsingissä Elias Lönnrotin 
aloitteesta perustivat osakeyhtiön suomalaisen kaunokirjallisuuden 
kustantamista varten. Teoksiin, joita yhtiö 
aikoi julkaista suomeksi, kuului eräs ranskalainen romaani, 
joka kuvaili työväen oloja; viranomaiset pitivät sitä 
hengeltään vallankumouksellisena. Annettiin julistus (1849), 
joka kielsi minkäänlaisia yhdistyksiä perustamasta ilman 
itse keisarin lupaa ja panemasta toimeen rahankeräyksiä 
ilman kenraalikuvernöörin suostumusta. 

Kun suomalaisen kustannusyhtiön perustaminen täten 
kävi mahdottomaksi, koettivat hankkeen alullepanijat julkaista 
suomenkielistä käännöskirjallisuutta hankkimalla sille 
ennakkotilauksia. Viranomaiset ryhtyivät silloin vielä ankarampiin 
toimenpiteisiin. 

V. 1850 annettiin asetus, joka sääti, että »uusia kirjoja, 
lentokirjasia, aikakauskirjoja taikka muita kirjoja, minkä 
muotoisia tai laatuisia lienevätkään, saatakoon suomeksi 
julkaista ainoastaan sellaisia, jotka olematta yleisten 
sensuurimääräysten vastaisia, tarkoittavat, sekä sen 
hengen puolesta, jossa ne ovat kirjoitetut, että esitystapansa 
puolesta, ainoastaan uskonnollista hartautta taikka 
taloudellista hyötyä; sitävastoin kielletään kokonaan suomeksi 
kertomasta valtiollisista uutisista taikka rikoksista, 
joita ulkomailla on tehty, sekä julkaisemasta mainitulla kielellä 
romaaneja, joko sitten alkuperäisiä taikka käännettyjä, 
sellaisiakin, joita sensuuri muulla kielellä on hyväksynyt.» 
Suomenkieliselle kirjallisuudelle nämä määräykset merkitsivät 
jokseenkin täydellistä kieltolakia. 

Se kenraalikuvernöörin kirjelmä, jolla esitetyn kieliasetuksen 
valmistelut määrättiin aloitettavaksi, alkaa sanoilla: 
»Hänen Keis. Majesteettinsa, jonka tietoon on tullut, että 
Suomessa on tarkoitus julkaista uusia teoksia suomenkielellä, 
ja joka on ottanut huomioonsa, että henkilöt, jotka taitavat 
ainoastaan suomenkieltä, kuuluvat yksinomaan työtätekevään 
ja maataviljelevään kansanluokkaan, on nähnyt hyväksi 

panna merkille, että eräissä tapauksissa kirjat, jotka ovat 
vahingottomia sivistyneelle kansalaiselle, voivat herättää 
vääriä käsityksiä alempaan kansanluokkaan kuuluvissa 
sivistymättömissä lukijoissa.» 

Mikä sai hallituksen niin tuskallisen tarkoin valvomaan 
Suomen talonpoikien ja työväen henkistä terveydentilaa? 

V:n 1848 vallankumousliikkeet. 

Useissa Euroopan maissa oli silloin levottomuuksia. M. m. 
unkarilaiset olivat nousseet kapinaan. Kaikkien vapausharrastusten 
jyrkkä vastustaja Venäjän keisari Nikolai I 
antoi silloin Itävallan keisarille apuaan ja tukahdutti Unkarin 
vapausliikkeen veriin. Vallankumouksellinen henki oli nyt 
kaikkialta poisjuuritettava. Siksi, oli suomenkielelläkin estettävä 
kirjoittamasta muusta kuin uskonnollisesta hartaudesta 
ja taloudellisesta hyödystä. 

Tapa, millä suomenkielen kieltoa sovellutettiin käytäntöön, 
ei ollut kaikkein vapaamielisimpiä. Niinpä, kun maisteri 
Paavo Tikkanen v. 1851 pyysi lupaa saada julkaista erikoisena 
vihkosena Suomettaressa painetun Elias Lönnrotin 
laatiman kertomuksen »Puuristi taikka lukemisia Lapsille 
ja Vanhemmille», jolla oli harras uskonnollinen sävy ja joka 
sisällykseltään oli vähintään yhtä viaton kuin nykyaikaisten 
kaikkein vakavimmassa hengessä laadittujen lasten aapisten 
kertomukset, hän sai anomukseensa kenraalikuvernööriltä 
kieltävän vastauksen huomautuksella, että mainittu kertomus, 
jossa muutamalla rivillä viitattiin erääseen vanhaan kansantarinaan, 
ei senvuoksi voinut tarkoittaa uskonnollista mielenylennystä, 
samalla kun paikallinen painoasiamies sai muistutuksen, 
että oli sallinut sen painattamisen Suomettaressa. 

V. 1851 kenraalikuvernöörin apulainen lausui tyytymättömyytensä 
sen johdosta, että Suometar oli painattanut kirjoituksen 
kylänlukusista. Paria vuotta myöhemmin sanotun 
lehden painotarkastaja sai varoituksen, koska oli sallinut lehden 
julkaista kehoituksen yleisölle antaa rahalahjoja pakanalähetykselle 
— sekään ei muka kuulunut uskonnolliseen hartauteen. 
Tyytymättömiä olivat painoviranomaiset siitäkin, 
että lehti kerran julkaisi uutisen veljenmurhasta Leppävirroilla. 
Elias Lönnrotia kiellettiin Oulun Viikkosanomissa 
käyttämästä sanaa lautamies. Se oli vaihdettava sanoihin 
rikas mies. Mitä asia siitä parani, on mahdoton käsittää. 

Kun mainittuun lehteen yritettiin painattaa uutinen, jossa 
kerrottiin, että rengit säästävät palkastaan vähemmän kuin 
piiat, pyyhki painotarkastaja sen pois. 

Usein paino tarkastajat muuttivat sanomalehtien uutisia 
niin, että ne saivat kokonaan toisen sisällyksen. Oulun Viikko- 

sanomiin oli kerran otettu uutinen, jossa oli sanat: »Heinän 
kasvu on ylhäisillä niityillä huono, mutta alhaisilla kaunis.» 
Painotarkastaja korjasi sen näin kuuluvaksi: »Heinän kasvu 
on ylhäisillä niityillä niinkuin alhaisillakin kaunis.» Olevia 
oloja oli ankarasti kielletty arvostelemasta, siksi ei saanut 
suomenkielisissä lehdissä kertoa, että niityt huonosti kasvoivat 

heinää. Silloinen virkavalta ei oivaltanut, että se tällaisella 
lapsellisella julkisen sanan sorrollaan teki itsensä naurettavaksi. 
Sillä vahingoitti se ei ainoastaan itseään vaan 
koko maata, kuten seuraavassa tulemme näkemään. 

Kuten on mainittu, oli maanviljelyksestä lupa kirjoittaa. 
Mutta katovuosista kiellettiin kertomasta, koska sanomalehtien 
niitä koskevat uutiset olisivat saattaneet poiketa 
kuvernöörien virallisista vuodentulokertomuksista. — Painotarkastajain 
puuttuva suomenkielen taito väliin aiheutti 
hullunkurisuuksia. Kun eräs Oulun Viikkosanomain maaseutukirjeenvaihtaja 
valitti paikkakuntalaistensa lukutaitoa 
niin huonoksi, etteivät »kaikki tuntisi I:tä, jos tulisi maantiellä 
vastaan», pyyhki painotarkastaja nämä sanat pois huomauttaen, 
ettei Jumalan nimeä saa lyhentää. Hän ei ymmärtänyt, 
että kirjoittaja tarkoitti i-kirjainta. 

V. 1847 oli Tikkanen ystäväinsä Antero Wareliuksen, 
August Ahlqvistin ja Taneli Europaeuksen kanssa alkanut 
julkaista suomenkielistä, edellä jo mainittua Suometarnimistä 
lehteä. Se koetti toteuttaa Snellmanin aatteita 
suomenkielisessä asussa, mutta 1850 v:n kielikielto aiheutti 
sen lakkaamisen, tosin vain toistaiseksi. 

Täkäläiset ruotsinkieliset virkavallan edustajat suosivat 
samanlaisia ajatuksia, jotka ilmenivät v:n 1850 surullisessa 
kielikiellossa. Tämä kielto ei kuitenkaan näytä olevan lähtöisin 
heistä vaan Venäjältä. Siellä nimittäin samaan aikaan 
ryhdyttiin aivan vastaavanlaatuisiin toimenpiteisiin. Mutta 
suomenkielisen kirjallisuuden julkaisuhankkeista on kyllä 
ilmianto Pietariin tehty täältä käsin. 

Suomenkielen tutkimus. 

1850 v:n kielikielto ei koskenut suomenkielen ja suomalaisen 
kansanrunouden tieteellistä tutkimista. Päinvastoin 
hallitus osoitti sitä kohtaan suopeutta määräämällä, että 
yliopistoon oli perustettava suomenkielen professorinvirka. 
Käydessään Helsingissä maaliskuun puolivälissä 1851 silloinen 
perintöruhtinas, sittemmin keisari Aleksanteri II, itse 
henkilökohtaisesti antoi valtakirjan tähän uuteen virkaan 
Matias Aleksanteri Castrenille. 

Castrenin sai Kalevala innostumaan 
kansalliseen työhön. Yli 
vuosikymmenen ajan teki hän laajoja 
ja vaivalloisia matkoja Pohjois
-Venäjällä jopa kaukana Siperiassa 
tutkimassa suomensukuisten 
kansain kieliä ja oloja. Hän 
haki Suomen suvun alkukotia ja 
luuli sen löytäneensä Altai-vuorten 
tienoilta. Hän koetti myös 
etsiä Suomen kansalle sukulaisia 
ja luuli niihin kuuluvan kuudenneksen 
maapallon väestöstä. 
Tosin nuo sukulaiset olivat köy- M. A. Castren, 

hiä ja sivistymättömiä. Mutta 

ne antoivat hänen mielestään kuitenkin »suomalaiselle nimelle 
itsenäisen sijan kansojen suuressa perheessä ja historiassa». 
»Minä puolestani», hän lausui, »en tunne mitään kunnioitusta 
korkeita esi-isiä kohtaan, vaan pidän enempi semmoisista 
miehistä, joiden isät ovat olleet mylläreitä, kivenhakkaajia, 
sukankutojia y. m. s. Onhan sitäpaitsi pienempi vaara olla 
suutarin kuin senaattorin poika. Jos meistä tulee ihmisiä — 
sitä suurempi kunnia! Torppareina voimme lohduttaa 
itseämme sillä, että isämmekin olivat torppareita.» 

Myöhempi tutkimus ei ole kylläkään kaikkia Castrenin 
tieteellisiä oppeja tunnustanut oikeiksi. Suomenkielen heimolaisuus 
altailaisten kielten kanssa ei ole osoittautunut riittävästi 
todistetuksi eikä Suomen suvun alkukotia enää haeta 
Keski-Aasiasta. 

Mutta jos kohta tämä Castrenin suuri isänmaallisromanttinen 
ajatus jäänee erehdykseksi, ei se vähennä sitä tärkeätä 
kansallista merkitystä, joka tuolla aatteella meidän maassamme 
siihen aikaan oli, kun nimenomaan tarvittiin jotakin, 
mikä pystyisi antamaan uskoa tulevaisuuteen. Hänen suureksi 
ansiokseen jää, että hän suomalais-ugrilaiselle vertailevalle 
kielentutkimukselle laski pohjan. 

Pitkillä vaivalloisilla matkoilla Castrenin terveys oli murtunut. 
Kansansa suureksi suruksi. hän kuoli jo v. 1852 ainoastaan 38
-vuotiaana. Hänen harvinaista lahjakkuuttaan osoittaa, 
että hän oli ennättänyt oppia hallitsemaan 40 mitä erilaatuisinta 




98 



kieltä ja murretta. Haudalla piti J.W. Snellman 
puheen, jossa vakavana ilmeni ajan huolestunut mieliala, 
mutta kuitenkin usko Suomen kansan tulevaisuuteen. Suomessa 
ei ollut ennen ollut, kuuluivat j hänen sanansa, eikä 
silloin elävissäkään ollut ketään, jonka kuolema oli tai olisi 
ollut yhtäläinen tappio ja menetys kuin Castrenin. 

Kun Castrenille ajateltiin seuraajaa, heräsi kuin itsestään 
ajatus, $ttä Lönnrot olisi siihen sopivin. Hän olisi tätä 
tointa voinut hakea jo silloin, kuin suomenkielen professorinvirka 
perustettiin, mutta hänen vaatimaton luonteensa ei 
sallinut kilpailla toisen pätevän hakijan kanssa. Sittenkin, 
kun virka Castrenin kuoleman jälkeen uudelleen joutui avoimeksi 
ja vaikka ei ollut ketään muuta tähän toimeen ansioitunutta 
henkilöä, Lönnrot epäili kauan, kunnes yliopiston opettajien 
ja oppilaiden hartaat pyynnöt saivat hänet taivutetuksi 
virkaa hakemaan; hän tulikin siihen nimitetyksi. 

Laaja, kiitollinen työala avautui silloin Lönnrotille. Vähän 
myöhemmin vilkastunut julkinen elämä vaikutti, että suomenkieltä 
ruvettiin viljelemään sekä tieteessä että käytännössä, 
yhteiskunnallisessa ja valtiollisessa uudistustyössä. Ehtimiseen 
tarvittiin uusia sanoja uusille käsitteille. Kukapa 
olisikaan ollut tottuneempi niitä sepittämään kuin Lönnrot. 
Perinpohjainen suomenkielen tunteminen ja herkkä kieliaisti 
tekivät hänestä vertaansa vailla olevan kielemme kehittäjän. 
Hyvin monet myöhemmin käytännössä olevista oppisanoista 
ovat hänen keksimiään. Kasviopillinen sanastomme on melkein 
kokonaan hänen luomansa. Suuresti hän on rikastuttanut 
myöskin' suomenkielistä lakitieteellistä sanastoa. 

Myöhemmälläkin iällä keskellä kiireellisiä tieteellisiä 
töitä Lönnrotilla riitti aikaa kansan syvien rivien valistamista 
ja kohottamista tarkoittaviin harrastuksiin. Vv. 1852 
ja 1853 hän toimitti Oulun Viikkosanomia. Sen avulla, kuten 
hän itse lausuu, hän koetti toimia »yhteisen, semminkin 
talonpoikaisen kansan tietöin, taitoin ja tapain parantamiseksi». 
M. m. hän julkaisi paljon raittiuskirjoituksia. 

Kun 1850-luvulla yksityisten kansalaisten m. m. J. W. 
Snellmanin aloitteesta ruvettiin toimittamaan raitti uskirj asia, 
laati Lönnrot niistä useimmat, kuten »Kolme päivää Sairion 
kylässä» ja »Wilhelm Linterin historia». Ensinmainitussa 
hän m. m. lausui: »Moni kyllä arvelee kohtuullisesta viinan 

nautinnasta ei olevan mitään pahaa, ei tavaralle eikä terveydelle, 
mutta kaikki ne, jotka ovat tarkemmin asiaa tutkineet, 
ovat aina toiseen päätökseen tulleet.» 

V. 1862 Lönnrot otti täysinpalvelleena eron professorinvirastaan 
ja muutti asumaan maalle kotiseudulleen Sammattiin. 
Siellä hän ryhtyi jatkamaan kesken jäänyttä sanakirjatyötänsä.
- Hänen suuri »Suomalais-ruotsalainen^sanakirjansa» 
valmistui painosta 14 vihkona w. 1866 — 80. Se sisältää kaikkiansa 
noin 200 000 sanaa. Yksiin aikoihin sanakirjatyön 
kanssa Lönnrotilla oli suoritettavana toinen tärkeä tehtävä: 
virsikirjamme uudistaminen. V. 1863 hänet kutsuttiin suomalaisen 
virsikirjakomitean jäseneksi ja esimieheksi. Hän ei 
ollut komitean nimellisenä vaan todellisena johtajana. Hyvänä 
suomentajana hän antoi monelle virrelle ajanmukaisen asun. 

August Ahlqvist kirjoitti kerran, että ilman suuria töitäänkin 
Lönnrot olisi ollut suurmies. Avuliaana, ystävällisenä 
ja ihmeellisen nöyränä ja vaatimattomana hän ilman isänmaallisia 
tekojaankin olisi ansainnut yleistä kunnioitusta. 
Kansalaiset monesti tunsivat tarvetta ilmaista hänelle kiitollisuuttaan. 
Mutta Lönnrot karttoi kaikkia kunnianosoituksia; 
ne häntä^suorastaan kiusasivat. »En ole tehnyt muuta Jtuin 
velvollisuuteni», mainitaan hänen lausuneen. 

Säännöllisellä elämällä, ahkeralla ruumiinliikunnalla 
(kävelyllä, hiihdolla, uinnilla y. m.) Lönnrot säilytti hyvin 
terveytensä ja saavutti korkean iän. Hän kuoli maalisk. 
19 p. 1884 lähes 82 vuoden- vanhana. 

Itämainen sota. 

Kuten edellisestä on selvinnyt, alkoi vuosisadan jälkipuolisko 
maassamme hyvin huonoin entein. Venäläinen 
taantumusjärjestelmä yritti tukahduttaa kaiken kansallisen 
elämän. Mutta suuret ulkopoliittiset tapahtumat tulivat 
silloin niinkuin monesti muulloinkin avuksemme. 

Unkarin kapinan kukistettuaan keisari Nikolai oli Euroopan 
todellinen valtias. Jos hän silloin kohta olisi hyökännyt 
Turkin, »sairaan miehen» kimppuun, kuten hän jo kauan oli 
suunnitellut, olisi Turkin viimeinen hetki kenties ollut käsissä. 
Mutta edullinen ajankohta jäi häneltä käyttämättä. 

Vasta v. 1853 hän pani suunnitelmansa ♦ täytäntöön. 
Englanti, Ranska ja Itävalta tekivät liiton Turkin kanssa 
ja ryhtyivät sotaan Venäjää vastaan. 

Sodassa, jota on sanottu itämaiseksi eli Krimin sodaksi, 
Venäjä kärsi suuria tappioita. Vihollislaivat pommittivat 
meidänkin rannikoitamme. Niin uhkaava oli Venäjän asema, 
että mahtava itsevaltias Nikolai-keisari saapui Suomeenkin 
täkäläisten alamaistensa uskollisuutta tunnustelemaan ja 
sitä vahvistamaan. 




Englantilaista meriväkeä antautumassa vangiksi 
Kokkolan edustalla 1854. 



Pinnalta Suomen kansa oli tyyni ja lojaalinen valtakuntaa 
kohtaan. Hallitus koetti täyttää viralliset velvollisuutensa 
Venäjää kohtaan. Pohjanmaalla kansa ase kädessä nousi 
vastustamaan vihollisen hävityksiä. Mutta sivistyneistön 
piirissä liikkui toisenlaisiakin virtauksia. Tilanne muistuttaa 
maailmansodan aikaista asemaa maassamme. Sisimmässään 
moni kansalaisemme toivoi kaikkea muuta, mutta ei menestystä 
valtakunnan aseille. Sakari Topelius, joka rohkeni 
valittaa, että sota oli syttynyt, joutui vihan ja häväistyksen 
alaiseksi. Hänen vanhoista tuttavistaankin tuntui arveluttavalta 
häntä kadulla tervehtiä. Silloinen Suomettaren toimittaja 



101 



Fredrik PoUn kertoo eräässä kirjeessään, että 
eräät hänen helsinkiläiset tuttavansa »tuiskivat äkäpäissänsä 
kaikille, jotka eivät rakasta ranskalaisia ja englantilaisia», 
s. o. Venäjän silloisia vihollisia. Eräässä toisessa kirjeessään 
hän sanoo, että Suomelle koituu vain pelkkää hyötyä, »jos 
päävihollisemme [Venäjä] saa takkinsa täyteen». 

Eräässä helmikuulla v. 1855 kirjoittamassaan kirjeessä 
Paavo Tikkanen lohduttelee ystäväänsä August Ahlqvistia, 
joka oli tutkimusmatkalla Venäjällä, että »rauhan pelkosi 
on turha. Näin ei olisi leikki lopulla, eivätkä kaikki meidänkään 
toiveet turhassa . . . Mutta lempo tiesi miten käypi, 
kun Ruotsi on tuhma kuin ainakin. Tahtoisi Suomea voittomaaksi. 
Sitä taas ei Norja suvaitsisi; tahtoisi Suomea liittomaaksi, 
että saataisiin väkevä Pohjola. Vaan siihen sanovat 
Ruotsissa: minkätähden tarvitsee meidän turhaan verta ja 
rahoja hukata [ne kiittämättömät eivät muista, että Suomi 
on heidän edestä kumpaaki tuhlannut aikanansa!], kun ei 
tule Ruotsille voittoa mitään. Norjan ja Suomen väestö 
yhteensä olisi suurempi kuin Ruotsin, ja niin vähenisi Ruotsin 
valtaääni liittokunnassa!» 

Nämä kirjeotteet sisältävät pienoiskuvan silloisista poliittisista 
mielialoista osassa yleisöämme. Näemme, että toivotaan 
hartaasti Venäjän nöyryyttämistä ja Suomen repäisemistä 
siitä irti. Edelleen näemme, että samoja tuumia haudotaan 
Pohjanlahden tuolla puolenkin ja että pyrkimysperät, 
sikäli kuin ne meidän maatamme koskivat, siellä olivat ristiriitaisia. 


Eräänlaatuisena esivalmistuksena näille suunnitelmille 
oli w. 1843 ja 1845 pidetyissä pohjoismaisissa ylioppilaskokouksissa 
syntynyt skandinavismin aate. 

Sen lähin tarkoitusperä oli pohjoismaiden lähempi yhteenliittäminen 
henkisesti ja sivistyksellisesti, mutta siihen yhtyi 
myöskin valtiollisia tarkoitusperiä. Ruotsi-Norja ja Tanska 
tahdottiin liittää valtiollisesti yhteen yhdeksi puolustusliitoksi 
ulkovaltoja vastaan. Kun itämaisen sodan aikana 
näytti olevan syytä otaksua, että Euroopan kartalla tulisi 
tapahtumaan suuria muutoksia, virisi silloin ajatus, että 
Suomi olisi koetettava saada mukaan skandinaaviseen liittoon. 
Tämän tuuman innokkaaksi ajajaksi antautui Suomesta 
Ruotsiin siirtynyt runoilija Emil von Qvanten, joka 

v. 1855 salanimellä PederSärkilax 
julkaisi kirjasen »Fennomania 
ja skandinavismi». Siinä 
hän ehdotti, että Ruotsin oli 
liityttävä sotaan Venäjää vastaan 
Suomen erottamiseksi 
Venäjästä. Samalla olisi Vienan 
Karjala Suomen mukana 
otettava pois Venäjältä. Suomalaisten 
hän otaksui ottavan 
ystävinä ja liittolaisina vastaan 
vapautusta tuomaan 
tulleet ruotsalaiset. Innoittamisen
^ jälkeen Suomi oli oleva 
itsenäinen, mutta saman kuninkaan 
hallittava kuin Ruotsi. 



Emil v. Qvanten. 



Tapahtumain kulku tällä 
kerralla oli sellainen, että Suomen 
itsenäisyysunelmat täytyi auttamattomasti haudata. 
Mutta ne olivat enteenä sille, mikä meidän päivinämme on 
toteutunut. Se valtiollinen unelma, joka hetkeksi oli herättänyt 
eleille kansan sisimmät ja, sanokaamme, oikeutetut toiveet, ei 
voinut häipyä mielistä kädenkäänteessä. Se väritti pitkät 
ajat silloisen polven valtiollista ajatustapaa. Ja Pohjanlahden 
toisellakin puolen silloisten tapahtumain mainingit tuntuivat 
kauan aikaa. Savokarjalaisessa osakunnassa v. 1844 pitämässään 
esitelmässä silloinen maisteri, myöhemmin yliopistomiehenä 
ja koulunopettajana tunnettu K. K. Tigerstedt kertoo 
vähän ennen Ruotsiin tekemällään matkalla havainneensa, 
ettei siellä Suomen oloista tiedetty eikä tahdottukaan tietää 
kerrassaan mitään. Amerikan villejä ja Afrikan neekereitä 
tunnettiin enemmän kuin vanhoja asetovereita Pohjanlahden 
tällä puolen. Venäjän luultiin jo kokonaan tunkeneen 
pois ruotsinkielen Suomesta. — Miten toisiksi muuttuivatkaan 
olot itämaisen sodan jälkeen. Suomen olot tulivat pysyväksi 
kirjoitusaiheeksi Ruotsin sanomalehdistössä, jossa niistä 
voitiin puhua avomielisesti, mikä Pohjanlahden tällä puolen 
ei ollut mahdollista. Sen avustajina, jopa johtajinakin tässä 
asiassa esiintyivät omat Ruotsiin siirtyneet maanmiehemme. 
Syntyikin, kuten sitä sanottiin, »suomalainen siirtokunta 

Ruotsissa», joka otti tehtäväkseen tyytymättömyyden lietsomisen 
venäläistä valtaa vastaan täällä. 

Muunkinlaisia seurauksia sota-ajasta oli Suomelle. Taantumus 
järjestelmän ankaruutta lievennettiin. Yhdistyselämää 
ei enää valvottu yhtä tuskallisen tarkasti ja suomenkielen 
kieltoakin lievennettiin. Suometar, joka lakkasi v. 1850, 
alkoi seuraavana vuonna uudelleen ilmestyä. Sodan puhjettua 
sen sallittiin kertoa taistelu-uutisia, vaikka aikaisemmin ei 
annettu kertoa edes tapaturmista eikä pakanalähetyksestäkään. 
Lehden toimittaja Paavo Tikkanen vaati pelkäämättä 
suurempaa sananvapautta. Ystävälleen August Ahlqvistille 
hän kirjoitti v. 1854: »Sensuurin tähden olen Kenraali Kuvernööriä 
melkein joka viikko ahdistanut, ja olen hänet nyt 
saanut lupaamaan, että hän tulevassa kuussa menee Pietariin, 
ja silloin pyytää Keisarilta kielemme vapauttamista 
Kerrallansa päästäksensä minusta lupasi hän viimein koko 
seikan katkaista ja ratkaista [kielellemme] täydellisen vapauden 
pyynnöllä.» 

Kenraalikuvernöörillä tarkoittaa Tikkanen tässä silloista 
kenraalikuvernöörin apulaista Platon Rokassovskia, 
joka vakinaisen kenraalikuvernöörin ruhtinas Men&ikovin 
keväällä 1853 matkustettua ejisin Konstantinopoliin esittämään 
Venäjän uhkavaatimusta Turkille ja sittemmin johtamaan 
sotatoimenpiteitä Krimillä, toimi täällä korkeimman 
venäläisen vallan edustajana. Länsieurooppalaisen sivistyksen 
saaneena, oikeamielisenä ja maallemme suopeana Rokassovski 
koetti mahdollisimman lievästi sovittaa käytäntöön 1850 v:n 
kieliasetusta, jopa, kuten Tikkanen kertoo, oli valmis ryhtymään 
toimenpiteisiin sen kumoamiseksikin. 

Kirjeessä v:n 1854 lopulla Tikkanen tiesi mainita Ahlqvistille 
seuraavaa: »Kielemme kirotut siteet viimenki ovat puolittain 
katkotut. Senaattiin tuli kirjoitus että kielellämme saapi 
muutakin kuin kristillisyyttä ja maanviljelystä painattaa, 
mutta kenraalikuvernöörin tulee katsoa, etteivät sensorit 
anna painolupaa semmoisille kirjoille, jotka voisivat häiritä, 
villitä ja viekoittaa kansaa pois arvollisemmista toimistansa.» 

Tämä Tikkasen kertoma kaikille suomenkielen ystäville 
iloinen uutinen oli totuudenmukainen, sillä salaisella keisarillisella 
kirjelmällä v. 1854 ilmoitettiin Rokassovskille seuraavasta 
tärkeästä myönnytyksestä, joka ainakin puolittain 

kumosi 1850 v:n asetuksen: »Sen johdosta mitä Teidän Ylhäisyytenne 
asiassa on esittänyt, on keisari suvainnut armossa 
säätää, että suomenkielisten kirjojen painattaminen tästä 
lähtien ylimalkaan on oleva sallittu, sillä ehdolla kuitenkin, 
että ne alistetaan sensuurin tarkastettaviksi.» 

Sodan jälkeen suomenkieliset lehdet levisivät monin 
verroin enemmän kuin sitä ennen. Mutta on pantava merkille, 
ettei tämäkään etu kypsänä hedelmänä pudonnut puusta. 
Suomenkieli tarvitsi suurempaa vapautta kuin 1850 v:n 
kielto salli, jotta ne voivat kertoa sodasta ja herättää kansassa 
lukuhalua. Mutta tätä vapautta ei olisi tullut, ellei 
suomenkielen harrastajain taholta pelottomasti olisi käyty 
vallanpitäjäin kimppuun kielemme vapauttamiseksi. 

Edellämainitulla keisarillisella kirjeellä suomenkielen 
kielto pääasiassa tuli kumotuksi. Takatalvi .läheni loppuaan. 




Matkustajalaiva Saimaan kanavan Juustilan suluissa. 
B. Reinholdin maalaus v:lta 1873. 



Valtiollisen uudistumisen aika. 



Aleksanteri II:n hallituksen alkukausi. 

Voitostaan varmana ja päättäväisenä Nikolai-keisari aloitti 
sodan Turkkia vastaan. Mutta kävi toisin kuin hän valtiomiehineen 
oli osannut aavistaa. Venäjän aseet kärsivät tappion 
tappion perästä. Sen pani keisari kovin pahakseen. Hän 
toivoi kuolemaa. Se tulikin pikemmin, kuin kukaan osasi 
aavistaa. Lujatahtoinen ja lujarakenteinen, rautakourainen 
hallitsija, jonka edessä Eurooppa oli vapissut, kuoli v. 1855. 

»Miltä tuntui, kuin sanoma siitä saapui maahamme», 
kysyy Agathon Meurman ja vastaa: »Kysykää valekuolleena 
haudatulta, miltä tuntuu, kun hän kuulee ihmisääniä haudallaan, 
kuulee kuinka lapiot ahkerasti luovat multaa, tietää, 
että hänen tilansa on huomattu, että apu on tulossa. Kysykää 
häneltä miltä tuntuu, niin saatte vastauksen siihen, 
miltä tuntui tämä viesti yleensä Suomen kansalle. Ylös uuteen 
elämään, ylös raittiiseen ilmaan, ylös auringon valoon! Ja 
valekuolleet nousivat, ahneesti aiimivat tukehtumaisillaan 
olleet keuhkot keväistä ilmaa, sokeentuneet silmät hierottiin 
päivänvaloa kestämään, tiedettiin, että uusi kevät oli tulossa, 
Aleksanteri II:n kevät.» 

Uudesta hallitsijasta Aleksanteri II:sta tiedettiin, että 
hän samoin kuin setänsä Aleksanteri I parhaana aikanaan oli 
vapaamielisiin aatteisiin taipuva. Perintöruhtinaana hän 
neljä kertaa kävi maassamme aina jättäen mieluisan muiston. 
Senvuoksi hänet ja hänen ajatustapansa täällä hyvin tunnettiin 
ja toivottiin, että hän aloittaisi maassamme uuden ja 
vapaamman ajan. Mutta Nikolain hallitusaika, varsinkin sen 
loppupuoli, oli niin ankaraa taantumusta, ettei hallitsijanvaihdos 

heti voinut haihduttaa kaikkea sitä epäluuloa, mikä 
maassamme oli syntynyt venäläistä hallitusjärjestelmää kohtaan. 
Itse hallitusjärjestelmäkin vielä toistaiseksi antoi 
aihetta tyytymättömyyteen ja huoliin. 

Aleksanteri II:n hallitusajan alkua on usein verrattu 
talven ja kevään väliseen taisteluun: kylmä ja lämpö vuorottelevat, 
kunnes lämpö lopulta saa voiton. 

Selvä paremman ajan merkki oli, että kenraalikuvernööri 
Men&ikov, sortojärjestelmän varsinainen tukipylväs maassamme, 
kohta hallitsijanvaihdoksen jälkeen sai eronsa. Hänen 
tilallensa tuli liivinmaalainen kreivi Fredrik Wilhelm 
Rembert Berg, tarmokas ja lahjakas mies, mutta virkavaltainen 
ja rettelönhaluinen sekä turhamainen. Hän oli jo 
60 vuoden ikäinen, mutta koetti näytellä nuorta miestä käyttäen 
ihomaalia ja pikimustaa tekotukkaa. »Ne, jotka sattuivat 
näkemään hänet», kertoo Anders Ramsay muistelmissaan, 
»ennenkuin hän oli aamupukeutumisensa suorittanut, 
eivät tahtoneet tunteakaan tuota raihnasta ukkorähjää jonkin 
hetkisen perästä muuttuneena reimaksi ja tuimaksi kenraaliksi. 
Mutta hänen vilkas, älykäs katseensa, hänen^ hetkeäkään 
levähtämätön kielensä, alituisesti liikehtivät kätensä 
ja jalkansa ilmaisivat kuitenkin vielä nuorekasta intoa. 
Sanat sinkoilivat hänen suustaan kevyesti ja virtanaan 
kuin vesi putouksessa, hän toi esille aatteita ja suunnitelmia 
joka hetki vinhalla vauhdilla ja eloisuudella, milloinkaan 
syvemmin niihin käsiksi käymättä ja välittämättä siitä, 
jos totuus ja tosiasiat joutuivatkin hieman alakynteen.» 

Meidän oloihimme hän ei soveltunut eikä hänen aikanaan 
syntynytkään täyttä luottamusta venäläisen hallitusvallan 
ja suomalaisten välillä. Kuitenkin hän ryhtyi eräisiin aloitteisiin, 
jotka olivat maallemme onneksi. Venäläisistä kenraali 
kuvernööreistämme" hän ei ollut kaikkein pahimpia. 

Rehbinderin kuoltua v. 1841 tuli ministerivaltiosihteeriksi 
kreivi Aleksanteri Armfelt. Hänen apulaisekseen 
nimitettiin v. 1857 vapaaherra Emil StjernvallW 
a 1 1 e e n. 

Armfelt ja Stjernvall-Walleen olivat keisari Aleksanterin 
suosiossa. Sen nojalla he seuraavina aikoina saattoivat paljon 
vaikuttaa Suomen asiain kohtaloon Pietarissa. Armfelt oli 
tunnettu suuresta varovaisuudestaan. Ristiriitoja ja vastakkaisia 

ajatussuuntia hän 
koetti tasoitella. Stjernvall
-Walleen oli päättäväisempi 
ja aloitekyky isempi. 
Siten he hyvin täydensivät 
toisiaan. Armfelt sai aikaan, 
että Suomen asiain 
komitea Pietarissa uudelleen 
asetettiin ministerivaltiosihteerin 
avuksi. 
Maamme asiain esittely 
hallitsijalle tufi täten vankemmalle 
ja tarkoituksenmukaisemmalle 
kannalle 
kuin edellisen hallitsijan 
aikana. Se vaikutti paljon 
valtiollisten olojemme kehittymiseen 
suotuisampaan 
suuntaan. 

Krimin sota jatkui vielä 
uudenkin hallitsijan aikana. 
Qvanten Ruotsissa yhä teki työtään herättääkseen 
maassamme tyytymättömyyttä venäläistä hallitusjärjestelmää 
kohtaan. Kreivi Berg uskoi, että Qvantenilla Suomessa oli 
apumiehiä ja että täällä valmisteltiin kapinaa. Siksi tahtoi 
hän saada selvää hänen kirjeenvaihdostaan täkäläisten ystäväinsä 
kanssa. Eräs ylioppilas myi itsensä vakoojaksi. Hän 
matkusteli edestakaisin Ruotsin ja Suomen väliä, tekeytyi 
Qvantenin tuttavaksi ja lupautui kuljettamaan vaarallisia 
kirjeitä kotimaahan. Mutta kirjeet avattiin ja niiden sisällys 
luettiin kenraalikuvernöörille. Vihdoin kenraalikuvernöörin 
kanslian päällikkö, vapaaherra Walleen varoitti ylioppilaita 
heidän kavaltajastaan, jonka toverit sittemmin saivat tunnustamaan 
tekonsa. Hänet erotettiin yliopistosta, mutta 
Berg asettui jyrkästi hänen puolelleen. Keisari Aleksanteri ei 
kuitenkaan hyväksynyt kenraalikuvernöörin halpamaista 
tapaa vakoilla nuorisoa ja antoi Bergille P ankaran varoituksen. 
Bergin asema oli järkkynyt, hänen valtakautensa ei voinut 
tulla^ pitkä-aikaiseksi. Luottamus ja myötätunto keisaria 
kohtaan kasvoi. 




Aleksanteri Armfelt. 

Syksyllä 1855 
länsivallat sodassa 
saavuttivat huomattavimman 
voittonsa: 
Sevastopol, Venäjän 
vahvin linnoitus 
Krimissä, antautui. 
Varustuksia vielä 
jatkettiin, mutta kun 
äärettömät sotakustannukset 
väsyttivät 
molemmin puolin, 
tehtiin rauha 
Pariisissa maaliskuussa 1856. 
Venäjälle 
se oli nöyryyttävä. 
Sen käskijäasema 
Euroopan valtain 
joukossa oli 
menetetty. Ulkonaisen 
suuruuden sijaan 
uusi keisari, 
Aleksanteri 1 1 , päätti 
hankkia valtakunnalleen 
sisäistä suuruutta. 
Siten sota tuli tärkeäksi käänneajaksi Venäjän historiassa. 
Se oli paljastanut valtakunnan sisäisissä oloissa 
mitä arveluttavimpia puutteita: törkeää virkavallan väärinkäyttöä, 
lahjomista, häikäilemätöntä alempain kansanluokkain 
sortoa y. m. Näitä epäkohtia uusi hallitsija tahtoi 
parantaa. Krimin sotaa seuranneet ajat tulivat siten »vapaamielisyyden» 
ja »parannusten» suureksi ajaksi Venäjällä. 
Uusi hallitussuunta tuntui pian Suomenkin oloissa. 

Jo ennenkuin rauha oli solmittu, keisari Aleksanteri lähti 
matkalle Suomeen. Tällä matkallansa hän itse henkilökohtaisesti 
senaatin istunnossa maaliskuussa 1856 esitti huomiota 
herättävän ohjelmansa Suomen hallituksen lähimmistä tulevaisuuden 
tehtävistä, joihin kuului kaupan ja merenkulun 
kohottaminen siitä rappiotilasta, mihin se oli joutunut itämaisen 
sodan aikana, teollisuuden edistäminen, kansansivistyksen 

parantaminen, maan kulkulaitosverkon kehittäminen 
ja alempien virkamiesten palkkojen korottaminen. 
Uusi keisari esitti täten vastaisen hallitusohjelmansa Suomessa. 
Se oli kenraalikuvernöörin ja ministerivaltiosihteeri 
Armfeltin avulla ja heidän mielipiteidensä mukaisesti laadittu. 

Ne toimenpiteet, joihin tällöin ryhdyttiin, kiinnittivät suuresti 
yleisön mieltä. Uusi, virkeämpi ajanjakso alkoi, ajanjakso, 
joka on kansamme kaikkein onnellisimpia venäläisen 
vallan aikana. Ajan tunnelmaa on Topelius kuvannut runossaan 
»Jäiden lähtö Oulunjoesta», jossa m. m. seuraavat vertauskuvalliset 
säkeet vaikuttivat mahtavasti: 

Kenenkä orjana mä nuoruudessa 
sokeena kuljen talven kahlehessa? 
Vapaaks mun Suomen järvi synnytti; 
vapaana elän, niinpä kuolenki. 

Siis eestä armaan isänmaani maineen 
ilossa, murheessa mun vierii laineen', 
ei Suomen joesta saa sanoa: 
vapaita kantaa, itse orjana. 



Valtiopäivätoiveet. 

Valtiopäivätoiveet purkautuivat aivan luonnonvoiman 
tavoin esille. Julkisuudessa ne tuotiin ensi kerran ilmi siinä 
yliopiston juhlassa, joka syksyllä 1856 pantiin toimeen keisarin 
kruunauksen kunniaksi. Juhlapuhuja, silloinen professori, 
myöhemmin piispa Frans Ludvig Schauman huomautti 
rohkein sanoin, ettei tarkkanäköisinkään hallitsija voi tietää 
maan tarpeita kansaa kuulematta, josta syystä lainlaadinta 
Suomessa oli pysähdyksissä. Tämä suoraan lausuttu ajatus 
maan tärkeimmästä elinkysymyksestä valtasi kulovalkean 
tavoin yleisen mielipiteen. Keisari Aleksanteri oli saatuaan 
puheesta jäljennöksen hyvin tyytymätön, että kysymyksessä 
olevassa tilaisuudessa oli valtiopäiväajatus tuotu esille. 
Monien silloisten korkeimpain viranomaistemme mielestä 
Schaumanin puhe oli tahditon, ja he ennustivat siitä olevan 
seurauksena, että valtiopäivätoiveiden toteuttaminen tulisi 
lykkääntymään epämääräiseen tulevaisuuteen. Kreivi Bergin 
mielestä koko asiasta ei olisi saanut mitään puhua julkisuudessa. »

Liivinmaalla meillä on valtiopäivät», hän lausui, 
»mutta niistä ei kukaan puhu mitään». »Hänen hirmuisuutensa» 
Haartman, joka yhä vielä oli senaatin johtava mies, 
leimasi valtiopäivät »turhaksi muotihuudoksi ja vaaralliseksi 
epäluuloksi hallitusta vastaan». Suurista ansioistaan huolimatta 
hän ei enää soveltunut asemaansa. Pyytämättään hän 
sai eron v. 1858. Nikolain ajan järjestelmän kotimainen tukipylväs 
oli siten kaatunut. Uusi aika tarvitsi uusia miehiä. 

Kun keisarin v. 1856 senaatissa esittämän uudistusohjelman 
toteuttamista ja muitakin tähän aikaan lukuisasti 
vireille pantuja lainsäädännöllisiä parannuksia harkittiin, 
tultiin ehtimiseen havaitsemaan, että valtiopäiväin myötävaikutus 
niiden toteuttamiseksi oli välttämätön. Joitakin 
kiertoteitäkin koetettiin hakea, jotta asioita edes näennäisesti 
olisi voitu ratkaista laillisesti hallinnollisella tavalla. 
Niinpä esim. kotitarveviinanpoltto koetettiin saada muutetuksi 
tehdaspoltoksi vapaaehtoisuuden tietä. Jov. 1841 talonpojille 
määrävuosiksi tarjottiin tilaisuus päästä vapaaksi 
viinanpolttoverosta, jos he luopuisivat poltto-oikeuksistaan, 
jotka oli tarkoitus vuokrata suurille polttimoille. Joukko 
talonpoikia silloin luopuikin poltto-oikeudestaan. Kun samaa 
menettelyä yritettiin w. 1856 — 57, kohtasi se viinanpolttoon 
oikeutettujen taholta vastarintaa siitä nimenomaisesta syystä, 
että hallituksen yritystä ratkaista asia ilman valtiopäiviä 
pidettiin lainvastaisena — merkki siitä, että perustuslaillinen 
tajunta maassa oli valveutunut. Kun asiasta keskusteltiin 
senaatissa, oli enemmistö sielläkin sitä mieltä, ettei 
viinakysymyksen tyydyttävä ratkaisu ollut mahdollinen 
ilman valtiopäiviä. 

Täten valtiopäiväajatus oli herännyt korkeimman hallinnon 
piirissäkin. Kreivi Berg ei ollut siitä mielissään. Kuitenkin 
hän teki keisarille esityksen, että niistä asioista, joiden 
ratkaisuun valtiopäiväin myötävaikutus oli tarpeellinen, 
tehtäisiin luettelo, mihin keisari suostuikin. Toiveet valtiopäiväin 
kokoonkutsumisesta siten astuivat aimo askelen 
eteenpäin. 

Yleinen mielipide maassa kumminkin oli levoton. Siihen 
vaikutti kreivi Bergin alituinen rettelöiminen julkisen sanan 
kanssa. Sanomalehtien toimittajia hän kutsui ehtimiseen 
puheilleen, neuvoi, varoitti ja uhkasi heitä. Hallituksen 

toimia ei olisi ^saanut arvostella eikä edes viattomimpiakaan 
toivomuksia esittää viranomaisille. 

Sodan aikana oli kansan lukuhalu kasvanut. Suometar 
aloitti v. 1851 91 tilaajalla. V. 1856 lehden tilaajamäärä oli 
4 600, mikä silloisissa oloissa oli suuri saavutus. Tästä kreivi 
Berg säikähti pahanpäiväisesti. Hän koetti saada lehden 
ostetuksi hallituksen äänenkannattajaksi, mutta siihen lehden 
silloinen toimittaja Paavo Tikkanen ei suostunut. Nujertaakseen 
Suomettaren Berg järjesti asiat niin, että perustettiin 
suomenkielinen virallinen lehti, Suomen Julkisia Sanomia, 
jonka varsinaisen tehtävänsä ohella tuli olla myöskin 
uutislehti ja kilpailla Suomettaren ja muiden suomenkielisten 
lehtien kanssa. Täten Berg koetti päästä johtamaan 
yleistä mielipidettä. Kun lehden tilaushinta pantiin hyvin 
halvaksi, saavuttikin se melkoisen levikin, mutta sen valtiollinen 
merkitys jäi nollan arvoiseksi. 

Huippuunsa kohosi Bergin halu päästä yleistä^mielipidettä 
johtamaan hänen maan sanomalehdille v. 1860 antamissaan 
ohjeissa, mistä niiden tulisi kirjoittaa. Moitittuaan 
sanomalehtiä siitä, että ne sisältävät paljon semmoista, josta 
ei ole kansalle hyötyä ja vaikenevat semmoisesta, joka kansaa 
sivistäisi ja valistaisi, hän esitti 30 eri kohtaa sisältävän luettelon 
sanomalehdille soveliaista kirjoitusaiheista.. Niitä olivat: 

1) Kotielämä, siveellisyys, sopu, säästäväisyys. 2) Lasten 
hoito. Huonon hoidon puutteessa kuolee paljon lapsia. Lasten 
kasvatus. 3) Katsaukset kristinopin opetukseen ja kristilliseen 
elämään. Kehoitettava käymään lukusilla ja ehtoollisella, 
mutta ei ilman valmistelua. 4) Hiljaisuuden noudattaminen 
jumalanpalveluksessa. Urkujen hankkiminen. 5) Yleinen 
terveydenhoito. Kansaa opetettava, ettei se luottaisi 
puoskareihin, vaan lääkäreihin. Tarttuvat taudit ilmoitettava. 6
) Tyttökoulujen perustaminen. »Seurakuntien huomiota 
on kiinnitettävä siihen, miten tärkeätä on, että kasvatetaan 
taitavia ja kokeneita perheenemäntiä, koska nämä 
vaikuttavat kasvavaan nuorisoon paljon enemmän kuin perheen 
isät.» 7) »Kansanlehtien ei pidä väsyä vastustaessaan 
juoppouspahetta, salakapakoimista, luvatonta viinanmyyntiä 
ja väkijuomain maahantuontia sekä laitonta valmistusta. 
Olisi koetettava todistaa, miten paljon terveellisempää on 
oluen kuin viinan käyttö.» Muina sanomalehdille sopivina 

kirjoitusaiheina Berg mainitsi irtolaisuuden, köyhäinhoidon, 
karja- ja sikarodun parantamisen y. m. Mutta politiikasta ja 
hallituksen toimenpiteistä sanomalehtien ei olisi pitänyt kirjoittaa 
muuten kuin neuvoa yleisöä noudattamaan hallituksen 
»viisaita ja siunauksellisia määräyksiä», jotka ovat lähtöisin 
»kokeneista ja hyvää tarkoittavista miehistä» ja ovat 
»perusteellisesti harkittuja». 

Ruhtinas Mensikovin aikainen suomenkielisen julkisen 
sanan kahlehtiminen tarkoitti talonpoikain ja työmiesten 
varjelemista vallankumoukselliselta tartunnalta. Kreivi 
Bergin sanomalehtivaino, joka kohdistui sekä suomen- että 
ruotsinkielisiin painotuotteisiin, sitävastoin tähtäsi sivistyneistön 
vieroittamiseen myötätunnosta Ruotsia kohtaan sekä 
sen lisäksi hallituksen arvovallan ylläpitämiseen. V. 1850 
suomenkielen käyttö kirjallisuudessa kiellettiin miltei kokonaan. 
Krimin sodan jälkeen ei enää turvauduttu niin ankaraan 
menettelyyn — siksi paljon oli aika muuttunut. Kansan 
henkistä terveydentilaa koetettiin valvoa ja edistää maanisällisillä 
hyvillä neuvoilla ja varoituksilla. Oli luonnollista, 
etteivät ne auttaneet virkavallan silmillä katsottuna. Valtiolliseen 
kypsyyteensä pyrkivä kansa ei voinut luopua valtiollisten 
asiain harrastuksesta. 

Erittäinkin yliopisto kreivi Bergin mielestä oli se »musta 
lammas», josta kaikki paha läksi. Hän kuvitteli siellä olevan 
vaarallisen salaliiton, joka lähetteli asiamiehiä Ranskaan ja 
Italiaan yhteyden aikaansaamiseksi sikäläisten »kansanvillitsijäin» 
kanssa. Kun ylioppilaat vappuna 1860 lauloivat »Porilaisten 
marssia» Runebergin uusilla sanoilla, raivostui Berg 
siitä pahanpäiväisesti. Ylioppilaille sellainen laulu Bergin 
mielestä oli sopimaton. Runebergistä hän lausui pilkallisesti: 
»Tuo runojen kyhääjä luulee ajatuksissa voivansa siirtyä 
v:een 1808, jolloin suomalaisten taistelu venäläisiä vastaan 
oli oikeutettu. Tämän verukkeen nojalla hän vetoo puukkoon 
ja vereen.» 

Kuitenkin samainen kreivi Berg, joka osoitti täydellistä 
kyvyttömyyttä ymmärtää vapaan sanan merkitystä, monessa 
muussa asiassa oli täysin aikansa tasalla, tahtoi maamme 
parasta ja toimi kuumeisen kiireesti sen hyväksi. Suomalaisuutta 
kohtaan hän oli suopea. »Jollei suomalainen puolue 
vielä olisi syntynyt», kerrotaan hänen lausuneen, »olisi pakko 

saada se syntymään; tulen aina sitä kannattamaan». 
Maatamme hän ei tahtonut venäläistyttää, »ellei se muuttuisi 
välttämättömyydeksi». Keväällä 1856 hän suomenkielistä 
kansaa varten hankki suomalaiset kielenkääntäjät lääninhallituksiin. 


Maatalouttamme hän halusi kohottaa harrastamalla maanviljelyskoulujen 
perustamista ja vuoroviljelyksen käytäntöönottamista. 
Perunanviljelystä hän tahtoi lisättäväksi ja perunoista 
poltettavaksi viinaa — hanke, joka meidän päivinämme 
on virinnyt uuteen eloon. Hän harrasti uusien kaupunkien 
perustamista ja höyrylaivaliikenteen kehittämistä. 
Hän tahtoi luoda Suomesta teollisuusmaan kädenkäänteessä. 
Tampereen vapaakaupunginoikeudet uudistettiin 50 vuodeksi. 
Suomen ensimmäistä rautatietä, Helsingin — Hämeenlinnan 
väliä ryhdyttiin rakentamaan hänen aloitteestaan. 

Mutta ansionsa maamme hallintomiehenä hän pilasi turhalla 
julkisen sanan vainollaan ja aiheettomalla valtiollisella 
epäluulollaan. Yleisömme nurjamielisyys häntä kohtaan 
kasvamistaan kasvoi. 

J. V. Snellman professoriksi ja uudelleen julkisen sanan 
palveluksessa. 

Nikolain ajan hallitusjärjestelmästä joutui J. V. Snellman 
kärsimään enemmän kuin ehkä kukaan muu maassamme. 
Vapaamman ajan alku merkitsi onnellisempaa vaihetta hänenkin 
elämässään. 

Yliopiston viranomaiset tahtoivat saada hänet filosofian 
professorin virkaan. Mutta tuuman toteuttaminen ei ollut 
helppo. Äsken kuollut keisari oli vallankumouksellisen hengen 
tukahduttamiseksi lakkauttanut filosofian professorin viran 
sekä Helsingissä että kaikissa Venäjän yliopistoissa. Kun 
uusi hallitsija syvästi kunnioitti isänsä muistoa, ei ollut 
helppoa saada tätä Nikolain ajan hallitustoimenpidettä 
kumotuksi. Yliopiston viranomaisten ja hallitsijan Pietarissa 
olevain neuvonantajain ponnistukset veivät kuitenkin siihen, 
että Snellman v. 1856 nimitettiin professoriksi. 

Täten hän sai tilaisuuden istuttaa yliopistonuorisoon 
kauas tähtääviä kansallisia aatteitaan. Oppilaihinsa hänellä 

oli suuri vaikutus. Ne heistä, jotka pitemmän ajan seurasivat 
hänen opetustaan, saivat herätteitä, jotka käänteentekevästi 
vaikuttivat heidän elämänkäsitykseensä. Kansallisille riennoille 
hän siten kasvatti vankkaa kantajoukkoa. 

Vapaampi aika sai .Snellmanin ryhtymään sanomalehtimiestoimeenkin. 
Hän otti uudelleen huostaansa Litteraturbladin. 
Siinä hän julkaisi kirjoituksia, joissa hän selvitteli 
niitä tehtäviä, jotka johtuivat hallitsijan v. 1856 senaatissa 
esittämästä uudistusohjelmasta. Selvänäköisesti hän kykeni 
viitoittamaan tien vastaiselle sekä henkiselle että taloudelliselle 
elämällemme. Niinpä hänen artikkelinsa rautateistä ja 
kansakoululaitoksesta sisälsivät näkökohtia, jotka ratkaisevasti 
vaikuttivat kulkulaitostemme ja kansansivistyksemme 
kehitykseen ja jotka myöhempikin aika on tunnustanut 
oikeiksi. 

Valtiollisesta asemastamme hän julkaisi kirjoituksia, 
jotka saivat sekä tunnustusta että moitteita osakseen. 

Ruotsissa tunnettiin yhä katkeruutta Suomen menettämisen 
johdosta. Krimin sodan aikana se tuli näkyviin siten, 
että sikäläiset sotapolitiikan kannattajat kuvasivat täkäläisiä 
oloja mitä kurjimmiksi ja koettivat todistaa, ettei ollut 
parannuksen toivoakaan, niin kauan kuin Suomi oli siinä 
poliittisessa asemassa, mihin se joutui v. 1809. Ainoastaan 
uudelleen yhdistettynä Ruotsiin, niin väitettiin, Suomella oli 
odotettavissa parempi tulevaisuus. Kansallisten rientojemme 
ajajia moitittiin siitä, että he muka heikensivät niitä henkisiä 
siteitä, jotka yhdistivät Suomen Ruotsiin ja siten muka vaikeuttivat 
maamme palauttamista entisen emämaan yhteyteen. 


Pariisin rauhaa seuranneina vuosina esiintyi tuo sotien 
jälkeen niin tavallinen ilmiö: uskottiin, että pian alkaa uusi 
sota, jolloin saavutetaan se, mikä edellisellä kerralla jäi saavuttamatta. 
Qvanten lietsoi Ruotsissa edelleenkin sitä mielialaa, 
että Suomi Venäjän yhteydessä »nopein askelin kulkee 
perikatoansa kohti» ja että kaikki puhe vapaamman ajan 
koitosta maassamme oli turhaa kuvittelua. Hän rupesi 
kokoilemaan niitä kirjoituksia, joita Suomen oloista oli julkaistu 
Ruotsin lehdissä, sekä hankkimaan tietoja hallinnon 
väärinkäytöksistä maassamme. Niitä hän w. 1857 — 61 julkaisi 
vihkosina nimellä »Suomen oloja». Kun hän siinä esitti 

joukon niitä mielettömyyksiä, joihin sensuuri oli ryhtynyt, 
synnyttivät ne Ruotsissa; jossa oli totuttu suurempaan sananvapauteen, 
tunteen, että ihmisarvoinen elämä sivistyneelle 
kansalaiselle Suomessa oli mahdottomuus. 

Qvantenin toiminta vahvisti kreivi Bergin uskoa, että 
Suomea valmistettiin kapinaan, ja lisäsi hänen rettelöimishaluaan. 
Mutta kun Berg rettelöitsi, antoi se Qvantenille 
aihetta sitä innokkaampaan kiihotustoimintaan. Maassamme 
alkuun päässyt suotuisa valtiollinen kehitys näytti siten 
joutuvan vaaraan. 

Tätä vaaraa Snellman ryhtyi Litteraturbladissa torjumaan 
tarmokkain ottein. Useissa artikkeleissa hän koetti saada 
todistetuksi, että joskin Suomen valtiollisessa asemassa oli 
puutteellisuuksia, tämä asema kuitenkin tarjosi mahdollisuuksia 
kansalliseen kehitykseen ja että näitä mahdollisuuksia 
jokaisen isänmaan ystävän velvollisuus oli käyttää. Suomalaisilla, 
kuten jokaisella kansalla, oli oikeus itsenäiseen sivistykseen. 
Kiitollisuus kaikesta siitä, mitä Ruotsilta oli saatu, 
ei voinut eikä saanut olla kansalliseni työn esteenä. »Lahjan 
on Suomen kansa», kirjoitti hän, »niin rehellisesti ansainnut 
ja maksanut, kuin semmoista koskaan voidaan ansaita ja 
maksaa. Sillä mitään parempaa kuin verensä mikään kansa 
ei voi maksuna tarjota. Suomi on vuosisatojen kuluessa ostanut 
Ruotsin vapaaksi samoista kärsimyksistä, joita se itse 
on kestänyt — ehkäpä samasta kohtalosta, johon se itse on 
joutunut. Kiitollisuus olkoon sentähden molemminpuolinen.» 

Snellmanin miehekkäillä sanoilla oli vaikutuksensa. Ne 
hillitsivät sitä epätoivoista mieltä synnyttävää tyytymättömyyttä 
valtiolliseen asemaamme, jota Ruotsista käsin lietsottiin. 
Hänen katsantotapansa pääsi vallitsevaksi suomalaisuuden 
harrastajain piireissä. Mutta Snellman sai katkeraa 
moitettakin osakseen. Hän, entinen hallituksen vastustaja — 
niin väitettiin — oli nyt ruvennut hallituksen kätyriksi. 
Syytös oli väärä: ei Snellman, vaan hallitus oli muuttanut 
kantansa suuntaan, jota suurmiehemme jo Saimassaan piti 
välttämättömänä . 

Qvantenista ja häntä kannattavista Ruotsiin siirtyneistä 
maanmiehistämme sekä heidän täkäläisistä hengenheimolaisistaan 
ruvettiin sittemmin käyttämään nimitystä »verettömät», 
jolla tarkoitettiin, että he olivat selvää kantaa vailla 

kielikysymyksessä. »Verettömistä» muodostui myöhemmin 
n. s. liberaalinen (vapaamielinen) puolue, jolla oli tärkeä merkitys 
seuraavan ajan valtiollisessa elämässämme. 

Kirjallisia merkkitapauksia. 

Samoin kuin isänmaallisen heräämisen aikana 1840- 
luvullai oli Aleksanteri II:n hallitusajan herättämällä valoisammalla 
ajallakin omat kirjalliset merkkitapauksensa, jotka 
lämmittivät ja innostuttivat yleisön mieltä. 

Kun Runeberg v. 1848 julkaisi »Vänrikki Stoolin tärinäin» 
ensimmäisen osan, odotti yleisö innokkaasti niihin 
jatkoa. Vasta v. 1860 ilmestyi niiden toinen osa. Sakari 
Topelius^kertoo yleisön niin hartaasti halunneen saada sen 
luettavakseen, että kirjapainolle tarjottiin suuria summia 
korjauslukuarkista, »yksityisissä piireissä tapeltiin ensimmäisestä 
kappaleesta, joka valmistui illalla, kustantaja ei saanut 
yörauhaa, kun oli saatu kuulla kokoelman olevan painetun, 
kirjansitojat työskentelivät koko yön, ja seuraavana aamuna 
oli kirjakauppa suorastaan piiritettynä: kahdessa päivässä 
myytiin 1200 kappaletta, ei puhuttu mistään muusta, tuo 
pieni kirjanen herätti 'tavatonta huomiota', ja tätä tapausta 
ei olisi pidettävä ainoastaan kirjallisena uutuutena, vaan 
kansallisena tapahtumana». 

»Vänrikeillä» oli aivan tavaton viehätysvoima yleisöön, 
ei ainoastaan meillä vaan myös Pohjanlahden tuolla puolen. 

^Sakari Topelius eli tähän aikaan kirjallisen tuotantonsa 
parasta aikaa. V. 1854 hän sai historian professorin viran 
Helsingin yliopistossa. Mainettaan hän ei perustanut 
historiallisilla tutkimuksilla, vaan historiallisilla romaaneillaan, 
joilla hän on herättänyt rakkautta kansamme menneisyyteen 
ehkä enemmän kuin kukaan muu suomalainen. 
Vv. 1851 — 66 ilmestyivät hänen »Välskärin kertomuksensa», 
joissa kuvataan kansamme osanottoa sodan ja rauhan töihin 
ruotsalaisten rinnalla ^aina Kustaa Aadolfin ajoista Kustaa 
III:n aikaan. Jo vähän aikaisemmin oli alkanut ilmestyä 
Topeliuksen kirjoittama sarja historiallisia novelleja, 
jotka ovat saaneet yhteisen nimen »Talvi-iltain tarinoita». 
Niissä kuten muissakin teoksissaan hän julisti järkähtämätöntä 

uskoaan valon ja oikeuden 
voittoon. 

Hänen ihana j runosikermänsä 
»Sylvian lauluja» on wilta 1853 
— 55. Ei kukaan ruotsinkielisistä 
runoilijoistamme ole laulanut Suomen 
luonnosta niin helein ja sointuvin 
säkein kuin Topelius, ei 
kukaan heistä ole valanut niin 
runollista hohdetta Suomen maisemiin 
kuin hän. Miten paljon henkisesti 
köyhempi valtiollisen keväämme 
koitto olisikaan ollut 
ilman hänen runouttaan! 

Suomenkielisellä kaunokirjallisuudella 
ei ollut vielä tarjottavana 
mitään huomattavampia tuotteita, 
nen alkuperäinen tieteellinen kirjallisuus sai tänä aikana 
alkunsa. V. 1852 ilmestyi Yrjö Koskisen »Kertomus 
Hämeenkyrön pitäjästä», ja v. 1858 hänen laaja teoksensa 
»Nuijasota, sen syyt ja tapaukset». Vähän myöhemmin ilmestyivät 
ensimmäiset suomenkieliset yliopistolliset väitöskirjat. 
Niiden laatijat olivat Fredrik Polön, Yrjö Koskinen ja Paavo 
Tikkanen. 




Sakari Topelius. 



Mutta suomenkieliKorkeamman 



Ensimmäiset suomenkieliset oppikoulut. 

suomenkielisen opetuksen merkitys kansallisille 
riennoillemme tajuttiin jo Arxvidssonin ajoista asti, 
mutta kesti kauan, ennenkuin suomi sai jalansijaa oppikouluissa. 
Se määrättiin niissä oppiaineeksi v. 1841, mutta 
tuntimäärä, mikä sille suotiin, oli vähäinen. Piirilääkäri 
V. S. Schildt (Kilpinen) puuhasi suomenkielistä oppikoulua 
Jyväskylään, mutta ei saanut tälle hankkeelle kannatusta, 
ennenkuin vasta vapaamman valtiollisen ajan tultua. Hän 
kääntyi Keski-Suomen seurakuntain puoleen pyytäen, että 
ne pöytäkirjanotteillaan kannattaisivat hänen suunnittelemaansa 
anomusta hallitukselle suomenkielisen oppikoulun 
perustamisesta. 14 seurakuntaa lähetti hänen pyytämänsä 
pöytäkirjanotteen. Varovaisuussyistä itse anomuksessa, 

joka lähetettiin senaatille, ei puhuttu koulun opetuskielestä 
muuta, kuin viitattiin Petäjävedeltä ja Kuortaneelta lähetettyihin 
pöytäkirjanotteisiin, joissa lausuttiin toivomus, että 
koulun opetuskielen tulisi olla suomi. Suomettaressa Yrjö 
Koskinen esitti jyrkän vaatimuksen: »Suomenkielinen opisto 
Jyväskylään tai ei koulua ollenkaan.» 

Senaatissa enemmistö kannatti koulun opetuskieleksi 
suomea. Vähemmistöön kuului »hänen hirmuisuutensa» 
Haartman, jonka mielestä ei ollut mitään syytä »luoda kirjavuutta» 
koulujen kielioloihin. Haartman ohensi luokan valtiomies, 
mutta ei voi muuta kuin ihmetellä, miten vähän hän 
tässä asiassa tajusi olevia oloja, joista hän niin usein mielellään 
puhui. Toinen suomenkielisen opetuksen vastustaja oli 
senaattori B. Federley, jonka mielestä suomenkielisessä koulussa 
oppilaat eivät oppisi ruotsia eikä heidän muillakaan 
tiedoillaan silloin olisi mitään merkitystä. — Kun senaatin 
enemmistöön yhtyivät kenraalikuvernööri Berg ja ministerivaltiosihteeri 
Armfelt, suostui keisari pyyntöön suomenkielisen 
koulun perustamisesta Jyväskylään. 

Uusi koulu aloitti toimintansa syksyllä 1858 suurin juhlallisuuksin. 
Suomettaren kirjeenvaihtaja lausui niiden johdosta, 
että tapahtuma »on ikuisesti pysyvä koko Suomen muistossa». 

Muutamaa vuotta myöhemmin perustettiin suomenkieliset 
oppikoulut Tampereelle ja Joensuuhun. 

Kaikki edellämainitut oppikoulut olivat vain puoleksi 
suomenkielisiä; niissä ainoastaan osa aineista opetettiin 
suomeksi. Kun tieto tästä levisi, herätti se monissa suomenmielisissä 
suuttumusta. »Juho Tanunpoika Kuortaneelta» 
kirjoitti Suomen Julkisiin Sanomiin: »Olen kuullut Jyväskylän 
opistosta sanottavan, että venskaa ja vinskaa sotketaan 
yhteen, ruotsiksi puhutaan ruotsalaisille ja suomeksi suomalaisille.» 
Millainen sekasikiö koulusta onkaan tullut, kysyi 
hän lopuksi. Paavo Tikkanen Suomettaressa ja Fredrik Polen 
Mehiläinen-nimisessä aikakauskirjassaan moittivat jyrkin 
sanoin Jyväskylässä käytettyä opetustapaa. Asiasta syntyneessä 
väittelyssä koulun perustajaa tohtori Schildtiäkin 
moitittiin, että hän muka ollessaan puuhaavinaan suomenkielistä 
koulua oli »pitänyt kansaa narrinaan», haluten saada 
»pyhää savua suomi-kuulun nimensä alttarille». 

Seurattuaan aikansa asiasta syntynyttä väittelyä tarttui 

J. V. Snellmankin kynään. Litteraturbladissa hän kirjoitti: 
»Vivahtaa mielettömyyteen, kun vaaditaan, että Jyväskylän 
opisto tulisi kokonaan suomalaiseksi . Suomalainen on se 
opetus, joka tekee mahdolliseksi ruotsia puhuvalle pukea 
peritty tietonsa suomenkieliseen pukuun ja suomea puhuvalle 
tulla tästä perinnöstä osalliseksi.» Snellmanin käsityksen 
mukaan suomenkielinen sivistynyt luokka maahamme oli 
luotava siten, että ruotsinkielinen sivistyneistö oppi suomenkielen. 
Vain hitaasti ja vähitellen siihen oli hankittava uusia 
voimia suomenkielisestä kansasta. »Talonpoikaislapset», 
jatkaa hän mainittua kirjoitustaan, »eivät ole ne, jotka ovat 
edustaneet ja edustavat korkeampaa sivistystä Euroopan 
sivistyneimmissä maissa. Sivistyksen siemen kehittyy vähitellen 
sukupolvissa. Ruotsi on ehkä se maa, jossa lukuisimmin 
mainioita miehiä on lähtenyt talonpojan tuvasta. Mutta 
sielläkin prosentti on vähäinen. Myönnämme tietysti välttämättömäksi, 
että kaikille on avattava pääsy korkeampaan 
opetukseen. Suvuissa on rappeutumista ja kohoamista. 
Uusia sukuja vasta hankittuine sivistyksineen täytyy astua 
vanhojen sijaan. Mutta asiain pakko tekee tämän siirron 
hitaaksi. Tavallisesti se käy vähitellen siirtymällä maanviljelyksestä 
teollisuuteen ja siitä toisessa sukupolvessa suorastaan 
toimintaan yleisten etujen hyväksi.» 

Kun Jyväskylän kouluun tuli ruotsinkielisiä oppilaita 
vähän ja kun kaksikielinen opetus tuotti vaikeuksia, muutettiin 
sanottu koulu v. 1862 kokonaan suomenkieliseksi. Snellman 
kirjoitti sen johdosta, että koko koulu oli muuttunut 
»naurun asiaksi». 

Olisiko ruotsinkielinen sivistyneistö suomenkielisen kouluopetuksen 
vaikutuksessa, kuten Snellman edellytti, yleensä 
liittynyt suomenkieliseen kansaan ja muuttunut suomenmieliseksi, 
on asia, johon tuskin koskaan voinee antaa pätevää 
vastausta. Myöhemmän ajan kokemus pikemmin puhuu 
tätä edellytystä vastaan kuin sen puolesta. Suomenkielen 
taito ei ole aina synnyttänyt suomalaista mieltä eikä täyttä 
myötätuntoa suomenkielistä kansaa kohtaan yhtä vähän 
kuin Snellmania ja monta muuta ruotsinkielinen koulusivistys 
on estänyt olemasta suomenmielisiä. 

Koulukysymyksestä käytiin vielä monta kiivasta taistelua. 
Minkä ratkaisun se sai, tulee seuraavassa näkyviin. 

Valtiopäiväin kokoonkutsuminen. 

Valtiopäivän valmisteluista ei päästetty tietoja julkisuuteen, 
mutta ne pitivät sitä enemmän yleisön mieliä jännityksessä. 
Kun se luettelo, jonka hallitsija määräsi laadittavaksi 
niistä asioista, joiden ratkaisu vaati säätyjen myötävaikutusta, 
oli saatu valmiiksi, havaittiin, että näitä asioita 
oli karttunut paljon ja että monet niistä vaativat kiireellisiä 
toimenpiteitä. Valtion rahallinen tila huononi, ja sen 
parantaminen edellytti eduskunnallisen elämän herättämistä. 
Suomen ensimmäinen rautatie, Helsingin — Hämeenlinnan 
rataosa, oli v. 1862 saatu valmiiksi. Se oli tullut maksamaan 
paljon enemmän kuin oli laskettu ja kannatti huonosti. 

Haartmanin jälkeen oli raha-asiain päälliköksi tullut vapaaherra 
Fabian Langenskiöld. Häntä enemmän kuin 
muita viranomaisiamme kiinnosti valtiopäiväin kokoonkutsuminen. 
Kevättalvella 1861 hän oli Pietarissa ja pääsi 
hallitsijan puheille esittäen hänelle kansamme valtiopäivätoiveet. 
Keisari ilmoitti »korkeampien valtioetujen» tekevän 
mahdottomaksi niiden toteuttamisen. 

Näillä »korkeammilla valtioeduilla» keisari Aleksanteri 
ilmeisesti tarkoitti valtakuntansa silloista sisäistä tilaa, erittäinkin 
Venäjän aateliston vaatimusta saada keisarikunnassakin 
aikaan kansanedustus. Jos Suomessa olisi eduskunnallinen 
elämä täydellisesti herätetty henkiin, olisi se ollut hyvänä 
tukena samanlaisille vaatimuksille Venäjällä, mutta semmoista 
tukea Aleksanteri ei tahtonut niille antaa. Mutta 
jotta Suomen kansan valtiopäivätoiveet edes puolittain saataisiin 
tyydytetyiksi, päätettiin kutsua koolle valiokunta, 
johon Suomen valtiosäädyt valitsisivat 12 edustajaa kukin. 
Mutta tätä koskevaa julistusta kansamme ei ottanutkaan mielihyvin 
vastaan, koska se huomasi siinä vaaran perustuslaillisille 
oikeuksillensa. Langenskiöld, joka keisarille oli vakuuttanut, 
että maassamme kiitollisina otettaisiin vastaan tieto 
valiokunnan kokoontumisesta, joutui ankaran yleisen tuomion 
esineeksi. Se koski häneen kovasti, mutta hän tunnusti 
rohkeasti hallitsijalle tekemänsä erehdyksen sekä huomautti 
siitä perustuslaillisesta virheestä, mikä oli ollut tapahtumaisillaan 
siinä, että valtiopäivät aiottiin korvata kysymyksessä 
olevalla valiokunnalla. 

Aleksanteri joutui tällöin tienhaaraan. Hänen oli joko 
täytettävä kansamme hartain toive kutsumalla valtiopäivät 
laillisella tavalla koolle tai asetuttava suomalaisten alamaistensa 
kanssa ilmi riitaan, jota olisi merkinnyt joko valiokuntahankkeen 
jatkaminen alkuperäisessä muodossaan tai 
täydellisen kieltävän vastauksen antaminen kansamme valtiopäivätoiveisiin. 
Näistä vaihtoehdoista valitsi Aleksanteri 
ensinmainitun. Suomen valtiopäivät kutsuttiin laillisella 
tavalla koolle. Sille valiokunnalle, jolla ne aluksi aiottiin korvata 
ja joka sittemmin on saanut »tammikuun valiokunnan» 
nimen, annettiin tehtäväksi ainoastaan valtiopäiväasiain 
valmistaminen. Valiokunta olikin hyvänä valtiopäivätyön 
esiharjoituksena. 

Ei voida sanoa, että Aleksanterin oli pakko noudattaa 
kansamme toiveita ja herättää henkiin sen eduskunnallinen 
elämä, mihin kansalla kyllä oli lakiin perustuva oikeus; ainakaan 
hänellä ei ollut siihen- mitään aineellista, sanottakoon 
aseellista pakkoa. Kieltämättä hänen menettelynsä tässä 
asiassa johtui siitä terveen valtioelämän periaatteesta, että 
hän antoi oikeuden käydä ennen valtaa. Mutta ei sovi toiselta 
puolen unohtaa, ettei eduskunnallisen elämämme herääminen 
ollut pelkkä hallitsijalta saatu lahja, joka putosi kansallemme 
kypsänä hedelmänä, vaan oli se tulos paitsi hallitsijan 
oikeamielisyydestä, myöskin siitä, että suomalaiset suoraan 
ja miehuullisesti toivat ilmi, mitä he selvän oikeutensa nojalla 
saattoivat toivoa, ja että maassamme peittelemättä asetuttiin 
vastarintaan, kun valtiopäivähankkeet rupesivat kallistumaan 
laittomille urille. 

Tammikuun valiokuntahanke oli huolestuttava, mutta 
pian ohimenevä tapahtuma muuten suuria toiveita herättävässä 
valtiollisessa elämässämme Aleksanterin varhaisimmalla 
hallituskaudella Suomessa. Sen jälkeen seurasi ajanjakso, 
joka on kansamme onnellisimpia. 



122 



J. V. Snellman senaattoriksi. 

Epäonnistuttuaan politiikassaan Langenskiöld katsoi 
välttämättömäksi erota. Hänen tilalleen havaittiin soveliaimmaksi 
Snellman, joka v. 1863 nimitettiin senaattoriksi. 

Luottamus, jota hän sai osakseen ylimpien viranomaistemme 
taholta, helpotti paljon hänen tehtäviään 
senaattorina. Hän oli ahkerassa kirjeenvaihdossa hallitsijan 
Pietarissa olevain suomalaisten neuvonantajain Armfeltin 




J. V. Snellman esitetään Aleksanteri II:lle Parolan leirillä. Snellmanin 
vieressä kenraalikuvernööri Rokassovski, keisarin takana ministerivaltiosihteeri 
A. Armfelt ja vapaaherra E. Stjernva)l-Walleen. 



ja Stjernvall-Walleenin kanssa, jotka parhaansa mukaan 
koettivat viedä eteenpäin hänen tekemiään aloitteita. 

Kreivi Berg, jonka luottamuksen Snellman myöskin oli 
saavuttanut, ei silloin enää, kun Snellman tuli senaattiin, ollut 
Suomen kenraalikuvernöörinä. Ministerivaltiosihteeri Armfelt 
oli saanut keisarin vakuutetuksi, ettei rauhallinen mieliala 
Suomessa palaisi, ennenkuin Berg olisi saanut eronsa, 
mikä tapahtuikin v. 1861. Uudeksi kenraalikuvernööriksi 
tuli maassamme jo ennestään tunnettu vapaaherra Rokassovski. 
Snellmania kohtaan hänkin osoitti luottamusta, mikä 
näkyy siitä, että hän ehdotti häntä senaattoriksi. 

Suomenkielen asia oli ollut Snellmanin sydämellä, ja sen 
ratkaisuun hän kävi päättäväisesti käsiksi. Kesällä 1863 keisari 
Aleksanteri teki matkan Suomeen käyden m. m. tarkastamassa 
sotajoukkojamme Parolan leirillä. Sinne riensi Snellman 
ja tuli esitellyksi keisarille. Itse kertoo hän tästä tapauksesta: 
»Astuin esiin, Hänen Majesteettinsa sanoi tunteneensa 
minut jo kauan ja olevansa iloinen, että oli voinut asettaa 
minut sinne, jossa olin tuottava hyötyä. Minä kiitin alamaisimmasti 
ja vakuutin, että ainakaan ei ollut ahkeroitsemista 
puuttuva.» Edelleen Snellman kertoo, että kun saatiin tieto 
keisarin tulosta Suomeen, hän tuttaviensa välityksellä Pietarissa 
oli »saattanut puheeksi, että keisari käydessään täällä 
antaisi jonkun arvokkaan muiston maalle». Mikäpä sopi siksi 
paremmin kuin kielikysymyksen ratkaisu. Asia esitettiin 
keisarille Hämeenlinnassa. Tuloksena siitä oli asetus elok. 
1 p. 1863; sillä tehtiin suomenkieli tasa-arvoiseksi ruotsin 
kanssa kaikissa asioissa, jotka koskivat yksinomaan maan 
suomenkielistä väestöä. »Se on ja tulee olemaan», ennusti 
siitä oikein Snellman, »kulmakivenä Suomen kansan tulevaisuudelle. 
Mitä asianomaisten on toimeenpanossa onnistunut 
tinkiä siitä pois, tulee kyllä kerran korkoineen takaisin otetuksi.» 
Kielimuutos oli pantava toimeen 20 vuoden kuluessa. 
Sitä koskeva asetus ei ole hänen laatimansa, mutta hän antoi 
sysäyksen sen syntymiselle. 

Oli toinenkin asia, jolle Snellman koetti saada ratkaisun 
keisarin täällä käydessä: Suomen rahakannan uudistaminen. 
Langenskiöld oli pannut asian alulle, mutta ei ennättänyt 
viedä sitä loppuun. Tehtävä jäi Snellmanille. Kun keisari 
tahtoi asiasta kuulla Venäjän rahaministeriä, ei sille saatu 
ratkaisua Aleksanterin täällä käydessä. Lopullinen rahaolojen 
uudistus sai hallitsijan vahvistuksen v. 1865. Markka 
ja penni ovat siitä lähtien olleet Suomen rahayksiköt. Suomen 
rahalaitos pääsi eroon Venäjän rahalaitoksesta. Rahamme 
arvo ei ollut enää riippuvainen Venäjän ruplasta ja sen arvon 
heilahteluista. 

Snellman sai paljon onnitteluja suorittamastaan suurtyöstä. 
Venäjän kiihkokansallisten piirien taholta Suomen 
pyrkimys riippumattomuuteen rahaoloissaan kohtasi kiivasta 
vastarintaa. Snellman sai käyttää paljon tarmoa ja taitoa 
tämän vastarinnan voittamiseen. 

V:n 1863 valtiopäivät. 

Syysk. 15 p. 1863 valtiopäivät alkoivat Helsingissä. Keisari 
itse luki valtaistuinpuheen. »Pysyen lujana», hän lausui, »siinä 
perustuslaillisesi rajoitetun ruhtinaanvallan periaatteessa, 
joka on Suomen kansan tapoihin juurtunut ja jonka ilmauksena 




Aleksanteri II julistaa nyk. presidentinlinnassa v:n 1863 valtiopäivät 
avatuiksi. 



kaikki sen lait ja laitokset ovat, tahdon minä . . myöntää 
valtiosäädyille nykyistä laajemman verojen määräämisvallan 
sekä myös antaa heille takaisin sen esitysoikeuden, joka vanhastaan 
on säädyillä ollut, kuitenkin pidättäen itselleni yksinomaisen 
esitysoikeuden niissä kysymyksissä, jotka koskevat 
perustuslain muuttamista . . Te tunnette mielenlaatuni 
ja miten rakas minulle on niiden kansojen onni ja menestys, 
jotka ovat uskotut minun huolenpitooni. Ei yksikään minun 
toimistani ole saattanut häiritä sitä luottamusta, jonka tulee 
olla hallitsijan ja kansan kesken.» 

Valtaistuinpuheen sisällystä ja sen sananmuotoa olivat olleet 
laatimassa useat keisarin neuvonantajat, m. m. J. V. Snellman, 

mutta »Te tunnette mielenlaatuni» j.n.e. olivat lähtöisin 
hallitsijasta itsestään. Yhdessäkään sittemmin pidetyssä, 
valtaistuinpuheessa ei ole ollut yhtä välitöntä ja persoonallista 
äänilajia. 

Ajatuksia ja tunteita, jotka valtaistuinpuhe synnytti, 
tulkitsi Yrjö Koskisen ja Agathon Meurmanin siihen aikaan 
toimittama Helsingin Uutiset: »Näillä raukoilla rajoilla — 
hallan, nälän ja kovan taisteluksen maalla — on ollut riemupäivä, 
jonka vertaista emme vielä täällä tunne . Meillä 
on ollut niin sanoaksemme kansallisen vapauden syntymäpäivä 
— syntymäpäivä siinäkin merkityksessä, että tuo 
päivänvaloon tullut lapsi vielä on heikko ja hellän hoidon 
tarpeessa, mutta kuitenkin raitis, terve, jalo ja suloinen. 
Että tällä päivällä todellakin se merkitys on, todistaa Hänen 
Majestettinsa valtioistuin-puhe, joka jo lentää ympäri Suomen 
maan, synnyttäen joka majassa riemua ja kiitollisuutta.» 

Yli puolij vuosisataa oli ennättänyt vierähtää siitä 
ajasta, jolloin Suomen valtiopäivät viimeksi olivat koolla. 
Kun silloisten perustuslakiemme mukaan hallitsija sai määrätä, 
milloin ja missä valtiopäivät kutsutaan kokoon, ei 
muodollista lain rikosta tapahtunut siinä, että maata niin 
kauan hallittiin säätyjä kuulematta. Mutta lain hengen 
mukaista se ei^ollut. Jotta hallitusmuodon määräys, että 
valtion rahallinen tila oli näytettävä »säätyjen valiokunnalle», 
tulisi täytetyksi, annettiin valtiopäiville kertomus maamme 
raha-asiain hallinnosta koko sinä aikana, joka oli ennättänyt 
kulua Porvoon valtiopäivistä. Valtiovarainvaliokunta teki 
sitä vastaan muutamia huomautuksia, mutta tunnusti, että 
valtion tuloja ^oli käytetty maan hyödyksi. Säädyt eivät 
asiasta mitään päättäneet. Käsitys, että valtiopäivät voivat 
arvostella raha-asiain hallintaa, pääsi vallalle vasta myöhemmin. 


Uudistuksista, jotka w;n 1863 — 64 valtiopäivillä saatiin 
aikaan, on ensi sijassa mainittava seurakuntahallinnosta 
erotetun kunnallishallinnon perustaminen maalle. Sitä 
tarkoittava laki ilmestyi v, 1865, Maaseudun elämässä sillä 
on ollut perustava merkitys. Vielä nykyäänkin on kunnallishallinto 
maalla samantapaisilla perusteilla, kuin mille se 
järjestettiin mainitussa laissa, joka v, 1873 sai täydennyksen 
kaupunkien kunnallislaissa. 

Kotitarveviinanpoltto poistettiin ja korvattiin tehdaspoltolla. 
Sitä tarkoittava laki astui voimaan v. 1866. »Vuonna 
kuusikymmentä kuus, saatiin Suomeen laki uus», sanottiin 
keuruulaisen runosepän laatimassa, äskettäin vielä yleisesti 
tunnetussa laulussa. Uudemmille raittiusriennoillemme 
sanottu laki laski vankan pohjan. Ennen sitä alkoholin 
kulutus Suomessa oli suurempi kuin useassa muussa sivistysmaassa. 
Sen jälkeen se on ollut pienempi kuin missään muualla. 

Maalaisolojen parantamiseksi laadittiin asetukset tilojen 
lohkomisesta, niiden rauhoittamisesta kotieläinten tuottamilta 
vahingoilta, maan pakkolunastuksesta yleisiin tarpeisiin, 
eläke- ja syytinkilaitoksesta y. m. Elinkeinoelämän 
edistämiseksi hyväksyttiin yhtiölaki ja saatiin aikaan erinäisiä 
uudistuksia, jotka tarkoittivat suurempaa elinkeinovapautta. 
Kansakoulujen perustamiseen myönnettiin varoja, 
samoin Riihimäen — Pietarin rautatien rakentamiseen. 



Kansanopetus ja Uno Cygnaeus. 

Edellä on jo kerrottu, että kansallinen herätys synnytti 
maassamme innokasta kansansivistysharrastustakin. Vaatimukset 
kansanopetuksen parantamiseksi saivat sellaisen 
kantavuuden, että Nikolain ajan valonarka hallitus katsoi 
asiakseen asettaa komitean tekemään suunnitelmaa kansakoulujen 
perustamisesta. Ennenkuin komitean ehdotukset 
ennättivät viedä tulokseen, esitti Aleksanteri II senaatin 
istunnossa ohjelmansa, johon kuului kansansivistyksenkin 
parantaminen. Tämän johdosta senaatti vaati asiasta tuomiokapitulien 
lausunnot. Niissä tyydyttiin esittämään ainoastaan 
parannuksia entiseen lukkarikoulujärjestelmään. Kansanopetuksen 
päämaaliksi asetettiin rippikoulu. Ajan kaukonäköisimmät 
ja valistuneimmat miehet eivät voineet tyytyä 
näin puolinaiseen toimenpiteeseen. Niinpä Snellman ja Yrjö 
Koskinen ankarasti arvostelivat tuomiokapitulien ehdotuksia. 
Eräässä asiasta julkaisemassaan kirjoituksessa Snellman 
kiinnitti huomiota kirjaseen, jonka laatija perusteellisesti ja 
tarkoin osoitti perehtyneensä kansansivistyskysymykseen. 

Kirjasen laatija oli pastori Uno Cygnaeus (synt. 
1810, kuoli. 1888). 

Cygnaeus toimi ensin pappina Viipurissa. V. 1837 hän 
venäläis-amerikkalaisen kauppayhtiön palkkaamana lähti 
Pohjois-Amerikkaan Sitkan saarelle sikäläisten suomalaisten, 
ruotsalaisten ja saksalaisten siirtolaisten sielunpaimeneksi. 
Siellä hän oppi elävästi ymmärtämään kansankasvatuksen 
tärkeän merkityksen. Amerikasta 
palattuaan hän joutui 
Pietarin suomalaisten koulujen 
tarkastajaksi ja uskonnonopettajaksi. 
Täällä oli hänellä 
hyvä tilaisuus käytännössä 
oppia kansansivistystyötä. 

Kun maassamme v. 1858 
annettiin julistus kansakoulun 
järjestämisen perusteista, 
määrättiin Cygnaeus laatimaan 
ehdotus asian käytännöllisestä 
järjestämisestä. 
Sen hän tekikin tutkittuaan 
ensin kansanopetusoloja sekä 
omassa maassa että ulkomailla. 
V. 1861 hänet nimitettiin 
kansakoulujen yli- Uno Cygnaeus, 
tarkastajaksi. Samalla asetettiin 
komitea tarkastamaan hänen ehdotustaan. Näin 
valmisteltuna v. 1866 julkaistiin kansakouluasetus, jonka 
nojalla Cygnaeuksen suunnitelmia voitiin ruveta toteuttamaan. 
Jo v. 1863 oli Jyväskylässä alkanut Suomen ensimmäinen 
kansakoulunopettajaseminaari. Cygnaeus oli sen johtajana, 
kunnes hän v. 1870 siirtyi kouluhallituksen jäseneksi. 

Alussa moni vahvasti epäili Cygnaeuksen suunnitelmien 
sopivaisuutta maahamme. Snellmankin liittyi hänen vastustajiinsa. 
»Kansakoulut eivät tule muuta saamaan aikaan, 
kuin että sinä saat nostaa suuren palkkasi», kerrotaan hänen 
lausuneen Cygnaeukselle. 75-vuotispäivänään, jolloin Snellman 
sai osakseen suuremmat kunnianosoitukset kuin kukaan 
muu sitä ennen maassamme, kerrotaan hänen lausuneen 
Cygnaeukselle, joka oli saapunut häntä onnittelemaan: »Ei 
kenenkään muun onnentoivotus minulle ole mieluisempi 
kuin sinun.» 

V:n 1867 valtiopäivät. 

Vv:n 1863—64 valtiopäiväin avajaisissa pidetyssä valtaistuinpuheessa 
luvattiin, että valtiosäädyt sen jälkeen määräajoin 
kutsuttaisiin kokoon. Tämän lupauksensa keisari 
Aleksanteri pitikin. V. 1867 valtiopäivät jälleen saivat 
kutsun kokoontua. Tärkeyteensä nähden tämä säätykokous 
miltei ylittää edeltäjänsä. 

Hallituksen esityksen perusteella hyväksyttiin uusi valtiopäiväjärjestys, 
joka vahvistettiin v. 1869. Sanomalehdistössä 
ja valtiopäivilläkin kuultiin lausuntoja, ettei säätyedustus 
enää kelvannut mihinkään. Ruotsissa oli vähän aikaisemmin 
suurella innostuksella hyväksytty kaksikamarijärjestelmä. 
Sitä haluttiin nyt meillekin. Samalla vaadittiin äänioikeuden 
tuntuvaa lavennusta, sen ulottamista maaseudun tilattomaan 
väestöön. Näitä uudistussuunnitelmia kannattivat innokkaimmat 
liberaalit. 

Perusteellisempi edustuslaitoksemme uusiminen sillä kertaa 
kuitenkin jäi. Venäjällä ei oltu siihen halukkaita, ja kotimaisetkin 
asiantuntijat lienevät epäilleet, oliko aika jo kypsä 
äänioikeuden laventamiseen. Eduskuntamme jäi nelikamariseksi 
— ainoaksi laatuaan sivistysmaissa. Aatelissäätyyn 
eli ritaristoon ja aateliin, kuten sen virallinen nimi kuului, 
olivat edelleenkin oikeutetut lähettämään edustajansa ritarihuoneeseen 
merkityt aatelissuvut. Suvun »päämies» oli suvun 
itseoikeutettu edustaja, ellei tahtonut oikeuttaan luovuttaa 
jollekulle aatelismiehelle tai jäänyt valtiopäiville saapumatta. 

Uusi valtiopäiväjärjestys poisti aateliston erioikeuden 
valiokunnissa — tällä säädyllä oli nimittäin niissä ollut 
suhteellisesti enemmän edustajia kuin kullakin aatelittomalla 
säädyllä. — 1860-luvun valtiopäivillä poistettiin muitakin 
aateliston jäsenten etuoikeuksia: heidän yksinomainen oikeutensa 
omistaa säteri tiloja ja heidän oikeutensa saada tärkeimmät 
oikeusasiansa ratkaistuksi hovioikeuksissa. — Pappissäädyn 
äänioikeutta lavennettiin siten, että sinne saivat 
edustajansa yliopisto ja koulujen opettajat. Porvarissäätyyn 
saivat aikaisemmin valita edustajia kaupunkien porvarinoikeuden 
saavuttaneet käsityöläiset ja kauppiaat. Uuden 
valtiopäiväjärjestyksen mukaan äänioikeus porvarissäätyyn 
kuului kaupunkien porvaristolle ja talonomistajille. 

Kaikkein tärkein määräys uudessa valtiopäiväjärjestyksessä 
oli se, joka turvasi eduskunnan määräajoin tapahtuvan 
kokoontumisen. Sen tuli tapahtua »ainakin joka viides vuosi». 
Niin tehtiinkin Aleksanteri II:n aikana. V:sta 1882 lähtien 
sääty valtiopäivät kutsuttiin kokoon joka kolmas vuosi. 

Hyvin tärkeä v:n 1867 valtiopäivien käsittelemistä 
asioista oli esitys uudeksi kirkkolaiksi. Silloin voimassa oleva 
kirkkolaki oli lähes parin vuosisadan vanha, aikoinaan kyllä 
ansiokas, mutta kauan jo ajan oloihin soveltumaton. Uusi 
kirkkolaki vahvistettiin v. 1869. Se rakentui uskonnonvapauden 
periaatteelle. Evankelis-luterilaisen seurakunnan 
jäsen sai erota kirkosta ehdolla, että liittyi johonkin muuhun 
lain hyväksymään kristilliseen kirkkokuntaan. Mutta kun 
eriuskolaislakia, joka olisi laillistuttanut mainitut kirkkokunnat, 
pitkään aikaan ei saatu säädetyksi, jäi kirkkolain 
määräys uskonnonvapaudesta toistaiseksi merkityksettömäksi. 
Uudet kehitysmahdollisuudet avasi tämä laki suoden 
kirkolle oman eduskunnan yleisten kirkolliskokousten muodossa. 


Itä-Suomen lahjoitusmaakysymys saatiin v:n 1867 valtiopäivillä 
onnelliseen ratkaisuun. Edellisillä valtiopäivillä 
sitä oli jo yritetty. Säädyt esittivät silloin, että aluksi 
tutkittaisiin, voitaisiinko lahjoitusmaat ilman muuta, ilman 
mitään korvauksia, palauttaa niiden oikeille omistajille. 
Siihen ei Pietarissa suostuttu. Eipä edes annettu säätyjen 
tiedoksi, miten asetus lahjoitusmaiden julistamisesta rälssinluontoisiksi 
aikoinaan oli syntynyt. Jäljellä oli ainoastaan 
se talonpojille ja valtiolle rahallisesti raskas, mutta onnistumiseensa 
nähden varma keino, että lahjoitusmaat lunastettiin 
takaisin. Tähän keinoon v:n 1867 valtiopäivät empimättä 
turvautuivat. Annettiin takaus valtiolainojen ottamiseen 
ja suostuttiin siihen, että asukkaat saivat kukin kohdaltansa 
muutamien vuosikymmenien kuluessa suorittaa takaisin, 
mitä valtio etukäteen suoritti lahjoitusmaiden isännille. 
Kaikkien lahjoitustilojen lunastamista ei luonnollisesti saatu 
kädenkäänteessä suoritetuksi, eivätkä siihen aivan pienet 
summat riittäneet. Yhteensä siihen tarvittiin lähes parisen 
sataa miljoonaa nykyistä markkaa. Sen ajan Suomessa se ei 
ollut vähäinen summa — eiväthän valtion vuositulot 1860- 
luvulla olleet vielä näinkään suuret. Mutta kovia kokenut 

väestö saatiin vähitellen vapautetuksi venäläisajari pahimmasta 
painajaisesta. Viipurin läänissäkin olot saattoivat 
kehittyä parempaa tulevaisuutta kohti. Eräs valtiopäivähistoriamme 
kauneimpia lehtiä oli kirjoitettu. 

Jo edellisillä valtiopäivillä oli esillä kysymys Suomen 
Pankin siirtämisestä säätyjen haltuun. Silloin hallitus ja 
valtiopäivät eivät päässeet asiasta yksimielisyyteen. Y:n 1867 
valtiopäivillä tämäkin asia saatiin suotuisaan tulokseen. 



Aleksis Kivi. 

Aleksis Kiven kirjallinen tuotanto kuuluu siihen 
valtiolliseen kevätaikaan, jonka perustuslaillisen elämän 
herääminen maassamme synnytti. Kirjailija ei itse millään 
tavoin ollut mukana julkisessa elämässä, eikä hänen taiteensakaan 
juuri ollenkaan vaikuttanut silloisiin sivistysrientoihimme. 
Vasta vuosikymmenien kuluttua hänen teoksensa 
ovat päässeet ansaitsemaansa arvoon. Mutta ajallisesti ne 
kuuluvat 1860-lukuun ja sietävät sen yhteydessä tulla 
manituiksi. 

Kivi oli köyhän kyläräätälin poika Nurmijärveltä (synt. 
1834, kuoli. 1872). Ylioppilastutkinto oli hänen korkein 
opillinen saavutuksensa. 

Kiven eniten tunnetut teokset ovat romaani »Seitsemän 
veljestä» ja näytelmät »Nummisuutarit», »Kihlaus» sekä »Lea». 
Hänen nerokkuutensa ilmeni maalaisväestön kuvaajana. 

Mitä tarkemmin kansamme oloja viime vuosisadan 
alkupuolella ja sen keskivaiheissa on opittu tuntemaan, sitä 
enemmän on tultu havaitsemaan, että Kiven kansankuvaukset 
yksityiskohtiaan myöten ovat tosiolojen mukaisia, joskin 
täydellä runoilijan vapaudella piirrettyjä. Siten hänen 
»Seitsemän veljestään» on muodostunut luotettavaksi historialliseksi 
todistuskappaleeksi silloisen maalaisväestön 
elämästä ja oloista. »Veljesten» nuoruudenaikainen kammo 
kaikkia sivistyksen ja yhteiskunnallisen järjestyksen edustajia 
kohtaan on selvää heijastusta siitä herravihasta, 
mikä Kiven nuoruudessa keskeisimpänä kuului talonpoikaisväestön 
tunne-elämään seurauksena vieraskielisen ja vierasmielisen 
sivistyneistön yliolkaisesta suhtautumisesta kansaan. 

Kun »veljekset» saatuaan 
tarpeekseen 
erämaan villiä vapautta 
palaavat jälleen 
järjestettyyn 
yhteiskuntaan, vieläpä 
joutuvat sen 
luottamustoimiinkin 
ja kun pisimmälle 
kehittynyt heistä, 
Eero, tiesi, »missä 
löytyi se maa, se kallis 
maailmankulma, 
jossa Suomen kansa 
asuu, rakentelee ja 
taistelee», kun »kotomaamme 
koko kuva, 
sen ystävälliset 
äidinkasvot olivat 
ainiaksi painuneet 
hänen sydämensä 
syvyyteen», sisältää 
tämä ilmeisesti kuvauksen 
kansallisen 
liikkeen vaikutuksesta talonpoikaisväestön keskuudessa. Eero 
opetteli kirjoittamaan ja laskemaan ja »sunnuntai- ja pyhäpäivinä 
hän joko tutkiskeli sanomalehteänsä tai kirjoitteli 
itse kuulumisia ja yhteiskunnallisia asioita pitäjästä, lähetettäväksi 
samaan lehteen». Niin tekivät tosiaankin monet 
talonpojat, kuten seuraavassa vielä tarkemmin kerrotaan. 
Silloiset suomenkieliset sanomalehdet, varsinkin Suometar, 
sisälsivät usein talonpoikien lähettämiä kirjoituksia. Eeron 
»uljaasta, väsymättömästä toimesta rakennettiin pitäjään 
jonkinmoinen kansakoulu, joka oli ensimmäisiä Suomessa». 
On huomautettu, että tämä viittaisi aikaan, jota Kivi ja 
hänen »veljeksensä» eivät ennättäneet nähdä. N. s. »rahvaankouluja», 
jotka olivat kansakoulujen edeltäjiä, perustettiin 
usealle paikkakunnalle, kuten Tuusulaan, Virolahdelle, Viipurin 
seuduille y. m., jo Kiven eläessä. 

»Seitsemässä veljeksessä» Eeron vaimo ja Simeoni näkivät 




Aleksis Kivi. 

kummia, ihmeellisiä näkyjä, jotka tuntuvat kirjailijan mielivaltaisilta 
keksinnöiltä. Mutta silloisten heränneiden keskuudessa 
näkyjen näkeminen oli yleistä. Samoin »veljesten» kuvittelut 
»körreistä» ja »kyöpeleistä» on heijastusta maalaisväestön 
silloisesta taikauskosta. Alettuaan Impivaarassa 
viljellä viljaa »veljesten» mieli johtui viinanpolttoon. »Rupesivat 
nyt veljekset huvittelemaan itseänsä naukkien päivät 
aamusta iltaan.» Kuvaus soveltuu hyvin kotitarvepolton 
aikaan. Mutta jatko tuntuu ensi kuulemalta epähistorialliselta. 
Aikansa juopoteltuaan veljekset veivät viinapannunsa ojalle 
ja »runtoivat sen muodottomaksi kappaleeksi», minkä jälkeen 
Juhani lausuu: »Vallan siaksi, vieläpä alhaisemmaksikin röhkielevää 
harjaniskaa saattaa se [viina] aina miehensä lopulta. 
Sentähderi tässä nyt puristamme viinan kanssa lujasti jäähyväis
-kättä.» Vv:n 1863 — 64 valtiopäivillä talonpoikaissäädyn 
edustajat sitkeästi puolustivat kotitarvepolttoa, useat heistä 
puhuen viinan hyvistä ominaisuuksista. Olivatko veljekset 
näin ollen poikkeus säädystään vai onko Kiven kuvaus tässä 
kohden tosioloihin perustumaton? Tätä ei voi väittää, kun 
tiedämme, että 1850-luvulla oli talonpoikia, jotka herännäisyyden 
ja silloisten raittiusrientojen vaikutuksesta lakkasivat 
viinanpoltosta ja »puristivat viinan kanssa jäähy väis-kättä». 

Kirjailijan kuvaus veljesten metsästysretkistä perustuu 
tunnettuihin kirjallisiin lähteisiin. Usein hänen pienet sanakäänteensäkin 
viittaavat vanhoihin, eräissä tapauksissa 
unohtuneisiin kansantapoihin. Niinpä kirjailija kaupunkimatkalla 
kertoo »veljesten» juoneen »makuvaria». Se oli siihen 
aikaan hyvin yleinen tapa matkoilla. Makuvari oli kiehuvaa 
vettä, johon oli kaadettu siirappia. Itä-Suomessa sitä sanottiin 
»piikkinäksi». 

Esimerkkejä Kiven kuvausten ja silloisten kansanolojen 
yhtäpitäväisyydestä voisi pitkältikin jatkaa. Mutta tyydymme 
ainoastaan tässä toteamaan sen, mitä Kiven elämäkerran 
kirjoittaja, professori V. Tarkiainen, siitä sattuvasti 
lausuu: »Seitsemän veljestä on taloineen, torppineen ja 
mäkitupineen, palvelij öineen, ruotiukkoineen ja kulkureineen, 
lukkareineen, rovasteineen ja kartanonherroineen laaja ja 
tyhjentävä läpileikkauskuva siitä maalaisyhteiskunnasta, 
jonka keskuudesta Kivi on saanut kaikkiin tuotteisiinsa 
eloisimmat henkilökuvat.» 

Oksanen ja Suonio. 

Ahlqvist (synt. 1826, kuoli. 1889), joka jo nuorena ryhtyi 
tutkimaan suomea ja sen sukukieliä, tuli Elias Lönnrotin 
jälkeen suomenkielen ja kirjallisuuden professoriksi (1863). 
Tiedemiehenä hän on erittäin ansioitunut. Hän teki useita 
pitkiä matkoja Venäjälle ja Siperiaan tutkiakseen kieliä, 
jotka näyttivät olevan sukulaisuussuhteissa suomenkieleen. 
Tutkimustensa tuloksena hän julkaisi monta arvokasta tieteellistä 




Aug. Ahlqvist-Oksanen. Julius Krohn-Suonio. 



teosta. Kielemme kirjalliseen viljelyyn hän paljon 
vaikutti ahkerasti tarkastellen silloista suomenkielistä kirjallisuutta 
oikeakielisyyden kannalta. Hänen perustamansa ja 
toimittamansa »Kieletär» oli meillä ensimmäinen kielitieteellinen 
aikakauskirja. 

Jo ylioppilasaikanaan Ahlqvist suomensi sekä runoja 
(Runebergin, Franzenin y. m.) että suorasanaisia teoksia. 
Sittemmin hän esiintyi omintakeisenakin runoilijana tulkiten 
Snellmanin, Lönnrotin ja Runebergin kansallisia ihanteita. 
Hänen »Savolaisen laulunsa» ja »Nouse, riennä suomenkieli» 
ovat saaneet pysyvän arvon. Kaksi runokokoelmaa »Säkeniä» 
takaa hänelle kunniakkaan sijan suomalaisen kirjallisuuden 
historiassa. 

Ahlqvistinkin runouden paras kausi keskittyy 1860- 
lukuun. Hänen kirjailijanimensä oli Oksanen. 

Julius Krohnilla (synt. 1835, kuoli. 1888) oli tärkeä 
merkitys kansallisen asian ajajana, tiedemiehenä ja suomenkielisenä 
kaunokirjailijana. Hän oli saksalaista sukua ja 
saksa oli hänen alkuperäinen äidinkielensä, mutta jo aikaisin 
hän omaksui suomenkielen ja suomalaisen kansallisuusharrastuksen 
niin läheisesti ja välittömästi kuin vain aniharvat 
maassamme. Tultuaan v. 1862 yliopiston dosentiksi, 
sitten lehtoriksi ja v. 1885 ylimääräiseksi professoriksi hän 
harvinaisella antaumuksella edusti suomenkielen ja kirjallisuuden 
tutkimusta Ahlqvistin ohella. Hän on perustanut 
suomalaisen kansanrunouden tutkimuksen ja saavuttanut 
sillä alalla tuloksia, joiden merkitys on ulottunut maamme 
rajain ulkopuolellekin. 

Kirjailijana Krohn käytti nimeä Suonio. Hänen ensimmäiset 
kaunokirjalliset tuotteensa »Runoelmia» ja »Kuun 
tarinoita» ilmestyivät jo 1860-luvulla. V. 1882 ne julkaistiin 
yhteen koottuina nimellä »Suonion kootut Runoelmat ja 
Kertoelmat». Hänen kaunokirjallinen tuotantonsa on sukua 
Topeliuksen lämminhenkisille ja harrasmielisille runoille ja 
kertomuksille. Hänen ylevä isänmaanvirtensä on hänen 
isänmaallisen mielensä hartain ilmaus. 



Uusi taantumuskausi. 

Lyhyt on pohjolan kesä — tätä luonnonilmiötä on useasti 
käytetty vertauskuvana valtiollisessa elämässämmekin, jossa 
onnen ja myötäkäymisen päivät venäläisenä aikana niin pian 
vierivät ohi. 

1860-luvun alku oli maassamme suurien toiveiden ja 
odotusten aikaa. Mutta jo sama vuosikymmen päättyi raskaisiin 
valtiollisiin huoliin, sisäiseen hajanaisuuteen ja neuvottomuuteen 
— lyhyesti sanottuna takatalveen, ei niin ankaraan 
kuin pari vuosikymmentä aikaisemmin, mutta kuitenkin 
sen tapaiseen. 

Mieliala maatamme kohtaan valtiollisissa yläilmoissa oli 
muuttunut. Venäjällä oli taantumus päässyt vallalle ja se 
vaikutti meilläkin. 

Keisarikunnassakin Aleksanteri II:n hallitusajan alku 
merkitsi suurenmoista edistyksen aikaa. Maaorjuus lakkautettiin, 

oikeuslaitos uusittiin, perustettiin kunnallishallinto 
(semstvo) y. m. Nämä parannukset, varsinkin maaorjuuden 
lakkauttaminen, synnyttivät suurta ihastusta keisaria kohtaan. 
Häntä alettiin nimittää »vapauttaja-tsaariksi». 

Mutta Aleksanterin kävi niin kuin helposti käy sen, joka 
aukaisee liian kauan pidätetyn virran sulkuja; virta hyökkää 
eteenpäin semmoisella raivolla, ettei ihmisvoima voi sitä 
pidättää. Vallankumousmiehet alkoivat keisarilta vaatia 
semmoistakin, mihin mikään hallitsija ei olisi voinut suostua. 
Keisarin ja jyrkimpien vapaudenharrastajien välit rikkoontuivat. 
Yhtä suosittu kuin hän oli äsken, yhtä vihattu hän 
oli kohta sen jälkeen. Vallankumouksellisten harjoittama 
parjaus ja heidän lukuisat terroristitekonsa katkeroittivat 
suuresti Aleksanterin herkkää mieltä. Hyvistä töistään hän 
tunsi saaneensa palkakseen kiittämättömyyttä. 

V. 1863 alkoi Puolan kapina, joka kukistettiin verisesti. 
Lukematon joukko ihmisiä teloitettiin, ja noin 70 000 puolalaista 
ajettiin maanpakoon. Viimeisetkin rippeet Puolan 
itsehallinnosta hävitettiin. Tämä ankara menettely herätti 
mielipahaa ympäri koko sivistynyttä maailmaa, muuttaen 
yhdellä pyyhkäisyllä mielipiteet Venäjän »vapauttajatsaarista». 
Se edullinen käsitys, mikä hänestä oli saatu, 
muuttui monella taholla syväksi inhoksi. 

Sen mielipahan lisäksi, jota Aleksanterille tuottivat 
valtiollisella alalla koetut pettymykset, kohtasi häntä näihin 
aikoihin henkilökohtaisia vastoinkäymisiä. Keisarillisen 
perheen vanhin poika, perintöruhtinas Nikolai kuoli v. 1865. 
Kohta sen jälkeen tehtiin kaksi murhayritystä keisaria vastaan. 
Aleksanterikin samoinkuin aikoinaan hänen setänsä 
menetti nyt uskonsa vapaamielisiin aatteisiin. 

Se tuntui pian meidänkin oloissamme. Kun w:n 1863 — 64 
valtiopäivien avajaisissa pidetty valtaistuinpuhe uhkui mitä 
sydämellisintä luottamusta maatamme ja kansaamme kohtaan, 
sisälsi niiden päättäjäisissä pidetty valtaistuinpuhe 
kylmän varoituksen, ettei täällä oltu oikein ymmärretty kaikkia 
hallitsijan tarkoituksia ja Suomen nauttimia etuja Venäjän 
yhteydessä. 

Aihetta tyytymättömyyteen maatamme kohtaan saatiin 
tällöin kuten monesti myöhempinä aikoina siitä yksinkertaisesta 
tosiasiasta, että Suomessa kansamme sisäistä 

itsenäisyyttä pidettiin suurempana kuin Venäjän kiihkokansalliset 
piirit tahtoivat myöntää. Vv:n 1863 — 64 valtiopäivien 
aikana venäläisessä yleisössä herätti tyytymättömyyttä 
eräs aatelistossa tapahtunut keskustelu, joka 
koski kolmen Venäjän palveluksessa olevan suomalaisen 
aatelismiehen oikeutta esiintyä säätynsä edustajana valtiopäivillä. 
Muutamat puhujat tahtoivat kieltää heiltä tämän 
oikeuden vetoamalla ritarihuonejärjestykseen ja aatelisiin 
etuoikeuksiin, joiden mukaan aatelismies asetuttuaan asumaan 
ulkomaille oli menettävä sijansa ja puhevaltansa ritarihuoneessa. 
Vaikka sääty valtavalla enemmistöllä suostui 
mainittujen henkilöiden pyyntöön saada olla sukunsa edustajana, 
antoi tämä asia kuitenkin aihetta venäläiselle kirjailijalle 
ja sanomalehtimiehelle Katkoville ryhtyä ankarasti 
moittimaan suomalaisia puuttuvasta lojaalisuudesta valtakuntaa 
kohtaan. »Kohta kun annoimme Suomelle valtiopäivät», 
kirjoitti hän lehdessään, »tämän maan aatelismiehet 
kiiruhtivat hankkimaan eroa Venäjästä Semmoista on 
separatismi! Kun annat sille yhden sormen, niin se vie koko 
käden, kun annat sille käden, niin se valtaa koko ruumiin.» 
Se, että Suomelle oli suotu valtiopäivät, leimattiin venäläisellä 
taholla^ erehdykseksi. Venäläinen Suomen historian 
tutkija / kenraali M. Borodkin kertoo keisarin v. 1866 ottaessaan 
puheilleen Katkovin lausuneen hänelle erikoisen 
tunnustuksen siitä tarmosta, millä hän oli vastustanut 
separatismia, sekä lausuneen, että hän täydellisesti luotti 
häneen. 

Nämä Katkovin ja hänen säestäjiensä mielenilmaisut 
olivat alkusoittoa siihen sotaretkeen valtiollisia oikeuksiamme 
vastaan, jota Venäjän kiihkokansalliselta taholta sittemmin 
kiihkeästi käytiin. Se valoisa tulevaisuus, joka eduskunnallisen 
elämän herätessä koitti maallemme, näytti odottamattoman 
pian peittyvän uhkaaviin pilviin. 

Muistettavassa valtaistuinpuheessaan v. 1863 keisari antoi 
lupauksen eduskunnallisen elämän edelleen kehittämisestä 
maassamme. Säädyille luvattiin palauttaa niille vanhastaan 
kuulunut esitysoikeus, mutta tämä lupaus jäi Aleksanterin 
hallitusaikana täyttämättä. Vasta v. 1886 säätyjen onnistui 
saada tämä oikeus. Niinikään sisälsi mainittu valtaistuinpuhe 
lupauksen tarpeellisiksi havaittujen muutosten aikaansaamisesta 

Suomen perustuslakeihin. Tämän tehtävän suorittamista 
varten asetettiin kohta komitea, joka laati useita 
ehdotuksia ajan vaatimien muutosten aikaansaamiseksi 
kysymyksessäolevalla alalla, mutta enimmät suunnitelluista 
uudistuksista jäivät sikseen, mihin näyttää olleen syynä se 
vastenmielisyys, mikä kansamme valtiollisia oikeuksia kohtaan 
oli syntynyt Venäjällä. 

V. 1865 ilmestyi painovapautta koskeva säätylaki, jossa 
ennakkosensuuri oli poistettu. Tämä myönnytys tehtiin 
vain lyhyeksi määräajaksi ja nimenomaan koetteeksi. Siihen 
tapaan, millä sanomalehdistömme tätä vapauttansa käytti, 
ei Pietarissa oltu tyytyväisiä. Julkisen sanan edustajat 
maassamme eivät kyllä tähän aikaan näytä ymmärtäneen 
käyttää heille suotua etua niin varovasti kuin arkaluontoinen 
valtiollinen asemamme edellytti. Mutta ilmeinen 
tosiasia toiselta puolen öli, ettei Aleksanteri näihin aikoihin 
ollut vapaan sanan ystävä eikä näytä täälläkään suvainneen 
sanottavampaa hallituksen toimien arvostelua. Kun v:n 1867 
valtiopäivät eivät suostuneet keisarin esittämillä ehdoilla 
hyväksymään julkisen sanan vapautta, oli siitä seuraus, että 
uudelleen palattiin hallinnolliseen painolainsäädäntöön ja 
ennakkosensuuriin. 

Valtiopäivien innokkaista ponnisteluista huolimatta painoolomme 
sitten pysyivät samalla kannalla aina suurlakon 
aikoihin (1905) asti. 

Venäjän kiihkokansallisten piirien painostuksesta kenraalikuvernööri 
Rokassovski vastusti niitä perustuslakiemme 
uudistuksia vapaamielisempään henkeen, joita v. 1864 
asetettu komitea ehdotti. Se ei kuitenkaan estänyt Katkovia 
käymästä alituista sotaa häntä vastaan. V. 1866 hänen oli 
pakko erota. 

Hänen seuraajakseen nimitettiin kreivi Nikolai Adlerb 
e r g, joka kuuluen Viron aatelistoon polveutui kuuluisasta 
ruotsalaisesta piispasta ja katkismuksen tekijästä Olaus 
Svebiliuksesta. Hänen sukunsa, erittäinkin veljensä Aleksanteri 
Adlerberg, nautti harvinaisen suurta hallitsijan luottamusta, 
josta johtui, että Suomen uudella kenraalikuvernöörillä 
oli suuri vaikutusvalta Venäjän hovissa. Hallitsijan 
suomalaisten neuvonantajien sana merkitsi tästä lähtien 
Pietarissa vähemmän kuin hänen edeltäjänsä aikana. Uutta 

kenraalikuvernööriä mainitaan persoonallisesti kunnolliseksi 
ja totuutta rakastavaksi, mutta jäykäksi ja kopeaksi huomattavimpiakin 
Suomen hallintomiehiä kohtaan. Venäjän 
oikeistolaispiirien toivomuksia hän ilmeisesti oli alttiimpi 
ottamaan huomioon kuin hänen edeltäjänsä. 

Snellmanin kanssa uusi kenraalikuvernööri joutui pian 
erimielisyyteen ja pakotti hänet eroamaan senaatista jo 
v. 1868. Tärkein ja tuotteliain kausi Snellmanin elämästä 
oli kulunut loppuun. Senkin jälkeen hän kuitenkin suoritti 
vielä tärkeitä yleisiä tehtäviä. Hän toimi Suomen hypoteekkiyhdistyksen 
johtokunnan puheenjohtajana, Suomalaisen 
Kirjallisuuden Seuran esimiehenä, valtiopäivämiehenä 
aatelissäädyssä y. m. Suomenmielisten ruotsinkielisessä 
Morgonbladet-nimisessä lehdessä hän julkaisi artikkeleita 
viimeiseen elinvuoteensa (1881) asti. 



Suuri nälänhätä. 

Näytti niinkuin itse luontokin 1860-luvun loppupuolella 
olisi kääntynyt kansaamme vastaan. V. 1867 kevääntulo oli 
niin myöhäinen, että kevättoukojen teko myöhästyi kuukauden. 
Kesä oli kylmä ja sateinen, viljan kypsyminen myöhästyi. 
Syyskuun alussa ankara halla turmeli sadon suurimmassa 
osassa maata. 

Jo edellisinä vuosina oli useasti sattunut kato, mikä 
vähensi maan viljavaroja. Niitä vähensi myöskin se, että 
ennen kotitarvepolton lakkaamista maanomistajat halusivat 
keittää itselleen hyvät viinavarastot, jos mahdollista ainakin 

10 vuodeksi. »Viinanpolton suhteen valitetaan», kirjoitti 
Suometar keväällä 1865, »kuinka siihen pannaan viimeiseltä 
ohrat, niin että pelätään lopullista ohransiemenen puutosta 
tulevaksi kevätkylvöksi. Pitääkös hallituksen taas auttaa 
tuommoista kansaa, joka niin ajattelemattomasti käyttäiksen.» 
Ei kukaan silloin aavistanut, mihin pulaan niin hallitus 
kuin kansakin oli pian joutuva hätäajan vuoksi. 

Talvikaudeksi 1867 — 68 suuri osa väestöstä jäi leipää 
vaille. Snellman, joka vielä oli valtion raha-asiain päällikkönä, 
teki minkä suinkin voi. Uusi kunnallishallinto 

011 vireässä toimessa, perustettiin hätäapukomiteoita ja 



139 



järjestettiin hätäaputöitä: kudottiin kankaita, ryijyjä, säkkejä, 
mattoja, veistettiin lapioita, kirveenvarsia, puuastioita 
y. m. Kaupunkeihin muodostettiin yhdistyksiä, jotka välittivät 
niitä ulkomaille. Valtio järjesti aputöinä kanavoimisia, 
suonkuivauksia, järvenlaskemisia, silta- ja tierakennuksia. 
Riihimäen — Pietarin rataakin kiiruhdettiin rakentamaan 
ansion tarjoamiseksi hätään joutuneille. Snellman varoitti 
siitä peläten, että suuriin joukkoihin koottujen työläisten 
keskuudessa kulkutaudit pääsevät raivoamaan. Niin kävikin. 
Lähes neljännes radan rakentajista sairastui lavantautiin, 
mikä vei monen hautaan. 

Kovimmistakin ponnistuksista huolimatta kerjäläisiä 
tulvi ympäri maata, nälän synnyttämät taudit raivosivat 
vieden kymmeniä tuhansia ennenaikaiseen hautaan. Aika oli 
kovimpia, mitä kansamme on kestänyt. Suomen väkiluku 
väheni 1 843 000:sta, johon se nousi v. 1865, 1 736 OOOieen 
v. 1868. Sitten isonvihan aikojen ei ollut tapahtunut näin 
suurta väestön vähennystä. 

Snellman oli pontevasti toiminut hädän torjumiseksi. 
Kansaamme kohdannut onnettomuus jätti häneen kuitenkin 
katkeran muiston. Vielä vuosikymmentä myöhemmin hän 
kirjoitti: »Kipeästi koskee minuun muisto vuodesta 1867. 
Jumala tietää, että minun sieluni oli murrettu maahan, ja 
minulla oli ainoastaan yksi ajatus — pelastamisen ajatus. 
Mutta kaikki oli turhaa. Hautaan saakka painaa tämä katkera 
muisto minua.» 

V. 1868 sato oli hyvä. Mutta maan talous oli suuresti 
heikennyt. 

Sisäiset olomme. 

Kotoisen valtiollisenkin elämämme alalla vallitsi jonkinmoinen 
pula-aika. Poliittiset ihanteet ja tarkoitusperät, jotka 
äsken näyttivät selviltä ja mutkattomasti saavutettavilta, 
olivat häipyneet näkyvistä, käyneet himmeiksi ja sekaviksi. 
Puolue-elämää nykyaikaisessa merkityksessä ei ollut, mutta 
jonkinmoista mielipideryhmitystä on havaittavissa. 

Kuten on jo mainittu, muodostui kreivi Bergin aikaisista 
»verettömistä» liberaalinen puolue, jonka pää-äänenkannattaja 
oli pääkaupungissa ilmestynyt Helsingfors Dagblad. 

Etevin ja henkevin osa ruotsinkielistä sivistyneistöämme oli 
keskittynyt tähän ryhmään. Sillä oli suuri vaikutusvalta 
hallituksessa, valtiopäivillä ja yleisessä mielipiteessä. 

Liberaalien vastakohtana mainittiin konservatiivit [vanhoilliset
], vaikka mikään ryhmä, ei edes yksityinen henkilö 
tällaista nimitystä itselleen nimenomaan omaksunut. Tulikasteensa 
liberaalien ryhmä sai vaatiessaan, että tammikuun 
valiokuntaa koskeva manifesti oli kokonaan peruutettava. 
Snellman oli tässä asiassa heidän jyrkin vastustajansa. Toinen 
tilaisuus, jossa liberaalit joutuivat vastakkain konservatiivien 
kanssa, oli Puolan kapinan aikana herätetty ehdotus, että 
maastamme keisarille toimitettaisiin uskollisuusadressi. Tätä 
liberaalit jyrkästi vastustivat eikä siitä mitään tullutkaan. 
»Skandinaavinen Suomi» oli liberaalien taholla miltei iskusana 
ja osoittaa, minnepäin heidän myötätuntonsa kallistui. 
Venäjän taholta ei toivottu mitään hyvää. Sitä vastaan oli 
asemamme koetettava parhaan mukaan turvata. Liberaalit 
vaativat maallemme omaa kauppalippua ja Suomen julistamista 
puolueettomaksi Venäjän joutuessa sotiin. Kun keisarikunnan 
palveluksessa olevien suomalaisten aatelismiesten 
oikeutta istua edustajina valtiopäivillä vastustettiin, lähti 
tämä venäläisvastainen mielenilmaisu liberaalien taholta. 
Konservatiivien taholta liberaaleja moitittiin, etteivät he 
kylliksi ottaneet huomioon maamme arkaluontoista suhdetta 
Venäjään. Kaikki tämä tuo mieleen ne väittelyt, joita 
samasta asiasta saatiin kuulla routavuosina (1899 — 1905). 

Taloudellisella alalla liberaalit suosivat elinkeinovapautta. 
Saman vapaamielisen katsantotavan he sovittivat kielikysymykseenkin. 
Suomi ja ruotsi oli lailla tehtävä tasaarvoisiksi. 
Sen jälkeen olisi vapaa kilpailu saanut ratkaista, 
minkä aseman niistä kumpikin saavuttaa sivistyselämässämme. 
V. 1864 liberaalit julkaisivat Helsingissä suomenkielistä 
Päivätär-nimistä lehteä, joka suomalaista kansallisuutta 
kohtaan sisälsi monta myötätuntoista lausuntoa. 

Liberaalien ja konservatiivein välinen juopa oli niin syvä, 
että se 1860-luvulla jakoi suomenmielistenkin tähän aikaan 
vielä vähäisen ryhmän kahteen leiriin: »vanhoihin rehellisiin» 
ja »nuoriin» (jungfennomaaneihin). Edellisiä edustivat 
Tikkanen, Pol&i ja Ahlqvist, jälkimmäisiä Yrjö Koskinen ja, 
hänen veljensä Jaakko Forsman sekä Agathon Meurman. 

Kieliasioissa näiden ryhmien välillä ei näytä olleen sanottavaa 
eroa, mutta sitä enemmän suhteessa iskusanaan »Skandinaavinen 
Suomi». 

Ahlqvist, Tikkanen ja Pol6n olivat sinä aikana, jolloin he 
astuivat julkiseen elämään ja jolla seikalla ilmeisesti oli ratkaiseva 
merkitys heidän myöhemmälle kehitykselleen, saaneet 
kokea ankaraa venäläissortoa; sittemmin he olivat 
saaneet nähdä, että suomalaisuudelle koitui etua Venäjän 
häviöstä. Tämä kaikki liitti heidät läheisesti siihen valtiolliseen 
katsantotapaan, jolle oli oleellista venäläisvastaisuus ja 
suuntautuminen länteen. 

Jungfennomaanit taas panivat Snellmanin katsantotavan 
mukaisesti pääpainon sille, että parhaana turvana itäistä 
vaaraa vastaan oli Suomen oman kansallisen voiman vahvistaminen 
kohottamalla suomenkieli sille tuleviin oikeuksiin. 
Tälle tarkoitusperälle läheinen yhteys Ruotsin kanssa näytti 
olevan haitallista, koska täkäläinen ruotsinmielisyys Pohjanlahden 
tuolta puolen näytti saavan aatteellista tukea ja koska 
vanhassa emämaassa suhtauduttiin tylysti suomalaisuusliikkeeseen. 
Heidän käsityksensä mukaan Suomen oli tyydyttävä 
siihen valtiolliseen asemaan, missä se oli, ja sen pohjalla 
koetettava kehittää kansallista elämäänsä. 



Suomenkielisten koulujen vainoa.^ 

1850-luku alkoi suomenkielisen kirjallisuuden kiellolla. 
1870-luku uhkasi alkaa suomenkielisten koulujen hävittämisellä. 


Kuten edellä on kerrottu perustettiin yksityisten kansalaisten 
aloitteesta suomenkieliset oppikoulut Jyväskylään ja 
Tampereelle. Pitkän askelen eteenpäin näytti suomenkielinen 
korkeampi opetus pääsevän, kun v:n 1865 asetukseen 
suomen kielen käyttämisestä otettiin seuraavat määräykset: 

»Koulu-opettajiksi aikovilta vaaditaan vuodesta 1868 
alkaen, että he Yliopistossa tahi asianomaisessa Tuomiokapitulissa 
opinnäytteen kautta ovat osoittaneet semmoisen 
tiedon suomenkielessä, että sitä huokeasti voivat opetuskielenä 
käyttää. 

Maan kaikissa oppikouluissa. ja lukioissa pitää, niin pian 

kuin asian järjestäminen ennättää tapahtua, suomenkieli 
pantaman opetuskieleksi ruotsinkielen rinnalla yhdessä tahi 
useammassakin aineessa, sen mukaan kun soveliaita opettajia 
siihen on saatavina.» 

Asetuksen sanamuodot ovat kyllä venyvät, mutta jos sen 
määräyksiä tunnollisesti olisi koetettu noudattaa, olisi suomenkielinen 
kouluopetus päässyt hyvään alkuun. Mutta sitäpä 
ei tehty. 

Tuomiokapitulit, joiden huostaan kouluasiain hoito silloin 
kuului, rupesivat hangoittelemaan vastaan. 

Kuopion tuomiokapituli yksin totteli, menipä pitemmällekin 
kuin vaadittiin: myönnettiin puolet aineista ja tunneista 
suomenkieliselle opetukselle omistettavaksi. Kuopion ja 
Oulun kouluissa suomenkieli siten sai jalansijaa, sitä helpommin, 
kun se ennestään oli kaikille lapsille tuttu. 

Mutta samaan aikaan Turun tuomiokapituli peittelemättä 
jätti sikseen kieliasetuksen määräykset. Ei ollenkaan välitetty 
sen vaatimuksesta, että opettajan suomenkielen taito oli 
todistettava. Kaiken lopuksi arkkipiispa Edvard Bergenheim 
lopulla vuotta 1865 antoi pitkän kiertokirjeen, jossa 
selitti, että koulut eivät voineet ottaa suomenkieltä opetuskieleksi, 
toisin sanoen, ettei asetusta voitu noudattaa. Porvoon 
tuomiokapitulin menettely ei ollut paljoa parempi. 
Valitettiin, että käytettiin uhkauksiakin niitä opettajia kohtaan, 
jotka ^>min päin tahtoivat täyttää asetuksen määräykset. 
Kirjallisista opinnäytteistä annettiin alin arvosana sen 
vuoksi, että ne oli suomenkielellä laadittu. 

Täten koulujen suomalaistuminen edistyi hitaasti. Mutta 
sekin vähä, mikä saavutettiin, uhkasi mennä hukkaan. 

Oppikoulut olivat aikaisemmin kirkkolain alaisia. Kun 
sanottu laki v:n 1867 valtiopäivillä uusittiin, erotettiin koulut 
kirkosta. Varomattomuudessaan säädyt suostuivat kirkkolain 
uudistamiseen, vaikka niille ei ollut annettu esitystä 
erityisestä koululaista. Edellytettiin, että hallitus toisella 
kertaa jättäisi sen valtiopäiville. Mutta sitä ei tehty, joten 
koululainsäädäntö jäi hallinnolliseksi. Portti virkavaltaisille 
mullistuksille koulualalla oli avattu. Koulujen hallintoa 
varten perustettiin erityinen kouluhallitus ja sen ensimmäiseksi 
päälliköksi määrättiin paroni von Kothen, kansallisten 
rientojen häikäilemätön vastustaja, kuten hyvin muistettiin 

Saiman ja Kanavan ajoilta. »Jumala suokoon vaan», kirjoitti 
Uusi Suometar v:n 1869 lopulla, jolloin Kothenin nimitys jo 
tiedettiin, »että Suomen koulut, joidenka niskalla Suomemme 
tulevaisuus niin suuressa määrässä lepää, eivät tuulten raivotessa 
mahda joutua haaksirikkoon ja pirstoiksi särkyä!» Pian 
saatiin nähdä, että pahimmatkin aavistukset toteutuivat. 

Kothenilla oli omat lempituumansa, joiden puolesta hän 
julkisen uransa ajan sitkeästi ja johdonmukaisesti taisteli. 
Hän tahtoi ikiajoiksi varmentaa ruotsia puhuvalle 
sivistyneistölle Suomessa hallitsevan aseman suomea puhuviin 
nähden, jotka oli pidettävä alaikäisyyden tilassaan, 
mutta samalla hän tahtoi lähentää edellistä Venäjään täydellisen 
venäjänkielen taidon avulla sekä muutoinkin muodostamalla, 
sen tavat ja ajatussuunnan samanlaisiksi kuin olivat 
korkeampien luokkien Venäjällä. Yhdessä Venäjän saksalaisten 
aatelisten kanssa oli Suomen ruotsinkielisen sivistyneistön 
koetettava vaikuttaa asiain kulkuun keisarikunnassa. 
Suomen valtio-oikeudellisestakin asemasta hänellä oli oudot 
ajatukset. Suomi oli hänen mielestään pelkkä Venäjän 
maakunta eikä mitään muuta. 

Tultuaan kouluhallituksen päälliköksi hänellä oli oiva 
tilaisuus koettaa toteuttaa tuumansa. Parissa vuodessa hän 
myllersi Suomen koko koululaitoksen. Ylt'ympäri maata 
odotettiin tuskallisina ja jännittyneinä, mitä yllätyksiä kukin 
päivä toisi mukanaan. Suomalainen kansallisuusliike oli 
Kothenilla pahin tikku silmässä. Kirjeissään silloiselle 
ministerivaltiosihteerille hän tähän aikaan alituisesti raivosi 
suomenmielisiä, tätä »hirveätä roisto joukkoa» vastaan, joksi 
hän heitä nimitti. Heiltä hän tahtoi ottaa pois korkeammat 
oppilaitokset, joita oli normaalikoulun 3 suomenkielistä 
rinnakkaisluokkaa Helsingissä, täydellisesti suomenkieliset 
oppilaitokset Jyväskylässä ja Joensuussa sekä kaksikieliset 
oppilaitokset Kuopiossa, Oulussa ja Tampereella. 

Ensiksi käytiin normaalikoulun suomenkielisten luokkien 
kimppuun. Ne siirrettiin Hämeenlinnaan, missä sikäläinen 
ruotsinkielinen koulu muutettiin suomalaiseksi normaalilyseoksi. 
Sitten esitti Kothen kaikkien muiden suomenkielisten 
oppikoulujen lakkauttamista. Lisäksi hän tahtoi 
järjestää asiat niin, ettei niitä myöhemminkään pääsisi syntymään. 
Suomenkielisille oli perustettava 2 — 4-luokkaisia 

reaalikouluja, joissa talonpoikain pojista kasvatettaisiin 
pikkuvirkaili joita ja liikkeenharjoittajia. Näiden jälkeläisille, 
sittenkun he olisivat omaksuneet ruotsinkielen, olisivat 
ruotsinkieliset koulut avoinna. 

Oppiaine, jota Kothen erikoisesti suosi, oli venäjänkieli. 
Sen tunteja hän esitti kaikissa oppikouluissa lisättäväksi. 

Kuin väkijoukkoon heitetty pommi vaikutti tieto Kothenin 
mullistusaikeista ympäri Suomea. Ensi hämmästyksestä 
toinnuttua ryhdyttiin kaikkialla tarmokkaisiin puolustuspuuhiin 
lähettämällä korkeiden viranomaisten luokse lähetystöjä. 
Jyväskylän ja Joensuun koulut saatiin pelastetuiksi, 
mutta Oulun ja Tampereen suomenkieliset koulut hävitettiin. 


Keskellä sitä mieltenkuohua, minkä Kothenin mullistushankkeet 
synnyttivät, kokoontuivat v:n 1872 valtiopäivät. 
Edusmiehiä oli ylfympäri maan evästetty näitä mullistushankkeita 
vastaan. Ankara tuomio lausuttiinkin säädyissä 
Kothenin suunnitelmista, niin suomen- kuin ruotsinkieliseltäkin 
taholta. Niinpä muuan ruotsinkielinen edustaja lausui 
talonpoikaissäädyssä, että Kothen »kaljulla päälaellaan 
kantaa Suomen kansan katkerimpia kirouksia». 

Sen verran säätyjen esiintyminen vaikutti, että Kothen 
poistui kouluhallituksen johdosta. Mutta hallituksen koulupolitiikka 
ei kumminkaan niin paljoa muuttunut, että suomenkielisiä 
oppikouluja olisi saatu. Pitkät ajat suomenmieliset 
saivat tyytyä Jyväskylän ja Joensuun opistoihin sekä Hämeenlinnan 
normaalikouluun. 

Suomenkielisen sivistyneistön synty siirtyi toistaiseksi 
kansallisille riennoillemme suureksi vahingoksi. 



Suomalaisen sivistystaistelun aika. 



Suomen- ja ruotsinmielisyys. 

1870-luvulla julkinen elämämme saa uuden luonteen. 
Siihen mennessä oli jo paljon puhuttu ja kirjoitettu suomenkielestä 
ja suomalaisesta kansallisuudesta, mutta tärkeät valtiolliset 
kysymykset — . mihin eduskunnallisen elämän herääminen, 
»suomalainen siirtolaisuus Ruotsissa», suhteemme 
Venäjään, oma kauppalippu y. m. — olivat kumminkin vielä 
yleisön mielessä etualalla. Ne kykenivät jakamaan, kuten 
edellä on kerrottu, suomalaisuuden harrastajatkin kahteen 
leiriin. 1870-luvulla kansallinen kysymys nousee voimakkaana 
etualalle yli kaiken muun. Suomen- vai ruotsinkielinen — siinä 
ajan tärkein kysymys ja yksistään vain siinä. 

Suomenmielisten joukot olivat voimistuneet. Ne olivat 
saaneet ensiluokkaiset johtajat Yrjö Koskisesta ja Agathon 
Meurmanista. 

Yrjö Koskinen oli syntynyt umpiruotsalaisessa ympäristössä 
Vaasassa v. 1830. Forsmanien suku, johon hän isänpuolelta 
kuului, oli kotoisin Ruotsista, joskin oli jo muutamia 
miespolvia elänyt pappissukuna Pohjanmaalla. Äiti 
taas oli täysverinen saksatar, erään Suomeen muuttaneen 
saksalaisen sotilaslääkärin tytär. Vieras suomenkieliselle kansalle 
oli siis suvultaan se mies, josta tuli tämän kansan 
tarmokas herättäjä. Snellmanin Saima osui hänenkin kotipiiriinsä, 
jossa sen herättäviä kirjoituksia ahkerasti luettiin. 
Nuori Georg Zakris Forsman — se oli hänen virallinen nimensä 
alkuaan — luki näitä kirjoituksia ja kuunteli niiden johdosta 
virinneitä keskusteluja. Hänessä heräsi tunto siitä, että Suomen 
suomenkielinen kansa oli omassa isänmaassaan aivan 

väärässä asemassa. 
Tämä tunto varmistui 
hänessä yhä vahvemmaksi 
iän karttuessa, 
samalla kun 
suru omasta suomenkielen 
taitamattomuudesta 
kannusti 
häntä sen oppimiseen. 


Aikaisemmin olemme 
jo maininneet hänen 
ensimmäiset tieteelliset 
teoksensa. 
Niillä hän oli hankkinut 
sellaisen tutkijamaineen, 
että hän 
v. 1863 pääsi yleisen 
historian professoriksi 
yliopistoon. V. 1866 



hän alkoi julkaista 
korkeamman suomenkielisen henkisen yleissivistyksen edistämiseksi 
Kirjallista Kuukauslehteä, jonka työtä on jatkanut 
Valvoja (myöhemmin Valvoja- Aika). Vv. 1869 — 73 hän 
julkaisi ensimmäisen varsinaisen Suomen historian nimellä 
»Oppikirja Suomen kansan historiassa», toisena painoksena 
(1881) »Suomen kansan historia». Jos jätämme laskusta 
Kiven »Seitsemän veljestä», ei ainoastakaan toisesta kirjallisesta 
julkaisusta meidän maassamme ole syntynyt niin 
pitkää ja kiivasta väittelyä kuin Yrjö Koskisen Suomen 
historiasta. 

Teoksensa Yrjö Koskinen kirjoitti Suomen omalta kansalliselta 
kannalta: miten esi-isämme vähitellen hajanaisista 
heimoista olivat kehittyneet erityiseksi kansaksi. Millä 
muulla tavoin Suomen kansan historia voitaisiin kirjoittaa, 
on nykypolvelle käsittämätöntä. Mutta ruotsinkieliseltä 
taholta hyökättiin kiivaasti Yrjö Koskisen teoksen kimppuun. 
Suomen historiaa Ruotsin vallan aikana ei olisi 
saanut käsitellä toisin kuin Ruotsin yksityisten maakuntien, 
esim. Taalainmaan historiaa, vaikka ruotsalaiset itse niin 

monta kertaa käsittelivät Suomea 
erityisenä kokonaisuutena. Myöskin 
saattaa kysyä, olisiko vieras valloittaja 
koskaan Taalainmaalle 
tarjonnut sisäistä itsenäisyyttä 
muun Ruotsin rinnalla, kuten venäläiset 
tarjosivat Suomelle, ellei olisi 
ollut jotakin käsitystä siitä, että 
Suomi muodosti oman maantieteellisen 
kokonaisuuden ja että oli erityinen 
suomalainen kansa. Olisikohan 
Aleksanteri I lausunut Taalainmaan 
väestölle: »Kansakuntain 
arvoon korotettuna on se» j. n. e.? A - Meurman. 

Sitä hän ei olisi voinut tehdä, koska 

taalalaista kansallisuutta ei ollut. Suomalainen kansallisuus 
sitävastoin oli jo Ruotsin vallan aikanakin, vaikka se ei 
ollut silloin vielä virallisesti tunnustettu. 

Meurmankin oli lähtöisin ruotsinkielisestä kodista. Hän 
syntyi kapteenin poikana Kangasalan Liuksialassa v. 1826. 
Äiti oli A. I. Arwidssonin sisar. Tultuaan ylioppilaaksi hän 
aloitti yliopistolliset opinnot, mutta ryhtyi myöhemmin maanviljelijäksi 
kotitilalleen. Hänen harjaannuttuaan kunnallismiehenä 
julkisiin toimiin ja tehtyään itsensä tunnetuksi erittäin 
taitavana ja ytimekkäänä kynänkäyttäjänä sanomalehdissä 
hänet valittiin edustajaksi talonpoikaissäätyyn 
v:n 1872 valtiopäiville, mistä lähtien hänen julkinen vaikutuksensa 
varsinaisesti alkoi. 

Samoille valtiopäiville valittiin Yrjö Koskinen edustajaksi 
pappissäätyyn. Edellisen vuosikymmenen valtiopäivillä 
talonpoikaissääty usein oli vetänyt yhtä köyttä aateliston 
kanssa silloisissa uudistuskysymyksissä. Yrjö Koskisen ja 
Muurmanin vaikutuksesta heidän tultuaan edusmiehiksi syntyi 
läheinen yhteisymmärrys pappis- ja talonpoikaissäätyjen 
välillä. Kumpaisessakin niissä w:n 1877 — 78 valtiopäiviltä 
lähtien oli suomenmielinen enemmistö, ja ehtimiseen ne joutuivat 
vastatusten aateliston ja porvariston kanssa. »Kaksi 
säätyä kahta vastaan» tuli miltei sananparreksi. 

V. 1869 suomenmieliset pääkaupungissa Suomettaren 
jatkoksi alkoivat julkaista l Jutta Suometarta. Johdonmukaisesti 

se alkoi edustaa aikaisempia jungfennomaanien aatteita 
ja vuosi vuodelta se sai vaikutusvaltaa suomalaisuuden äänenkannattajana. 
Sen päätoimittajana oli ensin Antti Almberg 
(Jalava), sittemmin Viktor Löfgren (Lounasmaa). Suomalaisuus 
näihin aikoihin muodostui siksi voimaksi, joka muodosti 
kansalaisten yksityiset seurapiiritkin ja persoonallisissa 
suhteissakin ratkaisi, kuka oli ystävä kuka ei. »Mitkään 
kulttuuritasot», lausuu sattuvasti Arvid Järnefelt, »eivät 
saaneet ihmisiä liittymään toisiinsa, jos toinen oli suomen-, 
toinen ruotsinmielinen. Eipä edes voimakkainkaan vanhan 
ajan yhdyssiteistä, nimittäin verisukulaisuus, — eipä edes 
sekään jaksanut pysyä määräävänä, jos joutui ristiriitaan 
suomalaisuuden kanssa: sukulaisside katkesi, suomalaisuudenside 
oli voimakkaampi. Se liitti ikuisilla siteillä yhteen 
mitä erilaisimpia ihmisiä, eri yhteiskuntaluokista olevia, eri 
kehitystilassa olevia, eri makuihin, eri tapoihin kasvatettuja, 
jotka eivät ikinä muuten olisi toistensa tuttaviksikaan joutuneet.» 


Täten suomenmieliset saivat kootuksi voimansa. Mutta 
samanlainen rintaman lujittuminen oli havaittavissa ruotsinkieliselläkin 
taholla. 

Ruotsinkielinen Barometern-niminen lehti, joka innokkaasti 
ajoi liberaalien aatteita, kirjoitti v. 1861: »Näemme, 
että talonpoika oikeus-asioissaan on kokonaan kaikenlaisten 
ruotsia osaavien nurkkakirj urien mielivallassa; näemme, että 
hänen täytyy ottaa vastaan vieraalla kielellä kirjoitettuja 
tuomioistuinten papereita, jotka ehkä koskevat hänen kalleimpia 
etujansa. Tämä olisi mahdotonta vapaamman ja 
kansanvaltaisemman hallitusmuodon vallitessa . . Ei 
sekään ole soveliasta, että valtion virkamiehet eivät osaa 
kansan kieltä . . Kun virkamiehet katsotaan kansan palvelijoiksi 
(niinkuin he todella ovat) eikä kansan herroiksi, silloin 
on mahdotonta ajatella, että muut miehet pääsisivät virkoihin 
kuin semmoiset, jotka todella osaavat toimittaa sitä, mitä 
voi vaatia se kansa, jota he palvelevat . Vasta silloin, 
kun kansan kieltä ei ainoastaan voi, vaan myös täytyy 
käyttää kaikissa hallintoa, oikeudenhoitoa ja ennen kaikkea 
kunnalliselämää koskevissa asioissa, vasta silloin se voi 
todella kehittyä ja kyetä ilmaisemaan kaikkea, mitä nykyajan 
yhteiskunnallisessa elämässä voi ajatella.» Mutta miten 

toinen sävy olikaan liberaalien lehdissä vuosikymmentä 
myöhemmin! Niissä syytettiin suomenmielisiä jos mistä 
pahasta. Heidän viattomimmatkin sanansa väännettiin 
arveluttaviksi. Heiltä vaadittiin selityksiä ja vastauksia 
ja heitä tutkittiin, ikäänkuin heidät olisi saatu kiinni törkeän 
rikoksen yrityksestä. Perustuslaillinen valtiolaitos, vieläpä 
protestanttinen uskonto ja ylipäänsä kaikki, mikä ei ole 
selvää raakuutta, riippui muka ruotsinkielen ylivallan säilyttämisestä 
maassamme. 

Joukko uusmaalaisen ylioppilaskunnan jäseniä ryhtyi 
v. 1870 julkaisemaan Vikingen-nimistä ruotsinkielistä lehteä. 
Se aloitti uuden ajanjakson maamme ruotsinkielisen kansanosan 
elämässä. Siihen asti ruotsinkielisellä sivistyneistöllä 
oli ollut yhtä vähän suhteita niin maan ruotsin- kuin suomenkieliseenkin 
talonpoikaisväestöön. Vikingen alkoi kiinnittää 
tämän sivistyneistön huomiota ruotsinkieliseen rannikkoasujaimistoon: 
sen kieleen, tapoihin, sivistystarpeisiin ja 
oikeuteen elää omaa elämäänsä. Lehteä on syystä sanottu 
ruotsalaisen kansallistunnon herättäjäksi maassamme. 
Suomenkieleen nähden Vikingen ei näytä suhtautuneen sen 
epäsuopeammin kuin liberaalien lehdet tähän aikaan. Kuitenkin 
suomenmielisellä taholla Vikingen herätti enemmän 
katkeruutta kuin viimeksimainitut. Suomenmieliset pitivät 
näet tärkeänä, että ruotsinkielistä sivistyneistöä siirtyisi 
suomenmielisten riveihin. Nyt tämä siirtyminen Vikingenin 
esiintymisen johdosta uhkasi pysähtyä. Lehden kantajoukkoa 
ja sitten yleensä innokkaita ruotsinmielisiä ruvettiin 
suomenmielisten taholla nimittämään viikingeiksi. 



Maalaiselämän herääminen. 

Sivistyneistön pyrkimyksistä siirrymme hetkiseksi varsinaisen 
kansan pariin. 

Edellä on kerrottu J. V. Snellmanin lausuneen, ettei 
Suomen talonpoika harrastanut yleisiä asioita ja että hänen 
kasvonsakin osoittivat »hänen lakanneen elämästä».. Nämä 
sanat on ymmärrettävä syvän katkeruuden ilmaisuna silloisesta 
kansallisesta välinpitämättömyydestä. Sillä ainakaan 
poikkeuksetta ei talonpojan henkinen tila ollut niin kurja, 

kuin Snellmanin sanoista voisi päättää. Porvoon valtiopäiville 
talonpoikaissäädyn valitsijat monella seudulla niin 
perusteellisesti ja ajan oloihin soveltuvalla tavalla evästivät 
edustajiansa, ettei voi sanoa heidän olleen kokonaan valtiollista 
harrastusta vailla. 

Sen huonommaksi asiain tila ei muuttunut myöhemminkään. 
Tosin Porvoon valtiopäivien jälkeisinä vuosikymmeninä 
talonpojilla harvoin oli tilaisuutta ja mahdollisuuksia 
tehdä itsensä tunnetuksi julkisuudessa. Mutta tiedonja 
opinhalua senaikaisessakin maalaisväestössä oli enemmän 
kuin etukäteen luulisi. Reinhold von Beckerin Turun Viikkosanomat 
saavuttivat harvinaisen pian suuren levikin (noin 
2 000 kpl.), ja sen tilaajista mainitaan suuren osan olleen 
talonpoikia. Ulkomaillakin se herätti huomiota. Ihmetellen 
kirjoitti eräs saksalainen lehti: »Missä on etelämaiden kansoissa 
semmoista nähty, että talonpojat niin suuressa määrin 
tilaavat sanomalehtiä, eikä kuitenkaan», lisää lehti ajan 
ajatustapaa kuvaavasti, »siitä näy seuraavan mitään kapinaa 
Suomessa». Kun kansa vähänkin saa oppia ja valistusta, on 
kapina valmis — ajattelivat sen ajan vallanpitäjät. 

Viikkosanomissa samoin kuin myöhemmin Sanansaattaja 
Viipurista nimisessä lehdessä tapaa silloin tällöin talonpoikien 
lähettämiä pikku kirjoituksia ja runoja. 

Jo ennen kansallista heräämistä alkanut talonpoikaisrunous, 
niin vähäinen kuin sen taiteellinen arvo olikin, todistaa, 
ettei Suomen talonpoika ollut tyystin henkisesti kuollut. 
Juhani Aho »Kevät ja takatalvi»-romaanissaan on piirtänyt 
kuvan eräästä talonpojasta, joka edustaa maalaisväestön 
sivistysharrastuksia suuren kansallisen heräämisen aikana. 
Häntä kirjailija nimittää Karilan isännäksi ja kertoo tämän 
sepittäneen runoja, joista Aho näytteeksi esittää m. m. 
seuraavat säkeet: 

Suottapa on suomenkieli 
Kapalossa kauan ollut, 
Vaikka tuo on vanha kyllä 
Jotta poikki ponnistaisi, 
Katkoisi kapalovyönsä, 
Jaksaisi jo jaloin kävellä, 
Aikamiehen askelilla, 
Päästä päähän pitkän pöydän, 

Isoimmille istuimille, 
Rinnalle rikasten kielten, 
Valtakielten kumppaniksi, 
Että vielä virkamiehet, 
Oikeuden omat jäsenet, 
Suomenkieltä kirjoittaisi, 
Että tuomiot tulisi, 
Esivallan valtakirjat 
Kansan kielellä omalla 
Talonpojan tuttavalla. 

»Hän on sanonut», lausutaan Ahon romaanissa näiden 
säkeiden sepittäjästä, »runomitassa samaa, mitä Snellman 
proosassa, suomeksi sen, minkä hän ruotsiksi. Valitus suomenkielen 
sorretusta asemasta, kehoitus luomaan vieraan kielen 
iestä hartioiltaan! Ja sen lisäksi arvosteluja ylpeistä virkaherroista, 
heidän mielivaltaisuuksistaan, uusista, paremmista 
ajoista, sanalla sanoen samoista epäkohdista, samoista puutteista 
ja toiveista kuin Snellmankin. Itsekseen on hän näitä 
miettinyt ja paperille pannut. Isänmaa ja kansa ovat hänelle 
selvinneet kuin itsestään. — Tämä meidän Suomi, tässä 
meidän Suomessa — hän sanoi tuon sellaisella hellyydellä 
kuin olisi lapsen päätä silitellyt». 

Säkeet, jotka kirjailija on esittänyt Karilan isännän 
laatimiksi, ovat Rautalammilta kotoisin olevan talonpoikaisrunoilijan 
Paavo Korhosen runosta nimeltä »Suomenkielestä». 
Kun Korhonen jo v. 1840 kuoli, ei hänen runonsa 
voinut olla kaikua Saimasta, tuskinpa Arwidssoninkaan kirjoituksista, 
jotka olivat ruotsinkielisiä, vaan, kuten Aho 
esittää, hänen itsenäisesti luomansa. Suomenkielen tila oli 
niin kurja, että tavallinen talonpoikakin sen huomasi. Korhonen 
laati runon myöskin Suomalaisen Kirjallisuuden Seuralle. 
Siinä hän lausui ilonsa seuran perustamisesta, vieläpä sen 
Kultala-nimisestä julkaisustakin, samoinkuin siitä, että 
Turun palossa hävinnyt yliopistomme oli saanut uuden tyyssijan 
Helsingissä. Säkeet 

Filosohvi, suuri viisas, 
Plato laittoi ensimäisen 
Akatemian, aloitti 
Kreikan maalla mainiolla 

osoittavat, että hänellä oli tietoja historiastakin. Tällaiset 
samoin kuin yleensä talonpojilla jo tähän aikaan tavattavat 
melko laajat tiedot eri aloilta ovat ilmeisesti lähtöisin Beckerin 
Viikkosanomista ja Lönnrotin Mehiläisestä. 

Maaningalla v. 1827 kuolleesta runoniekasta Paavo 
Tuovisesta tiedetään nimenomaan, että hän oli Viikkosanomain 
ahkera lukija. Hän on kirjoittanut ytimekkäät 
runot »Suomen kielen sorrosta» ja »Suomen kielen kasvannosta». 

Sitten myöhemmin talonpojat kirjoittivat paljon runoja 
suomenkielestä ja sen sorrosta, sivistyneistön välinpitämättömyydestä 
kansaa kohtaan, Lönnrotista ja hänen suuriarvoisesta 
työstään y. m., mutta silloin jo voi heidän ajatuksiaan 
pitää heijastuksena sivistyneistön piireissä liikkuvista virtauksista. 


Niihin kansanvalistusrientoihin, joihin sivistyneistö ryhtyi 
kansallisen heräämisen aikoina, ottivat eräät talonpojatkin 
innokkaasti osaa. Hämeenkyrössä talollinen Adam 
Sassiin v. 1847 lahjoitti 2 000 ruplaa koulun perustamista 
varten kansan lapsille. Koulu, jota sittemmin ruvettiin 
perustajansa mukaan nimittämään Sasslinin kouluksi, toimi 
useita vuosikymmeniä. Parikkalassa kerrotaan vähän myöhemmin 
talonpoikien perustaneen lapsilleen koulun, jossa 
opetettiin luvunlaskua, algebrata, trigonometriaa ja Suomen 
historiaa. Kuten edellä on mainittu, perustettiin useille 
seuduille lainakirjastoja. Näissäkin hankkeissa oli mukana 
talonpoikia. 

1840-luvulla syntyi talonpoikien aloitteesta maaseudulle 
(Jämsään, Lammille, Janakkalaan, Maaningalle y. m.) joukko 
raittiusseuroja, joiden tarkoituksena oli taistella silloin niin 
yleisesti rehoittavaa juoppoutta vastaan. Aihe niiden perustamiseen 
oli saatu Renqvistin ja Lönnrotin kirjoituksista, 

»Kevät ja takatalvi»- romaanissaan Aho kertoo aikaisemmin 
mainitun valistusrientoja edustavan talonpojan*opetelleen 
kirjoittamaan siten, että »hän piirteli ensin hiekkaan 
ja lumeen painokirjaimia, kun ei ollut kirjoituskirjaimia, ja 
että hän sitten selvitteli itselleen kirjoituskirjaimet jostakin 
ruotsinkielisestä protokollasta, tehden niistä itselleen kaavakirjan. 
Kynän hän sai omasta ampumastaan hanhesta, jota 
oli kesäisen yön väijynyt erämaan lammen rannalla mahallaan 
maaten märässä suossa. Muste oli mustikoista puristettua. 

Paperina oli alussa tuohilevy, mutta sitten hankki 
hän itselleen oikeata paperia ja oikeata mustetta. Mietti 
kauan, miten saisi siihen rahaa. Oli oppinut pyssyä käyttämään 
ennen kuin kynää, kulki kaiken syksyä metsiä, ampui 
lintuja», joilla sitten Oulusta vaihtoi itselleen paperia, sanomalehtiä 
ja kirjallisuutta. Monet historialliset tiedot osoittavat, 
että kirjailijan kuvaus silloisen talonpojan aivan liikuttavasta 
harrastuksesta opin ja valistuksen hankkimiseen on 
tosioloihin pohjautuva. 

Ratsutilallinen Kaarlo Värri Pöytyältä (synt.1839, 
kuoli. 1923), talonpoikaissäädyn puhemies valtiopäivillä, oi, 
opetellut kirjoitustaidon siten, että isä piirteli hänelle talviiltoina 
kirjaimia ikkunan huuruun, mistä poikanen niitä 
jäljenteli, kunnes kirjoittaminen rupesi sujumaan. Vielä 
merkillisempää on, että Värri isältään ennätti oppia laskennonkin 
alkeet aina laatulukuihin asti, vaikka isä kuoli, ennenkuin 
hän oli ennättänyt 10-vuotiaaksi. Hänen isänsäkin 
siis osasi kirjoitus- ja luvunlaskutaidon, vaikka oli kehittynyt 
mieheksi jo ennen kansallista heräämistä. Laivuri Erkki 
Klami Virolahdelta (synt. 1820, kuoli. 1868), talonpoikaissäädyn 
edustaja w:n 1863 — 64 valtiopäivillä, opetteli paitsi 
kirjoitus- ja luvunlaskutaitoa myös monia vieraita kieliä. Hänen 
kirjastossaan oli saksan-, ranskan-, hollannin-, espanjan-, jopa 
latinankielenkin sanakirjoja ja kielioppeja. Shakespearen 
teoksia hän luki niiden alkukielellä, s. o. englanniksi. Keuruulainen 
talonpoika ja valtiopäivämies Juhana Riihimäki 
(synt. 1835, kuoli. 1903) ryhtyi jo lapsena opiskelemaan 
kirjoitustaitoa, vaikka isä siitä varoitti pitäen sitä 
tarpeettomana »herrojen asiana». Poika rupesi kuitenkin 
piirtelemään kirjaimia päreihin, tuvan uunin kylkeen ja 
seiniin käyttäen hiiltä ja savenkappaleita kynänä. Vihdoin 
eräs naapuri lahjoitti hänelle kivitaulun. Kirjailija Pietari 
Päivärinnan kirjoitustauluna olivat lumihanget. 

Usein käyttivät talonpojat oppimestareinaan paikkakuntansa 
säätyläisiä: pappeja, nimismiehiä, käräjäkirjureita 
ja lukkareita. Niin tiedetään tehneen kansanrunoilija Antti 
Puhakan Kontiolahdelta, Pietari Kumpulaisen 
Iisalmelta, Mikko Heikuran Nurmeksesta, Z e f a n i a s 
Suutarlan Rymättylästä y. m. 

Olipa talonpoikia, jotka ymmärtääkseen virallisia asiakirjoja 



154 



ja hankkiakseen tietoja, joita siihen aikaan köyhä 
suomenkielinen kirjallisuus ei kyennyt tarjoamaan, opettelivat 
ruotsinkieltä. Se tapahtui joko ruotsia taitavan henkilön 
opastuksella tai vertailemalla suomeksi käännettyjä kirjoja 
ruotsinkieliseen alkutekstiin. Joskus käytettiin niinkin 
työlästä menettelyä, että moneen kertaan luettiin sellaisia 
kihlakunnanoikeuden pöytäkirjoja, jotka koskivat juttuja, 
joiden asiallinen sisällys tunnettiin; siten opittiin sana toisensa 
perästä ja vähitellen kokonaisia lauseitakin alettiin ymmärtää. 
Helsingfors Dagblad kertoo, että w:n 1863 — 64 valtiopäivillä 
usea talonpoikaissäädyn suomenkielinen edustaja 
keskusteli ruotsinkielisten säätyveljiensä kanssa näiden omalla 
äidinkielellä. Eräiden senaikaisten ja vähän myöhempien 
suomenkielisten talonpoikaissäädyn edustajien tosiaankin 
tiedetään toisten täydellisemmin, toisten vaillinaisemmin hallinneen 
ruotsinkieltä. Niinpä aikaisemmin mainittu Suutaria 
väliin esitti säädyn keskusteluissa lausuntonsakin ruotsiksi. 

Kun valtiopäiväelämä heräsi, olivat monet levottomia, 
miten talonpoikaissäädyn jäsenet selviytyisivät edusmiestehtävästään. 
Mutta silloinpa juuri tuli näkyviin, miten 
innokasta työtä talonpojat olivat tehneet itsensä kehittämiseksi. 


Jälkeenpäinkin usein muisteltiin sitä kykyä ja taitoa, 
jota talonpoikaissäädyn edusmiehet osoittivat jo ensimmäisillä 
valtiopäivillä. Heidän pitämänsä puheet eivät olleet 
pelkkiä sanoja, vaan sisälsivät usein paljon asiantuntemusta, 
tarkkaa perehtymistä mietintöihin ja monesti hyvin tervettä, 
jopa aivan naulan päähän osuvaa arvostelua, erittäinkin 
silloin, kun kysymyksessä oli maalaisolot ja yleensä asiat, 
jotka olivat lähellä talonpoikaisväestön elämänoloja. 

Venäläinen kirjailija kreivi Polonski, joka v. 1872 oleskeli 
Helsingissä, mainitsee tunteneensa hartaampaa kunnioitusta 
lainlaatijoitamme kohtaan talonpoikaissäädyn pienessä, 
vaatimattomassa kokoushuoneessa, »missä istui harmaatakkisia 
miehiä, jäntevä, keskitetty ilme älykkäillä kasvoillaan, 
tunnollisia, itsenäisiä lakiasäätäviä talonpoikia, Suomen 
ahkeran, lujatahtoisen ja tyynen maanviljelijäväestön, talonpoikaissäädyn 
edustajia», kuin aateliston upeassa, sadoilla 
loistavilla vaakunoilla koristetussa salissa tai porvariston 
kokoushuoneissa. 

Luonnollista oli, että valtiopäiväelämän alkaessa talonpojan 
näköala vielä eräissä suhteissa oli rajoitettu, että 
osoitettiin liikaa varovaisuutta varojen uhraamisessa kansakouluihin, 
rautateihin j. n. e. Ne ahtaat elämänolot, missä 
maalaisväestö silloin vielä kasvoi ja kehittyi, tekevät tämän 
ymmärrettäväksi. Valtiopäivätyö, alkuun päässyt kunnalliselämä, 
lisääntynyt suomenkielinen kirjallisuus ja karttunut 
varallisuus avarsivat maalaisväestön näköalaa, niin että 
se jo hyvin pian oli aivan toinen kuin valtiopäiväelämän 
alkaessa. 

Kansallinen asia talonpoikaisväestölle näyttää olleen 
täysin selvillä jo silloin, kun valtiopäiväelämä maassamme 
uudelleen heräsi. Jo w:n 1863 — 64 valtiopäivillä talonpoikaissäädyssä 
tehtiin aloite oppikoulujen suomalaistuttamisesta 
ja suomenkielen saattamisesta viralliseksi säätylain 
avulla. Muiden säätyjen välinpitämättömyyden vuoksi tämä 
aloite raukesi. V:n 1867 valtiopäivillä talonpoikaissääty 
jälleen teki aloitteen suomenkielisistä kouluista. Tällä kertaa 
se sai puolelleen pappissäädyn, mutta ei aatelistoa eikä porvaristoa. 
Talonpoikaissäädyn tekemän aloitteen johdosta 
annettiin v. 1868 julistus, jonka mukaan suomenkielisiin 
seurakuntiin menevät toimituskirjat oli laadittava suomeksi. 

Suomenkielisten sanomalehtien ja suomenkielisten oppikoulujen 
perustamiseksi ja ylläpitämiseksi monet talonpojat 
olivat valmiit uhraamaan yksityisiä varojaankin. Yleensä 
työssä suomenkielen oikeuksien ja suomalaisen sivistyksen 
hyväksi talonpoikaisväestön kannatus oli suuriarvoinen. 

Talonpoikaissäädyn edustajat valtiopäivillä samoinkuin 
talonpoikaisrunoilijat ja muut suomenkieliseen väestöön 
kuuluvat yleisten asiain harrastajina tunnetut henkilöt olivat 
kansan valiojoukkoa; he eivät suinkaan olleet sääntönä, vaan 
poikkeuksena ympäristöstään. Kansan suureen enemmistöön 
nähden piti paikkansa Snellmanin väite, että siltä puuttui 
yleisiä harrastuksia ja että sen henkinen taso oli alhainen. 
Saimassa Snellman valitti, että kansamme lukuhalu oli hyvin 
vähäinen. Kun enimmät suomenkieliset sanomalehdet hyvin 
niukasti saivat tilaajia, oli se kieltämätön todistus siitä, että 
yleinen lukuhalu tosiaankin oli pieni. 

Syyksi vähäiseen lukuhaluun Snellman väitti olevan 
kansalliskirjallisuuden puutteen. Kieltämättä se vaikutti 

paljon asiaan. Suomenkielistä kirjallisuutta oli vähän, ja 
sekin oli sekä sisällykseltään että hengeltään kansalle yleensä 
hyvin vierasta. Niinpä usein ja syystä valitettiin, että suomenkieliset 
lehdet vähästä alastaan liian paljon uhrasivat toisarvoisille 
ulkomaanuutisille ja unohtivat kotimaan asiat. 

Ruotsinkielisellä rannikkoväestöllä oli käytettävänään 
rikkaampi kirjallisuus -ja kehittyneempi sanomalehdistö 
kuin maamme suomenkielisellä kansanosalla, mutta ensinmainitun 
yleinen sivistystaso ei näytä olleen sen korkeampi 
kuin viimeksimainitunkaan. Ainakaan varhaisimmilta valtiopäivillä 
ruotsinkieliset talonpojat eivät edustaneet sen suurempaa 
julkisten asiain tuntemusta kuin heidän suomenkieliset 
säätyveljensä. Ruotsinkielisten sanomalehtien ja 
kirjallisuuden levikki oli pieni, mikä osoittaa, että ruotsinkielisenkin 
väestön lukuhalu oli vähäinen. 

Suuren yleisön alhainen sivistystila ei siis näytä aiheutuneen 
yksistään omakielisen kirjallisuuden puutteesta, vaan 
monista muista helposti havaittavista syistä. Kansanopetus 
oli vielä samalla alhaisella tasolla kuin vuosisadan alussa. Elinkeinoelämä 
ei ollut vielä laajentunut yli koko maan ulottuvaksi 
järjestelmälliseksi taloudeksi eikä vaikuttanut näköalaan 
avartavasti. Ei ollut sellaista julkista elämää kokouksineen, 
johtokuntineen ja muine luottamustoimineen, joka 
myöhempinä aikoina monelle kansanmiehelle ja -naiselle on 
ollut kansalaiskokemuksen ja^-tiedon kartuttajana. Seuroja 
ja yhdistyksiä, joilla meidän päiviemme kansansivistystyössä 
on niin suuri merkitys, ei ollut kuin nimeksi. 

Vapaamman valtiollisen ajan alkaminen vaikutti rikastuttavasi 
julkiseen elämäämme. Sanomalehtien lukumäärä 
kasvoi ja niiden sisällys tuli rikkaammaksi ja monipuolisemmaksi. 
V. 1852 laskettiin kaikkien suomenkielisten sanomalehtien 
yhteenlasketun tilaajamäärän olleen 2 847 ja ruotsinkielisten 
lehtien tilaajamäärän yhteensä 5 425 kappaletta. 
Pari vuosikymmentä myöhemmin oli suomenkielisten lehtien 
levikki kasvanut ainakin kymmenkertaiseksi; myöskin ruotsinkielisten 
lehtien levikki oli paljon lisääntynyt. Kansan lukuhalu 
oli siis ilmeisesti paljon kasvanut. 

Maanviljelysseuroja perustettiin maahamme jo viime 
vuosisadan alkupuolella. 1850-luvulla niiden toimintaa 
koetettiin vilkastuttaa ja hankkia niihin uusia jäseniä. Tulos 

oli kuitenkin huono. Maanviljelysväestömme ei vielä ymmärtänyt 
niiden merkitystä. Ne olivat useimmiten säätyhenkilöiden 
johtamia; niiden keskustelut ja pöytäkirjakieli oli 
tavallisesti ruotsi. Sekin vaikutti, ettei maalaisväestö niihin 
yleisesti liittynyt. 

Suurempi vaikutus kuin seura- ja yhdistyselämällä oli 
uudella kunnallishallinnolla. Tosin monissa kunnissa asiat 
jäivät verraten harvojen henkilöiden hoidettaviksi. Mutta 
näistä kunnallisista johtomiehistä vähitellen kehittyi kantajoukko, 
joka vaikutti herättävästi ympäristöönsä. 

Valtiollisen uudistumisen aika ei siis vielä syvemmin ja 
perusteellisemmin kyennyt vaikuttamaan maalaisväestön 
sivistyselämään. Mutta edelliseen aikaan verrattuna se 
merkitsee kuitenkin melkoista edistystä; se laski pohjan, 
jolle myöhempi aika saattoi rakentaa. 



Koulutaistelu. 

Erimielisyys suomen- ja ruotsinmielisten välillä kärjistyi 
w:n 1877 — 78 valtiopäivillä kiivaammaksi kuin milloinkaan 
muulloin. Väittely koski suomenkielisten oppikoulujen 
perustamista. Säädyissä tehtiin kaikkiaan 25 eri kouluanomusta. 
Ainoastaan 2 niistä koski ruotsinkielisiä kouluja. 

Kaikki nämä anomukset lykättiin yleiseen valitusvaliokuntaan. 
Virallisten lähteiden perusteella merkittyään tosiasiaksi, 
ettei hallituksen taholta ollut odotettavissa mitään 
koulukysymyksen ratkaisua, valiokunta lausui anomuksista: 
»Maamme eri osista on anomuksia suomalaisten koulujen 
asettamisesta esiintuotu semmoisella yksimielisyydellä, ettei 
siedä epäilläkään, että nämät toiveet todellakin ilmoittavat 
avaroissa kansamme piireissä syvästi tunnettua tarvetta, 
ja näiden toivotusperäin merkitystä lisää tuo nykyään valmistettavana 
oleva ehdotus asevelvollisuuslakiin, joka myöntää 
suuria etuoikeuksia niille nuorille miehille, jotka ovat 
nauttineet kouluopetusta, verraten niihin, jotka ovat tätä 
oppia vailla.» Kuten myöhemmin säädyissä huomautettiin, 
olisi ollut suuri kohtuuttomuus, jos suomalaisella väestöllä 
ei olisi ollut tilaisuutta saada tätä huojennusta, kun sillä ei 
ollut pääsyä korkeamman opin tielle. 

Valiokunta siis asettui anomuksia kohtaan suopealle kannalle. 
Mutta paha pulma oli valiokunnalla edessä. Useat 
anojat olivat ehdottaneet, että ruotsalaisten ja suomalaisten 
oppikoulujen tulisi suhtautua toisiinsa, kuten ruotsia ja 
suomea puhuvan väestön, s. o. kuten luku 1 suhtautuu 
lukuun 8. Ruotsinkielisiä kouluja oli 9. Ruotsinmieliset 
eivät millään ehdolla tahtoneet suostua, että niistä yksikään 
hävitettäisiin. Jos haluttiin suomenmielisten vaatimuksia 
tyydyttää, lausui eräs ruotsinkielinen talonpoikaissäädyn 
jäsen, olisi pitänyt perustaa 70 uutta suomalaista oppikoulua, 
mikä valtiolle olisi käynyt yli voimien. 

Valiokunta tahtoi tämän pulman ratkaista seuraavalla 
tavalla: »Ruotsalaisiin seutuihin laitetaan ruotsalaisia ja 
suomalaisiin suomalaisia kouluja, mutta suurempiin maamme 
kaupunkeihin, missä molempia kieliä puhutaan ja joissa 
kaksi opetuslaitosta kannattaa, asetettaisiin kumpaakin 
lajia kouluja». Kun ruotsinkielisiä kouluja oli suomalaisilla 
seuduilla, ei niitä kuitenkaan olisi lakkautettava »muusta 
syystä kuin oppilaiden puutteessa». 

Kun suomenkielisten oppikoulujen tarve tunnustettiin 
oikeutetuksi, oli se huomattava myönnytys. Jotta »Suomen 
kansan kehkiäminen tapahtuisi tyvenesti ja häiritsevittä 
mulkkauksitta», valiokunta ehdotti suomenkielisten koulujen 
lisäämisen ohella »toisen äidinkielen [tarkoittaa toisen kotimaisen 
kielen] opetuksen järjestettäväksi niin, että se tarjoisi 
vakuutta kaikkea äkillistä mullistusta vastaan maan* 
tasaisessa häiritsemättä edistyväisessä kulturityössä». Valiokunnan 
mielestä piti »tulevaisuudessa maan opetuslaitoksilta 
vaatia, että ne, ynnä täydellisen taidon äidinkielessä, saattavat 
oppilaisiansa semmoiseen maan toisen kielen tuntemiseen, 
että he voivat sitä esteettömästi suullisesti ja kirjallisesti 
käyttää.» Tämän tarkoituksen saavuttamiseksi ehdotti 
valiokunta, »että opetus täydellisten lyseoiden korkeimmilla 
luokilla, alkaen viidennestä, yhdessä tahi useammassa siihen 
tarkoitukseen sopivaksi katsotussa aineessa pakollisesti annettaisiin 
toisella kotimaisella kielellä, jonka vuoksi myös alemmilla 
luokilla enennetty tuntimäärä olisi sille kielelle annettava». 


Säädyt jonkin verran lievensivät valiokunnan ehdotusta 
molempien kotimaisten kielten täydellisestä oppimisesta. »

Jotta oppilaat maan lyseoissa», sanotaan valtiopäivien 
päätöksessä, »saavuttaisivat yhä täydellisempää 
taitoa puheessa ja kirjallisesti käyttää Suomen toista kotimaista 
kieltä», olisi opetus koulujen ylimmillä luokilla vain 
osaksi järjestettävä kaksikieliseksi. Mutta »millä keinoin 
tämä tarkoitus helpoimmin olisi saavutettava, siitä eivät 
säädyt katsoneet tarpeenmukaiseksi lausua», vaan jättivät 
»hallituksen huoleksi, asian-ymmärtäviä henkilöitä kuultuansa, 
tutkia, mitkä toimet parahiten johdattaisivat säätyjen 
mainitseman tarkoituksen perille». 

Kaksikielisyysjärjestelmä maassamme ei ollut uusi. Tälle 
periaatteellehan olivat rakentuneet aikaisemmat suomenkieliset 
oppikoulut, m. m. Jyväskylän "opisto. Edellä on jo 
kerrottu, ettei tämä järjestelmä suomenkielisen väestön 
keskuudessa ollut suosittu. Suomenmielisten taholla kuitenkin 
miten kuten tyydyttiin siihen ratkaisuun, minkä koulujen 
kielikysymys sai w:n 1877 — 78 valtiopäivillä. 

Hallitus viivytteli asian käsittelyä puolentoista vuotta; 
ja kun siihen vihdoin ryhdyttiin, turvauduttiin keinoon, 
jota niin useasti käytetään silloin, kun ei ole mieleinen asia 
ajettavana. Säätyjen anomus lähetettiin sitä varten asetettuun 
komiteaan ja komitealle annettiin tehtäväksi laatia 
ehdotus koulujen koko opetusjärjestelmän muuttamisesta. 
Sillä tavoin kului useita vuosia, ennenkuin asiasta tuli mitään. 
Minkä ratkaisun se sai, siitä sananen tuonnempana. 



Asevelvollisuus. 

Venäjällä säädettiin yleinen asevelvollisuus v. 1874. Kun 
keisarikunta täten oli uudistanut sotalaitoksensa, antoi se 
aihetta sotilaskysymyksen esilleottamiseen Suomessakin. 
Venäjän sotaministerin mainitaan esittäneen keisarille ehdotuksen, 
jonka mukaan asevelvollisuus hallitsijan pakkokäskyllä 
ilman muuta olisi ulotettu Suomeen ja johon ehdotukseen 
keisarin kerrotaan olleen täydellisesti tyytyväisen. 
Niin onnettomasti ei käynyt, mihin oli syynä Aleksanteri II:n 
suopeus maatamme kohtaan. Mutta tähän maatamme uhanneen 
vaaran torjumiseen sanotaan myöskin paljon vaikuttaneen 
sen, että silloinen kenraalikuvernööri kreivi Adlerberg 

piti lujasti kiinni maamme perustuslaillisista oikeuksista. 
Asiasta annettiin suomalaisten miesten valmistelema esitys 
w:n 1877—78 valtiopäiville. 

Useat tärkeät kohdat tässä asiassa olivat erittäin arkaluontoisia 
ja vaikeita ratkaista. Hallituksen esityksen mukaan 
Suomen asekuntoinen nuoriso olisi ollut velvollinen puolustamaan 
»valtaistuinta ja valtakuntaa». Mutta valtiopäivillä 
muutettiin sana valtakunta sanaksi isänmaa ja selvyyden 
vuoksi liitettiin lain loppuun määräys, että Suomen sotavoiman 
tarkoituksena oli »varjella valtaistuinta ja isänmaata 
sekä sen kautta myöskin vaikuttaa keisarikunnan puolustukseen». 
Perusteluissa esitettiin muutosta puoltavat syyt täysin 
suorasti; luultavasti ei missään säädyssä olisi voitu 
saavuttaa enemmistöä, jollei tätä muutosta olisi tehty. 

Valtiopäivien päätös saavutti kaikissa kohdin keisarin 
hyväksymisen, mistä oli tuloksena asevelvollisuuslaki viita 
1878. Sen mukaan jokainen sotapalvelukseen hyväksytty 
Suomen mies oli asevelvollinen 21:stä ikävuodesta 40:nteen 
ikävuoteen asti. Maan sotavoimana oli vakinainen väki, 
reservi ja nosto väki. Vakinaisessa väessä palvelusaika oli 
3-vuotinen. Reserviharjoituksissa käytiin kolmena vuotena 
lyhyin määräajoin. Arpa ratkaisi, kuka joutui vakinaiseen 
väkeen, kuka reserviin. Nostoväen muodostivat ne, jotka 
olivat suorittaneet palveluksensa joko vakinaisessa väessä 
tai reservissä. 

Suomen asevelvollinen armeija oli 5 000 — 6 000 miehen 
suuruinen. 



Teollisuus, kauppa ja kaupungit. 

Kansallisen heräämisen aika, kuten edellä on kerrottu, 
merkitsi vilkkaamman ajanjakson alkua maamme teollisuudessa. 
Niinä vuosikymmeninä, joita olemme nimittäneet 
valtiollisen uudistumisen ajaksi, kehitys tällä alalla tuli yhä 
ripeämmäksi. Se, mikä edellisenä aikana oli näyttänyt rohkealta 
suunnitelmalta, pantiin tänä aikana täytäntöön. 

Itämaisen sodan aikana ulkomainen tuonti oli seisahduksissa, 
mikä lisäsi kotimaisten tuotteiden menekkiä. Hinnat 
nousivat ja tekivät tuotannon kannattavammaksi. Parissa 

vuosikymmenessä tehdastuotannon arvo kasvoi yli kymmenkertaisesti. 


Puutavarateollisuus, jolla maassamme on paremmat 
luontaiset edellytykset kuin millään muulla teollisuuden 
haaralla, pysyi kauan alkeellisella kannalla. Metsien häviämisen 
pelko aiheutti, että sen kehitystä koetettiin estää. Itämaisen 
sodan jälkeen silläkin alalla pääsi vallalle uusi katsantotapa. 
V. 1857 kumottiin kielto perustaa höyrysahoja. 
Samana vuonna syntyi maahamme ensimmäinen höyrysaha. 
V. 1861 vapautettiin sahausliike niistä rajoituksista, 
joiden alaisena se oli pari vuosisataa ollut sahausmäärään, 
sahojen perustamispaikkaan y. m. nähden. Kun ei enää 
tarvinnut hakea sisämaan koskia sahojen paikoiksi, ruvettiin 
näitä laitoksia tästä lähtien perustamaan uittoväylien 
suihin, joten sen sijaan, että ennen valmis vientitavara kuljetettiin 
maitse, nyt itse raaka-aine, tukit, halvoin kustannuksin 
voitiin uittaa sahoihin. Tästä lähtien sahausliike 
alkoikin nopeasti edistyä. 1860-luvulla vuosittain maasta 
vietyjen sahattujen tavarain arvo oli noin 10 miljoonaa 
markkaa. 1870-luvun edullisimpina vuosina se nousi 50 miljoonaan 
markkaan ja siitä ylikin. Oli tapahtunut viisinkertainen 
lisäys. 

Ensimmäinen paperitehdas mainitaan perustetun maahamme 
jo 1600-luvun loppupuolella. Seuraavan vuosisadan 
päättyessä niitä oli jo useampia, mutta ne pysyivät kauan 
vaatimattomina ja valmistivat paperia ainoastaan lumpuista. 
Uusi ajanjakso paperiteollisuudessamme alkoi senjälkeen 
kuin paperin valmistamiseen alettiin käyttää puumassaa. 
Ensi kerran se tapahtui v. 1860, jolloin ensimmäinen 
puuhiomo perustettiin maahamme Kintterin kylään Viipurin 
pitäjässä. Vielä samalla vuosikymmenellä syntyivät puuhiomot 
Tampereelle, Nokialle ja Mänttään sekä seuraavan 
vuosikymmenen alussa Inkeroisiin, Kuusankoskelle, Kyröskoskelle, 
Valkeakoskelle ja Kymiin. Tämän jälkeen paperiteollisuus 
kehittyi nopeasti varsin merkittäväksi tekijäksi 
talouselämässämme. 

Aina 1600-luvulta asti peräisin oleva kaupan ja muidenkin 
elinkeinojen ankara säännöstely oli saanut arvostelua 
osakseen. Mutta vasta vapaamman valtiollisen ajan saavuttua 
uskallettiin suoraan ja peittelemättä vaatia taloudellistakin 

elämää kahlehtivan lainsäädännön poistamista. Samoin 
kuin valtiollisessa pääsi taloudellisessakin elämässä vallalle 
vapaamielinen (liberalistinen) katsantotapa. Asetuksella 
v:lta 1859 astuttiinkin huomattava askel kauppavapautta 
kohti. Siihen asti oli yli 300 tavaralaatua (-nimikettä) ollut 
maahantuontikiellon alaisina. Sanotun asetuksen voimaan 
tultua niiden luku väheni 8:aan. 

Maakauppa oli sitä ennen ollut kielletty, jottei maalaisväestö 
tuhlaisi niukkoja ansioitaan ylellisyyteen. Nyt jo 
tätäkin kieltoa lievennettiin. V. 1868 annetulla asetuksella 
se kokonaan poistettiin. Maaseudullekin myönnettiin vapaus 
harjoittaa kotimaista kauppaa. V. 1865 maakauppiaiden 
luku maassamme oli 612, v. 1880 se oli 2,075. Myöhemmin 
valitettiin, että kauppapuoteja oli syntynyt liikaa maalle ja 
että siitä oli aiheutunut epäkohtia. 

Aina Kustaa II Aadolfin ajoista asti oli maamme kaupungit 
jaettu meri- eli tapulikaupunkeihin, joilla oli oikeus 
harjoittaa ulkomaankauppaa, kun taas pienempien sisämaan
- eli maakaupunkien tuli tyytyä vain kotimaankaupan 
harjoittamiseen. Edellämainituilla asetuksilla tämäkin erotus 
poistettiin ja kaikki kaupungit saivat oikeuden toisistaan 
riippumatta harjoittaa ulkomaan kauppaa. V. 1879 annettu 
elinkeinolaki täydensi elinkeinovapauden periaatteiden soveltamista 
taloudelliseen elämäämme. Kauppa lakkasi olemasta 
erioikeutettuna, suljettuna elinkeinona ja tuli luvalliseksi 
kaikille. 

Itämaisen sodan jälkeisenä vuosisataneljänneksenä ulkomaankauppamme 
raha-arvoltaan siis lisääntyi viisinkertaisesti. 
Sitä ennen yhtä suureen lisääntymiseen tarvittiin 
neljä vuosikymmentä eikä sen jälkeenkään kehitys ole 
likimainkaan ollut yhtä nopeaa. 

Kaupan vilkastumiseen vaikutti paitsi lainsäädäntö myöskin 
kulkuneuvojen sekä raha- ja luottoliikkeen nopea kehitys. 

Kuten edellä on jo mainittu, valmistui Suomen ensimmäinen 
rautatie, Helsingin — Hämeenlinnan rata, v. 1862. Hallitus 
esitti v:n 1867 valtiopäiville Pietarin radan rakentamista. 
Säätyjä ei ollut vaikeaa saada tämän hankkeen puolelle, 
varsinkin kun maan kauppasuhteet Venäjän kanssa näyttivät 
kääntyvän Suomelle suotuisiksi ja suuret suunnitelmat muutoinkin 
kangastivat ihmisten mielissä. Radan rakentamista 

varten keisari antoi Venäjän valtiovaroista lainan. Tämä 
rata, jonka rakentamista korkeimmat viranomaisemme ajoivat 
etupäässä valtiollisista syistä — Suomen lähentämiseksi 
Venäjään — mutta joka muodostui tärkeäksi liikenteen 
välittäjäksi, valmistui syksyllä 1870. 

Seitsenkymmenluku on rautatiehistoriassamme yksityisratain 
suuri aika. Ranskan — Saksan sodan jälkeen tiedustelivat 
ulkomaalaiset rahamiehet, sopisiko heidän sijoittaa 
miljooniansa Suomen rautatierakennuksiin, ja maamme oma 
hallitus ajatteli samoihin aikoihin valmiidenkin ratain luovuttamista 
yksityisten käsiin. Yksityiset yhtiöt pyysivät 
ja saivat lupia Hangon, Porvoon ja Hämeenlinnan — Turun — 
Tampereen ratain rakentamiseen. Hangon radan rakennutti 
yksityinen yhtiö w. 1872 — 73, mutta pian yhtiön täytyi 
myydä ratansa suurella tappiolla Suomen valtiolle. V. 1874 
valmistui Porvoon rata, mutta sekin joutui vararikkoon, 
ja v.- 1887 uusi yhtiö otti sen haltuunsa. Turun radan rakentamiseen 
yksityisille annettu lupakirja peruutettiin, ja valtio 
itse rakennutti tämän radan, joka valmistui v. 1876. 

Aina 1860-luvulle asti Suomen ainoina rahalaitoksina 
olivat Suomen pankki ja säästöpankit, joista ensimmäinen 
perustettiin Turkuun v. 1822, toinen Helsinkiin v. 1825 sekä 
1840-luvulla Jyväskylän, Oulun, Viipurin, Hämeenlinnan, 
Porin, Vaasan ja Mikkelin säästöpankit. Ensimmäinen 
maalaissäästöpankki perustettiin Tenholan pitäjään v. 1847. 
Kaikki nämä säästöpankit saatiin aikaan yksityisten varoilla. 
1870-luvulla tuli tavaksi perustaa kunnallisia säästöpankkeja. 
Tänä aikana näiden rahalaitosten luku suuresti 
lisääntyi ja niihin pannut talletukset karttuivat. V. 1850 
oli 11 säästöpankkia ja niissä talletuksia noin 2 miljoonaa 
markkaa; v. 1880 oli 107 säästöpankkia ja niissä talletuksia 
noin 14 1 / 2 miljoonaa markkaa. 

Ensimmäinen varsinainen liikepankki, joka perustettiin 
maahamme v. 1860, oli Yhdyspankki. V. 1872 perustettiin 
Pohjoismaiden osakepankki ja v. 1879 Vaasan osakepankki. 

Maatilain lainatarvetta varten perustettiin v. 1861 Suomen 
Hypoteekkiyhdistys. Ensimmäiset 20 vuotta yhdistys toimi 
erittäin vaikeissa oloissa. 1860-luvun nälkävuosina sen 
täytyi ottaa haltuunsa suuri joukko (306) tiloja, jotka eivät 
jaksaneet suorittaa maksujaan sille. 1880-luvulla yhdistys 

sai edullisia ulkomaisia lainoja valtion takuulla ja saattoi 
sen jälkeen menestyksellisesti toimia alkuperäisen tarkoituksensa 
hyväksi. 

Aikaisemmin oli kaupunkeja koetettu saada kasvamaan 
monin etuoikeuksin ja säännöstelytoimenpitein. Kuitenkin 
kaupungit pysyivät pieninä, kuten edellä on kerrottu. Uusi 
aika koitti kaupungeille sitten, kun liike-elämä alkoi nopein 
askelin kehittyä. 

V. 1815 Suomen kaupunkien yhteenlaskettu asukasmäärä 
oli 51 841 henkeä; v. 1840 se oli 84 599 ja v. 1880 
173 401 henkeä. Jo 1830-luvulla Helsinki asukasluvussa 
sivuutti Turun. Vv. 1815 — 80 maamme pääkaupungin väkiluku 
lisääntyi lähes 10-kertaisesti. V. 1880 se oli 43 334 
henkeä. Vielä nopeammin kasvoi Tampere; sen asukasluku 
v. 1815 oli 793 ja v. 1880 136 45 henkeä; lisäys oli siis lähes 
20-kertainen. 

Kasvaessaan väkiluvultaan ja alaltaan kaupungit menettivät 
sen alkuperäisen leimansa, mikä niillä vuosisadan alussa 
oli. Katuja levennettiin ja järjestettiin paremmin liikenteen 
tarpeita vastaaviksi, taloja korjailtiin ja uusia rakennettiin 
ottaen huomioon ajan kauneus- ja mukavuusvaatimuksia. 
Kaupunkilaisten harjoittama karjanhoito ja puutarhanviljely 
jäi vähitellen menneen ajan muistoksi. 

Maatalous. 

Viime vuosisadan ensimmäisinä vuosikymmeninä maatalous 
Länsi- ja Keski-Euroopan maissa edistyi nopeasti. 
Luonnontieteistä sai maatalous tieteellisen pohjan; uusia 
nerokkaita maanviljelyskoneita keksittiin; järkiperäinen 
maanviljelys vuoröviljelyksineen alkoi. Maataloudellinen 
tuotto nousi tavattomasti samalla kun viljan ja maatilain 
hinnat nousivat. Tuotteiden hinnan nousu oli seurauksena 
osittain yhä lisääntyneestä elintarpeiden kysynnästä, osittain 
maatalouden tuotantokustannusten kasvamisesta, mikä 
taas johtui huonompien maiden viljelykseen ottamisesta ja 
uusien kalliiden työvälineiden (koneiden) sekä voimakkaan 
lannoituksen käyttämisestä lisätyn tuoton aikaansaamiseksi. 
Vanhat viljelykset ja maat, joissa kalliita tuotantokustannuksia 

ei tarvittu, nousivat arvossa ja siten nostivat maatilain 
hintoja. Myöskin parantuneet kulkuneuvot tulivat 
maataloudelle hyödyksi ja määräsivät sen kehityssuunnan. 
Vuosisadan puolivälissä oli siten maatalous noussut Länsija 
Keski-Euroopan sekä Skandinaaviankin maissa suureen 
kukoistukseen. 

Suomessakin oli vuosisadan alkupuolisko nousevan maatalouden 
aikaa. Suurten maatalousuudistusten vaikutukset 
tulivat nyt tuntuviksi. Tuotanto nousi suuresti, maalaistavarat 
ja maatilat olivat hyvässä hinnassa, vaikka tuotantokustannusten 
nousemista täälläkin lakkaamatta valitettiin. 
Viljelysten laajentamiseen tarjosivat suot hyvää tilaisuutta, 
ja yllykettä maataloudelliselle edistykselle antoi ulkomaiden 
esimerkki ja alkava maataloudellinen opetus. 

V. 1840 Suomen ensimmäinen maanviljelyskoulu Mustiala 
aloitti toimintansa. Varsinaisen 2- vuotisen maanviljelys- eli 
»voutiosaston» rinnalle sinne järjestettiin 1 -vuotiset lampurija 
karjakko-osastot, joista edellinen pian lakkasi. Laitoksen 
tuli olla malli- ja näytetalona suurelle maataviljelevälle 
yleisölle, uusien työ-, viljelys- ja eläinjalostustapojen kokeiluasemana 
y. m. Puolitoista vuosikymmentä Mustiala oli 
maamme ainoa maatalouskoulu. 

Ensimmäinen yleinen maanviljelyskokous pidettiin 
Turussa v. 1847." Sen jälkeen lyhyin väliajoin pidettiin 
4 samanlaista kokousta, kunnes ne v:n 1860 jälkeen harvenivat. 
Yleisiä maanviljelysseurojakin alettiin perustaa, 
vaikka niiden merkitys talonpoikaiselle maanviljelysväestölle 
aluksi ei ollut suuri. — V. 1852 asetettiin 2 valtion palkkaamaa 
lääninagronomia. Sitten on heidän lukuansa aika ajoin 
lisätty. 

Vapaamman valtiollisen ajan alku merkitsi uutta vaihetta 
hallituksen maatalouspolitiikassakin. V. 1856 päätettiin 
perustaa 7 uutta maanviljelyskoulua ja aloittivatkin ne 
lähivuosina toimintansa (Otava, lähellä Mikkeliä, Koivikko 
Muhoksella, Korsholm Vaasan tienoilla y. m.). 

Maanviljelyksen kehityksen kanssa kulki rinnan torpparilaitoksen 
kehitys. V. 1815 Suomessa oli 31 004 torpparia. 
V. 1865 tämä luku oli 63 002; tällöin torpparien luku maassamme 
olikin suurimmillaan. 

Maanviljelyksen, tarkemmin sanottuna viljanviljelyn 

kehityksellä oli heikotkin puolensa. Usein sattuvat katovuodet 
ja alituinen katovuoden uhka tekivät maatalouden 
epävarmaksi ja saattoivat hinnat lakkaamatta vaihtelemaan. 
Suomen viljantuotanto oli aivan suojaton Venäjän viljantuontia 
vastaan, jonka apua hätäaikoina kyllä tarvittiin, 
mutta joka parempina aikoina ja kulkuneuvojen edistyessä 
haittasi kotimaisen maanviljelyksen kannattavaisuutta. 
Pahempi oli, etteivät itse maanviljelystavat edistyneet uusia 
oloja vastaavassa määrin. Talonpoika oli joutunut uusien 
olojen alaiseksi kykenemättä käyttämään niitä hyväkseen. 
Hän viljeli peltoansa esi-isieri tapaan ja kasvatti yksinomaan 
viljaa, etupäässä ruista. Hänen toimeentulonsa 
riippui kokonaan viljansadosta; ylen hyvä vuosi polki viljan 
hintoja ja huono vuosi toi nälkää ja puutetta hänelle ja koko 
kansalle. 

Sen, että talonpoika niin kiinteästi piti kiinni viljanviljelystä, 
mainitaan paljon johtuneen kotitarveviinanpoltosta. 
Sen laskettiin kuluttaneen noin viidennen osan 
maan viljasadosta. Se nosti viljan hintoja ja piti yllä käsitystä, 
että ainoastaan viljanviljely kannattaa. Vanha, 
aikoinaan sivistyneistönkin omaksuma usko oli, että vilja, 
vaikkapa siitä viina erotettiinkin pois, ei menettänyt mitään 
ravintoarvostaan karjanruoaksi käytettynä ja että viinanpolton 
jäte, rankki, erittäin hyvin soveltui nautakarjan 
ravinnoksi. Heinänviljely sen vuoksi laimin lyötiin. Maatalous 
rakentui siten liian yksipuolisesti viljan kasvattamiseen. 
Kun halla vei sadon, jouduttiin vaikeuksiin. 

Nälkävuosina 1866—68 tuli romahdus. Yhdellä iskulla 
selveni, ettei silloinen maatalous voinut turvata maamme 
suuresti kasvanutta väestöä. 

Yleismaailmallinen kehityskin alkoi vaikuttaa maataloutemme 
asemaan. 1870-luvulla rupesi Amerikan suunnattomilta 
uudismailta suuntautumaan maanosaamme viljavirta, 
joka polki entiset viljanhinnat ja sai aikaan pysyvän 
maatalouspulan kaikkialla Länsi- ja Pohjois-Euroopassa. 
Se jatkui kauan ja pakotti maatalouden suuntautumaan 
uusille urille. 

Hallitus ja yksityiset maatalouden harrastajat eivät 
olleet suinkaan aikaisemminkaan unohtaneet heinänviljelyn 
ja karjanhoidon merkitystä. 

Suomen Talousseuran puolesta erityinen valiokunta käsitteli 
karjarotukysymystä. V. 1847 pidetyssä maanviljelyskokouksessa 
asia oli vilkkaan keskustelun alaisena, ja siellä 
kannatettiin ulkomaisten karjarotujen, etupäässä ayrshirekarjan 
tuontia maahamme. Valtion toimesta jo samana 
vuonna tuotiinkin maahamme ulkomaisia hiehoja ja sonneja. 


Omin päin opiskellut tarmokas ja lahjakas talonpoika 
Antti Manninen Kangasniemeltä (synt. 1831, kuoli. 1866) 
arvosteli ankarasti yrityksiä turvautua yksipuolisesti ulkomaisiin 
rotuihin karjakannan jalostamisessa. Hän oli paljon lukenut 
maataloutta koskevaa ammattikirjallisuutta, mutta vielä 
enemmän hän oli oppinut omasta käytännöllisestä kokemuksestaan. 
Hänen käsityksensä mukaan päästiin parhaisiin 
tuloksiin karjanjalostuksessa omien kotimaisten rotujen 
pohjalla. Hänen samoin kuin eräiden muidenkin samaan 
suuntaan käyvät lausunnot eivät pitkiin aikoihin vaikuttaneet 
karjanjalostuksen kehitykseen. Suuriin kartanoihin hankittiin 
rotukarjaa. Mutta talonpoikaisviljelys jäi jalostettua 
karjaa vaille. 

Seuraus oli, että karjataloustuotanto pysyi alhaisella 
kannalla. Vv. 1850 — 53 vietiin maastamme voita ulkomaille 
keskimäärin 609 000 kg vuodessa. Vuosikymmentä myöhemmin 
sen vienti on kaksinkertaistunut, mutta kolme 
vuosikymmentä myöhemmin kymmenkertaistunut. Entistä 
nopeampi kehitys alkoi kotitarvepolton lakkauttamisen ja 
suurten nälkävuosien jälkeen. 

1850-luvulla Turku ja Pohjanlahden rantakaupungit 
olivat voin tärkeimmät vientisatamat; niistä vietiin voita 
pääasiallisesti Ruotsiin ja Saksaan. Mutta vähitellen suomalainen 
voi sai uuden ja tärkeän menekkipaikan Pietarista. 
Saimaan kanavan valmistuttua alkoi Itä-Suomen voikauppa 
kukoistaa, niin että 1860-luvulla Viipuri ja muut 
Itä-Suomen kaupungit olivat tulleet maamme suurimmiksi 
voinmyyjiksi. Vielä 1880-luvun puolivälissä meni joskus 
enemmän kuin puolet voin koko vientimäärästä Venäjälle. 

Voi, jota maassamme vanhempina aikoina valmistettiin 
ja myytiin, oli yksinomaan n. s. talonpoikaisvoita, jonka 
laatu ei aina ollut kehuttava. Menneen vuosisadan puolimaissa 
tehtiin kuitenkin voinvalmistustavoissa huomattavia 

parannuksia. Sitä aikakautta on sanottu kartanomeij erien 
ajaksi, koska herraskartanot silloin tulivat johtavaan asemaan. 
Talonpoikaisvoin vienti taantui ja sen täytyi tyytyä 
pääasiallisesti kotimaisiin markkinoihin. 

Näissä oloissa tapahtui jyrkkä käänne 1880-luvulla. 
Tanskan ja Ruotsin esimerkin mukaan alettiin perustaa 
kylämeijereitä, joista sitten osuusmeijerit ovat kehittyneet; 
siten keskikokoiset ja pikkuviljelijät jälleen saattoivat ryhtyä 
harjoittamaan voin valmistusta ulkomaista vientiä varten. 



Aleksanteri II :n hallituksen loppu. 

Samaan aikaan kuin Suomen säädyt w:n 1877 — 78 valtiopäivillä 
käsittelivät asevelvollisuusasiaa, Venäjä kävi sotaa 
Balkanilla. Sodan alussa keväällä 1877 oli venäläisillä hyvä 
menestys. Mutta syyskesällä tapahtui käänne. Ankarin 
ponnistuksin saatiin kuitenkin sotaonni kääntymään. Venäjän 
sotajoukot etenivät voittoisasti aina Marmarameren rannikolle 
saakka. Balkanin sotaretkeen otti Suomen kaartikin 
osaa. 

Rauha Venäjän ja Turkin välillä solmittiin San Stefanossa 
maaliskuussa 1878. Englanti, Itävalta-Unkari, Saksa y. m. 
länsivallat pitivät sen määräyksiä liian edullisina Venäjälle 
vaatien rauhanehtojen lopullisen tarkastamisen alistettavaksi 
yleiseurooppalaiseen kongressiin, joka kokoontui Berliinissä 
kesällä 1878. Siellä Venäjän oli pakko tinkiä paljon 
siitä, mitä se oli sodallaan saavuttanut. 

Venäjällä Berliinin kongressissa kärsityt tappiot synnyttivät 
laajoissa piireissä katkeraa vihaa Länsi-Eurooppaa kohtaan, 
joka valtakunnalta oli ryöstänyt sen voittojen hedelmät. 
Kiihkokansallinen mieli ja yltiövenäläisyys pääsi vallalle 
synnyttäen monenlaisia suunnitteluja kaikkien slaavilaisten 
kansain yhdistämisestä yhdeksi suureksi suurvenäläisten 
johtovallan alaiseksi valtakunnaksi. Täten syntyi n. s. panslavistinen 
harrastus, jonka kannattajat puhuivat lahoavasta 
Länsi-Euroopasta vaatien Venäjää karttamaan sen turmiollisia 
laitoksia. Rajamaiden lähempi liittäminen valtakuntaan 
tuli panslavistien mieliharrastukseksi, jota pyrkimystä 

myöhemmin koetettiin innokkaasti toteuttaa ja josta meidän 
maammekin joutui kärsimään. 

Vapaamieliset piirit Venäjälläkin suosivat Länsi-Euroopan 
mallin mukaisia uudistuksia. Siihen oli niiden mielestä 
sitäkin enemmän syytä, kun Turkin sota paljasti arveluttavalla 
tavalla valtakunnan sisäisen kehnouden. Mitä 
lukuisimmilla aloilla tulivat räikeästi näkyviin yhteiskuntajärjestyksen 
ja hallinnon puutteet. Törkeätä petollisuutta, 
itsekkyyttä, lahjomista y. m. paljastui aivan keisarin 
lähimmissä neuvonantajissa, vieläpä hänen omissa sukulaisissaankin. 


Hallitus kallistui panslavistien puolelle alkaen julmasti 
vainota kaikkia uudistusten kannattajia. Vakoilu, santarminuuskinta, 
vangitsemiset, karkotukset ja tsaarivallan 
aikaiselle Venäjälle niin ominaiset piiritystilat lisääntyivät 
yleisön suureksi kauhuksi. Kuolemanrangaistuksia pantiin 
toimeen ehtimiseen. 

Tämä kova menettely synnytti yhä hurjempaa kiihkoa 
vainotuissa ja heidän puolustajissaan. Vihattuja hallitusmiehiä 
vastaan tehtiin murhayrityksiä toisensa jälkeen. 
Vihdoin hurjimmat vallankumoukselliset tuomitsivat itse 
keisarinkin kuolemaan uhaten väkivaltaisesti raivata hänet 
pois tieltään. Moneen kertaan sitä yritettiinkin. Tämä teki 
tuskallisen vaikutuksen onnettomaan hallitsijaan, joka oli 
joutunut elämänsä tukalimpaan ristiaallokkoon. Vapaamieliset 
neuvoivat häntä myönnytyksiin, vanhoilliset jyrkästi 
pysymään kiinni kaikessa vanhassa, ja terroristien 
taholta hän oli vainottu kuin turvattomin metsänotus. 

Horjuttuaan kauan puolelle ja toiselle Aleksanteri lopulta 
läksi uudistusten tielle. Hän päätti panna toimeen perustuslaillisen 
hallitustavan. Sitä tarkoittavat ehdotukset olivat 
jo valmiina. 

Mutta ennenkuin ne ennättivät saada vahvistuksensa, 
onnistui vallankumouksellisille se, mihin he kauan olivat 
pyrkineet. V. 1881 keisari Pietarin kadulla joutui pommiräjähdyksen 
uhriksi ja kuoli kohta sen jälkeen. 

Suomessa oli kauhu ja inho murhateon johdosta yleinen. 
»Kynä kieltäytyy palvelemasta», kirjoitti iäkäs J. V. Snellman. 
»Mielenmaltti ei palaa. Kuohuvassa sydämessä katkeruuden 
tunne uhkaa tukahduttaa tuskan.» 

Venäjän vallankumouksellisille keisarin murha tuotti 
katkeran pettymyksen. Uusi hallitsija, Aleksanteri III, astui 
päättävästi taantumuksen tielle. Isänsä perustuslaillisista 
hankkeista hän ei tahtonut tietää mitään. Vallankumouksellinen 
liike tukahdutettiin ankarin toimenpitein. Venäjän 
kansan yleinen mielipidekin kääntyi sitä vastaan. 



Aleksanteri III:n hallitusajan alkukausi. 

Uusi hallitsija osoitti aluksi Suomea kohtaan samaa suopeutta 
kuin isänsä. Saavuttivatpa kansalliset riennot tähän 
aikaan voittoja, jotka ennen hallitsijanvaihdosta olisivat 
olleet mahdottomia. 

Kesällä 1881 kenraalikuvernööri Adlerberg sai eron. 
Valtakautensa loppuajan hän oli ollut suopeamielinen ruotsinkieliselle 
sivistyneistöllemme ja sen pyrkimyksille. Sitä vastoin 
suomenmielisten ja hänen välilleen ei syntynyt luottamuksellista 
suhdetta. Kothenin mullistushankkeiden aikana Adlerberg 
nimenomaan kehoitti suomenmielisten johtoa kääntymään 
puoleensa tarjoten sille tukea hankkeissa suomenkielisten 
koulujen suojelemiseksi. Suomenmieliset silloin hylkäsivät 
tämän tarjouksen. Uuteen kenraalikuvernööriin he suhtautuivat 
aivan toisin; ja toisenlainen olikin viimeksimainitun 
menettely kansallisia rientojamme kohtaan. 

Mikä sai aikaan tämän muutoksen? Arvid Järnefelt kertoo 
kirjassaan »Vanhempieni romaani», että hänen isänsä, kenraali, 
sittemmin senaattori Aleksander Järnefelt, nuorena upseerina 
Pietarissa aikoinaan oli tutustunut kreivi Feodor Loginovits 
Heideniin, joka oli osoittanut suurta mielenkiintoa 
Suomen asioihin ja suomenmielisten pyrkimyksiin. 
Turkin sodassa Heiden sittemmin oli Venäjän armeijan yleisesikunnan 
päällikkönä. Tällä sotaretkeltä kenraali Järnefelt 
oli suorittamassa Bulgaarian sotateknillistä korkeuskartoitusta
^ missä tehtävässä hän toimi välittömästi Heidenin alaisena. 
Tällöin arvelee Arvid Järnefelt isänsä puhuneen suunsa 
puhtaaksi Heidenille, joka oli kohoamaisillaan Venäjän 
vaikutusvaltaisimmaksi mieheksi, ja selittäneen ystävällensä, 
kuinka tärkeätä sillä hetkellä oli, että Suomeen ei enää lähetetty 
sellaista kenraalikuvernööriä, joka joko suoraan suosi 

maan yhä jatkuvaa ruotsalaistumista 
tai oli välinpitämätön ruotsinkielisten 
hankkeisiin nähden, vaan että Suomeen 
saadaan mies, joka tarmokkaalla 
kädellä tekee lopun ruotsinmielisten 
vallasta ja auttaa suomalaisen 
kansan kansojen alkeellisimpaanoikeuteen: 
olla omien miestensä hallitsema. 

Heidenistä tulikin Adlerbergin seuraaja. 
Uutta kenraalikuvernööriä 
Uusi Suometar tervehti ranskankielisellä 
kirjoituksella. Se oli alkuna 
luottamuksellisten suhteiden syntymiselle 
Heidenin ja suomenmielisten 
välillä. 

Aleksanteri II:n aikana kotimaisessa 
hallituksessamme vapaamielisempi 
ja laajanäköisempi katsantotapa 
oli päässyt vallalle, mutta 

asioissa, jotka koskivat suomenkielisen kansan oikeuksia, 
vanha virkavaltainen henki senaatissa säilyi. Niitä käsiteltäessä 
kotimainen hallituksemme oli kaikkea selvää 
ohjelmaa vailla, mutta vastahakoisena ja ennakkoluuloisena 
antoi ikäänkuin tukasta vetää itsensä myönnytyksestä toiseen 
viivytellen kaikkea semmoista, mitä kokonaan ei voitu 
estää. Tämä alensi paljon senaatin arvoa yleisön silmissä. 
Vv:n 1877 — 78 valtiopäivien jälkeen alkoi yhä enemmän» 
selvitä, ettei senaatin viivyttämispolitiikkaa voitaisi muuten 
lopettaa kuin ainakin osittain uusimalla hallituksen kokoonpano. 
Kreivi Heidenin suopea suhtautuminen suomenmielisiin 
ja eräät sattumatkin tekivät sen mahdolliseksi. Kevättalvella 1882 
joutui useampia senaattorinpaikkoja avoimeksi. 
M. m. kuoli senaatin vanha varapuheenjohtaja kenraali 
J. M. Nordenstam, joka sitten Haartmanin päivien uljaalla 
persoonallisuudellaan oli edustanut vanhaa virkavallan aikaa. 
Se oli ikäänkuin luonnon viittaus, että uusi vaihe maan hallinnossa 
oli tulossa. Toukokuussa 1882 kutsuttiin senaattiin 
suomenmielisten johtaja Yrjö Koskinen [aateloituna YrjöKoskinen
]. »Yrjö-Koskinen Suomen senaatissa: kas siinä nykyisissä 
oloissa oikea mies oikealla paikalla», kirjoitti tämän 



172 



nimityksen johdosta Th. Rein Valvojassa. »Eikä kenenkään 
muun nimi olisi senaatin nimityslistassa tehnyt likimainkaan 
samaa vaikutusta eikä tyydyttänyt kansamme suurta 
enemmistöä samassa määrässä' kuin hänen.» 

Vähän myöhemmin kuin Yrjö- Koskinen tuli senaattiin 
myöskin tunnettu tilastomies ja historiantutkija K. E. F. Ignatius, 
Yrjö -Koskisen läheinen ystävä ja aatetoveri. Suomenmielisille 
oli täten avautunut tie maan korkeimpaan hallitukseen. 
Kansallisten rientojen hyväksi he saattoivat nyt 
toimia aivan uusin edellytyksin. 

Yrjö- Koskisen kanssa samanaikaisesti nimitettiin senaattoriksi 
Leo Mechelin. Tämäkin nimitys herätti maassa 
suurta mielihyvää. Mechelinin etevät ominaisuudet olivat jo 
yleisesti tunnetut; liberaalien aikaisemman kannan mukaisesti 
hän oli osoittanut suopeutta kansallisia rientoja kohtaan, 
m. m. käsiteltäessä koulukysymystä valtiopäivillä. 



Koulukysymys. 

Kun vuosi vuoden perästä kului valtion ryhtymättä 
perustamaan suomenkielisiä oppikouluja, ja kouluasiaa yhä 
pohdittiin edellämainitussa suuressa koulukomiteassa saamatta 
aikaan mitään valmista, kävi odotus suomenmielisille 
pitkäksi. Vaikeuksia pelkäämättä yksityiset asianharrastajat 
ryhtyivät perustamaan yksityisiä kouluja. Syksyllä 1879 
aloittivat toimintansa suomenkieliset yksityislyseot Viipurissa, 
Turussa ja Porissa. Innostus levisi pian muihinkin 
kaupunkeihin. Seuraavana vuonna aloittivat toimintansa 
yksityiset suomenkieliset lyseot Vaasassa ja Lappeenrannassa 
sekä seuraavana vuonna Tampereella. Innostus ja uhrautuvaisuus 
oli niin suuri, että v:n 1881 Valvoja syystä sanoi: 
»Emme tiedä tämän vertaista kertoa mistään sivistyneestä 
maasta. Mikä asiain tavallisen menon mukaan olisi vaatinut 
monta kymmentä vuotta, on vuosikymmenessä suoritettu. 
Kiviä virtaan on vieritetty; se on ryöpeäksi koskeksi muuttunut; 
yhä mahtavammin virtaa vesi yli sulkujen. Kansa 
tuntee tehtävänsä, tuntee voimansa paremmin kuin rohkeinkaan 1870
-luvun alussa saattoi toivoa.» 

Tosiaankin innostus suomalaisuuden hyväksi oli silloin 

suurenmoista. Koulut eivät olleet ainoat, joita yksityisellä 
uhrautuvaisuudella oli ylläpidettävä. Suomalaisen Kirjallisuuden 
Seura, Suomalainen teatteri ja suomalaiset sanomalehdet 
kysyivät myös runsaasti varoja, jotka yksityisellä 
keräyksellä oli saatava kokoon. Talonpoika uhrasi osan sadostaan, 
virkamiehet osan palkoistaan, useat velkaantumisen 
uhallakin, ylioppilaat monet vuodet opintoajastaan j. n. e. 
Monet papit ja opettajat opettivat pitkät ajat ilman palkkaa 
alkavissa yksityisissä suomenkielisissä oppikouluissa. 

Senaatin kokoonpanon uusimisen jälkeen hallituksenkin 
koulupolitiikka muuttui. Syksyllä 1882 otettiin valtion 
haltuun Turun, Oulun ja Porin suomenkieliset yksityiset 
koulut. V. 1883 määrättiin valtion varoilla ylläpidettäväksi 
7 täydellistä klassillista lyseota ja 2 reaalilyseota sekä 
4 neliluokkaista alkeiskoulua. Yksityisten koulujen oikeus 
saada valtionapua turvattiin erityisellä asetuksella. V. 1884 
saattoi Th. Rein Valvojassa kirjoittaa: »Koululaitoksen alalla 
suomen kielen oikeudet on vihdoin tunnustettu, ja vaikka 
siinä vielä puuttuu yhtä ja toista, esim. enemmän suomalaisia 
naiskouluja, teollisuus- ynnä muutamien yksityiskoulujen 
auttamista valtion apurahoilla, niin ei kuitenkaan 
koulukysymys, Jumalan kiitos, ole enää niin polttava kuin 
se on ollut.» 



Kielikysymys. 

Suomenkielen käyttö virkakielenä ei edistynyt yhtä 
onnellisesti kuin suomenkielisten koulujen aikaansaaminen. 
Kuten edellä on mainittu, määräsi v:n 1863 kieliasetus, että 
suomenkieli virallisena kielenä oli tehtävä tasavertaiseksi 
ruotsinkielen kanssa viimeistään v:een 1883 mennessä. Jos 
jätetään huomioon ottamatta v. 1871 annettu asetus virkamiehiltä 
vaadittavasta kielitaidosta, ei sen jälkeen ryhdytty 
mihinkään lainsäädäntötoimenpiteisiin v:n 1863 käskykirjeen 
toteuttamiseksi, ennenkuin v. 1881 julkaistiin asetus, jossa 
määrättiin, että toimituskirja, jonka virkamies tai virasto 
asialliselle antaa, on laadittava sillä kielellä, jota asian 
vireillepanija on käyttänyt, ja että kunnille menevät viralliset 
kirjeet ja tiedonannot oli kirjoitettava kunnan käyttämällä 

kielellä. Vieläkin katsottiin tarpeelliseksi vapauttaa 
näistä määräyksistä m. m. senaatti, jolle myönnettiin oikeus 
kussakin tapauksessa päättää, millä kielellä se antoi toimituskirjoja 
sekä hovioikeudet, sotaylioikeus, alioikeudet, maistraatit 
ja kauppalain järjestysoikeudet. V. 1883 julkaistiin 
asetus, jossa määrättiin, että alioikeuksien, maistraattien ja 
järjestysoikeuksien oli toimituskirjain antamisessa noudatettava 
kunnalliskielen periaatetta. Ylempien oikeuksien 
taas oli antamissaan toimituskirjoissa käytettävä sitä kieltä, 
jota alempi oikeus tai viranomainen niitä koskevissa asioissa 
oli käyttänyt. 

Kuten esitetystä selviää, koskivat tähänastiset kieliasetukset 
ainoastaan virastoista annettavia asiakirjoja. Itse 
virastojen sisäinen kielikysymys oli vielä ratkaisematta. 
Juuri tätä puolta asiasta koski tämänaikainen ja tästä eteenpäin 
käyty kielitaistelu. Tärkeä askel oli siis vielä astumatta. 
Ennenkuin se ennätettiin tehdä, syntyi suomenmielisten 
keskuudessa hajaannus samoin kuin 1860-luvulla. Tälläkin 
kerralla muodostui »nuorten» ja »vanhain» ryhmä sillä erotuksella 
vain, että aikaisempia »nuoria» nyt vuorostaan ruvettiin 
nimittämään »vanhoiksi». 

Lähimpänä syynä tähän hajaantumiseen mainitaan olleen 
vanhojen suomenmielisten tekemä sovitteluyritys liberaalien 
kanssa. Itsessään tämä hanke ei ollut erittäin laajakantoinen 
eikä merkityksellinen. Se näyttää syntyneen v:n 1885 valtiopäivien 
alussa ja sen tarkoituksena mainitaan olleen tilapäisen 
yhteistoiminnan aikaansaaminen porvarissäädyn valiokuntajäsenten 
vaalissa, jotta suomenmielisille kielikysymyksessä, 
josta kaikkien säätyjen piti pyytää esitystä näille valtiopäiville, 
paitsi pappis- ja talonpoikais- myöskin porvarissäädyssä 
saataisiin enemmistön kannatus. Toisin sanoen: 
pyrkimyksenä oli sovittelujen avulla lisätä suomenmielisten 
vaikutusvaltaa valtiopäivillä. 

Koko sovitteluhanke oli tilapäinen yritys, joka hiljaa 
syntyi ja hiljaa haudattiin. Sen suoranainen käytännöllinen 
merkitys oli jotensakin vähäarvoinen. Mutta eräänlaatuisena 
ilmauksena vanhain suomenmielisten piirissä vallinneesta 
ajatustavasta se näyttää kumminkin olleen, minkä 
parhaiten osoittavat Agathon Meurmanin erinäiset sanat 
ja teot. Muistelmissaan hän kertoo, että hänen matkansa 

Moskovaan v. 1883 Aleksanteri Ill.n kruunaukseen 
teki häneen masentavan vaikutuksen — vihamielisyys 
Suomea samoin kuin muitakin rajamaita kohtaan Venäjällä 
oli siihen aikaan voimakkaasti nousemassa — ja 
että hän ajatuksensa sen johdosta on esittänyt ruotsiksi 
kirjoittamassaan kirjasessa »Puolueoloistamme». Punaisena 
lankana tässä kirjasessa on suuremman sovinnollisuuden ja 
eheyden aikaansaaminen sisäisissä oloissamme. Sen edellytyksenä 
kirjoittajan mielestä oli, että hallitus asettui puolueiden 
yläpuolelle. Sen oli suhtauduttava eri puolueisiin, 
kuten se suhtautuu kilpaileviin liikemiehiin. »Sen on raivattava 
kaikki kehityksen esteet, sen on yleisillä varoilla täytettävä 
yleiset tarpeet, vieläpä sen on mentävä väliin, jos toinen 
tai toinen menee hyvän elinkeinovapauden asettamain ra jäin 
yli, mutta sen ei ole suotava semmoisia etuja yhdelle puolueelle, 
joita ei ole toisella.» Kielikysymykseen sovitettuna 
tämä merkitsi sitä, että valtiovallan oli tunnustettava molemmat 
kielet tasa-arvoisiksi, mutta ei suosittava sen enempää 
toista kuin toistakaan. 

Perusajatus tässä on sama kuin aikoinaan liberaaleilla: 
kielikysymyksen ratkaisu on jätettävä vapaan kilpailun 
varaan valtion erityisesti suosimatta kummankaan kieliryhmän 
etuja — teoriassa kylläkin oikea ja hyvä oppi, 
mutta käytännössä hyvin vaikeasti toteutettava, sillä kummankin 
kielen puolustajilla oli kovin eroavat käsitykset siitä, 
mikä oikeudenmukainen tasa-arvo suomen- ja ruotsinkielen 
välillä oli ja millä ehdoilla voitiin puhua niiden välisestä 
vapaasta kilpailusta. 

Juuri samoihin aikoihin kuin Meurman oli julkaissut 
tämän kirjasen, hän oli mukana perustamassa Finland-lehteä, 
jonka päätoimittajanakin hän sitten oli. Lehden ohjelma 
oli: sovinnollisuus kieliasiassa, kotimaisen teollisuuden suosiminen 
ja vakaa kristillismielinen kanta. 

Esitetystä käy ilmeiseksi, että Meurman oli valmis sellaiseen 
menettelyyn kieliasiassa, mikä ei kovin pahoin hajoittaisi 
isänmaallisia voimia yhteisessä rintamassa idästä uhkaavaa 
vaaraa vastaan, mikä kaikki elävästi johtaa mieleen »vanhain 
rehellisten suomenmielisten» menettelyn 1860-luvulla. 

Erimielisyys »vanhojen» ja »nuorten» välillä kärjistyi 
huippuunsa v:n 1885 valtiopäivillä talonpoikaissäädyssä. 

Siellä oli silloin ensi kertaa edustajana Jonas Castren, tunnettu 
lakimies ja valtiollisten asiain harrastaja. Hän teki 
säädyssä anomuksen kielikysymyksen ratkaisusta hallinnollista 
tietä, jota vastoin Meurman kannattajineen oli sitä 
mieltä, että asiasta olisi koetettava saada aikaan säätylaki. 
Castrenin aloite tuli hylätyksi, ja erimielisyyttä »vanhain» 
ja »nuorten» välillä jatkui. 

Samaa ajatustapaa kuin Castren talonpoikaissäädyssä 
edusti porvarissäädyssä v:n 1885 valtiopäivillä tuomari 
Lauri Kivekäs. Lahjakkaana ja innokkaana kaunopuhujana 
hänellä oli suuri vaikutus ylioppilasnuorisoon. Kivekkään 
perustama K. P. T. -yhdistys omaksui jyrkän kannan kielikysymyksessä, 
mihin viittasi jo sen nimikin. Kirjaimet K. P. T. 
merkitsivät näet = »koko programmi toimeen» viivyttelemättä 
ja aivan täydellisenä. Eräässä v. 1887 julkaisemassaan 
kirjasessa Jonas Castren lausui: »Vasta silloin kun 
lainsäädännön kautta suomenkieli koulun ja virkakielen 
alalla on saanut sellaisen aserflan, kuin sillä kahdeksankertaisen 
kansanenemmistön kielenä täytyy olla, vasta silloin 
kun suomenkielisten koulujen ja laitosten suhde ruotsinkielisiin 
on kuin 8 1 vasta silloin on näillä aloilla saavutettu 
todellinen tasa-arvoisuus.» Näin jyrkkä ajatus kieliasiassa 
lausuttiin silloin ensimmäisen kerran. 

Käsiteltäessä Castrenin sekä paria muuta v:n 1885 valtiopäivillä 
tehtyä kielianomusta asianomainen valtiopäivävaliokunta 
joutui koskettelemaan kysymystä, joka silloisessa 
polvessa herätti suurta huomiota ja synnytti paljon katkeruutta, 
nimittäin kysymystä, oliko suomenkieli silloisten 
lakien mukaan Suomessa vieras kieli. Oikeuskaaressa 
oli nimittäin sanat, ettei vierasta kieltä saanut käyttää 
tuomioistuimissa. 

Kun tämä lainpaikka, joka oli Ruotsissa syntynyt, vieraalla 
kielellä mahdollisesti tarkoitti kaikkia muita kieliä 
paitsi ruotsinkieltä, tahtoivat monet tämän lainpaikan ilman 
muuta sovittaa Suomenkin oloihin, joten tällaisen lainselityksen 
mukaan suomenkieli Suomessa tosiaankin olisi ollut 
vieras kieli. 

Oliko tämä suomalaista kansallistunnetta nöyryyttävä 
lainselitys paikkansapitävä vai ei, siitä tuotiin esiin paljon 
todistuksia puoleen ja vastaan. 

Valtio-oikeudelliselta kannalta puheenalaisella lairiselityksellä 
oli erittäin laajakantoinen merkitys. Jos suomenkieli 
tosiaankin voimassa olevan säätylain nojalla, jommoinen 
v:n 1734 laki oli, oli katsottava vieraaksi kieleksi, ei sitä 
olisi voitu tehdä virkakieleksi muutoin kuin uudella säätylailla. 
Silloisen polven oli vaikea suhtautua asiaan kiihkottomasti, 
mutta nyt jälkeenpäin tyynesti harkitessa asioita 
voidaan myöntää, että parempi olisi ollut, jos kielikysymys 
olisi saatu järjestetyksi valtiopäivien ja hallituksen yhtäpitävällä 
päätöksellä. 

Valitettavasti niin ei tapahtunut. Hallituksella mainitaan 
olleen tarkoituksena jättää v:n 1885 valtiopäiville esitys 
asiasta. Mutta kun edellämainittujen kielianomusten kohtalo 
säädyissä osoitti, etteivät valtiopäivät asiasta saisi myönteistä 
päätöstä aikaan, jäi esitys antamatta. Asia ratkaistiin 
hallinnollisesti. V 1887 määrättiin alemmat virkamiehet 
ja virastot käyttämään paikkakunnan kieltä, mutta 
ylempien sallittiin itse määrätä virkakielensä. 

Kansamme enemmistö oli tyytyväinen siihen, että kieliasiassa 
vihdoinkin oli saatu kinastelusta loppu ja että 
saattoi toivoa rauhallisempaa aikaa. Mutta ruotsinkielisellä 
taholla oli suuttumus suuri, minkä väitettiin johtuneen 
siitä, että asia oli ratkaistu epäperustuslaillisella tavalla, 
vaikka vähän aikaa sitten juuri sillä taholla oli puolustettu 
sen hallinnollista käsittelyä. Todellisuudessa lieneekin suuttumukseen 
paljon vaikuttanut se, että vanha etuoikeutettu, 
mukava asema oli kadotettu. »Kantani kieliasiassa»-nimisessä 
kirjasessaan professori C. G. Estlander tapahtuman johdosta 
lausui nuo usein toistetut sanat, että suomenmielisyys 
oli, henkisesti ja siveellisesti ala-arvoinen sekä sivistykselle 
turmiollinen luopumusliike. Loistavalla kansalaisjuhlalla 
hänen puoluelaisensa häntä tämän johdosta kunnioittivat. 
Mutta Finland, Uusi Suometar ja Helsingfors Dagblad 
vastasivat ankarasti mainittuun kirjoitukseen. 

Kehoitukset sovinnollisuuteen kaikuivat ruotsinkielisellä 
taholla kuuroille korville. Liberaalinen puolue, tuo periaatteellisesti 
epämääräinen liitto »vallan, rikkauden ja intelligenssia 
välillä», kuten Snellman sitä aikoinaan nimitti, 
kulki auttamattomasti hajaantumistaan kohti. Jo v:n 1885 
valtiopäivillä sen vaikutus oli vähäinen; ja v:n 1887 lopussa 

sen vanha maineikas äänenkannattaja, Helsingfors Dagblad, 
tilaajien vähyyden vuoksi lakkasi ilmestymästä, mikä merkitsi 
sitä, että sen ryhmä oli näytellyt osansa loppuun. 

Ruotsinkielinen sivistyneistö kerääntyi tähän aikaan yhä 
yleisemmin ja kiinteämmin jyrkemmän ryhmänsä, viikinkipuolueen 
ympärille. Kaikki sovittelu suomenmielisten kanssa 
hylättiin. V. 1883 perustettu »Nya Pressen» A. Lillen toimittamana 
ajoi hyvin jyrkästi ja johdonmukaisesti tätä suomenmielisten 
pyrkimyksille vihamielistä ohjelmaa. 

Ruotsinkielisestä sivistyneistöstä tästä lähtien vain aniharvoissa 
poikkeustapauksissa siirtyi kansalaisia suomenmielisten 
riveihin. Snellmanin niin useasti esittämä vaatimus, 
että perinnäisen sivistyksen omistajat liittyisivät suomenkieliseen 
kansaan, toteutui vain osaksi. Uutta voimien lisää 
suomalaisuus puheenaolevan ajan jälkeen saattoi odottaa 
vain »auran kurjesta»: eduksi vaiko vahingoksi kansallisille 
riennoillemme, sen voi pätevästi osoittaa vasta puolueeton 
tulevaisuus. 



Aatteiden vuosikymmen. 

Kun v:n 1888 valtiopäivät alkoivat, odotti moni, että 
kielitaistelu silloin saisi kiivaamman luonteen kuin koskaan 
ennen. Molemmin puolin varustauduttiin ankaraan rynnäkköön. 
Mutta pian havaittiin, ettei rynnäkköä syntynytkään. 
Valtiolliset piirit olivat saaneet uutta ajateltavaa. »Uusi 
puoluejako on syntymäisillään», kirjoitti E. G. Palmen 
Valvojassa, »kuten jo aikoja sitten on odotettu ja ennustettu; 
vähemmin kuin koskaan ennen voipi kielikannan 
mukaan määrätä, millä kannalla kukin on muissa asioissa. 
Muualla huomattava erotus vapaamielisten ja vanhoilla 
olijain välillä tulee samassa merkitykseensä Suomessakin — 
muutos, joka oli itsestään selvä ja miltei välttämätön, niin 
pian kuin vaan pahimmat kielelliset epäkohdat poistuivat.» 

Mitkä olivat sitten ne uudistuskysymykset, jotka jakoivat 
yleisön vapaamielisiin ja vanhoillisiin? 

Nais- ja raittiusasia, työväenliike, joka tosin silloin vielä 
esiintyi hyvin vaatimattomassa muodossa sivistyneistöön 
kuuluvien henkilöiden johtamana, nuorisoseuraliike, ehtoollispakon 

poistaminen, siviiliavioliitto, siveellisyyskysymys, 
monet kirjallisuus- ja taidekysymykset, yhteiskasvatus, 
kansanvaltaisuus, vapaamielisyys, uskonnonvapaus — nämä 
ja monet muut uudet sotahuudot kaikuivat ilmassa ja 
saattoivat »uudelleen arvioimaan kaikki arvot». Tämä 
kaikki merkitsi sitä, että kansamme henkinen näköala oli 
avartunut, mikä oli johtunut läheisestä tutustumisesta ulkomaiseen, 
erittäinkin skandinaaviseen kirjallisuuteen. Uusi 
ajatustapa keveämpine elämäntuntoineen alkaa saada jalansijaa. 
Tätä kaiken uudelleen arvioimista edisti osaltaan uusi, 
n. s. luonnontieteellinen maailmankatsomus, joka oli saanut 
tehokasta lisätukea englantilaisen luonnontutkijan Darwinin 
opeista ja joka 1870-luvun lopulla voittokulussaan oli ehtinyt 
meidänkin maahamme törmäten kiivaasti yhteen vanhemman 
kristillis-ihanteellis-kansallisen elämänkäsityksen kanssa. 

Suomalaisuustaistelu oli ollut suurta ja jaloa. Se vaati 
uhraamaan isänmaalle. Mutta yleis-ön henkisten tarpeiden 
kasvaessa ja sen tiedonhalun lisääntyessä se alkoi tuntua 
yksipuoliselta. Lopulta se tuli monille muotiasiaksi ilman 
todella syvää ja vakavaa sisällystä. Ylioppilaspiireissä, Kivekkään 
johtamien »nuorten» keskuudessa siihen näyttää ilmenneen 
melkoinen annos kielteistäkin. Juhani Aho, joka itse 
kuului näihin »nuoriin», langettaa siitä kovan tuomion tehdessään 
»Muistatko?»-kirjassaan tiliä ylioppilasajastaan. »Kaikki 
oli suunnattu ulkokohtaiseen», hän lausuu. »Elettiin isänmaallisuuden, 
suomalaisuuden humussa, puoluekiihkossa, joka 
repäisi ja innostutti — mutta se oli taistelua, kansalaissotaa, 
veljesvihaa, sotatilaa — se oli kuin leirielämää, jossa ei ole 
aikaa sisäisen elämän arvoille. Juhlapuhe-innostusta, kvartettilaulutunnelmaa, 
joukkohuumausta, ei mitään yksilöllistä 
ylentymistä. En saanut it&eäni varten kiinni mistään erikoisesta, 
se oli kaikki ylimalkaista ulkonaista touhua. Ja kaikkein 
korkealentoisimmatkin juhlat päättyivät juominkeihin.» 

Tämä koskee lähinnä ylioppilaspiirejä, mutta se soveltuu 
sikäli muuhunkin valveutuneeseen yleisöön, että sekin kaipasi 
jotakin uutta sisäisen elämänsä tarpeille. Tätä se luuli 
löytäneensä 1880-luvun uusista aatteista. 

Rajoitumme ainoastaan muutamiin lyhyihin viittauksiin 
1880-luvuUa kiikoistusaikansa aloittaneeseen suomenkieliseen 
kaunokirjallisuuteen ja taiteeseen. 

Suomenkielinen kaunokirjallisuus. 



Sisällykseltään ja hengeltään 1800-luvun kaunokirjallisuus 
eroaa Runebergin, 




Pietari Päivärinta. 



Topeliuksen, Oksasen' ja Suonionkin 
runoudesta. Tämänaikainen 
suomenkielinen kaunokirjallisuus 
oli hengeltään realistista, 
s. o. se pyrkii kuvaamaan 
todellisuutta semmoisena 
kuin se on, ilman mitään ihannoimista 
ja kaunomaalausta sekä 
lisäksi tahtoo paljastaa ihmisten 
heikkouksia ja yhteiskunnallisia 
epäkohtia. Se oli heijastusta 
muualla Euroopassa tähän aikaan 
vallalla olevasta suunnasta. 


Pietari Päivärinta 
ei vielä kuulu realisteihin muutoin 
kuin että hänkin kuvasi 
todellisuutta, kotiseutunsa kansanelämää, semmoisena kuin 
hän sen oli oppinut tuntemaan ja näkemään. »Jos minun 
pitäisi välttämättömästi olla varsinainen kirjailija, niin kirjoittaisin 
silloin unhotettujen, ylenkatsottujen historiaa, sillä 
kyllähän maailma aina isoisista huolen pitää», hän itse sanoo 
erään kertomuksensa alussa ja 
lisää: »Mitäpä korkeat herrat tietävätkään, 
mitä mataloissa majoissa 
saadaan kokea ja kärsiä.» 
Näillä sanoilla hän on ilmaissut 
sen, mihin hän kertomuksillaan 
pyrki: matalien majojen elämän 
kuvaamiseen tosiolojen mukaisesti. 


Päivärinta (synt. 1827, kuoli. 
1913) on luonteenomaisimpia 
niistä kansallisen nousuajan miehistä, 
jotka köyhistä oloista 
lähteneinä ja koulusivistyksestä 

osattomiksi jääneinä tarmok Minna Canth. 

kaan itseopiskelun avulla kykenivät kohoamaan ympäristönsä 
yläpuolelle, sen neuvojaksi ja opettajaksi, vieläpä tuomaan 
ansiokkaan lisän silloiseen suomenkieliseen kirjallisuuteen. 
Hän oli mökkiläisen poika Ylivieskasta. Lapsena hän joutui 
kulkemaan kerjuullakin. Luontaisten lahjojensa avulla hänen 
onnistui päästä lukkariksi, kunnallisiin luottamustoimiin, 




Juhani Aho. 



vieläpä edustajaksi neljille valtiopäiville. Vasta 50-vuotiaana 
hän kirjoitti ensimmäisen kirjansa »Elämäni», mutta ennätti 
vielä julkaista semmoisen määrän teoksia, ettei moni nuorempanakaan 
aloittanut häntä tuotannon laajuudessa voila. 
V. 1880 hän alkoi julkaista kertomuksia »Elämän havainnoita» 
ja päätti tämän sarjan vuosikymmenen lopussa. 
Tänä aikana ilmestyivät häneltä myös teokset »Tintta 
Jaakko», »Torpan poika», »Minä ja muut» y. m. 

Aloittelevalle kaunokirjallisuuden lukijalle Päivärinnan 
teokset yhäkin ovat melkeinpä parasta, mitä voi suositella. 


Uusien yhteiskunnallisten aatteiden ensimmäisenä ja 
rohkeimpana esitaistelijana suomalaisessa kirjallisuudessa 
esiintyi Minna Canth (synt. 1844, kuoli. 1897). Etupäässä 
ulkomaisten kirjailijain vaikutuksesta hän oppi näkemään 
yhteiskunnallisia epäkohtia, etenkin naisen ja työväen sorrettua 
asemaa, ja hän julkaisi sarjan näytelmiä ja novelleja, joissa 
hän paljastaa epäkohtia kaikkien nähtäväksi. (»Työmiehen 
vaimo», »Köyhää kansaa» y. m.) Lopummalla ikää hänen 
mielensä vähitellen talttuu ja katseensa syvenee. Tältä 
kaudelta ovat näytelmät »Papin perhe», »Sylvi» ja »Anna 
Liisa», joissa aihe on hallittu luontevasti ja henkilökuvaus 
suoritettu johdonmukaisesti. Se ajatuksen selvyys, aktiivisuus 
ja tarmo, mikä ilmenee Minna Canthin tuotannossa, 
sekä se hellittämätön eteenpäinpyrkimys, jota hänen 
kehityksensä kulku osoittaa, kohottavat hänet pohjoismaiden 
silloisten naiskirjailijain joukossa huomattavimmalle 
sijalle. Suomalaisena näytelmäkirjailijana hän on 
merkittävimpiä . 

Uuden suunnan kirjailijoista saavutti huomattavimman 
aseman Juhani Aho (synt. 1861, kuoli. 1921). Ylioppilaaksi 
tultuaan hän jatkoi jonkin aikaa opintojaan, mutta 
antautui pian yksinomaan kirjallisuuden palvelukseen. Ansiokkain 
hänen varhaisimmista tuotteistaan on »Rautatie» (1884). 
»Se on herkullista pienoistaidetta, avosilmin ja hymyillen 
nähty unelma maalaisesta onnenkeitaasta, salomökistä, jossa 
ihmiset eivät rasita itseänsä ajatuksilla eivätkä turhalla 
touhulla, vaan elelevät ja oleilevat tyytyväisinä päivästä 
päivään liikkuen pienissä askareissaan, kunnes matka rautatietä 
katsomaan järkyttää heidät pois totutusta tasapainostaan», 
lausuu tästä teoksesta sattuvasti V. Tarkiainen. — 
Seuraavina vuosina Aho julkaisi romaanit »Papin tytär» ja 
»Papin rouva», jotka ihastuttavat mestarillisella kielenkäytöllään 
ja hienoilla luonnon- ja ihmiskuvauksillaan. 
Laaja historiallinen romaani »Panu» kuvailee elämää ja oloja 
sekä pakanuuden ja kristinuskon loppukamppailua 1600- 
luvulla Savon ja Karjalan rajaseuduilla. Monena kokoelmana 
ilmestyneet »Lastut» saivat paljon ihailijoita, toiset 

P. Halonen: Työhön lähtö. 



hienojen luonnontunnelmiensa, toiset ylevän isänmaallisen 
henkensä vuoksi (»Katajainen kansani»-nimiset lastut), ja 
ovat Juhani Ahon kirjallisen taiteen parhaita saavutuksia. 

V. 1906 Aho julkaisi romaanin »Kevät ja takatalvi». 
Sen historiallinen arvo kansallisen heräämisemme ajan 
kuvauksena on erittäin suuri. Kirjailija on tätä teostansa 
varten tehnyt hyvin tunnollisia ja tarkkoja tuon ajan 
tutkimuksia. Edellä on jo useasti viitattu sen historialliseen 
tosiperäisyyteen, mutta on vieläkin syytä huomauttaa 
seuraavista romaanin kohdista. Romaanin päähenkilö 
Antero on alussa piirretty sen kuvan mukaan, minkä 
Antero Wilhelm Ingman antaa omasta nuoruudenaikaisesta 
Kalevala-innostuksestaan. Myöhemmin tulee Anteroon 
Lauri Stenbäckille ominaisia piirteitä. Stenbäck ja muudan 
hänen ystävänsä, jotka erotettiin opistosta, kun olivat ottaneet 
osaa erääseen ylioppilaskokoukseen, ylpeilivät ensin 

A. Gallen-Kaltela: Joukahaisen kosto. 



marttyyriudellaan, 
mutta alkoivat 
myöhemmin 
pitää koko 
tuota hommaa, 
jossa olivat mukana, 
moitittavana, 
ja samoin 
romaanissa tekevät 
Antero ja 
Lauri Martin. Antero 
puhuu päiväkirjassaan 
onnettomasta 
rakkaudestaan 
eräällä 
Stenbäckin runolla, 
ja muutenkin 
ovat tuon 
päiväkirjan katkelmat 
usein sanasta sanaan tai miltei sanalleen Stenbäckin 
mietelmistä otettuja. Laurin esiintymiselle sisarensa häissä on 
olemassa vastaava tositapaus, nimittäin K. K. von Essenin 
puhe eräissä Maalahden häissä. Oikeudenkäynti heränneitä 
vastaan perustuu niinikään tositapaukseen. Kalajoen käräjillä 
Paavo Ruotsalaista ja hänen kannattajiaan syytettiin 
luvattomien kokouksien pidosta, ja istunnon jälkeen Paavo 
piti samanlaisen puheenkin kuin romaanissa esitetään. Hänen 
kertomuksensa poikansa murhasta perustuu myös aivan 
kirjaimellisesti tosioloihin, samoin matkayrityksestään Puolaan. 
Ruotsalaisen kohtaus Snellmanin kanssa on myöskin 
todenperäinen. He olivat kerran Iisalmen pappilassa väitelleet 
uskonnosta, jolloin Paavo oli kovasti kiivastunut ja 
tuominnut Snellmanin filosofian. 

Sille, joka tahtoo perehtyä kansallisen heräämisemme 
ajan ajatusmaailmaan,, on »Kevät ja takatalvi» täysin luotettava 
opas. 

Päivärinnan vaikutuksesta kansankuvaukset meillä tulivat 
ajan muotikirjallisuudeksi. Hän sai lukuisasti jäljittelijöitä 
ja seuraajia. Onnistunein näistä oli KauppisHeikki 
(synt. 1862, kuoli. 1920). Hän palveli renkinä 

Juhani Ahon isän pappilassa ja sai sieltä sysäyksen kirjallisiin 
harrastuksiin. Hän teki itsensä tunnetuksi herkkänä, usein 
leikillisenä Savon kansan elämän ja etenkin naisluonteiden 
kuvaajana. 

Taide. 

1880- ja 1890-luvun kuuluisin maalaustaiteen edustaja 
maassamme oli Albert Edelfelt (synt. 1854, kuoli. 
1905). Hänen nimensä on laajalti tunnettu ympäri Eurooppaa. 
Hän maalaili hallitsijain ja kuuluisien 
tieteen ja taiteen merkkihenkilöiden 
muotokuvia, kuvitti »Vänrikki 
Stoolin» y. m. 

Voimakashenkisin, monipuolisin ja 
kansallisin tämän ajan taiteilijoista oli 
Akseli Gallen-Kallela, (synt. 
1865, kuoli, 1932). 1880-luvulla hän 
maalasi kuvia kansanelämästä ja luonnosta. 
Miehuuskautenaan hän käsitteli, 
suurpiirteisesti ja tyylitellen Kalevalaaiheita. 
Aleksis Kiven henkisenä sukulaisena 
hän kuvitti tämän »Seitsemän 
veljestä». 

Gallen-Kallelan rinnalla esiintyi 
joukko huomattavia maalareita, joista 
tässä mainittakoon Eero Järnefelt 
(synt. 1863) ja Pekka Halorren 
(synt. 1865). Sekä muotokuvaettä 
maisemamaalarina ensinmainittu j. Takanen: Rebekka 
on tunnustettu erittäin eteväksi. Halo- kaivolla, 
nen on etusijassa ollut tuottelias maisemamaalari, 
jonka teoksissa ilmenee erikoinen »kotoinen 
suomalainen tuntu». 

Kuvanveistotaiteen alalla herätti suuria toiveita 
Johannes Takanen (synt. 1849, kuoli. 1885). Hän oli 
lähtöisin köyhistä oloista Virolahdelta, mutta osoitettuaan 
jo nuorena suurta lahjakkuutta hän sai varakkaita suosijoita, 
jotka avustivat häntä taideopinnoissa. Hänen tunnetuimmat 
veistoksensa ovat »Aino», »Rebekka kaivolla» ja 
J. V. Snellmanin rintakuva. Aikainen kuolema katkaisi 
hänen lupaavan taiteilijauransa. 




Oikeustaistelun aika. 



Maamme oikeudet uhattuina. 

Edellä on kerrottu, että Katkov jo 1860-luvulla aloitti 
maamme valtiollisia oikeuksia vastaan raivokkaat hyökkäykset. 
Ne jatkuivat sitten myöhempinäkin aikoina. 1870- 
luvun alkupuolella ne harvenivat, mutta kiihtyivät kohta 
uudelleen. 

Suomessa nämä ijmiöt herättivät ajoittain vakavaa huolestumista, 
kuten esim. säätyjen edustajien kokemukset 
kruunajaisjuhlallisuuksista v. 1883 osoittavat. Mutta sitä 
hälvensi kuitenkin paljon keisari-suuriruhtinaan puolesta 
osoitettu suopeus maatamme kohtaan. Meillä ei kyllin elävästi 
tajuttu Snellmanin aikoinaan lausumaa ajatusta, ettei 
itsevaltiainkaan hallitsija ajan mittaan voi olla piittaamatta 
ympäristönsä ja kansansa mielialasta. Aleksanteri 
III:n hallitusajan lopulla se saatiin ensi kerran raskaasti 
kokea. 

Niitä hyökkäyksiä, joita Katkov oli tehnyt sanomalehtimiehenä, 
ryhtyi näihin aikoihin tieteellisyyden varjolla tukemaan 
hovimestari Ksesar Ordin. V. 1887 hän käänsi venäjäksi 
Leo Mechelinin ranskaksi julkaiseman teoksen »Suomen 
Suuriruhtinaskunnan valtio-oikeuden pääperusteet». Siinä 
hän ei rajoittanut tehtäväänsä yksin kääntäjän työhön, vaan 
liitti tekstin alle huomautuksia, joilla hän koetti osoittaa, 
että Suomi oli vain tavallinen venäläinen maakunta, jossa 
kaikki, kuten muuallakin valtakunnassa, riippui keisarin 
itsevaltiaasta tahdosta. Kysymyksestä, joka täten herätettiin, 
syntyi laaja väittely, jossa Suomen oikeutta historialliselta 
kannalta erittäin etevästi puolusti professori J. R. 

D a n i e 1 s o n (sittemmin 
Daniels 
o n-K a 1 m a r i, 
s. 1853, kuoli. 1933). 
Teoksissaan »Suomen 
yhdistäminen 
Venäjän valtakuntaan», 
»Suomen sisäinen 
itsenäisyys» ja 
»Viipurin läänin palauttaminen 
muun 
Suomen yhteyteen» 
hän historiallisten 
tosiasiain nojalla 
mitä sitovimmin 
osoitti Ordinin väitteiden 
nurinkurisuuden. 
Aleksanteri I 
oli aivan riidattomasti 
tunnustanut 
Suomen perustuslait 
Venäjän hallitsijoita 
sitoviksi. Kun venäläiseltä 
taholta huomautettiin, 
että se oli merkityksetöntä paraatia vastavalloitetun 
maan rauhoittamiseksi, osoitti Danielson, että Aleksanteri 
I Suomen kenraalikuvernöörille lähettämissään salaisissa 
kirjeissä, ' joissa hänen ei tarvinnut teeskennellä, sanoi 
myöntäneensä Suomelle sisäisen itsenäisyyden. 

Venäläisiin Suomen-vihollisiin nämä tosiasiat eivät vaikuttaneet 
hituistakaan. Väkivallan saarnaajat ovat harvoin 
piitanneet totuudesta. 

Aleksanteri III:n, jonka jo aikaisemmin matkoillaan 
maassamme sanotaan saaneen tyytymättömyyden aihetta 
oloihimme, kerrotaan ankarasti vihastuneen maatamme kohtaan 
Ordinin teoksen johdosta. Seuraukset siitä tulivat pian 
näkyviin. Jo v:n 1889 lopulla tiedettiin kertoa, että hyökkäyksiä 
valtiollista asemaamme vastaan oli odotettavissa. 
Lähtiessään Pietariin ilmoitti kenraalikuvernööri Heiden, 
että hän aikoi vakavasti puolustaa maamme oikeuksia ja 




J. R. Danielson-Kalmari. 

pyysi senaatilta sitä varten tarpeellisia selityksiä, jotka 
hänelle annettiinkin. Kun ne esitettiin keisarille, mainitaan 
tämän liittäneen asiakirjain reunaan äreän ja ivallisen reunamuistutuksen: 
»Onko Suomi valloittanut Venäjän vai päinvastoin.» 


V:n 1890 alussa viralliset lehtemme sisälsivät tiedon, 
että Pietarissa oli asetettu kokonaista kolme komiteaa suunnittelemaan 
posti-, tulli- ja rahalaitoksemme sulattamista 
vastaayiin venäläisiin laitoksiin. Onneksi saatiin tulli- ja 
rahalaitoksien yhdistäminen kuitenkin torjutuksi, erittäinkin 
kun vaikuttavalla venäläiselläkin taholla oli asetuttu näitä 
sulatushankkeita vastaan; niinpä esim. venäläiset teollisuudenharjoittajat 
vastustivat tulliyhteyttä ja Venäjän silloinen 
rahaministeri yhteistä rahayksikköä. Postilaitoksen yhdistäminen 
ei sitä vastoin ollut torjuttavissa; v. 1890 Suomen 
postitoimi alistettiin Venäjän postilaitoksen alaiseksi. 

Kohta posti julistuksen ilmestymisen jälkeen kohtasi 
kansaamme eräs toinenkin kipeä isku. V:n 1888 valtiopäivillä 
hyväksytty rikoslaki sai keisarin vahvistuksen seuraavana 
vuonna. Kun se kohta sen jälkeen ilmestyi venäjänkielisenä 
käännöksenä, kohtasi se venäläisellä taholla ankaraa moitetta 
siitä, että rangaistukset keisarin persoonaa ja keisarillisen 
perheen jäseniä vastaan tehdyistä rikoksista olivat 
liian lievät, minkä vuoksi vaadittiin, että sen toimeenpano 
lykättäisiin toistaiseksi. Julistuskirjalla v:lta 1890 määrättiinkin 
niin tehtäväksi. 

Perustuslakejamme, joiden oleellisimpia määräyksiä oli, 
ettei hallitsija yksin saa lakia muuttaa ja entistä kumota, 
loukattiin tällä teolla hyvin törkeästi. Rikoslain toimeenpanon 
lykkääminen merkitsi nimittäin yksinkertaisesti sitä, 
että laillisesti syntynyt laki, vaikkapa vain toistaiseksi, hallitsijan 
mahtisanalla lakkautettiin. 

Kun oikeuksiemme loukkaukset ja tapahtunut suunnanmuutos 
maassamme tulivat tunnetuiksi, herätti se yleisössämme 
syvää huolestumista. Se painoi leimansa sanomalehdistöön, 
valtiopäiväkeskusteluihin ja kaunokirjallisuuteenkin. Itse 
hallitsi jahuoneenkin kanssa suomalaisten välit rikkoontuivat. 

Aikaisemmilla käynneillään maassamme ja lukuisilla 
kesäretkillään saaristossamme Aleksanteri III oli joutunut 
paljon kosketuksiin Suomen väestön kanssa. Hänen puolisonsa, 

Tanskan kuninkaan lylär, entinen Dagmar-prinsessa, 
sittemmin venäläisellä nimellä keisarinna Maria, puhui ruotsia 
ja saattoi senvuoksi tulkitta keskustella ruotsia taitavien 
suomalaisten kanssa. Ylioppilaslaulajat kävivät usein keisarillisessa 
hovissa laulamassa keisarin ja keisarinnan syntymäja 
nimipäivillä. Aina heitä kohdeltiin siellä mitä herttaisimmin. 
Milloin hyvänsä keisari liikkui maassamme, ei katsottu 
tarvittavan sitä tuskallisen, tarkkaa vartiointia, mikä Venäjällä 
oli tapana. Venäläistenkin mainitaan sitä ihmetelleen. 

Siihen aikaan Suomesta ei olisi hakemallakaan löytänyt 
valtiollista väkivallantekijää eikä murhaajaa. Kun luottamuksellinen 
suhde rikkoontui seuraavan keisarin ja kansamme 
välillä, ilmestyi niitä runsaasti. 

Postijulistuksen jälkeen lakkasivat suomalaisten laulajien 
Pietarin-matkat. Kun keisarilliselta taholta kysyttiin, 
tulevatko laulajat kunniatervehdykselle, vastattiin 
surunvoittoisesti: »Suomessa ei lauleta enää.» Keisarinnan 
mainitaan siitä syvästi pahastuneen, mutta myöhemmin 
hänelle kyllä selvisi, että suomalaisilla oli syytä suruunsa. 

V:n 1891 valtiopäivien avajaispuheissa säätyjen puhemiehet 
toivat ilmi sen huolestumisen, minkä toimet itsenäisyyttämme 
vastaan maassa olivat synnyttäneet. Selvimmin 
esiintyi se talonpoikaissäädyn puhemiehen puheessa. 
»Suomen talonpoikaissääty», lausuttiin siinä, »ei luulisi tällä 
hetkellä täyttävänsä velvollisuuttaan, ellei se alamaisesti 
ilmoittaisi, että se hiljainen levollisuus, joka vielä äsken 
vallitsi mielissä, on viimeisinä aikoina yksin matalimmissakin 
majoissa vaihtunut huoleen ja suruun». 

Kun nämä puheet esiteltiin keisarille, mainitaan hänen 
tehneen talonpoikaissäädyn puhemiehen puheeseen seuraavan 
reunamerkinnän: »Haluan tietää, mikä herättää heissä huolta 
ja surua, kun mitään ei ole toisenlaiseksi tehty, eikä mitään 
lakia muutettu.» Tämän johdosta talonpoikaissäädyn puhemies 
antoi selityksensä, jossa huomautettiin postijulistuksen 
perustuslainvastaisista määräyksistä ja viitattiin kirkonarkistoissa 
»kunnioituksella ja kiitollisuudella säilytettyyn» 
julistuskirjaan v:lta 1816, missä Aleksanteri I nimenomaan 
oli vakuuttanut tehneensä senaatin riippumattomaksi kaikesta 
muusta paitsi lakien vallasta ja siitä, mitä hallitsija 
niiden nojalla itse käytti. Suomen kansa ei sentähden voinut 

vapautua ahdistuksen- ja levottomuuden tunteesta, kun tälle 
käsitykselle maamme paikallisesta hallinnosta ei enää näytty 
annettavan tunnustusta. 

Tämän johdosta keisari kenraalikuvernöörin välityksellä 
ilmoitti tahtovansa osoittaa Suomen kansalle samaa hyväntahtoisuutta, 
huolenpitoa ja luottamusta kuin tähänkin asti 
säilyttäen muuttamattomina Venäjän hallitsijain sille myöntämiä 
oikeuksia ja etuuksia kuin myöskin, »ettei minun ole 
aikomuksena muuttaa sitä perustusta, jonka nojalle maan 
sisäinen hallitus on järjestetty». 

Tämän johdosta mielet maassamme paljon rauhoittuivat. 
Suomen itsenäisyyden viholliset olivat kärsineet tappion, 
mutta vain toistaiseksi. 

Ei kulunut kuin muutamia kuukausia, kun maamme 
oikeuksia jälleen supistettiin. Suomen asiain komitea Pietarissa 
lakkautettiin. Sitten ruvettiin eräiltä virkamiehiltä vaatimaan 
venäjänkielen taitoa. Määrättiin, että virallisen kirjeenvaihdon 
ministerivaltiosihteerin, kenraalikuvernöörin ja 
senaatin välillä tuli tapahtua venäjäksi. 

Mutta vielä pahempaa näytti olevan tulossa. Jo aikaisemmin 
useasti suunniteltu perustuslakiemme kokoaminen 
ja uusiminen oli jälleen herätetty edellisen vuosikymmenen 
puolivälissä ja uhkasi nyt viedä tulokseen, joka 
olisi tehnyt lopun kansamme valtiollisista oikeuksista. V. 1893 
jätettiin hallitsijan tarkastettavaksi venäläisten miesten 
laatima ehdotus valtakunnanlainsäädännöksi. Kysymyksessä 
oli siis suunnitelma Suomen oikeuksien täydelliseksi hävittämiseksi. 
Heiden oli sen puolella, mutta ministerivaltiosihteeri 
von Daehn vastusti jyrkästi hänen väitteitään. 


Tällä kertaa kuitenkin hankkeet Suomen sisäisen itsenäisyyden 
tuhoamiseksi jäivät sikseen. Keisari Aleksanteriin 
näyttävät vaikuttaneen ne suorat, mutta asialliset huomautukset, 
joita suomalaiselta taholta tehtiin maamme oikeuksien 
hävittämissuunnitelmaa vastaan. Hän ei tahtonut 
tehdä ratkaisevaa päätöstä, vaan lykkäsi valtakunnanlainsä
^däntöä koskevat asiakirjat valtakunnanneuvostoon, josta 
ne eivät enää palanneet hänen elinaikanaan. 

Uusi valtiollinen ryhmitys. 

Ne vihanpurkaukset, joiden kohteeksi Suomi joutui venäläiseltä 
taholta, aiheuttivat maassamme uuden valtiollisen 
ryhmityksen. 

Kahdelle edelliselle vuosikymmenelle oli leimaa antavana 
kielikysymys. Usein toistetuksi sananparreksi tuli: »Suomenmielinen 
ja ruotsinmielinen ovat eri mieltä, vaikka ei olisi 
kysymys muusta kuin maalaisvoista.» 1890-luvulla tämä 
erimielisyys huomattavasti tasoittui. 

1880-luvun puolivälissä suomenkielisellä taholla jyrkintä 
kantaa kieliasiassa edusti »nuorten» K. P. T.-yhdistys. Jo 
siihen aikaan yhdistyksen nimikirjaimet merkitsivät paitsi 
»koko programmi toimeen» myöskin »kansan pyhä tahto», 
mikä merkitsi sitä, että yhdistys harrasti pitkälle meneviä 
kansanvaltaisia uudistuksia. V:n 1888 valtiopäivillä »nuorten» 
ryhmä innokkaasti kannatti niitä uusia aatteellisia 
rientoja, jotka maassamme olivat alkaneet saada jalansijaa. 
Erittäinkin se harrasti ajatuksenvapautta. Tähän aikaan 
Suomessa kieltämättä vielä esiintyi synkkää ja nykyajalle 
käsittämätöntä vanhoillisuutta ja ahdasmielisyyttä. Niinpä 
kuultiin ajatuksia, ettei kansakoululaitos ollut muuta kuin 
Antikristus uudessa hahmossa. Raittiusliikettä nimitettiin 
»viettelevien henkien ja rienaajain opiksi». Eräs edusmies 
kertoi, että hän harvoin oli tuntenut suurempaa kiitollisuutta 
kaitselmusta kohtaan kuin sinä hetkenä, jolloin pappissääty 
v:n 1885 valtiopäivillä hylkäsi aloitteen naisen oikeudesta 
opiskella. yliopistossa. Niin kammottu oli vanhoillisten mielestä 
korkeampi naissivistyskin. 

V. 1881 perustetun aikakauslehti Valvojan ryhmä, johon 
kuuluivat m. m. Th. Rein, J. R. Danielson, E. G. Palmen 
y. m., otti tehtäväkseen vapaamman katsantotavan juurruttamisen 
suomenmieliseen sivistyneistöön: »suomenmielisyyden 
humanisoimisen». Tämän ryhmän työtä »nuoret» 1880-luvun 
lopulla tahtoivat jatkaa ja kehittää. V. 1890 alkoi Helsingissä 
ilmestyä heidän uusi jokapäiväinen äänenkannattajansa 
Päivälehti. Sen ympärille ryhmittyivät silloiset nuoret 
kaunokirjailijat Juhani Aho, Arvid Järnefelt, Santeri Ivalo 
(Ingman), J. H. Erkko y. m. 

Julkisessa elämässämme alkoi uusi ajanjakso: perustuslakiemme 
ja sisäisen itsenäisyytemme puolustaminen Venäjältä 
suunnattuja hyökkäyksiä vastaan. 

Vanhat erimielisyydet tahdottiin tasoittaa, mutta esille 
sukelsi uusi riitakysymys, joka oli huolestuttavana enteenä 
sille, mitä sitten vähän myöhemmin tapahtui julkisessa elämässämme: 
syntyivät vastakkaiset käsitykset siitä, miten 
uhkaavaa venäläistä sortoa oli vastustettava. 

Kirjasessaan »Mitä nykyinen asema vaatii» Yrjö-Koskinen 
kehoitti kannattajiaan ottamaan johdon käsiinsä valtiopäivillä 
koettamatta aikaansaada mitään sopimusta ruotsalaisen 
puolueen kanssa, koska hänen käsityksensä mukaan, 
ainoastaan suomenmielisten lausunnot tulivat saavuttamaan 
vallanpitäjäin huomiota ja saamaan jotakin merkitystä, 
joten suomenmielisten pitäisi yksin ottaa vastuullensa maan 
kohtalot. Ruotsinmielisten isänmaallisuutta hän ei epäillyt, 
mutta hän ei uskonut heillä silloisissa oloissa olevan mitään 
valtiollista vaikutusvaltaa. 

Kun postijulistuskirja ilmestyi, erosi senaattori L. Mechelin 
toimestaan. Kun vähän myöhemmin muitakin hallituksen 
jäseniä erosi ja senaatti järjestettiin uudelleen, johtui siitä, 
että suomenmieliset senaatin talousosastossa pääsivät enemmistöksi. 


Täten suomenmieliset saavuttivat sen, mihin Heidenin 
maahantulosta asti oli pyritty: johtoaseman maan hallituksessa. 
Jos se olisi tapahtunut vuosikymmentä aikaisemmin, 
olisi se synnyttänyt suurta mielihyvää suomenkielisessä 
yleisössä. Mutta silloisissa vaikeissa valtiollisissa oloissa 
suomenmielisten johtama hallitus ei saanut yksimielistä 
kannatusta edes suomenkielisiltä piireiltä. Saatiin kuulla 
syytöksiä, että vanhat suomenmieliset olivat muka »pelkurimainen, 
venäläisten edessä mateleva puolue, joka on valmis 
myymään maan kalleimmat oikeudet, kunhan kauppakirja 
kirjoitetaan suomeksi». Nämä syytökset olivat lähtöisin etupäässä 
ruotsinkielisistä piireistä, mutta niitä säestettiin 
nuorsuomalaistenkin taholta. V:n 1894 valtiopäivien aikana 
oli jännittynyt mieliala hallituksen ja säätyjen välillä, koska 
pelättiin, että senaatissa olisi vallitsevana se katsantotapa, 
minkä Yrjö-Koskinen esitti aikaisemmin mainitussa kirjasessaan. 

Hallitsijanvaihdos. 

Aleksanteri III kuoli v. 1894. Valtaistuimelle nousi hänen 
poikansa Nikolai II. Kun tieto tästä saapui maahamme, 
odotettiin levottomina, oliko uusi hallitsija edeltäjiensä 
tapaan antava hallitsijavakuutuksensa ja vahvistava Suomen 
perustuslait. Epätietoisuus ei kestänyt kauan. Nikolai II 
antoi hallitsijavakuutuksensa tavallisessa järjestyksessä. 

Hallitsijanvaihdoksen kahden puolen maassamme vallinneita 
mielialoja Nuori Suomi-albumissa esitettiin seuraavin 
vertauskuvallisin sanoin: »Myrsky riehui, pilvet kiitivät . 
Kaikki peittyi vähitellen pimeyteen. Mutta riemun hälinä 
kasvoi avaruudessa. Myrsky lakkasi. Idässä koitti uusi päivä. 
Nouseva aurinko [uusi hallitsija] kohosi puhtaana ja säteilevänä, 
luoden kaikkialle uudesta heräävän toivon lämpöä 
Tuhannet äänet kaikuivat, laulaen nousevan kiitosta.» 

Miten »nouseva aurinko» pian peittyi pilviin ja julmasti 
petti kaikki kansamme toiveet, se saatiin myöhemmin kokea. 

Uuden keisarin ensimmäisinä hallitusvuosina ei mikään 
viitannut siihen, että sortotoimenpiteitä Venäjältä käsin olisi 
ollut odotettavissa. Kansamme mieliala oli hyvin rauhallinen. 
Valtakunnanneuvostossa kyllä otettiin esille edellisen 
hallitsijan aikana laadittu suunnitelma Suomen oikeuksien 
hävittämiseksi, mutta keisarin käskystä se jätettiin sikseen. 
Omat sisäisetkin erimielisyydet tasaantuivat. Tosin kielikysymys 
v:n 1897 valtiopäivillä aiheutti kiivaita väittelyjä, 
mutta se ei enää synnyttänyt yhtä suurta katkeruutta kuin 
aikaisemmin. Tuntui siltä kuin kansamme vaistomaisesti 
olisi tahtonut koota itselleen voimia niitä kovia koettelemuksia 
varten, jotka sillä oli edessään. 



Sisäistä rakennustyötä. 

Kansakoululaitos, jolle, kuten edellä on kerrottu, laski 
perustan v. 1866 annettu kansakouluasetus, oli kehittynyt 
huomattavaksi tekijäksi kansamme yhteiskunnallisessa, 
taloudellisessa ja sivistyselämässä. Valtiopäivillä 
oli monesti esillä kysymys kansakoulupakon säätämisestä, 

mutta sitä tarkoittavat ehdotukset hylättiin, kun kouluja 
näytti runsaasti syntyvän vapaaehtoisuudenkin tietä. 1880- 
luvun loppupuoliskolla avautui vuosittain noin 60 uutta 
opettajanpaikkaa; 1890-luvun alkuvuosina niitä avautui 
noin 100. Sen jälkeen kehitys oli vieläkin nopeampaa. V:n 
1897 valtiopäivillä hyväksyttiin laki, joka määrätyissä tapauksissa 
velvoitti kunnat perustamaan kouluja. Sen vaikutus 
näkyi pian. Lukuvuonna 1897 — 98 avautui 206 uutta opettajanpaikkaa. 
Lisäys oli niin suuri, että kansakoulua käymättömien 
lasten luku tästä lähtien alkoi vähetä, kun se 
siihen saakka väestön lisääntymisen vuoksi yhä oli kasvanut. 


Kansansivistyksen harrastajille oli jo kauan ollut selvillä, 
että se opetus, minkä kansakoulu kansan nuorisolle saattoi 
antaa, kaipasi täydennystä. Tanska tarjosi kansanopistoineen 
siitä sopivan esimerkin. Niihin kiinnitettiin meidänkin 
maassamme aikaisin huomiota. M. m. Yrjö Koskinen kirjoitti 
kansanopistoista Kirjallisessa Kuukauslehdessä. Mutta 
vasta sitten, kun ylioppilasnuoriso v:n 1890 vaiheilla otti 
asian omakseen, alkoi maahamme syntyä kansanopistoja. 
V 1891 alkoivat ruotsinkieliset kansanopistot Espoossa ja 
Kruunupyyssä. Ensimmäiset suomenkieliset opistot avattiin 
seuraavana vuonna Huittisiin, Joroisiin (siirretty Otavaan), 
Ilmajoelle ja Liminkaan. Vuosisadan päättyessä oli 27 
suomen- ja 14 ruotsinkielistä opistoa. 

Suomalainen kansallisuusharrastus oli aikaisemmin miltei 
yksinomaan suuntautunut henkisille ja aatteellisille aloille. 
Mutta yhä ilmeisemmäksi kävi, että se tarvitsi taloudellistakin 
pohjaa. »Suomalaisuus voittoon taloudellisellakin alalla» 
tuli tunnussanaksi. 

V. 1890 aloitti toimintansa Kansallis-Osake-Pankki, jonka 
tehtävänä tuli olemaan suomenmielisten perustamien liikeyritysten 
rahoittaminen. Alusta alkaen se sai osakseen luottamusta 
suomalaisen yleisön taholta ja kasvoi nopeasti. Samana 
vuonna perustettiin henkivakuutusyhtiö Suomi; josta pian 
tuli suurin alallaan maassamme. Palovakuutusyhtiö Pohjola 
syntyi myöskin kotimaisen liike-elämän suomalaistuttamisharrastuksesta. 


Jo v. 1885 muutamat virkamiehet, yliopistonopettajat, 
pankkimiehet y. m. perustivat Helsinkiin yhdistyksen kansantaloudellisten 

kysymysten pohtimista varten, mutta vasta 
v. 1891 se ryhtyi ripeämpään toimintaan. Sen kokouksissa 
pidettyjä esitelmiä ryhdyttiin painattamaan erikoisena sarjana. 
Niissä käsiteltiin kansantaloustieteen merkitystä, 
verotusasioita, kruunun metsämaiden käyttämistä, torpparikysymystä, 
maakauppaa, luotto-oloja y. m. Mtoni myöhemmän 
ajan uudistuskysymys oli ensinnä selvittelyn alaisena 
Kansantaloudellisessa yhdistyksessä. 



Routavuodet alkavat. 

Syyskesällä 1898 alkoi maassamme levitä tieto, joka vaikutti 
kuin väkijoukkoon heitetty pommi. Ylimääräiset valtiopäivät 
kutsuttiin koolle seuraavan vuoden alussa käsittelemään 
uutta asevelvollisuuslakia, jonka tuli olla yhtäpitävä 
Venäjän asevelvollisuuslain kanssa. 

Maassamme oltiin heti selvillä, että se sotaretki, jota 
leppymättömät venäläiset vihamiehemme jo yli kolme vuosikymmentä 
olivat maatamme kohtaan saarnanneet, alkoi 
kaikessa häikäilemättömyydessään. Miten se oli päättyvä, 
oli suuri ja tuskallinen tulevaisuuden kysymys. 

Vähän myöhemmin saapui toinen yhtä huolestuttava tieto. 
V. 1897 erosi kenraalikuvernööri Heiden. Hänen tointaan 
hoidettiin ensin väliaikaisesti, kunnes siihen määrättiin kenraali 
Nikolai Ivanovits Bobrikov — mies, joka maamme 
historiassa on saanut niin kolkon maineen. 

Bobrikov oli maahamme tullessaan syksyllä 1898 jo 60 
vuoden ikäinen, mutta täynnä tarmoa, toimintahalua ja 
ennen kaikkea häikäilemättömyyttä. 'Laki, oikeus ja tosiasiatkaan 
eivät hänelle merkinneet mitään. Niinpä kerran 
senaatin istunnossa hänen mainitaan sanoneen, että »Viipurin 
lääni on puhdas venäläinen kuvernementti», vaikka hän hyvin 
tiesi, että hänen oli siellä tulkin avulla puhuteltava väestöä. 
Zakrevski ja Mensikov olivat oloillemme epäsuopeita ja 
saattoivat loukata oikeuksiamme, mutta heillä ei ollut sinne 
päinkään semmoista suomalaisen valtion hävittämis- ja 
tuhoamisraivoa kuin Bobrikovilla. 

Suomeen lähtiessään Bobrikovin kerrotaan keisarille 
esittäneen maamme venäläistyttämisohjelman, minkä keisari 

hyväksyi kehoitta en Bobrikovia »asteittain juurruttamaan 
paikallisen väestön tietoisuuteen kaikkea sitä merkitystä, 
mikä Suomen menestymiselle oli mitä kiinteimmällä 
yhdistämisellä kaikille todellisille alamaisille yhteiseen isänmaahan» 
[Venäjään]. Jo tästä ilmeni se, mikä venäläiseltä 
taholta myöhemmin vielä selvemmin lausuttiin, että suomalaista 
isänmaakäsitettä ja suomalaista isänmaantunnetta ei 
olisi saanut olla ja että suomalaisten olisi täytynyt muitta 
mutkitta pitää Venäjän suurta valtakuntaa isänmaanaan. 
Kuten Bobrikov useassa eri ohjelmapuheessaan lausui, oli 
»meidän kaikkien katsottava itseämme kunnon venäläisiksi, 
yhteisen suuren isänmaan lapsiksi». Venäläiset vallanpitäjät 
eivät tahtoneet mitään tietää siitä, että kansallisuustunne ja 
isänmaanrakkaus ovat vuosisatojen kehityksen tulos, että 
niillä pitkän kehityksen tuloksinakin täytyy olla omat määrätyt 
edellytyksensä (yhteinen historia, kieli y. m.) ja ettei 
sivistyskansa isänmaallisuustunteestaan voi luopua tekemättä 
itselleen törkeätä väkivaltaa. Myötätunnon tunteita, 
joihin isänmaanrakkaus perustuu, ei koskaan voida luoda 
pakolla. 

Mensikov ja Berg koettivat käyttää omien tarkoitusperiensä 
hyväksi sitä erimielisyyttä, mikä oli ruotsin- ja 
suomenmielisten välillä. Sitä koetti käyttää hyväkseen myöskin 
Bobrikov pyrkien Venäjälle levittämään käsitystä, että 
hänen hankkeitaan Suomessa vastustivat vain täkäläiset 
ruotsinmieliset. Mutta sen lisäksi hän yritti saada maamme 
eri yhteiskuntakerroksetkin toisiaan vastaan. Maaseudullamme 
kiertelevät venäläiset kulkukauppiaat pantiin levittämään 
huhuja kohta tapahtuvasta maan jakamisesta 
tilattomalle väestölle 'Venäjän malliin. Muutenkin Bobrikov 
koetti esiintyä tilattoman ja köyhän väestön hartaana ystävänä. 
Pääkaupungissa hänen toimestaan tehtiin yritys työväen 
ruokkimiseksi kenraalikuvernöörin käytettävissä olevilla 
varoilla. Komitealle, joka oli asetettu tutkimaan tilattoman 
väestön oloja, hän oli antavinaan tehokasta kannatusta. 
Onneksi kansallemme pian selvisi, millainen köyhän kansan 
ystävä tämä maamme vihamies oli. 

Asevelvollisuuskysymys ja helmikuun julistuskirja. 

V:n 1899 ylimääräiset valtiopäivät, jotka kokoontuivat 
mitä vakavimman mielialan vallitessa, saivat käsiteltäväkseen 
asevelvollisuuslakiehdotuksen, joka oli valmistettu Pietarissa 
antamatta Suomen viranomaisille tilaisuutta esittää 
omaa näkökantaansa. Lakiehdotus olikin sen mukainen. 
Siinä lähdettiin siitä edellytyksestä, että Suomi oli pelkkä 
venäläinen maakunta eikä mitään muuta. Siksi sen sotalaitoksenkin 
tuli olla yhdistetty Venäjän sotalaitokseen, mikä olisi 
merkinnyt sitä, että Suomen miehet olisi voitu viedä asevelvollisuuttaan 
suorittamaan mihin Venäjän valtakunnan 
ääreen tahansa, että hallitsija venäläisten neuvonantajiensa 
esityksestä olisi voinut lisätä Suomen sotilasrasitusta mielin 
määrin, että suomalaiset olisivat voineet joutua palvelemaan 
venäläisissä joukko-osastoissa kieltämme taitamattomien 
päälliköiden komennettavina j. n. e. 

Pietarissa oltiin jo etukäteen selvillä, etteivät Suomen 
valtiopäivät näihin mullistushankkeisiin suostuisi. Sen vuoksi 
niiltä »odotettiin» ainoastaan lausuntoa siitä, »missä määrin 
asevelvollisuuslakiin ehdotetut uudet järjestelyt maan oloihin 
nähden käytännöllisesti soveltuvat elantotapoihin Suomessa». 
Säätyjen lainmukainen päättämisvalta tahdottiin siis ilman 
muuta syrjäyttää. 

Siitä huolimatta Venäjällä pidettiin välttämättömänä 
laajentaa hallitsijan valtaa maassamme, jotta valtiopäivien 
tekemä päätös sitä helpommin voitaisiin jättää huomioon 
ottamatta. Jo Aleksanteri III:n aikana laadittu suunnitelma 
perustuslaillisten oikeuksiemme supistamiseksi kaivettiin 
kätköstänsä esiin ja lähetettiin Suomeen julkaistavaksi. 
Senaatissa syntyi tuskallinen erimielisyys: taipuako keisarin 
tahtoon vaiko asettua vastarintaan. Toisin sanoen: oliko 
Pietarista tullut julistuskirja Suomen sisäisen itsenäisyyden 
hävittämisestä julkaistava vai ei. Puolet senaatin jäsenistä 
oli julkaisemisen puolella, puolet sitä vastaan. Varapuheenjohtajan 
ääni ratkaisi julkaisemisen puolesta. Suuri yleisö 
hyvin yksimielisesti piti senaatin menettelyä erehdyksenä 
ja tunsi katkeruutta niitä senaattoreja kohtaan, jotka äänestivät 
julkaisemisen puolesta. Vaikutusvaltaisin heistä oli 
Yrjö-Koskinen; häneen ensisijassa kohdistuikin yleisön tyytymättömyys. 

Huomattuaan menettäneensä puolueystäviensäkin 
kannatuksen Yrjö -Koskinen erosi senaatista. 

Puheena oleva julistuskirja, jota myöhemmin tuli tavaksi sanoa 
helmikuun julistuskirjaksi, herätti maassamme syvää surua 
ja levottomuutta. Useaan kuukauteen sen ilmestymisen 
(helmik. 18 p. 1899) jälkeen ei pantu toimeen julkisia huveja. 

Kansamme ei kuitenkaan jäänyt toimettomaksi tapahtumien 
sivultakatsojaksi. Tarvittiin tuskin enempää kuin 
pari viikkoa, kun saatiin kokoon suuri adressi, jonka allekirjoitti 
yli puolen miljoonaa Suomen täysikäistä kansalaista. 
Siinä osoitettiin suoraan ja peittelemättä se vääryys 
ja väkivalta, jota helmikuun julistuskirja merkitsi, samalla 
kun vedottiin hallitsijan ja hänen edeltäjiensä antamiin 
juhlallisiin vakuutuksiin Suomen perustuslakien pyhänä pitämisestä. 500
-henkinen ympäri maata valittu lähetystö matkusti 
Pietariin pyrkimään hallitsijan puheille esittääkseen 
hänelle suuren adressin ja kansan huolestuneen mielialan 
helmikuun julistuskirjan johdosta. Hallitsija ei ottanut 
lähetystöä puheilleen, vaikka ilmoittikin, ettei ollut siihen 
suuttunut. Mistä hänellä olisi ollut oikeus suuttua, se jäi 
häneltä itseltään samoin kuin hänen neuvonantajiltaan sanomatta. 
Täytyihän kansalla olla oikeus tuoda ilmi hallitsijalle 
huolensa ja levottomuutensa. 

Vähän aikaisemmin kuin suuri lähetystö pyrkivät myöskin 
säätyjen puhemiehet keisarin puheille esittääkseen hänelle 
helmikuun julistuskirjan laittomuuden. Heitäkään ei otettu 
vastaan. Heille keisari ilmoitti »syvästi loukkaantuneensa 
siitä, että oli voitu luulla hänen tahtovan rikkoa sanansa», 
koska hän muka helmikuun julistuskirjalla katsoi »antaneensa 
maallemme parhaimman vakuutteen sen sisällisen lainsäädännön 
järkähtämättömästä säilyttämisestä». Nikolai II oli 
tunnetusti vähälahjainen ja saattoi olla, ettei hän täysin 
ymmärtänyt sanojensa sisällystä. Jos hän ne ymmärsi, olivat 
ne verisintä ivaa. Sillä saattoiko enää mitään puhua Suomen 
sisäisen lainsäädännön järkähtämättömästä säilyttämisestä, 
kun helmikuun julistuskirja sisälsi ilmeisen vallankaappauksen 
ja kun sen mukaan mikä suomalainen lainsäädäntöasia 
tahansa saatettiin siirtää Venäjän viranomaisten käsiteltäväksi 
ja ratkaistavaksi ilman, että Suomen valtiopäivillä 
oli mitään päätösvaltaa! 



199 



Ylimmän hallitusvallan taholla ilmenneestä uhkaavasta 
asenteesta ja Venäjän sanomalehdistön loppumattomista 
vihanpurkauksista huolimatta valtiopäivät asevelvollisuusasiassa 
toivat ilmi maassamme vallitsevan oikeuskäsityksen. 
Ne katsoivat, kuten säätypäätöksessä sanotaan, korkeampaan 
maailmanjärjestykseen kuuluvaksi velvollisuudekseen pitää 
kiinni maamme perustuslaillisista oikeuksista, joiden mukaan 
asevelvollisuuslakia ei voitu muuttaa hallitsijan yksipuolisella 
päätöksellä. Sotilasrasitusta valtiopäivät kyllä olivat 
valmiit lisäämään, mikäli se ei mennyt yli maan kantokyvyn. 


Vaikka asian käsittelyn jouduttamiseksi ylimääräiset 
valtiopäivät oli katsottu tarpeellisiksi, ei sen lopullisella 
käsittelyllä sitten enää, kun Suomen säädyt siitä olivat tehneet 
päätöksensä, Pietarissa pidetty suurta kiirettä. Kansamme 
päättäväinen esiintyminen sortotoimenpiteitä vastaan oli 
nähtävästi ylimmissä hallituspiireissä synnyttänyt epäröintiä. 
Vasta v. 1901 annettiin uusi asevelvollisuuslaki. Se poikkesi 
paljon säätyjen päätöksestä ja oli sen vuoksi laiton. 
Suomen nuoriso sen nojalla olisi saattanut joutua pah elemaan 
venäläisissä joukoissa. Maamme entinen sotavoima hävitettiin. 
Jotta uusi asevelvollisuuslaki saataisiin vähemmän 
kammottavaksi, luvattiin toistaiseksi vapautus sotapalveluksesta. 
Suomessa ei kuitenkaan tartuttu tähän syöttiin, 
vaan nuoriso jäi pois uuden asevelvollisuuslain nojalla toimeenpannuista 
kutsunnoista. Teko oli uskalias ja tuotti paljon 
vaikeuksia ja ristiriitoja, paitsi kutsuntaiässä olevalle nuorisolle, 
myöskin niille viranomaisille, joiden tehtävänä oli venäläisten 
laittomasti säätämän asevelvollisuuslain toimeenpano. 
Keisari lähetti ankaran käskykirjeen, jossa ilmoitti kutsuntalakon 
johdosta tulleensa vakuutetuksi, ettei Suomen siihenastinen 
perustuslaillinen hallitustapa ollut kasvattanut kansassamme 
kunnioitusta esivaltaa kohtaan. Nöyrään ja matelevaan 
mahtikäskyihin alistumiseen se ei ollut tosiaankaan 
kasvattanut. Keisarin lausuma uhkaus ei vaikuttanut mitään 
vastarinnan kannattajiin. 

Rettelöimisillään sotilasasiassa Venäjän hallitus sai aikaan, 
että Suomen entinen sotavoima hajoitettiin eikä sitten enää 
venäläisenä aikana sen tilalle uutta suomalaista armeijaa 
saatu perustetuksi ja että maamme säästyi niiltä verivirroilta, 

joita Venäjän sodat vähän myöhemmin olisivat mahdollisesti 
meidänkin maaltamme vaatineet. Suomensyöjäin 
pahat aikeet maatamme kohtaan kääntyivät hyväksi, 

Bobrikovin järjestelmä. 

Jo ennen asevelvollisuuslakkoa Bobrikov sai meidän ennestään 
niin rauhalliset olomme myllerretyiksi pohjia myöten. 
Tehokasta kannatusta hän sai paitsi keisarilta myöskin Venäjän 
silloiselta sisäministeriltä von Plehweltä, joka laittomalla 
tavalla lopulla vuotta 1899 nimitettiin Suomen ministerivaltiosihteeriksi. 
Mitä kiinteämmin Suomessa järjestäydyttiin 
sortotoimenpiteitä vastustamaan, sitä häikäilemättömämmin 
Bobrikov koetti menetellä. Taipumattomia virkamiehiä 
erotettiin ja taipuisampia sekä onnenonkijoita hankittiin 
tilalle. Paino-olot kiristettiin äärimmilleen. Sanomalehtiä 
lakkautettiin, yhdistyksiä ei saanut perustaa eikä kokouksia 
pitää ilman viranomaisten lupaa, sähkösanomat ja kirjeet 
alistettiin hallituksen kätyrien tarkastettaviksi, jotta Bobrikovin 
järjestelmä olisi säästynyt arvosteluilta j. n. e. Ja 
kuitenkin sitä arvosteltiin ankarammin kuin mitään muuta 
järjestelmää sitä ennen maassamme. Ruotsissa painetut 
»Vapaat sanat» ja salaiset kirjaset levisivät miehestä 
mieheen. Bobrikov ja hänen järjestelmänsä sai niissä ansion 
mukaisen tuomionsa. Santarminuuskinta, vakoilu ja urkinta 
kehitettiin huippuunsa. Mutta sekään ei voinut estää vastustushengen 
kasvamista. Se levisi yhä laajempiin kansankerroksiin. 
Suuret joukot, jotka eivät ennen paljoa välittäneet 
valtiollisista asioista, alkoivat inhoten puhua Bobrikovin 
järjestelmästä. Syystä onkin sanottu, että tämä kansamme 
vihamies on ollut sen paras valtiollinen herättäjä. 

Erikoista huomiota Bobrikov kiinnitti opetuslaitokseen 
yrittäen hukuttaa koulumme venäjänkielen tunteihin ja 
koettaen muokkailla lukusuunnitelmat ja oppikirjat semmoisiksi, 
että ne olisivat kasvattaneet nuorisoon venäläistä kansallistuntoa. 
Venäjänkieli tehtiin maassamme viralliseksi. 

Maan hallinnossa pääsi vallalle sekasorto ja rappeutuneisuus. 
Pahimmin tuntui se Viipurin läänissä, johon venäläinen 
sorto Pietarin läheisyyden vuoksi välittömimmin ulottui. 

Siellä santarmiviranomaiset sekaantuivat tuomioistuinten 
päätöksiin, milloin ne eivät menneet heidän mielensä mukaan, 
loukkasivat kunnallista itsehallintoa, vapauttivat törkeistä 
rikoksista vangittuja mieluisiaan henkilöitä; nimismiehiksi 
määrättiin henkilöitä, jotka eivät olleet käyneet edes 
kansakoulua ja olivat häpeällisistä rikoksista tuomittuja 
j. n. e. Mainitaanpa sellaistakin tapahtuneen, että ylemmät 
viranomaiset käskivät alempia hankkimaan tarvitsemiaan 
asiakirjoja »vaikkapa väärennettyinä». 

Kun asevelvollisuuskutsunnat varsinkin keväällä 1902 
onnistuivat huonosti, näyttää se panneen Venäjän hallituksen 
hetkeksi epäröimään, oliko syytä jatkaa Bobrikovin politiikkaa 
Suomessa. Venäläinen historiankirjoittaja kenraali 
Borodkin kertoo, että Bobrikov itse joulukuussa 1902 arveli, 
että hänen »on paras luovuttaa paikkansa toiselle», mutta 
vähän ajan perästä jyrkkä Suomen vastainen politiikka Venäjällä 
jälleen pääsi voitolle. Huhtikuussa 1903 Bobrikoville 
annettiin diktatuurivaltuudet. Niiden nojalla hän karkotti 
joukon sortojärjestelmää jyrkimmin vastustavia kansalaisia 
pois maasta. Venäläiset santarmit ja poliisin palveluksessa 
olevat suomalaisen yhteiskunnan hylkiöt alkoivat tämän 
jälkeen tunkeutua yksityisiin koteihinkin pitämään tarkastuksiaan. 
Tällaiset tarkastukset aiheutuivat ilmiannoista, 
jotka poliisi- ja santarmilaitoksen suosimina tulivat yleisiksi 
ja joita kaikenlaiset rappeutuneet henkilöt harjoittivat mielitöinään 
milloin kostonhalusta, milloin palkkion toivossa. 



Puolue-erimielisyys. 

Samaan aikaan kuin Bobrikov teki tuhotyötään maamme 
oikeuksien hävittämiseksi, raastoi kansaamme jyrkempi 
puolue-erimielisyys kuin koskaan aikaisemmin. Syntyi ylitsepääsemätön 
kuilu perustuslaillisten eli passiivisen vastarinnan 
kannattajain ja vanhain suomenmielisten (»suomettarelaisten»
) välillä. 

Vanhain suomenmielisten käsityksen mukaan maan 
pelastamiseksi oli vahvistettava suomalaista kansallisuusja 
isänmaallisuustunnetta, perustuslaillisten ajatustavan 
mukaan taas oli ylläpidettävä ja lujitettava yhteiskunnan 

oikeus- ja laillisuustajuntaa. Näistä peruskäsityksistä, joiden 
sinänsä ei olisi tarvinnut olla välttämättömässä ristiriidassa, 
johduttiin kuitenkin käytännössä aivan vastakkaisiin tuloksiin. 


Vanhojen suomenmielisten ajatustavan mukaan suomalaisten 
virkamiesten tuli pysyä paikoillaan ja koettaa lievittää 
venäläisten mullistushankkeita, jotta paremman ajan 
tultua helpommin voitaisiin voittaa takaisin, mitä oli menetetty. 
Neuvottiinpa alistumaan asevelvollisuuslakiinkin, koska 
jyrkällä vastustuskannalla pelättiin suotta ärsytettävän 
venäläisiä vallanpitäjiä, mitä pidettiin vaarallisena. Olihan 
meidän pienen, vähäväkisen kansamme vastustajana Euroopan 
väkirikkain valtakunta, missä oli vaikutusvaltaisia 
kansalaispiirejä, jotka vallan mielettömästi vihasivat maatamme 
ja sen erikoisasemaa. 

Perustuslaillisella taholla sitävastoin periaatteessa kaikki 
myöntyminen Bobrikovin hankkeisiin katsottiin hyödyttömäksi. 
Ainoakaan Suomen mies ei olisi saanut olla myötävaikuttamassa 
niiden toimeenpanoon. Jo kesällä 1900 
venäjänkieltä koskevan julistuksen johdosta perustuslailliset 
jäsenet erosivat senaatista; vanhat suomenmieliset sen jälkeen 
miltei yksin johtivat kotimaista hallitusta. 

Samoin kuin aikoinaan kielitaistelu erotti nyt valtiollinen 
taistelu monet läheiset ystävät, jopa sukulaisetkin toisistaan. 
Luonnollista oli, että tällöin kuten tavallisesti kiivaiden 
puoluetaistelujen aikana molemmin puolin eksyttiin 
liioitteluihin, jopa halpamaiseen kansalaisvainoonkin ja parjaukseen. 
Kun toisin ajattelevat koetettiin kuvata kansan 
onnesta piittaamattomiksi, ammuttiin yli maalin. Että 
väitettiin paljon semmoista, jolle myöhempi kokemus ei 
ole antanut tukea, oli myös luonnollista, 

Yhteiskunnalliset ja taloudelliset olomme. 

Ajatellessaan maamme tulevaisuutta kirjoitti J. V. Snellman 
kerran: »Pääseekö Suomi kovasta päivästä? Historia ei 
anna mitään toiveita siitä. Kunpa se vain ei tulisi ennenkuin 
tuo suuri uudistus on tapahtunut, ennenkuin se täällä kohtaa 
yksimielisen kansan.» 

Suurmiehemme tarkoitti ilmeisesti Venäjältä uhkaavaa 
vaaraa ja toivoi, että kansallisuuskysymys olisi ratkaistu, 
ennenkuin venäläisten vihamiestemme hyökkäykset alkaisivat. 
Hänen toivomuksensa ei ollut täydellisesti toteutunut, kun ne 
alkoivat. Sitä puolue-erimielisyyttä, joka maassamme routavuosina 
vallitsi, jyrkensi ilmeisesti kielitaistelun jättämä katkeruus. 
Venäläisen sorron jatkuessa valtiollinen puolustautumiskykymme 
ei kuitenkaan joutunut koetukselle yksistään 
kansallisen, vaan myös yhteiskunnallisen rikkinäisyytemme 
vuoksi. Lopulta yhteiskunnalliset epäkohtamme kävivät 
vielä kohtalokkaammiksi kuin kansallinen hajanaisuutemme. 

19:s vuosisata, joka suomalaisen sivistystyön ja taloudellisen 
elämän alalla merkitsi niin suurta nousukautta, ei yhteiskunnallisessa 
elämässämme vienyt yhtä onnellisiin tuloksiin. 

Kuten edellä on mainittu, oli Suomi viime vuosisadan 
alussa jokseenkin yksinomaan maanviljelysmaa. Vuosisadan 
loppupuoliskolla olot huomattavasti muuttuivat. Maataloudesta 
toimeentulonsa saaneen väestön lukumäärä tosin 
lisääntyi, mutta sen prosenttiluku maan koko asukasmäärästä 
huomattavasti pieneni (79 %:sta v. 1865 68' %:iin 
v. 1900). 

Maassamme on siis viime vuosisadan jälkipuoliskolla 
havaittavissa sama kehityssuunta kuin kaikissa sivistysmaissa: 
maatalousväestön lukumäärän suhteellinen väheneminen, 
mutta muiden väestöryhmäin lisääntyminen. 

1860-luvun katovuodet, kuten edellä on kerrottu, muodostavat 
loppukohdan isonvihan ajoilta jatkuneelle maanviljelys
- ja uudisraivaustyön varassa tapahtuneelle väestön 
kehitykselle. Aluksi heikommassa muodossa, mutta 1880- 
ja 1890-luvulla yhä selvemmin alkaa aivan uusi suunta päästä 
Suomen väestön kehityksessä vallalle. Erämaat ovat menettäneet 
vetovoimansa ja väestön kehityksen pääsuunta kohdistuu 
yhä selvemmin kaupunkien ja teollisuusseutujen väkiluvun 
kasvamiseen. Koko maan väenlisäyksestä tuli 1890- 
luvulla jo yli kolmasosa kaupunkien väenlisäyksen osalle. 
Kaupunkiväestö, joka v. 1865 oli ollut vain 7 % koko maan 
väkiluvusta, oli v. 1900 jo lisääntynyt 13 %:iin ja v. 1909 
oli vastaava luku 15 %. Kaupunkien yhteinen asukasluku 
oli viimeksimainittuna vuonna 451 030 henkeä. Maaseudulla 
heikkenee väestönlisäys sisämaan maanviljelysalueilla, mutta 

elpyy huomattavasti yleensä Etelä-Suomessa, jonne teollisuus
- ja liikekeskukset parhaasta päästä ovat syntyneet. 
Näiden joukossa mainittakoon erittäin Kymin jokilaakson 
pitäjät, Akaa (Toijala), Hausjärvi (Riihimäki), Tammela 
(Forssa), Viipurin lähistön kunnat aina Lappeelta Venäjän 
rajalle sekä yleensä kaikki suurempien kaupunkien naapurikunnat, 
jonne esikaupunkeja on syntynyt. 

Samalla kun maanviljelysväestö suhteellisesti väheni, sen 
yhteiskunnallinen kokoonpanokin muuttui. Kuten edellä on 
mainittu, lisääntyi vuosisadan alkupuoliskolla torpparien 
luku lähes kolmenkertaisesti; vuosisadan jälkipuoliskolla se 
lisääntyi vain mitättömän vähän. Maanomistajain lukumäärä 
lisääntyi noin 58 000:sta v. 1805 noin 74 000:een v. 1864, 
Viipurin lääniä kumpanakaan vuonna huomioonottamatta. 
Maan etelä- ja länsiosissa maanomistajain luku suorastaan 
väheni. 

Mutta maaseudulla oli väestöluokka, joka nopeasti 
lisääntyi, nimittäin maataomistamaton eli irtain väestö. 
V. 1901 toimitettu virallinen tutkimus osoitti, että oman 
viljelmän omistajia eli itsenäisiä tilallisia maaseudun »ruokakunnista» 
oli vajaa neljäsosa, jotavastoin ilman viljelmää 
olevia oli lähes puolet kaikista »ruokakunnista». Lukuisin 
väestöluokka maaseudullamme oli siis maataomistamaton, 
irtain väestö. 

Tämä väestöluokka olisi ollut vieläkin suurempi, ellei 
huomattava osa siitä olisi voinut siirtyä teollisuuden palvelukseen. 
V 1865 teollisuusväestö oli 5 % maamme koko 
väkiluvusta; v. 1900 se oli 11 %. Vuosisadan loppu oli 
mahtavaa teollisuuden nousuaikaa. Varsinkin puunjalostus 
ja paperinvalmistus edistyivät nopeasti. 

Vuosisadan alussa kansaamme syystä saatettiin sanoa 
talonpoikaiskansaksi. Sen lopussa se ei ollut enää yksistään 
talonpoikais-, vaan myös työläiskansa. Aikaisemmin kieliraja 
oli samaa kuin raja sivistyneistön ja kansan välillä. 
Vuosisadan päättyessä kieliraja on paljon menettänyt merkitystään. 
Mutta uusi yhteiskunnallinen kuilu on syntynyt: 
vastakohta työnantajain ja työntekijäin välillä. Se vaati yhtä 
kipeästi tasoittamista kuin aikoinaan kielelliset eroavaisuudet. 
Muuten valtiorakennuksemme ei saattanut onnellisesti kestää 
niitä iskuja, joiden alaiseksi se venäläiseltä taholta oli joutunut. 

Työväenliike. 

Vähäväkisen kansanosamme oloihin aikaisemmin ei paljon 
kiinnitetty huomiota, mutta aivan kokonansa niitä ei ollut 
kuitenkaan unohdettu. V:n 1872 valtiopäivillä J. V. Snellman 
lausui, että »suuri osa maaseudun työväkeä elää kurjissa 
majoissa saaden palkkaa, joka tuskin riittää vaatteisiin, ja 
että sen lapset kulkevat puolialastomina kesät talvet». Yrjö 
Koskinen Kirjallisessa Kuukauslehdessä v. 1874 julkaisemassaan 
kirjoituksessa »Työväen # seikka» viittasi Ruotsin 
esimerkkiin, jossa yhteiskunnallinen taistelu oli jo käynnissä 
ja ennusti, että työväen kysymykset ja sosialismi »kerran 
meillekin tulevat ja tullessaan ne epäilemättä tuovat taisteluita, 
joita kenties ei käy välttäminen, mutta joiden kiivautta 
olisi terveellinen jotenkin lievittää». 

Tällaiseksi lievityskeinoksi 1880-luvulla, jolloin niin moni 
muu aatteellinen harrastus sai alkunsa, ryhdyttiin perustamaan 
työväenyhdistyksiä. Ensimmäiset niistä syntyivät 
Helsinkiin ja Vaasaan v. 1883. Aloite läksi sivistyneistöstä, 
joka ohjasi niitä oman ajatustapansa mukaisesti. Työväenyhdistykset 
ottivat osaa isänmaallisiin juhliin ja kunnioittivat 
merkkimiehiämme ripustamalla heidän kuviaan (Porthanin, 
Lönnrotin, Uuno Cygnaeuksen y. m.) huoneisto jensa seinille. 
Valtiollisiin asioihin ei kajottu. 

1880-luvulla alkoi työväenyhdistyksille syntyä ammateittain 
ryhmittyneitä alaosastoja, ammattiosastoja. Seuraavalla 
vuosikymmenellä yhtyivät samaa työtä harjoittavat 
osastot monen ammatin alalla koko maata käsittäviksi 
ammattiliitoiksi. Nämä järjestöt rupesivat valvomaan työväen 
taloudellisia etuja, kun sen sijaan työväenyhdistykset 
huolehtivat työväen sivistystarpeista. Kun vuosisadan 
lopussa vallinneen taloudellisen nousukauden aikana hinnat 
kohosivat, eivätkä työpalkat samassa suhteessa nousseet, tuli 
työväen asema vaikeammaksi. Senvuoksi ammattiyhdistysten 
oli helppo saada työväki innostetuksi lakkoihin. 
1890-luviilla olikin monia melko suuriakin työlakkoja. 

V. 1895 alkoi Helsingissä ilmestyä työväen oma sanomalehti 
Työmies kirjailija Matti Kurikan toimittamana. Aluksi 
se oli viikkolehti, mutta muutettiin v. 1898 jokapäiväiseksi. 
Se koetti innostuttaa työväkeä valtiolliseen toimintaan muuttuen 

hengeltään yhä jyrkemmäksi. Ei tarvittu enää paljoa, 
kun syntyi kiivas yhteentörmäys työväen ja muiden kansanluokkain 
välillä. 

Kun Kurikka lausui muutamia ajattelemattomia sanoja 
suuren kansalaisadressin kokoamisesta, joutui hän sivistyneistön 
taholta vihanpurkausten esineeksi. Työväki käsitti 
sen iskuksi itseään vastaan ja pani toimeen mahtavan mielenosoituksen 
Kurikan hyväksi. Työväen äänenkannattajan 
Työmiehen painattaminen koetettiin estää kieltämällä siltä 
sähkövoima. Seurauksena, oli, että työväki itse tarttui painokoneen 
pyöriin ja scii kuin saikin lehtensä ilmestymään. 
Suuren yleisön vastenmielisyyden alaiseksi joutuneena Kurikan 
oli pakko luopua Työmiehen toimituksesta ja siirtyä 
pois maasta. 

Molemminpuolinen taisteluhaaste oli annettu. Muutama 
viikko Kurikka-rettelöiden jälkeen Turussa pidetyssä kokouksessa 
(v. 1899) perustettiin työväenpuolue, joka omaksui 
jyrkän valtiollisen ja yhteiskunnallisen ohjelman: yleinen 
äänioikeus ja 8-tunnin työpäivä kuuluivat sen jälkeen työväen 
vaatimuksiin. Forssassa pidetyssä kokouksessa v. 1903 
puolueelle omaksuttiin nimi sosialidemokraattinen puolue. 

Katkeruus, mikä helmikuun julistuskirjan ilmestymisen 
jälkeen syntyi sivistyneistön ja työväen välille, haihtui melkoisesti 
jo muutaman vuoden kuluttua. Saadakseen mahdollisimman 
laajat kansankerrokset mukaan taistelussa venäläistä 
sortojärjestelmää vastaan sivistynyt yleisö alkoi koettaa 
sovinnollisesti suhtautua työväkeen ja sen johtomiehiin. 
Valtuustot jakelivat työväenyhdistyksille anniskeluvoittovaroja, 
ja siellä täällä otettiin sosialidemokraattien luottamusmiehiä 
mukaan kunnallishallintoon. Tästä ajasta lähtien 
alkaa sosialidemokratia valtavasti kasvaa. Venäläinen sortojärjestelmä 
ei sitä ehkäissyt, vaan tahtomattaan edisti. Sen 
harjoittama sanan- ja kokoontumisvapauden ahdistaminen 
y. m. kosketti työväenliikettä parahiksi juuri sen verran, että 
se teki muutamista sosialidemokraattien johtomiehistä marttyyreita, 
joilla joukkoihin aina on lumoava vaikutus, samalla 
kun' se työväelle antoi yllykettä vallanpitäjäin vastustamiseen 
ennättämättä vaikuttaa sosialistiseen kiihotustoimintaan 
ehkäisevästi. 

Nämä suotuisat olosuhteet antoivat sosialidemokraattiselle 

liikkeellä semmoisen vauhdin, että sille tuskin missään 
maailman maassa vielä oli nähty vertaa. V. 1903 laskettiin 
työväenyhdistysten jäsenmäärän nousevan 8 000:een. V. 1906 
sen ilmoitetaan nousevan jo yli 70 000. Siis kolmessa vuodessa 
puolue ennätti kasvaa lähes kymmenkertaisesti. 

Sisäistä uudistustyötä. 

Ei milloinkaan muulloin ole maassamme nähty niin suurta 
isänmaallis-kansanvaltaista innostusta kuin helmikuun 
julistuskirjaa seuranneina ensimmäisinä sortovuosina. Tahdottiin 
valloittaa menetetty Suomi takaisin omassa maassa, tahdottiin 
herättää koko kansa pohjakerroksiaan myöten kansallisuutensa 
ja vapautensa puolustamiseen. Sitä varten ryhdyttiin 
suurisuuntaiseen kansanvalistustyöhön. Julkaistiin 
paljon kansantajuisia pikkukirjasia, joissa selitettiin isänmaan 
elinkysymyksiä. Jokaiseen kylään koetettiin saada 
syntymään iltakoulu eli »kotikoulu», joissa opetettiin nuoria 
ja vanhoja. Opettajina toimivat kansakoulunopettajat, ylioppilaat 
y. m. Nämä »kotikoulut» ovat nykyisten opintokerhojen 
edelläkävijöitä. Kohta helmikuun julistuskirjan ilmestymisen 
jälkeen Helsingissä päätettiin perustaa suuri isänmaallinen 
seura, jonka tarkoituksena oli toimia kansan kasvattamiseksi 
perustuslaillisten oikeuksiemme tuntemiseen. 
Senaattori L. fylechelin ja valtioneuvos Th. Rein olivat hankkeen 
johdossa. Raha-avustuksia suunnitellulle yhdistykselle 
kertyi runsaasti. Mutta Bobrikov esti sen perustamisen. 
Samaan aikaan naisten taholla puuhattiin yhdistystä, jolle 
hankittiin ja saatiinkin lupa, ja jonka tarkoituksena oli toimia 
valistuksen hyväksi kansannaisten keskuudessa levittämällä 
kirjasia ja pitämällä kokouksissa esitelmiä taloudellisista 
asioista ja kotitalouden parantamisesta. Siten sai alkunsa 
Martta-yhdistys. Kertyneet varat, 100,000 markkaa, luovutettiin 
sen haltuun. 

Kansan laajojen kerrosten .taloudelliselle elämälle oli 
tärkeä merkitys osuustoimintaliikkeen alkuun panemisella. 
Jo 1860-luvulla eräät huomattavat sivistyneistön johtomiehet 
suunnittelivat osuuskaupan perustamista, mutta 
hanketta ei saatu toteutetuksi. Yrjö-Koskinen edellämainitussa 
kirjoituksessaan työväenkysymyksestä suositteli osuustoimintaa 

työväen aseman parantamiseksi. 1880-luvun lopulla 
perustettiin Helsinkiin ja muutamiin muihinkin kaupunkeihin 
osuuskauppoja. Samoin perustettiin maaseudulle 
osuusrneijereitä. 1890-luvulla osuustoiminta-asiaa selvitettiin 
paljon tietopuolisesti 
julkaisemalla siitä kirjasia. 

Järjestelmällisesti ja itsetietoisena 
uudistusliikkeenä 
osuustoimintaa ruvettiin 
harrastamaan sen jälkeen 
kuin professori Hannes 
Gebhardin aloitteesta 
v. 1899 perustettiin P e 1 - 
1 e r v o-seura. 

Tämän seuran johdolla 
osuustoiminta sittemmin 
on kehittynyt mahtavaksi 
taloudelliseksi kansanliikkeeksi. 
Osuustoimintalain 
ilmestyttyä v. 1901 muodostuivat 
jo heti alussa tärkeimmiksi 
osuuskaupat, osuusmeijerit 
ja osuuskassat. 
Paitsi niitä alkoi syntyä 
monenlaisia muitakin osuuskuntia, kuten puhelinosuuskuntia, 
puimaosuuskuntia, rakennusosuuskuntia, osuusruokaloita 
y. m. 

Paitsi taloudellista on osuustoiminnalla ollut suuri sivistyksellinen 
merkitys. Se on vaikuttanut monella tavalla 
kasvattavasti ja lujittanut yhteiskunnallista yhteisyyden 
tuntoa. 




Hannes Gebhard. 



Sortojärjestelmä alkaa luhistua. 

Bobrikov kirjoitti kerran von Plehvelle: »Lisätyn suojelustilan 
(s. o. diktatuuriasetuksen) saan ehkä maksaa päälläni.» 
Sen hän sai tehdä. Kesäkuussa 1904 kouluylihallituksen apukamreeri 
Eugen Schauman ampui häneen senaatintalon 
portaissa kuolettavan laukauksen uhraten samalla 
oman henkensä ampuen luodin rintaansa. Muutamaa viikkoa 

myöhemmin murhaajan käsi tavoitti Pietarissa 
von Plehwen. Sortojärjestelmän tukipylväät olivat kaatuneet. 
Tietenkään hallitsijan ei olisi ollut mahdoton löytää 
uusia miehiä heidän tilalleen, mutta tilanne valtakunnassa 
oli kehittynyt sellaiseksi, ettei entistä järjestelmää Suomessakaan 
voitu jatkaa. 

V:n 1904 alussa Venäjä joutui Itä-Aasiassa sotaan Japanin 
kanssa kärsien tappion toisensa perästä. Vallankumousliike 
keisarikunnassa alkoi levitä kulovalkean tavoin. Tsaarivallan 
täytyi yrittää sovintoa vastustajainsa kanssa. 
Maahamme lähetettiin uusi kenraalikuvernööri, ruhtinas 
Ivan Obolenski, joka, vaikka ei kokonaan luopunutkaan 
edeltäjänsä politiikasta, kuitenkin suhtautui maahamme 
sovinnollisemmin kuin Bobrikov. Suomen valtiopäivät kutsuttiin 
koolle. Laillisten edustajainsa välityksellä kansa sai 
tuoda esiin huolensa ja kärsimyksensä sekä paljastaa sen sekasorron 
ja kurjuuden, minkä Bobrikovin järjestelmä maassamme 
oli synnyttänyt. Hallitsijalle lähetetyssä n. s. »suuressa 
anomuksessa» säädyt pyysivät laillisten olojen täydellistä 
palauttamista. 

Paitsi valtiopäiväin kokoonkutsuminen erinäiset muutkin 
seikat osoittivat, että maatamme kohtaan tahdottiin 
osoittaa sovinnollisempaa menettelyä. Bobrikovin toimesta 
maasta karkotetut saivat nyt palata takaisin. Venäläinen asevelvollisuusasetus 
peruutettiin. Mutta kuukausi kuukauden 
perästä kului eikä säätyjen laill\suusanomuksen kohtalosta 
kuulunut mitään. Sillä välin vallankumousliike Venäjällä 
yhä yltyi. Talonpoikais- ja työläislevottomuuksia riehui 
ympäri valtakuntaa. Tsaarin luottamusmiehiä joutui salamurhan 
uhriksi ehtimiseen. 



Suurlakko. 

Jo maaliskuulla 1905 Nikolai II päästäkseen sovinnollisempiin 
väleihin vallankumouksellisten kanssa lupasi Venäjälle 
kansaneduskunnan. Mutta kun tämän lupauksen täyttämisestä 
ei näyttänyt tulevan mitään kunnollista, puhkesi 
Venäjällä lokakuun puolivälissä 1905 suurlakko, joka pysähdytti 
säännöllisen elämänkulun koko valtakunnassa. Tsaarin 

täytyi silloin luopua itsevaltiudestaan ja suostua eduskunnallisen 
elämän aloittamiseen Venäjällä. 

Suomenkin kohtalo joutui silloin uuteen vaiheeseen. Lakkoliike 
levisi tännekin ja sai osakseen kaikkien kansanluokkien 
kannatuksen. Siitä paisui suurlakko sanan täydessä merkityksessä, 
kuten sitä sittemmin on nimitettykin. Marraskuun 
4 p. annettiin julistus laillisen järjestyksen palauttamisesta 
maahan, mikä merkitsi sitä, että edellisten valtiopäiväin 
»suureen anomukseen» oli suostuttu. Pahimmat sortovuosien 
laittomuudet poistettiin. Senaatille annettiin toimeksi tehdä 
ehdotus uudeksi ajanmukaiseksi valtiopäiväjärjestykseksi 
ja vaalilaiksi yleisen äänioikeuden perusteella. Myöskin oli 
valmistettava ehdotus perustuslainsäännöksiksi, jotka antaisivat 
eduskunnalle oikeuden tarkastaa hallituksen jäsenten 




Julistuskirjan lukemisen jälkeen esitetään Maamme-laulu senaatin torilla. 

virkatointen laillisuutta sekä turvaisivat 
kansalaisille sanan-, kokoontumis
- j a yhdistymisvapauden . 
Ennakkosensuuri oli lakkautettava 
ja ehdotus oli tehtävä painovapauslaiksi. 
Väliaikaiset valtiopäivät 
kutsuttiin koolle. 

Sortoaika oli toistaiseksi päättynyt. 
Kansamme heräsi ikäänkuin 
nukkuva pahasta painajaisesta. 
Miten synkkä ja lohduton 
onkaan kuva julkisesta elämästämme 
päättyneinä kovan onnettomuuden 
vuosina! Yhtäällä lainalaisen 


N Gerard 


yhteiskuntajärjestyksen ja 
vuosisataisten sivistysarvojen häikäilemätön 
hävittäminen, toisaalla katkera veljesriita. 

Kun arkkipiispa G. Johansson syksyllä 1904 eräässä puheessaan 
uudelle kenraalikuvernöörille lausui, että »Jumala yksin 
tietää, mitä näinä vuosina olemme kokeneet», ei se ollut turhaa 
korupuhetta, vaan tuskan huokaus, jossa ilmeni niiden kärsimysten 
pohjattomuus, jotka vuorenraskaina olivat ahdistaneet 
jokaista valveutunutta kansalaista. 

Kuten Aleksanteri Il.n valtaistuimelle nousua seurasi suurlakkoakin 
suurten toiveiden ja uudistussuunnitelmain aika. 
Mikä ennen oli jäänyt korjaamatta, se tahdottiin nyt korjata 
perin juurin, jotta kansa saataisiin yksimieliseen työhön 
tulevaisuutensa turvaamiseksi. Yleinen valtiollinen ja kunnallinen 
äänioikeus, maan hankkiminen tilattomille, torpparien 
aseman parantaminen, työväen suojelu, kieltolaki y. m. 
olivat niitä suuria uudistuksia, jotks^ ensi tilassa tahdottiin 
toteuttaa. 

Myöhemmin on usein pilkallisesti puhuttu suurlakkoajan 
suurista uudistussuunnitelmista. Kieltämättä mentiin moniin 
liiallisuuksiin; maassamme ei ollut vielä totuttu tyynesti ja 
asiallisesti käsittelemään uudenaikaisen yhteiskunnan elinkysymyksiä. 
Mutta sellaisia suuria murroskausia kuin suurlakon 
aika on ollut kaikkien kansojen elämässä. Mitenkä 
olisi Suomi voinut ne välttää! 

Vanhojen suomenmielisten johtama hallitus, jota oli moitittu 

myöntyväisyydestä venäläisten vaatimuksiin,^ erosi 
kohta suurlakon jälkeen ja sai seuraajakseen L. Mechelinin 
n. s. perustuslaillisista ryhmistä muodostaman hallituksen. 

Ruhtinas Obolenskin oli myös pakko erota ja hän sai 
seuraajakseen salaneuvos Nikolai Gerardin. Sitten 
Steinheilin ja Rokassovskin päivien ei ollut maatamme kohtaan 
yhtä suopeamielistä kenraalikuvernööriä kuin Gerard. 
Hän tahtoi toiminnassaan tunnollisesti noudattaa lakia ja 
oikeutta. 

Uusi hallitus katsoi ensimmäiseksi ja kiireellisimmäksi 
tehtäväkseen laillisten olojen palauttamisen. Epäpätevät, 
epäluotettavat ja toimiinsa laittomalla tavalla tulleet virkamiehet 
erotettiin. Muutenkin olomme koetettiin saada 
vakiintuneelle kannalle. 

[Eduskuntauudistus. 

Säätyjakoisella eduskunnalla oli aikoinaan kieltämättömät 
ansionsa. Mutta jo aikoja sitten sen puutteet olivat käyneet 
ilmeisiksi. Useaan kertaan oli ollut kysymys äänioikeuden 
laventamisesta porvaris- ja talonpoikaissäädyn vaaleissa. 
Niinpä v:n 1885 valtiopäiville hallitus jätti esityksen porvarissäädyn 
vaalioikeudesta ehdottaen > että pienin vuositulo, 
jonka nojalla saataisiin äänioikeus, olisi 800 markkaa ja että 
valitsijan äänimäärä saisi kohota enintään 25:een. Suurta 
edistystä tämä ei olisi tiennyt, mutta senkin aatelisto ja porvaristo 
hylkäsivät. Talonpoikaissäädyssä useita kertoja tehtiin 
aloitteita äänioikeuden myöntämisestä maaseudun tilattomalle 
väestölle, mutta tulosta niistäkään ei ollut. 

Mutta kävi niinkuin Snellman ennusti käyvän kieliasiassa: 
kun oikeutettua uudistusta liian kauan lykätään, ottaa aika 
kerran laiminlyönnit takaisin kukkuran kanssa. Ennen suurlakkoa 
kaksikamarijärjestelmää maassamme olisi pidetty 
suurena edistysaskelena. Suurlakon jälkeen siitä ei tahdottu 
kuulla puhuttavankaan. Yksikamarijärjestelmän kannattaminen 
tuli suorastaan sielulliseksi pakoksi, samoin yleinen 
ja yhtäläinen äänioikeus sekä miehille että naisille. 
Tätä tarkoittavan esityksen hallitus antoikin viimeisille 
(w.n 1905 — 06) säätyvaltiopäiville. Ainoastaan muutama 

ääni aatelistossa nousi puolustamaan kaksikamarijärjestelmää. 


Uusi valtiopäiväjärjestys ja vaalilaki vahvistettiin v. 
1906. Maailman vanhanaikaisimmasta eduskunnasta Suomi 
siirtyi eduskuntaan, joka rakentui pitemmälle meneville 
kansanvaltaisuusperiaatteille kuin minkään muun maan eduskunta 
siihen aikaan. 



Sortoaika alkaa uudelleen. 

Kuten aikaisemmin niin useasti saatiin tälläkin kertaa 
kokea, että vapaampi, maamme etua tarkoittava hallitusjärjestelmä 
Venäjän vallan aikana Suomessa päättyi lyhyeen. 

Mechelinin senaatin oli pakko erota keväällä 1908. Jo 
sitä ennen oli kenraalikuvernööri Gerard syrjäytetty ja hänen 
tilallensa nimitetty kenraali Wladimir Böckmann. 
Viimeksimainittukaan ei ollut Venäjän Suomi-vihollisille mieluinen; 
hän sai eronsa marraskuulla 1909. Uudeksi kenraalikuvernööriksi 
nimitettiin kenraalimajuri Frans Albert 
S e y n. Hänestä saatiin mies, joka oli valmis noudattamaan 
kaikkia venäläisten sortajaimme mielitekoja. Menettelytavoissaan 
hän ei ollut yhtä väkivaltainen kuin Bobrikov, 
mutta päämäärä hänellä oli sama: Suomen valtiollisten 
oikeuksien hävittäminen viimeistä piirtoa myöten. Mechelinin 
senaatin tilalle syntynyt kokoomushallitus erosi lokakuulla 1909. 
Senaatti joutui sen jälkeen' koko- ja puolivenäläisten 
miesten haltuun t 

Kesäkuulla 1908 Venäjän virallisessa lehdessä julkaistiin 
keisarin vahvistama ministerineuvoston pöytäkirja, jonka 
mukaan kaikki vähänkin tärkeämmät Suomen asiat oli alistettava 
Venäjän ministerineuvoston käsiteltäviksi, ennenkuin 
ne esitettiin hallitsijan ratkaistaviksi. Tästä määräyksestä 
Suomen senaatille ja kansalle ei edes annettu mitään 
virallista tietoa, vaikka se mitä lähimmin koski perustuslaillista 
asemaamme ja itsemääräämisoikeuttamme. 

V. 1909 ratkaistiin Suomen sotilaskysymys suomalaisia 
kuulematta. Mitään suomalaista sotavoimaa ei tullut olemaan. 
Sen sijaan oli Venäjän valtakunnan rahastoon maksettava 
n. s. sotilasmiljoonat. Näiden mielivaltaisten tekojen kruunuksi 

julkaistiin v. 1910 laki valtakunnan lainsäädännöstä. 
Se oli uusi ja täydennetty laitos helmikuun julistuskirjaa. 
Mikä suomalainen asia tahansa sen nojalla saattoi joutua 
Venäjän lainsäädäntölaitosten käsiteltäväksi ja ratkaistavaksi, 
niin ettei Suomen eduskunnalla ollut mitään päätäntävaltaa. 
»Finis Finlandiae» = »Suomen loppu», huudahti eräs 
pahimmista maamme vihamiehistä, kun laki valtakunnan 
lainsäädännöstä hyväksyttiin Venäjän duumassa (eduskunnassa
). Suomen perikatoa mainittu laki olisi varmasti merkinnytkin, 
jos sitä olisi voitu pitemmän aikaa soveltaa. 

V. 1911 herätettiin kysymys Karjalan kannaksen liittämisestä 
Venäjään. Seuraavana vuonna julkaistiin n. s. yhdenvertaisuuslaki, 
jonka nojalla venäläiset saattoivat harjoittaa 
elinkeinotoimintaa maassamme samoin kuin maan omat 
kansalaiset. Kun Suomen viranomaiset laeillemme kuuliaisina 
kieltäytyivät mainitun laittomasti syntyneen lain nojalla 
antamasta venäläisille elinkeinolupia, joutuivat he ankaran 
vainon alaisiksi. Useiden kaupunkien maistraattien, vieläpä 
Viipurin hovioikeuden jäsenet tuomittiin venäläisissä tuomioistuimissa 
vankeuteen ja väkivalloin kuljetettiin Pietariin. 
Poliisilaitos, jonka Seyn oli jälleen saanut venäläistetyksi, 
toimi innokkaasti näiden väkivallantekojen toimeenpanijana. 


Kun elokuussa 1914 alkoi maailmansota, käyttivät venäläiset 
sotatilan suomia etuja hyväkseen ja ryhtyivät yhä häikäilemättömämmin 
hävittämään suomalaista kansallisuutta 
ja valtiota. Oppikoulujen venäjänkielen tunteja lisättiin ja 
niiden ylemmillä luokilla määrättiin luettavaksi Venäjän 
historiaa, jolloin venäjää oli käytettävä opetuskielenä. Venäjä 
tehtiin korkeimpien virastojen virkakieleksi. V. 1915 julkaistiin 
keisarin hyväksymä, hyvin yksityiskohtainen ohjelma 
Suomen sisäisen itsenäisyyden täydelliseksi hävittämiseksi. 
Samoin kuin routavuosina ruvettiin harjoittamaan yksityisten 
henkilöiden vainoa, maastakarkottamista ja telkeämistä 
venäläisiin vankiloihin. Niinpä yksikamarisen eduskunnan 
puhemies monilla valtiopäivillä, sittemmin ensimmäinen 
valtionhoitajamme ja nykyinen tasavaltamme presidentti 
P. E. Svinhufvud vietiin Siperiaan, missä hänen oli 
elettävä hyvin vaikeissa oloissa. 

Venäjän vallankumous ja maamme oikeuksien palauttaminen. 


Jos venäläisten v. 1915 esittämä suunnitelma maamme 
liittämiseksi keisarikuntaan olisi saatu toteutetuksi, olisi 
valtiollisista oikeuksis- , , 
tamme viimeisetkin rippeet 
tuhoutuneet. Mutta 
kohtalo oli toisin määrännyt. 


Suuressa kansojen 
kamppailussa, jonka vertaista 
maailma ei ollut 
ennen nähnyt, Saksan 
ja sen liittolaisten valtavat 
iskut järkyttivät 
Venäjän valtiorakennusta 
sen perustuksia 
myöten. Tsaarinvalta 
kukistui maaliskuulla 
1917. Uudet vallanpitäjät 
asettuivat hyvin 
suopealle kannalle Suomea 
kohtaan. Tuntui 
kuin Venäjä kädenkäänteessä 
olisi tahtonut 
sovittaa ne vääryydet, 
joita se kansallemme oli 
tehnyt. Kaikki suurlakon 

jälkeiset laittomat julistukset ja määräykset peruutettiin; 
v:n 1891 postijulistuskin kumottiin. Valtiollisista syistä 
vangitut vapautettiin. P. E. Svinhufvud saattoi palata 
karkotusmatkaltaan Siperiasta. Sortojärjestelmän miesten 
kohtalo oli toinen. Sen tukipylväät, kenraalikuvernööri Seyn 
ja senaatin venäläinen varapuheenjohtaja, vietiin vangittuina 
Venäjälle. 

Maamme oikeuksien palauttaminen herätti kansassamme 
luonnollisesti mielihyvää. Mutta pian saatiin kokea, että 
uudetkin venäläiset vallanpitäjät olivat epäluotettavia. 
Santarmivakoilu pantiin pian jälleen käyntiin. Niitä, joilla 




P. E. Svinhufvud. 

luultiin olevan valtakunnan vastaisia mielipiteitä, alettiin 
tarkoin pitää silmällä. Moni, joka oli saanut luvan poistua 
venäläisistä vankiloista, joutui kohta vainon alaiseksi ja 
hänen oli pakko poistua maasta. 

Tsaarin kukistumisesta ei ollut ennättänyt kulua monta 
viikkoa, kun saatiin nähdä, että Venäjä oli sekasortoon tuomittu. 
Hurjat valtiolliset intohimot ja raa'at hävittävät 
voimat pääsivät päivä päivältä yhä suurempaan valtaan. 
Niiden mainingit alkoivat pian tuntua meidänkin maassamme. 
Tänne sijoitettu venäläinen sotaväki vajosi kurittomuuteen 
ryöstäen ja mellastaen rauhallisen väestön keskuudessa. 
Pian se sai kiihotetuksi väestömme kurittomia aineksia 
levottomuuksiin. Työrauha, omaisuudenturva, henkilöllinen 
koskemattomuus ja yleensä säännöllisen elämän kulku oli 
mitä vakavimmassa vaarassa. 

Vallankumous, joka äsken näytti lupaavan niin paljon, 
muuttui kansallemme kammottavaksi uhkaksi. 



Suomi itsenäistyy. 

Venäjällä tsaarin kruunusta luopumisen jälkeen muodostunut 
n. s. väliaikainen hallitus kukistui marraskuussa 1917 
ja vallan anastivat äärimmäiset vallankumousmiehet, bolsevikit, 
joille länsimainen oikeusjärjestys oli kokonaan vieras. 
Hirmuhallitus oli Venäjällä ennenkin kukoistanut, mutta 
bolsevikkivallankumouksen jälkeen se ylitti kaikki entiset 
saavutuksensa. 

Jos Suomi tämän jälkeen vielä olisi jatkanut yhteyttä 
Venäjän kanssa, olisi se ollut täysi kansallinen itsemurha. 
Pian ei olisi maassamme ollut jäljellä kenelläkään, ei rikkailla 
eikä köyhillä mitään, mikä tekee elämän elämisen arvoiseksi. 

Tänä äärimmäisen vaaran hetkenä kansamme rohkeasti 
otti kohtalonsa ohjat omiin käsiinsä. 

Kuten edellä on kerrottu, oli jo itämaisen sodan aikana 
maassamme ryhmä kansalaisia, joka suunnitteli maamme 
irroittamista Venäjästä. Mutta kun kansalliset voimamme 
silloin vielä olivat heikot ja Venäjä verraten onnellisesti selviytyi 
vastoinkäymisistään, jäivät tämän kansalaisryhmän 
pyrkimykset ohimeneväksi ilmiöksi. Venäjän joutuessa 

heikkouden tilaan Japanin sodan ja sen aiheuttamien vallankumousliikkeiden 
aikana ryhmä kansalaisiamme suunnitteli 
maamme oikeuksien puolustamista ase kädessä. Sitä varten 
maahamme salaa tuotiin aseita ja perustettiin Voima-liitto 
kansamme kasvattamiseksi niiden käyttöön. Mutta kun 
Venäjän silläkin kerralla onnistui selviytyä vaikeuksistaan, 
raukesivat Voima-liiton suunnitelmat. 

Maailmansodan alkaessa maassamme aavistettiin, että 
kansamme kohtalo oli joutunut uuteen vaiheeseen. Joukko 
nuorisoa lähti Saksaan hankkimaan sotilaskasvatusta kaikkien 
mahdollisuuksien varalta. Siten sai alkunsa jääkäriliike, 
joka pian tempasi vanhempaakin väkeä mukaansa. Se kypsytti 
mieliä itsenäisyysajatukselle kaikessa hiljaisuudessa. 
Kun sitten Venäjällä tsaarinvalta kukistui, alettiin maamme 
itsenäisyydestä puhua aivan julkisesti. Päivä päivältä tunne 
siitä, että Venäjästä oli päästävä irti, levisi ja varmistui. 

Bolsevikkivallankumouksen perästä eduskunta ei tunnustanut 
neuvostohallitukselle kuuluvan sitä Suomen suuriruhtinaan 
valtaa, joka Venäjän keisarilla oli, eikä muutenkaan 
antautunut tekemisiin Venäjän uusien vallanpitäjäin 
kanssa, vaan julistautui itse Suomen korkeimman vallan 
haltijaksi. P. E. Svinhufvud otti muodostaakseen hallituksen, 
joka asetti tehtäväkseen Suomen itsenäisyyden toteuttamisen.. 

Jouluk. 4 p. 1917 Svinhufvud senaattorien saattamana saapui 
eduskuntaan ja piti puheen, jossa hän vakuuttavin ja ponnekkain 
sanoin lausui, että hallitus oli päättänyt 
julistaa Suomen täysin itsenäiseksi valtakunnaksi. 
Suomen kansa, hän jatkoi, on syvästi tietoinen, 
että se voi täyttää kansallisen ja yleisinhimillisen tehtävänsä 
ainoastaan täysin vapaana kansana. Sen vuosisatainen 
vapauden kaipuu on nyt toteutettava. Suomen kansan on 
astuttava maailman muiden kansojen joukkoon täysin itsenäisenä 
kansana. Hallituksen hän ilmoitti tulevan kääntymään 
muiden valtojen puoleen saadakseen itsenäisyytemme 
tunnustetuksi. 

Pari päivää myöhemmin eli joulukuun 6p. 1917 
eduskunta julisti Suomen riippumattomaksi 
tasavallaksi. Täten tapahtui suurin ja tärkein valtioteko, 
minkä Suomen miehet milloinkaan ovat suorittaneet. 

Kun tämä teko suoritettiin, ei Suomen valtiolla vielä ollut 

järjestettyä sotavoimaa. Venäläisillä sen sijaan olivat kaikki 
maamme sotilaallisesti tärkeät paikat hallussaan sekä käytettävänään 
suuret sotilasmäärät. Tosin Venäjän aikaisemmasta 
mahtavuudesta ei ollut kuin varjo jäljellä, mutta varjo, 
joka jo pelkästä sielullisten lakien jatkuvaisuudesta maassamme 
yhä herätti kammoa. 

Itsenäiseksi julistautuminen, jonka täytyi edellyttää 
vievän ilmiriitaan Venäjän kanssa, oli tällaisten edellytysten 
vallitessa uskalias teko, joten se niiltä kansalaisiltamme, joiden 
vastuulla silloin oli Suomen kohtalo, vaati järkkymätöntä 
uskoa asiamme oikeuteen. Tämä usko ei joutunutkaan 
häpeään. 

V:n 1918 alussa bol&evikkihallitus tunnusti Suomen 
itsenäisyyden. Kohta sen jälkeen seurasi Ruotsin, Norjan, 
Ranskan, Saksan y. m. valtojen tunnustus. 

Näytti siltä, että Suomi pelkästään rauhallisilla keinoilla 
muodostuisi itsenäiseksi valtakunnaksi, mitä historiassa ei 
ollut vielä ennen tapahtunut. Tätä onnea kansallamme ei 
kuitenkaan ollut. Suomen itsenäisyyden tunnustamisella 
bolsevikkihallitus ei tarkoittanut täyttä totta. Se oli saanut 
osan työväestöstämme vaikutusvaltansa alaiseksi ja koetti 
sen avulla edelleen ylläpitää valtaansa maassamme. Pitkin 
syksyä 1917 työväki perusti punakaarteja, joille venäläiset 
runsaasti jakoivat aseita, vieläpä opettivat niiden käyttöönkin. 


Bolsevikkihallituksen kehoituksesta punakaartilaiset 
tammik. 27 p. 1918 ryhtyivät aseelliseen toimintaan vallaten 
senaatin ja muut tärkeät paikat Helsingissä. Hetkeäkään 
hukkaamatta maan lainkuuliainen väestö tarttui myöskin 
aseisiin kansamme vapautta puolustaakseen. Valkoinen 
armeija syntyi kuin taikaiskusta. Vakaan isänmaallisen 
itsenäisyystunteen elähdyttämänä ja kaiken sen suuttumuksen 
tarmolla, minkä kansan sielussa oli synnyttänyt venäläinen 
sortojärjestelmä ja sen tuhoisa vaikutus väestömme 
kurittomiin aineksiin, valkoinen armeija kukisti sen hirmuvallan, 
johon maamme eteläosa oli joutunut. 

Venäläisen sotaväen riisuminen aseista Pohjanmaalla, 
Tampereen valloitus, Raudun taistelu, Viipurin valtaus y. m. 
ovat kaikille ajoille todistuksena valkoisen armeijamme sotaisesta 
mielialasta ja urhoollisuudesta. Toukok. 16 p. 1918 

tämän armeijan suurta ihailua osakseen saanut ylipäällikkö, 
kenraali, sittemmin sotamarsalkka Kaarle Kustaa 
Mannerheim joukkojensa seuraamana juhlamarssissa 
saapui Helsinkiin. Vapaussotamme oli onnellisesti suoritettu 
loppuun ja maamme itsenäisyys turvattu. 

Miksi ei kansamme täysin yksimielisenä voinut nousta 
vapauttansa puolustamaan? Miksi vapaussotamme täytyi 
olla myös veljessota? 

Se ei varmaankaan johtunut sattumasta, vaan edellisen 
ajan epäsuotuisasta kehityksestä. Snellmanin lausuma toivomus, 
että kova koettelemuksen aika Suomessa tapaisi 
yksimielisen kansan, ei ollut täydellisesti toteutunut. Yksimielisyytemme 
ei tosin särkynyt kielelliseen rikkinäisyyteemme, 
jota Snellman lähinnä lienee ajatellut, vaan yhteiskunnalliseen 
rikkinäisyyteemme. Vieraan vallan aikana tätä 
epäkohtaa ei ollut ennätetty korjata. Se jäi itsenäisen Suomen 
tehtäväksi. 

Loppusananen. 

Maamme ei ole koskaan aikaisemmin niin nopeasti edistynyt 
ja vaurastunut kuin sinä 110 vuotta kestäneenä ajanjaksona, 
jota edellä olemme käsitelleet. Sorretusta ja alhaisesta 
asemastaan suomenkieli on kehittynyt sivistyskieleksi. 
Lamaannuksissa ollut suomalainen kansallistunto on herännyt 
tehtävästään ja päämäärästään tietoiseksi. Talouselämä 
on tullut monipuolisemmaksi ja edistynyt tavalla, josta varhaisemmat 
polvet eivät voineet uneksiakaan. Kaikkein 
enimmän on merkinnyt, että Suomi on saavuttanut itsenäisyyden. 


Mutta alituisten vaarojen ja huolien alaista kansamme 
elämä on ollut tänä nopean kehityksen ajanjaksonakin. 
Monesti tulevaisuus näytti synkältä, jopa toivottomalta. 
Isänmaallisen ja kansallisen työn tekijät se pani ehtimiseen 
kovalle koetukselle. Mutta heitä elähdytti vakaumus, jonka 
Yrjö-Koskinen niin sattuvasti on pukenut sanoiksi: »Jumala 
on jo- liian paljon vaivaa nähnyt tästä Suomen kansasta, 
että hän enää voisi työnsä ja teoksensa hukkaan heittää.» 

Opintokerhojen yhteisen opiskelu* 
aineen tutkinto keväällä 1934. 

Viljo Hytönen: 

Suomen kansallisen heräämisen vuosisata. 

(Vähintään 15 kysymykseen on vastattava.) 

Paperin yläreunaan on kirjoitettava: 

1. Täydellinen nimi. 

2. Syntymävuosi, »kuukausi, späivä. 

3. Ammatti. 

4. Asuinpitäjä ja skylä. 

5. Postiosoite. 

6 Mitä koulua ja minkä verran on käynyt. 
7. Lueteltava mitä tutkintoja, erikoisesti kotiopintotutkintoja, on 
suorittanut. 

Tutkinto on suoritettava käyttämättä kirjaa tahi muita apuneuvoja. 
Kysymyksiin n n vastattava huolellisesti. Kunkin vastauksen alkuun on 
pantava kysymyksen vieressä oleva numero. Jos vastaukset eivät mahdu 
yhdelle paperille, on eri paperit jollakin tavalla (nipistimellä, nuppi* 
neulalla tms.) yhdistettävä toisiinsa. 

Erittäin mukavat käyttää ovat Valistusjärjestöjen opintotoimikunnan 
toimittamat tutkintovastauspaperit (30 p. kpl.), joita saa tilata ylläoles 
valla osoitteella. 

Kun vastaukset on kirjoitettu, jätettäköön paperi valvojalle. 

1. Mitä tarkoitetaan Suomen kansan kansallisella heräämisellä? 

2. Mihin aikoihin ja mistä syistä Suomen sivistyneistö oli alkanut 

ruotsalaistua ? 

3. Mitä seurauksia maallemme oli Suomen sodasta v. 1808 — 09? 

4. Mitä olivat ns. lahjoitusmaat Viipurin läänissä? Minkälaiset olot 

olivat lahjoitusmaiden asukkailla? 

5. Mitä tiedätte kertoa Aadolf livar Arwidssonista ? 

6. Mitä tiedätte mainita ensimmäisistä suomenkielisistä sanomalehdistä? 

7. Minkälainen Aleksanteri 1 oli ihmisenä ja hallitsijana? 

8. Mikä on Elias Lönnrotin merkitys Suomen kansalle? 

9. Mitkä ovat J. L. Runebergin tärkeimmät teokset ja miten ne ovat 

vaikuttaneet kansalliseen heräämiseen? 



10. Mitkä ovat S. Topeliuksen tärkeimmät teokset? 

11. Mitä tiedätte kertoa J. V. Snellmanista ja hänen toiminnastaan 

Suomen kansan hyväksi (enintään 50 sanaa)? 

12. Mikä mies oli Paavo Ruotsalainen ja mitä muistettavaa hän on 

tehnyt? 

13. Mikä on mielestänne M. A. Castrenin elämäntyössä enimmän kun» 

nioitusta herättävää? Mikä Castrenin luonteessa on parhaiten 
jäänyt mieleenne? 

14. Mitä tiedätte kertoa Aleksanteri ll:sta ja hänen hallitusperiaat* 

teistään ? 

15. Milloin ja minne perustettiin ensimmäinen suomenkielinen oppi* 

koulu? 

16. Milloin ja missä ensimmäiset valtiopäivät Porvoon valtiopäivien 

jälkeen pidettiin? Mitä tärkeitä asioita siellä päätettiin? 

17. Mitä tiedätte kertoa Uno Cygnaeuksesta ja hänen toimistaan Suo* 

men kansakoulun hyväksi? 

18. Mitkä ovat Aleksis Kiven parhaat teokset? 

19. Mitä tiedätte kertoa Julius Krohnista? 

20. Mitä tiedätte kertoa w. 1867—68 kadosta ja nälänhädästä? 

21. Mikä YrjösKoskisen teoksista on tärkein? Mistä syystä se on eri* 

tyisesti huomattava? 

22. Millä tavalla maamme puolustuslaitos järjestettiin w. 1877—78 

valtiopäivillä? 

23. Mitä oikeuksia aikaisemmin oli ns. tapulikaupungeilla, joita muilla 

kaupungeilla ei ollut? 

24. Mitkä olivat keisari*suuriruhtinaat Venäjän vallan aikana? 

25. Mikä tehtävä ja merkitys on pankeilla? 

26. Minkälainen oli ja on torpparin asema Suomessa? 

27. Mikä oli ns. panslavistinen liike Venäjällä ja mitä tämä liike vai* 

kutti venäläisten mielialaan Suomea kohtaan? 

28. Mitä tiedätte kertoa Pietari Päivärinnasta? 

29. Mitä Juhani Ahon kirjoja olette lukenut? Mitä sisältää teos 

Katajainen kansani? 

30. Milloin ja miten Suomesta tuli itsenäinen valtakunta? 



ILKKA 



Yhteisjubla ^ 

Lehtimäellä. 

Lehtimäen kunnantalolle 
oli maanantat-illaksi tk. 9 päiväksi järjestetty 
juhla Etelä-Pohjanmaan Nuorisoseuran 
ja Lehtimäen Nuorisoseuran 
toimesta. Juhlaa el völtu järjestää 
Lehtimäen Nuorisoseurantalolle, koska 
sinne el ole vielä ehditty saamaan lämmityslaitteita. 
Tilaisuus, jonne oli saapunut 
erittäin paljon, arviolta noin 
200, henkilöä, sekä paikkakuntalaisia, 
että siirtoväkeä, aloitettiin laulamalla 
yhteisesti: "Väinölän lapset»». Tervehdyspuheen 
piti maanvilj. Kalle F 1 1 n km 
a n. Lausu ttuaan ensin keskusseuran 
lähetit tervetulleiksi, loi hän katsauksen 
pitäjän elämään ja oloihin varhaisempina 
aikoina, sekä teroitti mieliin 
kasvattavien ja kehltrivien harrastusten 
tärkeyttä erikoisesti nykyhetkellä. 
Lausuntaa esitti Elvi Suokonautio. 
Kalle J. Mäkelä esitti laulua 
Martti Paavo kallion säestämänä. 
Etelä-Pohjanmaan Nuorisoseuran lähetti, 
neuvoja Virolainen piti erikoisesti 
siirtoväelle omistetun puheen. 
Kauniissa puheessaan puhuja palautti 
mieliin Karjalaan jääneet kulttuuriharrastusten 
ja henkisen elämän tyyssijat, 
joista Karjalan väestö on ammentanut 
itselleen kannustavia ja pysyviä 
muistoja ja elämän arvoja. Ne antavat 
uskoa toivoa ja rohkeutta sillä tiellä 
kulkemiseen, jolle Karjalan väestö 
on nyt joutunut. Lopuksi puhuja huomautti 
miten tärkeää on, ja isänmaan 
etujen mukaista se, että sekä paikkakuntalaiset 
että siirtoväki ymmärtävät 
toisiaan tänä ajankohtana. 

Laulettiin yhteisesti: "Kaunis Karjala " 
Kertomuksen luki Elma Kähönen. 
Neiti Leppänen esitti laulua 
Karjalan murteella. Etelä-Pohjanmaan 
Nuorisoseuran lähetti Kleemola 
piti puheen. Mielenkiinnolla 
kuunnellussa puheessaan hän sevitteli 
oikeiden ihanteiden vaalimisen tärkeyttä 
sekä valaisevin esimerkein selvitteli 
kasvattavien ja kohottavien 
harrastusten mukanaan tuomaa onnea 
ja siunausta. Laulettiin yhteisesti Vaasan 
marssi. Bertta Hankaniemi 
esitti laulua Martti Paavokallion säestämänä. 
Lempi Väinio luki kertomuksen. 
Tilaisuus lopetettiin laulamalla 
yhteisesti "Maamme". Juhla oli 
hyvin onnistunut, ja tilaisuudessa pidetyt 
puheet olivat omiaan antamaan 
monelle ajattelemisen aihetta. 



Siirtoväen 

ja paikallisen väestön 
yhteisjuhlia. 

Nurmon Ylipään nsilla 

oli 28. 11. siirloväen ja paikallisväestön 
yhleisjuhla. Kun oli luluslullu 
Nurmon nuorisoseuran loiminlaan, mikä 
on hyvin monipuolisia, alolelliin 
yleinen juhla laulamalla »Karjalaisien 
laulu». Tervesdyspuheen piläjä selvilleli 
lilaisuuden larkoilusla ja kuinka 
on välllämälönlä, ellä siirloväki ja 
paikallinen väeslö luollaval toisiinsa. 

Saaliin kuulla laulu- ja lausunlaesilyksiä, 
minkä jälkeen maisleri Väisänen 
pili puheen, jossa hän selvilleli 
Suomen kansan vaiheila kärsimyksilleen 
ja iloineen, lodelen ellä kymmenel 
kerral on Suomen nuoriso noussul 
oikeuksiaan puoluslamaan ja vaikka 
lalol on pollellu ja pellol lallallu niin 
aina on uudelleen rakennellu. 

Laulelliin »T}'ö Suomen hyväks uhralkaamme». 
Kaksinlauluesityksen jälkeen 
pili mvilj. Aarne Ahola puheen 
selvilellen n.-seuran osuulla maamme 
iUenäisyyden luomisessa. 

Lopuksi laulelliin »Nuorisoseuralaismarssi». 


Nurmon Alapään nsn 

juhla 29. 11. alolelliin laulamalla »Karjalaisten 
laulu». 

Kun oli kuullu lausun taesily s, niin 
taileilija Renvik siirtoväen eduslajana, 
piti puheen, selvilellen karjalaista 
luonnelta ja verraten silii eleläpohjalaiseen 
luonteeseen. Puhuja painosti 
lopuksi sitä, kuinka tärkeätä on, että 
elämän usko ja yksimielisyys säilyvät. 
Laulettiin »Työ Suomen hyväks' 
uhratkaamme». Kertomuksen luki neiti 
Kivelä. Kal^sinlauluesityksen jälkeen 
mvilj. Aarne Ahola puhui nuorten ja 
nuorisoseurain ajankohtaisista tehtävistä 
ennen, kaikkia yksimielisyyden 
säilyttämiseksi sekä raittiuden kehittämiseksi. 
Laulettiin »Nuorisoseuralaismarssi». 
Seuran tytöt esittivät kansantanhuja. 
Tilaisuus päättyi yhteisesti 
laulettuun »Kansalaislauluun». 

Karjalais-eteläpohjalalsla yhteis juhlia. 

Etelä-Pohjanmaan Valistusjärjestöjen 
yhteistoimikunnau toimesta on näinä 
päivinä maakunnassamme järjestetty 
karjalais-pohjalaisia iltoja. Samassa 
yhteydessä on suoritettu myöskin 
neuvontatyötä seurain keskuudessa. 
Mainittakoon, että kaikissa allamainituissa 
paikoissa perustettiin opintokerho, 
sekä keskustelun avulla selviteltiin 
muitakin toimintamuotoja. 

R u h a n n.-s euran talossa 28 
pnä marraskuuta pidetty tilaisuus aloitettiin 
laulamalla yhteisesti »Vaasan 
marssi». Neiti Kaisa Nyrhilä piti tervehdyspuheen. 
Esitettiin lausuntaa ja 
luentaa. Laatokan-Karjalan n. -seuran 
sihteeri Eino Toiviainen ja neuvoja P. 
Koskela puhfliväL Yleisöä 30 henkeä. 

Härmän n.-s e u r a Takalassa 29 
pnii marrask. pidetyssä tilaisuudessa 
tervehdyspuheen piti Aaine Korpiranta. 
Neiti Lauronen esitti lausuntaa. 
Sihteeri Eino Toiviainen puhui lämpimästi, 
kohdistaen sanansa erikoisesti 
siirtoväelle. Neiti Harakka lausui ja 



hra Kauppila luki Vaasan Jaakoon jutun. 
Neuvoja Koskela esitteli nykyaikana 
huomioitavia työmuotoja nuorisoseuroissa. 
Lopuksi esitettiin Karjalaistanssi 
»Tsuurun kylvö». Yleisöä 80 
henkeä. 

Ylihärmän Ylipään n.-s e uran 
talossa 30 pnä marrask. pidetyssä 
tilaisuudessa lausui yleisön tervetulleeksi 
seuran esimies Matti Takala. P. 
Koskela lausui runon »Auttamaton 
Pekka». Sihteeri Toiviainen esitteli puheessaan 
niitä rikkauksia, joita vapaa 
isänmaa tarjoaa nuorelle ihmiselle. 
Neiti Rauha Hirvelä lausui. Neuvoja 
Koskela puhui. Laulettiin yhteisesti 
* Kytösavun aukeilla». Lopuksi esitettiin 
näytelmä »Suursiivous». Yleisöä 
140 henkeä. 

Sunnuntaina 1 p. jouluk. oli tilaisuus 
Alahärmän Ylipään n. -seuran 
talossa. Aluksi laulettiin »Vaasan 
marssi». Sihteeri Toiviainen selosti 
puheessaan Karjalan kansan vaiheita ja 
kohtaloita eri aikoina, esittäen samalla 
rohkaisevia ajatuksia tulevaisuuteen 
nähden. Kaksi pientä karjalaispoikaa 
lauloi kauniisti »Jo karjalan kunnailla». 
Op. Selma Saari lausui Saima Harmajan 
kirjoittaman ru.iou »Inkeri». 
Karjalaisen sadun kertoi hra Kärki* 
Neuvoja Koskela puhui nuorisoseuratyön 
mahdollisuuksista nykyaikana* 
Esileftun kuorolaulua. 'Karjalaiset ja 
pohjalaiset maakuntalaulut ovat omalla 
tavallaan rikastuttaneet ohjelmaa. 
Tällaisia heimo-iltoja olisi seurain järjestettävä 
useammin. 

Lapuan Ojutkankaan ns:n 
talossa oli yhteistilaisuus marraskuun 
29 pnä. Ohjelma alotettiin laulamalla 
yhteisesti » Nuorisoseuralaismarssi» . 
Herra Matti Kultli piti tervehdyspuheen, 
jossa esiintoi nykyisen ajankohdan 
velvoitukset. Sitten E.-P:n Nuorilieen, 



jossa esiintoi nykyisen ajankohdan 
velvoitukset. Sitten E.-P:n Nuorisoseuran 
lähetti, herra Olavi Kleemola 
piti puheen, jossa hän esiintoi epäitsekkään 
elämän ja toiminnan siunauksellisuuden. 
Sen toteuttaminen on kuitenkin 
vaikeaa itsekkäälle ihmiselle, 
mutta jos me otamme esimerkiksemme 
Saarijärven Paavon uhrautuvaisuuden 
ja valoisan uskon tulevaisuuteen, niin 
silloin meitä myös odottaa valoisa huomen. 
Kun oli yhteisesti laulettu »Työ 
Suomen hyväks' uhratkaamme», lausui 
opettaja S. Jaskari Heikki Asunnan 
runon »Inkerin rukous». Täinän jälkeen 
Etelä-Karjalan nsn lähetti, herra 
Heikki Virolainen puhui. Puheessaan 
hän todisteli siveellisiin arvoihin 
perustuvan elämäntavan siunauksellisuutta. 


Onnistunut tilaisuus lopetettiin yhteisesli 
lauletulla »Karjalaisten laululla.. 


Kauhavan Kummu n — O r avan 
ns :11a oli yhteinen valistustilaisuus 
marraskuun 30 pnä. Kun oli yhteisesti 
lauleltu »Nuorisoseuralaismarssi», 
piti herra Eero Kumpu tervehdyspuheen. 
Lausuntaa esilti neiti Elsa 
Palvi ja yksinlaulua nti Impi Kaidesoja. 
Puheen piti herra Heikki Virolainen 
huomauttaen niistä velvollisuuksista, 
joila meillä jokaisella, niin karjalaisella 
kuin pohjalaisellakin on toisiamme 
koillaan. Laulettiin yhteisesti 
»Karjalaisten laulu». 

Väli ian jälkeen qsitti yksinjgulua. 
n t { , M i rja YI i peik on en ja 1 ausun ta a Il - 
mi Mäenpää. PuTieessäan "neuvoja^ Ölä" T 
JKi&teemola piti välttämättömääsi että 
kansalla ja varsinkin sen nuorisolla on 
itseuäistä arvostelukykyä ja siveJJislä 
selkärankaa. Silloin ei nuoriso joudu 
joukkosuggestion., valtaan, eikä suinpäin 
mene kaikenlaisten tuulten ja virtausten 
mukana. Tilaisuus lopetettiin 
laulamalla yhteisesti »Kotikontujen 
tienoita». 

Lapuan Hirvijoen ns :11a oli 
karjalais-eteläpohjalainen juhlailtama 
t.k. 1 pnä. Aluksi laulettiin vhteisesti 



laisella kuin pohjalaisellakin on toisiamme 
koillaan. Laulctliin yhteisesti 
»Karjalaisten laulu». 

Väli jan jälkeen (jsitti yksinjgulua. 
nti Mirja ■ Ylijielkoncn ja la usuntaa Tlmi 
Maenjfeä. PuTieessa T an neifvojaf"Öla*-* 
Ei>&teemDla piti välttämättömät, että 
kansalla ja varsinkin sen nuorisolla on 
itsenäistä arvostelukykyä ja sivellistä 
selkärankaa. Silloin ei nuoriso joudu 
joukkosuggestion. valtaan, eikä suinpäin 
mene kaikenlaisten tuulten ja virtausten 
mukana. Tilaisuus lopetettiin 
laulamalla yhteisesti »Kotikontujen 
tienoita». 

Lapuan Hirvijoen ns:lla oli 
karjalais-eteläpohjalainen juhlailtama 
t.k. 1 pnä. Aiuksi laulettiin yhteisesti 
»Nuorisoseuralaismarssi», jonka jälkeen 
hra Oiva Jäätteenmäki piti tervehdyspuheen. 
Lausuntaa esitti nti 
Maija Kallio. Voimakkaan, kotiseutua 
ja kotiseudun rakkautta tehostavan puheen 
piti E.»P:n Ns:n lähetti Olavi 
Kleemola, huomauttaen samalla niistä 
velvollisuuksista, joita lakeuden kansalla 
on karjalaisia lieimoveljiämnie 
kohtaan. Laulettiin yhteisesti »Eteläpohjalaisten 
laulu». — Väliajan jälkeen 
laulettiin yhteisesti »Olet maamme 
armahin». Kahdella viululla esittivät 
soittoa herrat O. Mikkilä ja E. 
Aho. Eino Leinon runon »Orjan poika» 
lasui Olavi Kleemola. Yksinlaulua 
esitti nti Kyllikki Murtomäki, laulaen 



Räisälän Aseveljei 
r.y. perusfeiiu 

Maanantaina t.k. 2 pnä oli Räisälän 
seurakunta järjestänyt kutsuillan Kauhajoen 
seurakuntatalolle Räisälän rintamamiehille. 
Heitä sekä lottia oli runsaslukuisesti 
saapunutkin, samoin muuta 
seurakuntaväkeä. Ohjelma alotettiin 
laulamalla pari säkeistöä Lutherin 
taisteluvirrestä: Jumala ompi linnamme, 
jonka jälkeen pastori Helasvuo piti 
puheen l Joh. 5: 5:n johdolla: »Kuka 
on se joka voittaa maailman, jollei se, 
joka uskoo, että Jeesus Kristus on 
Jumalan poika!» 70 Räisälän sankarivainajan 
muistoa kunnioitettiin hetkisen 
hiljaisuudella. — Puheen jälkeen 
esitti laulajatar Ilmi Paavilainen pari 
hengellistä laulua. 

Väliajalla nautittiin Kauhajoen kirkonkylän 
lottien järjestämät kahvit. 
— Ohjelman jälkiosa alotettiin »Karjalaisten 
laululla». Räisälän .suojeluskunnan 
paikallispäällikkö Arvi Marila 
ja reserviluutnantti Einari Liimatainen 
puhuivat rintamamiehille, laulajatar 
Ilmi Paavilainen lauloi ^ielä kaksi laulua 
ja kelloseppä E. Pussinen esitti 
kanteleen soittoa ja laulua. Varsinainen 
juhla päättyi pastori Helasvuon 
puheella ja isänmaan virrellä. 

Läsnäolleet Räisälän rintamamiehet 
jäivät tilaisuuden jälkeen keskustelemaan 
aseveliyhdistyksen perustamisesta. 
Kokouksen puheenjohtajaksi valittiin 
maanv. Matti Javanainen ja sihteeriksi 
maanv. Väinö Poikonen. Lukuisten 
puheenvuorojen jälkeen päätettiin 
perustaa »Räisälän aseveljet 
r.y.», jonka kotipaikaksi merkittiin 
toistaiseksi Kauhajoen kunta. Yhdistyksen 
puheenjohtajaksi valittiin ensi 
vuosikokoukseen asti aseveli Einari 
Liimatainen ja johtokuntaan kuusi vakinaista 
jäsentä, nimittäin aseveljet 
A. Korhonen Räisälän kirkonkylästä, 
A. Jortikka Tiurista, A. Marila kirkonkylästä, 
M. Torikka Lammasmäeltä, 
M Javanainen Hytinlahdesta ja T. 
Kuisma M}'llypellolta sekä kaksi varajäsentä, 
nimittäin J. Poutanen Piiskonmäcltä 
ja J. Pekarila Leviälahdelta. 
Kirjottautumismaksuksi päätettiin 
5 markkaa. Vuosimaksusta päätetään 
ensi vuosikokouksessa. 

Vuosikokoukseen mennessä voinee 
jäsenluettelo käsittää yhä laajenevia 
Räisälän aseveljien piirejä ja yhdistyksen 
toiminnan suunta tarkemmin 
hahmottua aseveliyhdistykseltä saatujen, 
nyt hyväksyttyjen sääntöjen puitteissa. 
Menestystä vain alkutaipaleelle! 




useita mieltymyksellä kuultuja lauluja. 
Tämän jälkeen hra Heikki Virolainen 
puhui Karjalan kansan kohtalosta vuosisatojen 
kuluessa. Laulettiin yhteisesti 
»Suloisessa Suomessamme», johon 
onnistunut tilaisuus lopetettiin. 

Kauhavalla ja Kortesjfirvellfi. 

E.-P:u N.-seuran toimesta järjestettiin 27. 11. 
Kauhavan Alakylän n.-seuralle 
paikallisen- Ja siirtoväen yhteiset 
i 1 a isuus, jok ä oli myös sama lla E -P :n 
n : seurau ueuvcrritatilaisuus.' 

Kun aluksi oli laulettu yhteisesti 
»Kansalaislaulu», piti tervehdyspuheen 
neiti Raakel Mäenpää. Nti Eeva 
Sippola lausui V. A. Koskenniemen runon 
»Vanha Markku». Puheen piti 
sihteeri Viljam Puntanen. Hän kosketteli 
nuorisoseurantyön nykytärkeitä 
tehtäviä, jotka ovat sopusoinnussa Hietasen 
kehoituksen kanssa: »Heräös 
Suomen vapaa nuoriso täyttämään 
kansalaisvelvollisuuksiasi». Kun oli 
laulettu yht. »Karjalaisten laulu», saatiin 
nähdä paikallisen seuran voimin 
esitetty tilaisuuteen sopiva näytelmä. 

Kortesjärven Ylikylän n.- 
seuralla oli yllämainitunlainen tilaisuus 
marrask. 29 pnä. 

Tilaisuus aloitettiin laulamalla yhteisesti 
»Etelä-Pohjalaisten laulu». Tervehdyspuheen 
piti hra M. Pitkäjärvi, 
kosketellen puheessaan niitä mahdollisuuksia, 
joita paikallisseuralla on paikallisen 
ja siirtoväen yhdistämiseksi ja 
suhteitten parantamiseksi. Nti Elma 
Karri lausui Kiannon runon »Ne tahtovat». 
Laulua esittivät siirtolaisneidit 
Veera Kromoff, sekä Annikki ja Veera 
Kurki, laulaen »Siirtolaisten laulun» 
ja »Karjalan kunnailla». Puheen 
piti maist. Lauri Väisänen. Hän selvensi 
karjalaisten kohtaloa ennen ja 
nyt viime talven jälkeen. Kun oli laulettu 
»Karjalaisten laulu» saatiin kuulla 
emäntä Oiti Koivusen esittämiä itkuvirsiä. 
Näissä itkuvirsissä, jotka 
maist. Väisänen tulkitsi esitettiin 
emäntä Koivusen omakohtaisia elämyksiä 
Hyrsylänmutkan asukkaitten 
mukana ollessaan vankina Venäjällä. 
Liikuttavalla tavalla hän toi esiin ne 
tunnelmat, jotka valtasivat tavattaessa 
jälleen rakkaassa Suomessa »omat armaset». 
Kun oli laulettu yhteisesti 
»Kysymyksiä», seurasi väliaika. 

Ohjelman jälleen alettua saatiin 
kuula herrojen Yrjö ja Kusti Mäkitalon 
soittoesityksiä. Nti Elma Karri 
lausui Linnankosken kirj. lastun »Rajan 
lapsi». Sihteeri Viljam Puntanen 
puhui ja herran Yrjö Mäkitalo lauloi 
karjalaismurteella »Vallinkorvan laulun». 


Vielä oli ohjelmassa E.-P:maan Nuojan 



lapsi». Sihteeri Viljam Puntarien 
puhui ja herran Yrjö Mäkitalo lauloi 
karjalaismurteella »Vallinkorvan laulun». 


Vielä oli ohjelmassa E.-P:maan Nuorisoseuran 
kaatuneen esimiehen Yrjö 
Rintakosken muistotaulun paljastustilaisuus, 
jonka suorittivat neuv. E. Rintala 
ja siht. V. Puntanen viimeksimainitun 
puhuessa Rintakosken muistolle. 
Kun oli laulettu »Vilppulan urhojen 
muistolle», saatiin nähdä seuran 
tyttöjen esittämät kansantanhut. Opett. 
Sinkkilä piti tilaisuuden lopettajaispulieen. 
Kaikinpuolin onnistunut tilaisuus 
päätettiin laulamalla yhteisesti 
» Maamme». 

Kauhavan Mäenpään n.- 
seuralla oli yhteisjuhla marrask. 30 p. 
Tilaisuus aloitettiin laulamalla yht. 
Karjalaisten laulu». Avauspuheen piti 
hra Tarmo Kiuru palauttaen mieliin 
marrask. 30 p:vän merkityksen vuosi 
sitten. Maist. Lauri Väisänen piti esitelmän, 
jossa selvitteli siirtoväen kysymyksiä. 
Lausuntaa esitti rva Sanni 
Hyvärinen lausuen Pohjanpää runon 
»Isänmaa» ja Linnankosken lastun 
»Rajan lapsi». Puheessaan sihteeri 
Viljam Puntanen selvitteli niitä positiivisia 
tuloksia, joita on saatu viime 
talven ankarasta puolustustaistelusta 
ja mihin ne meitä velvoittaa. Kun oli 
laulettu yht. »Kansalaismarssi», saatiin 
nähdä paikallisen* ja siirtoväen yhteisvoimin 
esittämä tilaisuuteen erinomaisesti 
sopiva näytelmä. 



